ion drăguşanul 


CHIPUL 
APROAPELUI 


cluj-napoca 2022 


M-am născut cu harul de a desluşi în oamenii care 
mi-au păşit prin suflet mănunchiuri de străfulgerări care 
mi-au luminat sufletul şi mi-au dat puteri sporite pentru a 
mă căuta şi pentru a încerca să mă aflu. În ceasurile de 
popas, le-am creionat chipurile din câteva trăsături fugare 
de condei, dar portretele au rămas acolo, pe cale, unde fie 
că mi-am făgăduit, fie că am avut curajul să-mi îngădui 
clipe de alean, în neostenitul meu neastâmpăr. 


Astăzi, încă din zori, mi-am amintit o bună parte 
dintre desenele cu cuvinte, pe care le-am aşternut pe cale, 
ŞI, poate că şi din dor sau poate doar din dorinţa egoistă 
de a nu pierde nimic din ce-am fost, ca să pot să mai fiu, 
am hotărât să le adun şi să le pecetluiesc înalt în suflet 
pentru totdeauna. Ca să le pot lua oriunde şi oricând cu 
mine. 


Chpă cu clipă, fiecare dintre noi înseamnă o carte. 
lar dacă stau şi cuget, asta înseamnă viaţa mea, clădită 
filă cu filă din luminile lăuntrice ale celor pe care mi i-a 
tot scos în cale bunul Dumnezeu. Ei, cei schiţaţi sumar în 
paginile care urmează, sunt viaţa mea, sunt cartea care 
mi-a fost dat să fiu dintotdeauna. De aceea le voi închina 
tuturora, într-un întreg rotund, ceea ce nu se putea pierde, 
pentru că au fost durate de cuvânt într-o necuprindere de 
cronici sentimentale al unei tumultoase revărsări de viaţă 
trăită doar după rostul ei sărbătoresc. 


Sărbătorile prietenilor desenează deplin reperele 
reale ale vieţi mele, pe care ştiu să o trăiesc numai drept 
bucurie, numai drept dar dumnezeiesc. 


Mircea AANEI 


Întrupat din cadenţările armonioase ale vremuri- 
lor, când tulnic în nostalgia picurării anotimpurilor, când 
dangăt voievodal de clopote şi arme, profesorul putnean 
Mircea Aanei, cu obârşie în legendele Dolheştilor, e un 
cântec fără de odihnă, deasupra lumii paralele a prozelor 
sale, în care metafora existențială picură anotimpuri şi 
smulge dangăte vremuitelor vremuri ale neamului nostru. 


Îşi măsoară pășirile pe cer cu admirabile pagini, 
pecetluite în coperţile unor cărți care i-au anulat vârstele, 
pentru a-l înveşnici, mereu „tânăr şi ferice”, în destinul 
său de trăitor de sensuri și de embleme ale neprihănitei 
frumuseți. 


Om şi operă, iniţiat şi iniţiator, poetul şi proza- 
torul Mircea Aanei e o pecete a acestei zile de martie, în 
care, odată cu el, s-au născut şi cărțile, de care avea să-și 
despovăreze sufletul şi vârstele dezlănțuitelor metafore, 
de-a lungul anilor în neîndurătoare înşiruire, de-a înaltul 
căutării şi aflării de sine. 


Anton ACHIŢEI 


Prima carte, „Zbor în anotimpuri”, adună poezii 
adolescentine, scrise la Câmpulung Moldovenesc şi supu- 
se, tot pe atunci, judecății cenaclului din Suceava, condus 
de Platon Pardău, poezii care, începând cu prima pe care 
a scris-o, „Toamna”, conturează nu doar o uşurinţă a ver- 
sificării, ci şi un instinct vizual al miticului, care avea să-l 
călăuzească spre esenţializări moderne surprinzătoare: 


„Ferestre largi / prin care păsări / se-aud cum mă cheamă, 
/ ferestre luminoase / prin care cântecele mele / vor zbura 
către inimi. // Aromă proaspătă / de var şi vopsele, 
/grăunţe de cristal / clipesc în mozaicuri, // Aici vor 
cuibări / doruri şi vise / în cântec de privighetori, / iar 
curcubeie se vor adăpa / cu roua florilor de la ferestre” 
(Casa nouă). Am citat integral acest poem (şi sunt câteva 
zeci care merită o astfel de recunoaştere), ca să înţelegeţi 
singuri cât de liric, de profund liric, putea saluta condiţia 
umană un tânăr elev al Şcolii profesionale de construcţii 
din Câmpulung, pe nume Anton Achiţei, care doar din 
căldura sufletului crea şi se bucura de un adevărat univers 
mitic al cotidianului: „Ca o năframă de borangic / ţesută 
în luceferi / noaptea se strecoară uşor / printre florile de 
cărămidă / ale oraşului / înfierbântat de macarale / şi 
mistrii. // În seara asta / am să rămân deasupra, / aici, pe 
coama blocului înalt, / o să ascult cum vorbesc cărămi- 
zile, / cum zâmbesc aştrilor / aprinzându-se mai tare în 
ziduri. / Suspendat între pământ şi stele, / voi simţi săru- 
tul universului” (Sărut). 


Fără îndoială, cea mai proaspătă inspirație lirică 
ține de vârsta fragedă a fiecărui om, dar eu, care ştiu ce şi 
cum se scria, discuta şi publica pe la cenaclul sucevean al 
lui Platon Pardău, frecventat de Traian Chelariu, Teofil 
Lianu, Eugen Fetchin-Frunză, Pan Solcan, Eusebiu Ca- 
milar, George Sidorovici, Traian Filip, Dragoş Vicol, 
Arcadie Arbore, George Damian, Constantin Ştefuriuc, 
de tânărul evreu Norman Manea, întors din lagărele de 
exterminare transnistrene, nu pot să nu apreciez lirica vie 
şi curată a tânărului, pe atunci, Anton Achiţei, care vizua- 
liza splendidul pictural al condiției umane, în respiraţii 


pline de sinceritate, dar şi de imaginaţie: „Oaze albastre / 
de dor şi lumină / sunt cântecele mele / ce-n suflet le port, 
// E arşiţă-n suflet, / e vânt şi furtună, / dar păsări măia- 
stre / se-aud peste tot” (Păsări măiastre). 


Cea de-a doua carte de poezie a lui Anton Achiţei, 
care beneficiază şi de o prefaţă inspirată, „Un om-flu- 
viu”, semnată de Petre Isachi, conţine doar poeme scrise 
cu o maturitate lirică remarcabilă, în care „fiecare lacrimă 
e o stea” (Poveste nepereche), dar şi un impuls mitic de 
nestăvilit: „Un gând mă îndeamnă / să mă ascund / sub 
aripa Păsării Timpului, / să zbor cu ea / pe tărâmuri al- 
bastre, / să văd de aproape / minunea lumii, / izvorul 
vieţii” (Pasărea Timpului). Aici, în această carte există 
elemente de unitate a vieţii şi a universului, sintetizate 
sacerdotal în trăsăturile inconfundabile ale Mamei, în 
care se unesc Cerul şi Pământul, în care interacționează 
cosmogonii primordiale (nicidecum arhetipale, pentru că 
presupun făptuiri stilistice şi nu instincte), în formulări 
care nu s-a mai folosit: „Tu nu ştiai, mamă, să scrii / fru- 
mosul tău nume Anica / dar atingeai / cu un deget hârtia / 
şi cu lumina sufletului tău / îţi scriai povestea vieţii / într- 
o cunună / cu şase flori de sânzienc... / Noi eram, mamă, 
/ iscălitura ta” (scălitura mamei). 


Există un adevărat diametral între creaţia folclo- 
rică a lui Anton Achiţei, marcată de nostalgie, şi creația 
lui poetică, profund vizionară în reverberaţiile imagina- 
ției. Poezia lui are o „sfinţenie de sanctuar celest, / cuvin- 
tele-nfloresc în nopţi de dor” (Casa Pogor), are „Viaţa — 
calendar / cu file de vânt răsfirate / din care / nu ştim 
niciodată / când ia vântul ultima filă” (Calendar), are 


„lumină de ruguri aprinse” (Amarul geniului), are, „pe 
cărări lumină / şi lacrimă” (Gânduri pentru părinți), con- 
cluzivul pentru acest scurt material despre minunata lirică 
a lui Anton Achiţei existând, fireşte, tot în filele cărţii lui: 
„Puteri nu am / să zbor spre mai înalt, / dar şi aici / 
durerea naşte flori” (Flori). 


După două excelente cărți de poezie, Zbor în 
anotimpuri (Editura „Plumb”, Bacău 2000) şi Iscălitura 
mamei (Editura Fundaţiei Culturale „Cancicov”, Bacău 
2012), Anton Achiţei, „un nume aşezat consistent pe un 
portativ muzical”, cum îl definea prefaţatorul Daniel 
Nicolescu, s-a despărțit de vremelnicia acestei lumi prin- 
tr-o narațiune memorialistică, Străjer la Împărăţia cânte- 
cului (Editura „Egal”, Bacău 2019), o naraţiune aflată 
sub aura duioasă a mamei lui, „Anicuţa lu” Cimpoi”, per- 
sonaj care, ca şi în versurile lui Anton, însemna o cosmi- 
citate tulburătoare, care-şi scria sufletul pe cer prin copii. 
„Avea o privire caldă şi luminoasă, ce izvora din ochii 
strălucitori ca doi luceferi şi negri ca mura coaptă. Ştia 
să-şi pună barizul pe cap într-un fel cum nu-l mai puneau 
alte fete şi, cum era ruşinoasă, mereu îi înfloreau bujori 
pe obrajii albi ca floarea de crin”. Sau, altfel, adică liric 
spus, mama îşi scria „povestea vieţii / într-o cunună / cu 
şase flori de sânziene... / Noi eram, mamă, / iscălitura 
ta”. 


Datorită acestei cosmice aure materne, Anton 
Achiţei există, în viaţă şi în carte, în două universuri dis- 
tincte, inclusiv prin albumele foto, cel al familiei şi cel al 


artei, în care a pătruns, odată cu cântecul, şi prin poezie. 
Ca profesionist al cântecului a prins să se definească în 
1970, când a fost angajat, prin concurs, la „Rapsozii Bo- 
toşanilor”, iar odată cu el, minunatul „Stejărel de la 
Guranda”, înregistrat şi la Radio Bucureşti, devenea un 
adevărat şlagăr al românilor şi aproape o identitate mitică 
pentru „străjerul cântecului” Anton Achiţei. A urmat o 
carieră firească pentru un om cu talent înnăscut, încunu- 
nată cu tipărirea, începând cu anul 1973, a cântecelor 
sale, cu distribuirea în „Florin şi Florica”, de Vasile 
Alecsandri, piesă pusă în scenă de Eugen-Traian Bordu- 
şan, dar interzisă de vigilentul şef al propagandei comu- 
niste botoşănene, şi o densă participare la emisiuni radio- 
tv, participare care-i adusese renumele de „colecţionar de 
emisiuni” şi de albume muzicale. A cântat alături de 
numele mari ale folclorului românesc, pe care, în filele 
sale memorialistice, Anton Achiţei le descrie aidoma 
unor adevărate zeități ale cântecului: Sofia Vicoveanca, 
Maria Ciobanu, Irina Loghin, Maria Cornescu, Lucreția 
Ciobanu, Florica Ungur, lonela Prodan, Elisabeta Ticuţă, 
Elena Merişoreanu, Angelica Stoican, Aneta Stan, Flori- 
ca Bradu, Maria Bararu, neasemuitul Ion Drăgoi, Benone 
Sinulescu, lon Dolănescu, Tiberiu Ceia, Nicolae Sabău, 
Gheorghe Turda, Nelu Bălăşoiu, Nicolae Furdui-lancu, 
fraţii Petreuş. Între timp, adică „în anul 1978, am hotărât 
împreună cu Adela, aleasa inimii mele, să pornim pe 
drumul vieţii împreună”, o tânără profesoară, iar pentru 
nunta lor a creat „un cântec special, pentru acest eveni- 
ment unic în viaţa noastră”. 


Trecând prin mai multe ansambluri artistice pro- 
fesioniste, Anton Achiţei era „mereu în mişcare”, datorită 


numeroaselor solicitări de colaborare, inclusiv din partea 
Maestrului George Sîrbu, care, în 1980, conducea Or- 
chestra „Plaiurile Bistriţei”. „Acest om nu ştia ce înseam- 
nă odihna. Încontinuu scria note muzicale, pregătea pre- 
mieră după premieră, avea grijă ca soliştii vocali să aibă 
repertorii valoroase”. La Bacău, Anton Achiţei a stăruit 
vreme de un deceniu, apoi a plecat, tot ca solist, la Or- 
chestra „Doruleţul” din Buzău, revenind, curând, la 
Bacău pentru a fi alături de „marele dirijor şi folclorist 
George Sîrbu”, care, în 1981, a făcut din Anton Achiţei 
un surprinzător „Barbu Lăutarul”, care cânta „cu aşa ma- 
re drag acele bijuterii muzicale străvechi”, încât, chiar şi 
la repetiţii, îşi dorea „să ţină repetiţia cât mai mult timp”. 


Puţini ştiu că Anton Achiţei a fost, între anii 
1992-1999, la Bacău, şi profesor de canto popular, că a 
jucat, şi la Suceava, în vara anului 1995, în spectacolul 
„La hramul de Sfânta Maria”, pus în scenă de George 
Sîrbu, cu premeditarea de a atenţiona asupra unui deter- 
minant folcloric decisiv, dar ignorat de teoreticienii cul- 
turii: hramul bisericilor şi satelor respective. 


Între timp, „anii au zburat ca păsările albe, vâslind 
pe-albastrul cerului şi aducând în familia noastră multe 
bucurii. Fiica noastră, Silvia, a parcurs treaptă cu treaptă” 
toate etapele vieţii şi ale şcolirii, absolvind cursurile Uni- 
versităţii de Drept din Bucureşti, iar „la nunta fiicei 
noastre, Silvia, cu alesul inimii ei, Mihai”, Anton Achiţei 
a cântat ca şi la propria-i nuntă, dar de data asta ca socru. 


Despre cel care a fost „un mare cântăreţ al Moldo- 
vei” au scris pagini memorabile Constantin Arvinte, 

George Sîrbu, loan Cobilă, Petre Vlase, Răzvan Mitocea- 
nu, Laurenţiu Ursache, Daniel Nicolescu, loan Dănilă, 
Silvia Achiţei- Andreescu, iar despre cel care slujise cu 
evlavie „Împărăteasa Poezie”, prin două cărţi remarca- 
bile, adică un Anton Achiţei discret şi apăsat de timidi- 
tate, au stabilit repere de cronică literară Ştefan Olteanu, 
Petre Isachi, Bogdana Tihon, Corina Pavel, lon Drăguşa- 
nul. Şi e de subliniat că Anton Achiţei a scris poezie cu 
adevărat frumoasă, pentru că, „Anton Achiţei cântă şi tră- 
ieşte în cântec”, cum inspirat se scria într-o ştire botoşe- 
neană. lar când cântecul a ostenit, Anton Achiţei a pus 
capul, pentru odihnă şi visare, pe filele lui de „Străjer la 
Împărăţia cântecului”. 

Aurel ALEXA 


Personaj savuros, pururi zâmbitor şi pus pe glu- 
me, colegul şi prietenul meu Aurel Alexa, şofer al Cen- 
trului Cultural „Bucovina”, aşteaptă cu nerăbdare freneti- 
că pensionarea, chestie care se va petrece în vară. M-am 
obişnuit, de-a lungul anilor, să-l am mereu alături, să-l 
zăresc, în public, urmărind atent fiecare moment al mani- 
festărilor noastre culturale, chiar dacă la unele dintre ele 
mai participase, la fel de atent, în aceeaşi zi. Ne-am 
obişnuit să ne ducă şi să ne aducă în siguranţă, să ne 
binedispună cu glume, să fie parte dinamică şi implicată 
în viaţa spirituală pe care noi, împreună, o slujim. 


Mari sunt meritele lui Aurel Alexa în cultura su- 
ceveană, cu mult mai mari decât ale majorităţii autorlâ- 
cilor judeţeni şi de asta mă bate gândul ca, în vară, când 
„dom” Aurel” va ieşi la pensie, să organizez, împreună cu 

PIM, cu Victor Rusu, cu Tibi Cosovan şi cu cine va mai 
dori să o facă, o manifestarea publică în onoarea lui 
Aurel Alexa. Pentru că autoritățile, inclusiv cele cultura- 
le, sigur nu au s-o facă. 


Într-o perioadă densă în evenimente culturale, cu 
muncă din zori, în noapte, Centrul Cultural „Bucovina” a 
izbutit o evadare din timp, fiecare dintre noi regăsindu-se 
prin ceilalți. Astăzi, aveam de sărbătorit un om, un per- 
sonaj irepetabil, care trăieşte impecabil bucuria vieţii, 
molipsindu-ne şi pe noi, de-a lungul timpului, cu lumină. 
Omul se numeşte Aurel Alexa. La fel se numeşte şi per- 
sonajul. Un prieten drag fiecăruia, care şi-a sărbătorit ie- 
şirea la pensie. 


Un om frumos, în preajma căruia ne-am adunat 
toţi cu seninătate, în ciuda unei ciudate duioşii care înce- 
puse să ne macine. Un om cu o familie frumoasă, din ca- 
re toţi cei din Centrul Cultural „Bucovina” facem parte, 
eu fiind tare mândru, şi de multă vreme, că băiatul fetei 
lui Aurel Alexa, fost olimpic în matematici, va studia la 
Cambridge. Un om e dator omenirii cu fructe împlinite, 
iar colegul şi prietenul meu Aurel Alexa este un astfel de 
om. Ca şi prietenul nostru Marcel Horodincă, sosit, din 
tihna „pensonariatului”, la sărbătorirea lui Aurel, pentru 
a-i cânta, aşa cum o făcuse şi în opereta „Crai nou”, 
urările cuvenite şi pentru a ne înveseli cu harul actori- 
cesc, pe care fiecare dintre noi îl cunoaşte şi îl respectă. 

Şi a mai fost sărbătorită, tot azi, dar pentru mier- 
curi, şi Gabriela Havriliuc, delicata Gabi topindu-se de 
înduioşare şi de emoție sub ochii noştri. 


Au fost şi Zicălaşii (după repetiţia finală), deşi ei 
i-au pregătit, împreună cu PIM, o altă sărbătorire lui 
Aurel Alexa, pentru duminică. Am fost toţi, am fost feri- 
ciţi şi aşteptăm, plini de speranţă, să gustăm şi din peştele 
care se va lăsa ademenit de undiţa lui Aurel Alexa, deşi, 
cumsecade cum e şi înnăscut să bucure pe alţii, Aurel 
Alexa mai mult ca sigur că va desprinde peştişorul din 
cârlig şi-l va depune în unde, cu gest de purificare, 
şoptindu-i: „Du-te, puiule, şi te bucură de viaţă!”. 


Că-aşa-i Aurel: un om. Un personaj. 

Rodica ALEXANDRU 


3 alia. Crai Noul 


Profesor şi pictor, om şi iniţiator în poezia plină 
de farmec a istoriei, Marea Doamnă a Catedrei sucevene 
Rodica Alexandru a primit titlul de Cetăţean de Onoare al 
municipiului Suceava, onorând, cu numele şi cu perso- 
nalitatea Sa inconfundabilă, o aşezare urbană căreia i-a 
împrumutat, de-a lungul deceniilor, din aura sa. Onorată 
este, deci, Suceava pentru că, prin acceptul administraţiei 
de a răspunde favorabil unei inițiative cetățenești, unui 
omagiu public doldora de onestitate față de o mare perso- 

nalitate a contemporaneității noastre, față de un adevărat 
sacerdot al iluminărilor şi al definirii destinelor într-o 
puzderie de mlădiţe umane, Suceava s-a desprins, pentru 
o foarte singură clipă, din cenușiul abulic al cotidianului. 


Doamna Doamnelor Rodica Alexandru înseamnă 
o operă vie, care reverberează profund în câteva genera- 
ţii, cu ecouri binefăcătoare şi în generaţiile care se vor 
desprinde din acestea. Datorită Domniei Sale și datorită 
inițiatorilor pe care îi reprezintă în timp (loan Nemeș, 
Iulia Leo Miza, Valerian Căldare, Rodica Şeşurschi etc.), 
hronicul Sucevei cuprinde file de carte pe care Timpul le 
va păstra în rafturile tulburătoare ale memoriei. Memoria 
oamenilor cu onoare, care și ea se închină recunoscătoare 
în fața staturii cu adevărat sacerdotale a Marii Doamne 
Rodica Alexandru. 

Nicu AMURĂRIŢEI 


Ce poate spune sau ura un om cu toate doagele la 
cap jurnalistului Nicu Amurăriţei, un pezevenchi cu su- 
flet proaspăt, inexorabil şi inoxidabil, mereu vesel şi zgo- 
motos în cascade de hohote — să-i fi auzit râsul incon- 
fundabil atunci când un partid politic umpluse stâlpii 
Sucevei cu un citat din... Nicu Amurăriţei, despre candi- 
datul găştii respective! 


Nicu Amurăriţei este unul dintre puţinii optimişti 
ai vieţii, şi filosofic vorbind, dintre câţi există pe pământ, 

sufletul lui căutând, clipă de clipă, doar lumina, aşa su- 
perficială şi cam frunză în cădere, cum pare şi ne apare, 
uneori, lumina. Din pricina asta, poate părea unora un 
superficial, pentru că şapte zăvoare trage Nicu Amurări- 
ței peste amărăciunile lui de fiecare zi şi doar licărul 
tristeților lăuntrice poate fi zărit, dacă-i vânezi lumina 
ochilor, dar şi licărul acela bine bandajat într-o aură de 
poezie trăită cu toate celulele corpului. 


Eu ştiu şi, tocmai de aceea, nu o să mă las nicio- 
dată păcălit de zâmbetul larg, cu care Nicu Amurăriţei 
întâmpină zilele, că e multă frământare şi nelinişte din- 
colo de aparenta superficialitate a optimismului cu care 
Nicu salută viaţa, aşa cum ştiu că amândouă ipostazele, 
cea lăuntrică şi cea publică, îi vin bine. Pentru că îl defi- 
nesc. 

Cornel ANGELESCU 


Autor şi al unei capodopere muzicale, „Doina”, pe 
versuri de Ana Blandiana (,„,S-aude, s-aude, s-aude, din 
adânc, din vecii, din mereu / Murmurul, sângele, glasul 
poporului meu”), cantautorul Cornel Angelescu, un tru- 
badur boem, asociat, de regulă, cu muzica folk, înseam- 
nă, totuşi, mult mai mult prin expresia largă şi deplină a 
cântecelor sale, care mi-au tot amintit, de-an lungul ani- 
lor, când de dangătele clopotelor voievodale, când de 
vibrația inefabilă a cosmicităţii. 


Pentru cântec şi numai pentru cântec, el, Cornel 
Angelescu, s-a tot irosit pe sine, trăind rar şi superficial 
dincolo de hotarele adânci ale muzicii. Este un supravie- 
țuitor, care nu şi-a abandonat risipirea pentru crezul său. 
În 7 iulie 2017, la ora 21, va cânta, împreună cu Mihaela 

Popescu, pe scena „Bucovina Acoustic Park” din Parcul 
Cazinoului din Vatra Dornei. Va cânta, adică ne va onora 
cu dumnezeirea sufletului său de flacără şi de mistuire. 

Mălina ANIȚOAIE 


Veşnică explozie a mugurilor în floare şi, tocmai 
de aceea, crucificată pe necuprinderea inefabilă a primă- 
verii, prozatoarea Mălina Aniţoaie îşi poartă ursirea idili- 
că a Rădăuţilor pe palme pentru a o modela şi şlefui într- 
o altă identitate, una mult mai lăuntrică şi decât cea pe 
care i-o conferă cuvintele, aşternute migălos în pagini 
poate de propriile-i nostalgii, poate de neostenita nostal- 
gie a Rădăuţilor. 

De-a lungul vremii, Mălina Aniţoaie s-a tot împri- 
măvărat cu cărţi, „Şerpii surâd şi muşcă” sau „Bijuteriile 
mele din ceară” fiind tot atâtea ofrande în despovărarea 
de timp şi de vremuire, în favoarea înrădăuţirii — identita- 
te pentru care optează cu fiecare licăr al zilelor, care-i 
atinge cu sfiiciune cuvintele. 


Mălina Aniţoaie, „inocenţa în stare de sclavie” şi 
de neodihnă, tocmai dezveleşte un nou început de mai, 
întotdeauna de mai şi de mult mai bine, decât până 
atunci. 


22 


Petru ARICIUC 


Nu am întâlnit om care să trăiască Muntele până 
la disperare şi extaz, precum dorneanul Petru Ariciuc, 
bărbatul croit dintr-o stâncă detunată, aidoma străvechilor 
monumente megalitice din tainiţele dumnezeieşti ale 
Carpaţilor. Şi e greu de portretizat un astfel de om, care 
aminteşte de sacerdoţii rămaşi de veghe la altarele 
Soarelui, pentru a împrăştia, din când în când, cărbunii 
focurilor sacre pe cer, ca să se bucure şi depărtările de 
lumină. Petru Ariciuc este şi Bistriţă, şi Călimani, şi 

Dornă, şi Giumalău, şi Ouşor, şi curgere, şi veşnicie, 
adică un fel de Atlas al zilelor noastre, care duce povara 
cerului pe umeri, pentru a trăi Muntele. Poate că şi pentru 
a ni-l arăta şi prin respiraţie, şi prin închinare, deci prin 
coordonatele fireşti ale veşniciei vremelniciei. Petru 
Ariciuc trăieşte în Netimpul lui Nichita Stănescu şi a 
devenit, fără să-i pese şi să o conştientizeze, exponentul 
şi îngerul păzitor al mirificelor plaiuri dornene. Iniţiază în 
tainele munţilor şi-i salvează pe neştiutorii care se 
rătăcesc prin eternitate, fără să o cunoască. Este, fără 
îndoială, ultimul sacerdot, de prietenia căruia am onoarea 
să mă bucur. 

Tiberiu AVRAM 


Îl ştie toată lumea drept creatorul celui mai mo- 
dern şi civilizat ziar bucovinean, „Monitorul de Sucea- 
va”, alţii îl ştiu şi ca autor al unor cărți publicate, cea mai 
recent lucrată aflându-se sub teascurile tiparului, dar, din 
punctul meu de vedere, Tiberiu Avram este, în primul 
rând, un om cu vocaţia de a fi om. Am folosit un termen 
general, care include şi vocaţia prieteniei (tema recentei 
cărți), şi vocaţia familiei, şi vocaţia comunitară, dar, în 
primul rând, vocaţia de părinte. 

Pentru Tiberiu Avram, miracolul vieţii se numeşte 
Clara-Demetra, prinţesa cu cei mai frumoşi ochi din câţi 
am văzut vreodată. Apoi urmează activitatea lui publicis- 
tică, ziare şi cărţi migălos lucrate şi închinate, cum o simt 
de mai bine de un deceniu şi ceva, Clarei. Clarei-Demetra 
şi celei care i-a dăruit-o, Dinuţa. 


Ştiindu-i sufletul de îndelungă vreme, o să-i ofer 
lui Tiberiu Avram, şi în ziua naşterii sale, în loc de o 
floare, cântecul dedicat, în acrostih, celei pentru care 
există şi durează: 


Cântecul e un suflet ce se află pe sine 
lângă ultima stea de pe cerul aprins, 
acolo găseşte puteri să se-nchine 
răstignirii din care numai el s-a desprins, 
apoi se-nfăşoară în aripi şi tace 


Devenind tot mai cer, tot mai stea, 
eternă sclipire de cosmică pace, 
mutată târziu şi în fulgul de nea; 

e frig până sus şi e alb împrejur, 
tăcerea înşfacă timpul de coamă 
risipind depărtarea fără contur 
aproape de cântecul care ne cheamă, 


Aproape de sufletul abia regăsit 
vânătoare de îngeri în ultima clipă, 
rămâne doar trupul ca un câmp părăsit, 
ars de ninsoare, zvâcnind din aripă 
mereu mai spre cântec, în cântec sfârşit. 

Nicolae Iorga era de părere că „întâmplările mă- 
runte fac istoria mare”, iar spusa aceasta, din prefața 
cărții cu însemnări pe vechi cărţi religioase, a lui Ilie Cor- 
fus, mi-a rămas întipărită în suflet, pentru că, în fond, 
exista acolo dintotdeauna, iar Nicolae Iorga doar a trezit- 
o la viaţă. Şi-mi amintesc de ea, lecturând, în cadrul unei 
corecturi finale, recenta carte a lui Tiberiu Avram, 
„Aventuri pe şase roţi”, care mă ia prin surprindere, mai 
ales prin ignorarea premeditată a „gloriilor” mult mai 
semnificative şi mai spectaculoase ale autorului, cum ar 
fi, de pildă, necazurile cu Securitatea, după încercarea de 
a realiza un avion-machetă teleghidat, care să circule 
între Gura Humorului şi Bârlad, sau întemeierea şi consa- 
crarea celui mai bun ziar judeţean, „Monitorul de Sucea- 
va”, şi ca expresie a unei tămăduitoare concepţii de viaţă. 
În locul lor, ca o adevărată eliberare de senzaţional, Tibe- 
riu Avram preferă un altfel de eroism, pe care mi-i greu 
să-l definesc, pentru că îmbină în el prietenie, căutare de 
sine şi vindecări existenţiale. 


În principiu, „Aventuri pe şase roţi” e o carte des- 
pre adolescenţă, despre răscrucile tulburătoare ale vârstei 
opţiunilor care ne definesc, scrisă, tot premeditat, într-un 
limbaj adolescentin, cu propoziţii scurte, cu un restrâns al 
lexicului aproape de jargotic şi cu o desprindere detaşată 
de încărcătura emoţională a vârstelor care aveau să urme- 
ze. Tiberiu Avram retrăieşte, prin noua lui carte, nu doar 
o vârstă, ci şi tulburătoarea răscruce a opţiunilor, strădu- 
indu-se să nu o umbrească sau să o lumineze cu scânte- 

ierile metaforice ale maturității, deşi îi mai „scapă”, une- 
ori, dar numai în cazul descrierilor de natură, şi lirisme 
expuse cu dibăcie şi care par doar respirări ale adoles- 
cenţei de odinioară. Adolescenţa este, prin excelenţă, zo- 
dia, nu doar vârsta prieteniilor durabile şi definitorii, iar 
Tiberiu Avram, redescoperindu-şi adolescenţa sau pece- 
tea aceluiaşi suflu existenţial cu Dan Lefter şi Dan Gaf- 
toniuc, ia în discuţie, pe fondul unui record care aparţine 
adolescenţei lor solidare (mersul la mare, cu bicicletele), 
şi un test de bărbăţie, şi o nivelare a conflictului dintre 
generaţii, şi sensul năzuirii în viaţă, şi împăcarea cu sen- 
sul existenţial — nu cu destinul, ci cu sensul existenţial, 
care presupune o competiţie şi cu tine, şi cu timpul în ca- 
re exişti. 


Fără dram de didacticism, care nici nu aparţine 
adolescenţei, Tiberiu Avram povesteşte. Povesteşte, în- 
cercând să se înţeleagă, căutându-se şi descoperindu-se, 
uneori cu optimism debordant, alteori cu istoricizată re- 
semnare românească, dar întotdeauna împăcat cu sine şi 
cu linia de conduită, moştenită din veac în veac. Bucurii 
mărunte, respirate profund, umplu orizontul, scapără de 
lumină, o lumină pe care o culege, ca pe boabele de stru- 
gure copt, fetiţa lui, Clara, deci o altă dezlănţuire de cu- 
rândă adolescenţă, care are nevoie de repere vechi doar 
pentru a-şi premedita propriul ei parcurs. O ciudată alu- 
necare din Tibi Mitrii Petrii 'Toderii Simionului, din nu- 
me în nume, pe curmezişul muntelui cosmicităţii vremel- 
niciei, în care virtuțile se moştenesc cu contururi şi cu 
orizonturi noi, caracterizează, dincolo de explicitul nara- 
tiv, noua carte a lui Tiberiu Avram, o carte a eroismului 
cotidian, în care valorile se derulează cu un anumit firesc, 

un firesc prin care eroismul, deşi în el există, se demiti- 
zează sau capătă dimensiunea nostalgică a ninsorilor de 
altădată. Nu ştiu formă de eroism mai profundă şi mai 
adevărată decât prietenia şi, cu toate astea, nu am pre- 
meditat, vreodată, să-i schiţez silueta de înger veşnic viu, 
dar iată că o face Tiberiu Avram. O face cu sufletul, pă- 
zindu-se de cuvinte şi de mirajul lor ameţitor, o face cu o 
carte, prin care şi prietenii lui se aşează în fereastra zilei 
şi salută cerul. E un gest tulburător, pe care ştiu să-l 
preţuiesc ca atare. Cu sufletul. 


La o primă vedere, „Aventuri pe şase roţi” — titlu 
care face discretă trimitere la nostalgia pentru „Cireşarii” 
lui Constantin Chiriţă, e greu de încadrat într-un gen na- 
rativ anume. Nu e un roman sau o povestire, nu e o carte 
de memorii. E ceva mai mult, dar sarcina descoperirii a 
ce anume este această carte le revine cititorilor lui Tibe- 
riu Avram, care, cu siguranţă, înţeleg şi trăiesc mult mai 
multe decât mine sau decât autorul acestei cărți. Spun 
fără ironie că doar cititorii pot descifra profunzimile, 
pentru că asta este fiecare om de pe acest pământ: o 
profunzime tulburătoare şi care merită respectul cel mai 
desăvârşit. 


Cartea „Aventuri pe şase roţi” a ajuns, de la Gura 
Humorului, şi la Suceava, în templul Elenei Greculesi din 
incinta Bibliotecii Bucovinei „|. G. Sbiera”, în care 
oficiază, ca de obicei, doctorul în istorie Gabriel Cărăbuş. 
În aceste condiţii, autorul ei, Tiberiu Avram, însoţit de 
prieteni ştiuţi şi neştiuţi, de tovarăşul lui în cea mai lungă 


29 


călătorie, Dinuţa, şi de ţinta şi idealul teribilului maraton 
care este viaţa, Clara, au intrat în templul cărții, iar bietul 
de mine, aflat întâmplător pe acolo, ca să facă poze, a 
simţit ce înseamnă comunitate, a trăit sentimentul acela 
de duioasă apropiere, pe care numai intimitatea actelor 
culturale îl poate determina. Şi erau, acolo, înconjurați de 
icoanele sufletului voievodal al Elenei Greculesi, şi 
apropiaţi de ai mei (loan Manole, Liviu Dorin Clement, 
Daniel Tănase, Viorica Petrovici, Carmen Veronica Stei- 
ciuc, Angela Zarojanu, Vasile Ilie, Cristian Adomniţei, 
Cezar Straton, Sandrino Neagu, Viorel Corodescu, Va- 
lentin Chidovăţ), dar şi oameni pe care poate că pe ne- 
drept îi întrezăream mai înspre orizont, ba chiar dincolo 
de el: Mirela Adomnicăi, lon Lungu, Viorel Seredenciuc, 
Lucian Harşovschi, loan Iacob, Viorel Nuţu. Primii trei, 
ca oficiali, au luat loc în prezidiu, apoi s-au rânduit la 
pupitru, ca să vorbească. Primul a vorbit Mirela Adom- 
nicăi, cea de odinioară, pe care o admiram fără rezerve; 
discurs inteligent, degajat, fără iefinătăţuri — mă înclin cu 
tot respectul! Apoi, lon Lungu, care trebuia să ajungă cât 
mai repede la ziua nepoțelului său, care tocmai astăzi s-a 
găsit să împlinească 5 anişori (Fericire, puiule, căci le 
cuprinde şi este condiţionată de toate!); discurs savuros. 
În final, Viorel Seredenciuc: echilibrat, cumpătat, ca de 
obicei. 


Aţi observat, nu am menţionat nici o funcție, pen- 
tru că în jurul cărţii lui Tiberiu Avram s-au adunat oa- 
meni, iar pe cei care au vorbit eu i-am ascultat cu atenţie. 
Şi, ascultându-i, i-am simţit atât de apropiaţi de suflet, 
încât, atunci când mi-a venit rândul să prezint cartea (nu 
de la pupitru sau din prezidiu, chestii de care, ca şi 

Roman Istrate, am o oarece... indispoziţie), am respirat 
cuvintele mai dezinvolt ca niciodată, molipsindu-l de 
dezinvoltură şi pe Tiberiu Avram, care, din postura de 
autor recidivist (cea de astăzi e a patra carte), a avut ulti- 
mul cuvânt, pe care l-a împărțit frăţeşte cu prietenul lui 
din copilărie şi din carte, Dan Lefter. 


Frumos s-a mai trăit, astăzi, măcar pentru vreun 
ceas, la Suceava, în templul Elenei Greculesi (Dumne- 
zeule, cât de vie i-am mai simțit prezenţa!) şi, pentru că 
am fost martor, am aşternut aceste rânduri pe toate feres- 
trele care mi-au ieşit în cale. 


Nu înseamnă şi nu a însemnat pentru mine o sur- 
priză tentativele cunoscutului lider sucevean de presă, 
Tiberiu Avram, de a se împlini şi prin naraţiuni ample, în 
care, pornind de la fapte reale, care i-au marcat sufletul şi 
memoria, să încerce să înțeleagă (nu să şi explice), oa- 
meni şi întâmplări. Şi o face dezarmant de onest, fără 
înflorituri inutile, rarele recursuri la hiperbole reprezen- 
tând, de fapt, raportări la universal, din perspectiva con- 
diţiei existenţiale a generaţiilor noastre. Şi tocmai onesti- 
tatea aceasta narativă, fără stropi de trucuri sentimentale, 
place lumii, Tiberiu Avram devenind, aparent pe neaştep- 
tate, o adevărată personalitate şi a scrisului literar, nu 
doar jurnalistic, în acest nord de ţară românească a 
Moldovei. Am întâlnit puhoi de oameni cu suflete lim- 
pezi şi proaspete la Gura Humorului, care veniseră să 
cumpere cartea „Aventuri pe şase roţi”, primul roman al 

realităţii (nu neapărat realist), pe care l-a scris şi publicat 
Tiberiu Avram, după câteva volume de publicistică. 


Citisem romanul, la o corectură primară, şi am 
fost la fel de entuziasmat, ca şi distinsa Prof. Univ. Dr. 
Elena-Brânduşa Steiciuc, în prefața noului roman, de ace- 
laşi filon „captivant” al naraţiunii, deci de intimitatea tul- 
burătoare care se încheagă între autor şi lector, o intimi- 
tate fluidă, care parcă ar adopta cuvintele pentru desluşi- 
rea propriilor aduceri aminte. lar consecința imediată, 
manifestată chiar în timpul lansărilor, este cea a unui ade- 
vărat spectacol, în care sufletele sărbătoresc, pentru că 
fiecare carte, indiferent de autor, este ca o rugăciune 
shoptită într-o catedrală. Prin cărţi ne îndumnezeim toţi 
cei care nu suferă de maladia ereditară a suficienţei şi a 
invidie. 


Felicitări, Tiberiu Avram, chiar dacă ştiu că meri- 
te mari în a te „împinge” la scris au şi prinţesele tale, 
Clara şi Dinuţa, tot aşa cum ştiu că, dacă n-ar fi existat în 
lăuntrul tău sămânţa sentimentală a inspiraţiei, nimic nu 
s-ar fi ivit în lumina zilei, nici măcar mugurii. 

Gabrel BABAN 


Trăisem clipita sacralităţii în atelierul înţesat cu 
opere tulburătoare al pictorului Gabrel Baban. Fusesem 
prevenit de admirabilul Grigore Ilisei, realizatorul albu- 
mului, că în tablourile marelui pictor din Fălticeni nu voi 
întâlni personaje umane şi, dacă vreţi, nici mistice, şi asta 
pentru că „pictura obiectelor, a arhitecturii pe care Gabrel 
Baban le transformă în nişte personaje care viețuiesc în 
absența oamenilor care le-au creat, dar sugerând ideea 
lucrării geniale şi de o poezie cu totul stranie şi specială a 
omului care a fost acolo” (B., lustin, Gabrel Baban - 70, 
în Crai nou, 19 noiembrie 2018), dar încă nu puteam 
îndrăzni un punct de vedere personal, chiar dacă, în pri- 
mele pagini ale albumului, apărut la editura Dana Art din 
Iaşi, în 2018, este admirabil analizată „Opera sub lentila 

timpului”, iar creatorul ei, drept „Pictor al luminii lăun- 
trice”, câteva „Marginalii critice”, ieşite din peniţele unor 
exegeţi cu adevărat iniţiaţi în estetica plastică, precum 
Gheorghe Macarie, Radu Negru, Sabila Fînaru, Luiza 
Barcan, Valentin Ciucă sau Doina Cernica, fiind demne 
de toată atenţia. Subscriu, desigur, la toate aceste pers- 
pective de interpretare, dar în cele ce urmează voi mărtu- 
risi cum respir eu universul plastic al lui Gabrel Baban, 
având la dispoziţie şi darul domniei sale, pecetluit cu o 
dedicație (pe care o ţin pentru mine). 


Pictura lui Gabrel Baban, de parcă ar fi premeditat 
să identifice contururile sacre ale tăcerii (de aici fundalul 
ceresc masiv, menit să pună în lumină prim-planul dese- 
nului), sacralizează făptuirea umană, omul fiind, ca şi bu- 
nul Dumnezeu, prezent prin tot şi prin toate, dar fără a 
păşi vremelnic prin uriaşul templu al împlinirilor pămân- 
teşti, devenite şi cereşti, deci sacre, prin risipa de tăcere 
liturgică (precum în poemele lui Lucian Vesper), inci- 
frată în cromatic. Fără îndoială, fiecare tablou sugerează 
un subiect-personaj în sine, dar ajunge să priveşti, în tem- 
plul artistului, un singur perete cu lucrări expuse sau să 
răsfoieţi câteva pagini ale albumului ca să înţelegi că în 
opera lui Gabrel Baban există un mai presus, pe care Gri- 
gore Ilisei inspirat l-a numit, generalizând, „personaje 
care viețuiesc în absența oamenilor care le-au creat, dar 
sugerând ideea lucrării geniale şi de o poezie cu totul 
stranie şi specială a omului care a fost acolo”, oamenii 
căpătând identitatea dumnezeiască a Creatorului, nu doar 
prin nume (primul nume atribuit lui Dumnezeu a fost 
OM, scris AUM, dar pronunţat „om”), ci şi prin creaţie. 
Şi aşa cum Atoateziditorul există prin tot şi prin toate, ac- 

tul propriei creaţii, pe care Gabrel Baban o identifică în 
toată măreţia sfinţeniei, transformă omenirea, inclusiv 
prin istoricitate, măcar în „mâna lui Dumnezeu”, dacă nu 
cumva într-o concreteţe tulburătoare. 


Gabrel Baban devine, astfel, cum o şi sugerează 
una dintre lucrările sale (Punte la Fântâna Mare, în care 
scândurile sugerează o siluetă de zeitate pământească), 
căutătorul de Cale, care o identifică trudnic, timp de o 
viață intens trăită, şi o jalonează, cu mijloacele artei 
plastice, măcar pentru admiraţia semenilor, dacă nu şi 
pentru păşire. Calea duce din generaţie în generaţie şi are 
propria ei sfinţie. În jurul Căii, elementele Templului 
Tăcerii, adesea şi cu sugestie de pilde, contribuie la 
armonizarea creaţiei vremelniciei în cea nepieritoare, dar 
dintotdeauna inefabilă. Tăcerea cântă, tăcerea vibrează 
cuvinte prin suflete, deci îşi defineşte rolul liturgic. Fie- 
care punte, pod, uliţă drum e un detaliu al Căii, iar stâlpii, 
porțile, casele definesc o arhitectură sacră, o sugestie 
cosmogonică. Intoricizată, desigur, şi adoptată ca inten- 
țonalitate distinctă printre celelalte  intenţionalităţi 
conştientizate. Un act creator, realizat plastic, liric sau 
muzical, presupune un număr neprecizat de intenţio- 
nalităţi şi o infinitate de finalităţi, funcţie de câţi trăitori 
de sugestie şi de inefabil păşesc prin faţa unui tablou, al 
unui poem sau al unei melodii. Intenţionalităţile şi fina- 
litățile, în relaţionare şi condiţionare reiprocă, definesc şi 
arhitectura spirituală, şi arhitectura sacralităţii, cu înglo- 
barca elementelor lor de iniţiere sau doar de credinţă. 


Pictura lui Gabrel Baban, mereu consecventă cu 
sine, transformă culorile în tăcere, adică în desăvârşit l- 

ric, vizual şi melodic. Capătă, deci, puterea de a-ţi vorbi 
şi a te convinge. Îţi pune indefinitul în mişcare şi te 
orientează spre răspunsuri, chiar şi la întrebări nepre- 
meditate şi nepuse încă. Înveşniceşte nu doar mărturia, 
prin valenţele sale iconografice, nu doar devenirea, ci şi 
vremelnicia. Individualizează şi, în mod aproape para- 
doxal, conferă dimensiuni cosmice şi simţirii, şi cugetu- 
lui. E vizionară şi e viziune, e definirea contururilor sa- 
cralităţii tăcerii. 


Răsfoiec paginile albumului, datorat, în cea mai 
mare parte, generozităţii cărturarului Grigore Ilisei, dar şi 
economiilor de o viaţă ale profesorului şi pictorului Ga- 
brel Baban, unul dintre marii pictori ai acest nord de ţară 
românească a Moldovei, şi mă simt vinovat de indife- 
rență, deşi nu-i decât un efect al rarelor intersectări. Îi 
datorăm mult lui Gabrel Baban, ne datorăm imens nouă 
înşine, în goana noastră încrâncenată după deşertăciunea 
deşertăciunilor. Cine ştie, poate că, în anii care urmează, 
ne vom împlini măcar câteva dintre aceste îndatoriri, 
titlul de „Senior al Artelor Plastice Bucovinene", pe care 
i l-a conferit, recent, Consiliul Judeţean Suceava, însem- 
nând un prim pas, dar care nu trebuie să eşuez în nesem- 
nificativ. 

Elena Diana BĂDĂLUŢĂ 


Prieten de când hăul şi om pe cuvântul căruia m- 
am putut baza întotdeauna, colega mea Elena Diana 
Bădăluță înseamnă o viaţă pusă în slujba culturii şi o 
sensibilitate distinctă față de restituirile de memorie 
românească, pe care le săvârşim unii dintre noi. Are 
vocaţie de suflet mare, care ajută acolo unde este nevoie 
şi care se bucură necondiţionat de bucuriile altora. Peste 
asperităţile vieţii trece cu înţelegere, nicidecum cu 
stoicism, pentru că înțelegerea este condiţionată de un 
anume tip de înţelepciune, pe care Lenuţa o are în- 
născută. Altminteri şi dincolo de toate acestea, Elena Di- 

ana Bădăluță, Lenuţa noastră, a celor de la Centrul 
Cultural „Bucovina”, înseamnă o personalitate bine defi- 
nită, pe care întotdeauna am receptat-o ca atare, chiar da- 
că o mărturisesc abia acum. 

Bianca BĂIȚAN 


Top 
. da 


= 


Voluntarii Festivalului „Bucovina Rock Castle” 
fac parte din familia mea, aşa cum şi eu aparțin şi fami- 
liilor lor. De fapt, în întregul lui, Festivalul „Bucovina 
Rock Castle” înseamnă o familie uriaşă, cu mii şi mii de 
oameni croiți din aceeaşi stofă. Printre voluntari, avem 
trei Bianca — cea brunetă, cea şatenă şi cea blondă — din 
care două născute în august, dar ziua de astăzi aparține 
Biancăi Băiţan (cea blondă), care, ca şi alți voluntari, 
vine, de la Cluj-Napoca (oraş în care mii de tineri 
suceveni au găsit şanse la demnitate şi la viitor), la 
Suceava doar pentru a sluji Festivalul „Bucovina Rock 
Castle”. În fond, festivalul este fărâma de suflet pe 
fiecare dintre ei o dăruieşte vitregei baştine sucevene, și 
pentru asta le sunt profund recunoscător. Prin voluntari 

îmi iau puterea de viață şi de luptă şi de la muzicieni, și 
de la publicul fără de egal al festivalului. 


Ca şi ceilalți voluntari, și Bianca Bodnar are îm- 
pliniri intelectuale, profesionale şi familiale, dar „Buco- 
vina Rock Castle” înseamnă, şi pentru ea, un mod nepri- 
hănit de a vă şopti, cât se poate de firesc: Oameni, vă 
iubesc! 

Ionică BĂIȚAN 


În vara anului 202, când lansam, la Zahareşti, 
opera recuperată a Eroului Bucovinei, lon Grămadă, 
„Cartea sângelui”, un localnic, Ioinică Băiţan, şi Neculai 
Roşca, de la „Obiectiv de Suceava”, depuneau, în aceeaşi 
răscruce a vremii, o monografie a satului, o lucrare corec- 
tă, echilibrată, fără omisiuni şi fără exaltări, care mi-a 
atras atenţia. De atunci s-a legat între noi o prietenie, sol- 
dată cu amplasarea bustului Eroului Bucovinei la Stro- 
ieşti şi nu „undeva, în Bucovina”, cum sugerase Dimitrie 
Marmeliuc, de loc din Litenii megieşi şi care cunoştea 
mai bine decât oricare altcineva firea delăsătoare a local- 
nicilor. 

În 2007, când căutam un amplasament pentru 
opera sculptorului Cezar Popescu, dedicată memoriei 
scriitorului erou Ion Grămadă şi când, datorită refuzului 
stroieştenilor şi zahareştenilor de a contribui cu măcar un 
leu, intenţionam să ţin cont de sfatul lui Marmeliuc (în 
fond, bustul se realizase cu generozitatea de artist a lui 
Cezar Popescu, cu banii de pe „Mărturisitorii. O istorie a 
scrisului bucovinean” şi cu un sprijin decent din partea 
unor prieteni: Gavril Mirza, Gheorghe David, Petrică 
Ştirbu, Daniel Tănase, Constantin Gătej, Orest Onofrei şi 
Gabriel Şerban), Ionică Băiţan, după ce eşuase în a mă 
convinge să pun bustul la Stroieşti, a scos o sumă de 
bani, nu mai ştiu câți, rugându-mă să primesc şi de la el 
un mic obol pentru cauza sufletelor amândurora. Am ră- 
mas surprins şi, în baza acelei contribuţii, am decis, pe 
loc, să pun bustul Eroului Bucovinei undeva, la Stroieşti. 
Pentru că exista, totuşi, un suflet pe la răscruce, care să-şi 
asume o fărâmă de responsabilitate. 


Monografia Zahareştilor şi cinstirea Eroului Bu- 
covinei, lon Grămadă, care a căzut, la Cireşoaia, în 27 
august 1917 (de asta se va încheia Festivalul Bucovina 
Rock Castle, ediţia din acest an, în 27 august 2017!), au 
însemnat, mereu, reperele care mi l-au apropiat de suflet 
pe Ionică Băiţan, actualul director al Şcolii de Arte „Ion 
Irimescu” din Suceava. 


Prietenii nu ni-i alegem, ci se aleg singuri. Priete- 
nii sunt o complementaritate, o părticică din aura existen- 
ței noastre, pe care noi am ignorat-o, din diverse motive, 

şi pe care ei o completează şi o pun în lumină. Realizez 
chestia asta abia astăzi, când nu facebook-ul, ci un prie- 
ten îmi spusese primul că astăzi este ziua de naștere a 
directorului Școlii de Arte „Lon Irimescu” din Suceava, 
Ion Băiţan. 


Pe Ionică Băiţan l-am cunoscut şi ne-am împrie- 
tenit întru lon Grămadă. Dacă nu ar fi fost şi obolul lui 
drept singură implicare stroieşteană, nu amplasam nicio- 
dată bustul Eroului Bucovinei în Stroieşti, ci „undeva pe 
pământul Bucovinei”, după cum îndemnau Dimitrie Mar- 
meliuc şi lon Arieşescu, camarazii lui de jertfă în tranşe- 
ele României Mari. Dar legătura de atunci s-ar fi spulbe- 
rat, probabil, dacă nu ar fi fost evoluția, în primul rând 
umană, a lui lonică Băiţan din anii de când ocupă un im- 
portant scaun decizional în cultura bucovineană. 


Prietenii mei sunt, dintotdeauna, oameni care se 
învrednicesc de acest statut, eu fiind doar un fir de nisip, 
care se revoltă împotriva umbrelor şi absoarbe cu nesaţ 
lumina. 


Iar Ionică Băţian nu mi-a umbrit sufletul vreodată, 
ci mi l-a încălzit, mereu şi mereu, cu o înțeleaptă cumse- 
cădenie, care mă obligă la respect. Iar de la respect până 
la prietenie nu a mai fost decât un scapăr. 

Întotdeauna discret şi chibzuit, prietenul meu 
Ionică Băiţan este un pilon important al familiei de 
slujitori ai culturii de la Centrul Cultural „Bucovina”. În 

viaţă 1 s-a întâmplat să fie viceprimar şi, apoi, primar al 
comunei Stroieşti, autor, împreună cu gazetarul Neculai 
Roşca, al unei lucrări monografice despre satul natal, Za- 
hareşti, instructor şi pricepător întru ale horirilor noastre 
naţionale, întemeietor de festivaluri („Cântecele Nea- 
mului”, „Lon Irimescu”, „Lumina Nordului”) şi, de câţiva 
ani, director al Şcolii de Arte „Ion Irimescu”, dar nici 
funcţiile, nici oportunităţile nu l-au schimbat, rămânând 
acelaşi om cu sufletul ca pâinea caldă şi pasionat până 
peste poate de sprijinirea tuturor actelor de creaţie - fără 
implicarea lui, de pildă, nu aş fi amplasat niciodată bustul 
Eroului Bucovinei, scriitorul lon Grămadă, la Stroieşti, 
ci, aşa cum sugera cărturarul Dimitrie Marmeliuc, eroicul 
prieten al Eroului, „undeva, pe pământul Bucovinei”. 
Ionică Băiţan nu se trâmbiţează pe sine, ci trăieşte mereu 
şi mereu destinul pietrei din temelia edificiilor care du- 
rează şi tocmai de asta mi-i mie atât de drag şi prieten. 

Sava BEJINARIU 


Despre Sava Bejinariu nu se poate vorbi la trecut. 
Ar fi o tragedie să vorbim la trecut despre omenie, despre 
prospeţimea sufletului, despre prietenie, despre zâmbetul 
în care se răsfaţă primăveri şi ceruri pururi albastre, oa- 
meni, munţi şi depărtări, despre însăşi definiţia omului 
corect, demn şi, prin faptă, creştin. 


Născut, la Grămeşti, într-o vară binefăcătoare de 
prin anii '50, Sava Bejinariu a fost, este şi va rămâne 
propria sa creaţie. Nu s-a visat jurnalist, dar când 1 s-a 
cerut să treacă la „Scânteia”, a acceptat, pentru că avea de 

slujit împrejurimile propriului său suflet. Nu a fost nicio- 
dată activist, deşi, vorba cronicarului, mereu s-a aflat 
„sub vremi”, dar şi „sub vremi” a stat, întotdeauna, firesc, 
drept, comunicativ şi cu sufletul desfăşurat, în faţa ome- 
nirii, într-un zâmbet aproape vindecător. Aşa era şi aşa 
este el, şi nimic nu o să-l mai schimbe, vreodată. 


La „Zori no1”, deci la şcoala de jurnalism şi de 
literatură a Sucevei, Sava Bejinariu s-a vrut şi a rămas 
cronică şi faptă, reportajele lui din Călimani, dar şi foile 
volante, pe care le realiza, întotdeauna, împreună cu echi- 
pe de scriitori, amintind şi de letopiseţe, dar şi de lumea 
visată de copilăria fiecărui om care a văzut sau vede 
lumina zilei într-un sat. 


Victimă a unei răscruci, care i-a afectat sănătatea, 
Sava Bejinariu nu a mai izbutit, ulterior, în redacția 
cotidianului „Crai nou”, să-şi urmeze vocaţia de a păşi 
Bucovina cu pasul şi de a-i omagia oamenii cu toate lite- 
rele şi cu toţi porii. Continua să o zugrăvească, dar fără a 
o mai trăi zi de zi. 


Suntem prieteni, rămânem prieteni. Sava Bejina- 
riu a păşit pe cer, pe neaşteptate, şi încă nu am apucat să-i 
aprind vreo stea. Nu-i nimic, se descurcă Sava, orien- 
tându-se după reperele bucovinene, pe care le duce cu 
sine, pentru a le aşterne, recunoscător, în faţa Atoatezi- 
ditorului. 

Ion BELDEANU 


Binecuvântată a fost această zi de marţi, în care, 
invocând frunza încă din zori, bunul Dumnezeu mi-a 
curăţat calea şi mi-a purtat paşii prin lumea care merită 
pe deplin trăită, o lume cu zicălaşi, cu răsfăţ solcan de 
străvezime, cu Radu Bercea şi opera lui, cu poetul 
Roman Istrati, bărbat puternic şi biruitor, şi, mai târziu, 
cu poetul lon Beldeanu, despre care nu prea mai ştiam 
NIMIC, în ultima vreme. 


Ion Beldeanu, un reper important al culturii buco- 
vinene, arată extraordinar şi, spre plăcuta mea surprinde- 
re, are o mobilitate a gândirii admirabilă, care se împle- 
teşte cu umorul lui mucalit, care îl caracterizează dintot- 
deauna, cu o naturaleţe care m-a impresionat. Am petre- 

cut un ceas, împreună, mi-a cerut să-i împrumut sau să-i 
dăruiesc anumite cărți, dintre cele pe care le-am lucrat în 
ultimii ani (în primul rând, „cântecele despovărării”, a 
mea şi a lui Andi, şi „Bucovina şi suferinţele ei / 1914- 
1918”), rugându-mă să-i desluşesc şi niscaiva contexte 
controversate ale istoriei bucovinene, care nu bat, docu- 
mentar, cu triumfalismul ştiinţific al istoricilor de pro- 
fesie. Fiind eu doar un amărăştean de scriitor, i-am po- 
vestit din ce ştiu, iar lon Beldeanu îmi tot cerea precizări 
suplimentare, în baza unor citate consacrate sau a unor 
relatări vechi, pe care şi le amintea pasaj cu pasaj. 


Când am glumit, spunând că, după o viaţă de sără- 
cie, acum am de toate (şi cu inima, şi cu sângele, şi cu 
rinichii, şi cu stomacul şi aşa mai departe), Ion Beldeanu 
a râs şi mi-a mărturisit că el mai are doar o singură boală: 
vârsta. Dar ce contează, loane, că ni-i trupul târziu? 

Radu BERCEA 


Am ales această fotografie ca simbol al expoziţiei 
pe care Radu Bercea a închinat-o memoriei lui Eminescu, 
pentru că, prin profunzimea închinării şi prin acurateţea 
dedicării, Radu Bercea merită, de acolo, din Ceruri, un 
mănunchi de lumină şi din partea Sfântului Mărturisitor 
al Sufletului Românesc. Nu al sufletului nostru, pentru 
că, din nefericire, noi nu ne-am ridicat niciodată la sta- 
tutul de Românesc în care s-au străduit să ne proiecteze 
Mihai Eminescu, Ciprian Porumbescu, George Enescu, 
Constantin Brâncuşi şi Lucian Blaga. 


Lucrate în tehnica decoart (de Radu Bercea inven- 


tată), lucrările, cu dimensiuni ample (peste un metru pă- 
trat fiecare), reprezintă un grandios elogiu al vieţii, rea- 

lizat, unitar, prin câteva coordonate, care sunt şi ale ope- 
rei eminesciene, şi ale spiritului lui Mihai Eminescu. 


Din nici un tablou nu lipsesc Soarele şi Luna, din- 
colo de sugestia Logodnei cosmice vibrând speranţa 
mântuirii prin lumină. Pământul mare şi Pământul Mic, 
prezenţe simultane — de cele mai multe ori, lunecă în 
abandonare, prin zbor. lar zborul, când rădăcină, când 
catarg, când munte, când pasăre, capătă contururi ciudate, 
ba de zbatere în suferință, ba de contorsionare în sinele 
particular, ba de dezlănţuire în şi spre speranţă. 


Din punctul meu de vedere, această expoziţie, 
închinată memoriei lui Eminescu, dar despre care, ca şi 
despre Eminescu, n-a vorbit nimeni, reprezintă apogeul 
creaţiei lui Radu Bercea. Şi prin unitate cromatică, şi prin 
complementaritatea armonioasă a simbolurilor, şi prin in- 
teligenţa redării unui univers care-i strânge sufletul pe 
dinăuntru. 


Dacă există viaţă în cer, cred că Radu Bercea, 
doar privind la stelele unei nopți curate, ar putea zări, 
acolo, sus, zâmbetul recunoscător al lui Mihai Eminescu. 

Pe şevalet, contururile unei viitoare picturi. Pe ca- 
napea, unele peste altele, tablourile pentru expoziţia pe 
care o va vernisa de Ziua Naţională a României. Că aşa 
sunt creatorii pe care România 1-a chinuit cumplit, prin 
închisorile şi prin lagărele de muncă forţată: o iubesc ne- 
pământeşte şi cu o sinceritate a sufletului care înseninea- 

ză cerul, atunci când indiferenţii şi opresorii au nevoie de 
vreme bună. Opresori? Oare vă închipuiţi că noi am avut, 
vreodată, istorie şi nu doar un şir lung şi apăsător de 
opresori? 


L-am „călcat” pe Radu Bercea, împreună cu Tibe- 
riu Cosovan, din raţiunile proiectelor culturale ale anului 
viitor, în care Radu Bercea are un anume rol. Radu pic- 
tează pe pânză gata înrămată. Scaunul din faţa şevaletului 
arată ca un tron, într-un templu al veşniciei. O tulburătoa- 
re armonie de culori, în camera de lucru a artistului. Tibi 
Cosovan, argint viu în preajma culorilor, dă deoparte ta- 
blourile de deasupra, ca să le pot vedea pe cele ascunse, 
apoi reface ordinea cosmică a creaţiei adevărate. Radu ne 
aduce nuci proaspete, gata curățate, apoi alege şase 
splendide lucrări, pe care urmează să le ducem poetului 
Roman Istrati, ca să se poată ţine în viaţă. La fel a pro- 
cedat şi pictorul loan Bodnar. Alţii, doar pupături tovără- 
şeşti la lansările de carte. Nu-i arăt cu degetul şi pe 
politicieni, pentru că politicienii nu au suflet şi nu-i doare 
nimic din durerile omeneşti din preajmă. 


Nu am fotografiat mult, acasă la Radu Bercea, şi 
nici nu am prelucrat vreo fotografie. O parte dintre lu- 
crări pierd din luminozitatea fantastică, dar nu încerc să o 
recuperez, pentru că nu vreau să artificializez cu nimic 
fericirea care mi-a cuprins sufletul, lângă Radu Bercea şi 
lângă opera lui. 

O împovărare care mă onorează este aceea de a 
tezauriza, printr-un album de artă, patrimoniul dumne- 
zeiesc, pe care îl reprezintă opera pictorului Radu Bercea. 
Nu mă pricep la chestiunile care ţin de albumele de artă, 
dar trăiesc, de lungi decenii, cu atâta vibraţie opera ulti- 
mului martir al Bucovinei, încât, pentru că el mă vrea 
redactorul acestui album, va trebui să-mi fac ordine în 
suflet şi să purced la drum. E drept, am mai lucrat, și tot 
pentru Radu Bercea, o carte asemănătoare, bine primită, 
şi ca lucrare tipografică, de lumea noastră artistică, dar 
acum există un ceva în plus, există obligația de a-l zugră- 
vi pe Radu Bercea în complexitatea înfățișărilor sale în 
lumină, deci într-o diversitate stilistică, pe cât de com- 
plexă, pe atât de unitară. Deocamdată privesc, încerc să 
înțeleg şi să-mi fac ordine în gânduri și în simțăminte. Cu 
fiecare tablou al lui Radu Bercea descopăr altceva, trăiesc 
altceva, am parte de o naştere nouă. Dovadă că mă aflu în 
faţa unei opere vii, care-şi merită înveșnicirea. 

Omul şi artistul Radu Bercea înseamnă o sinoni- 
mie a neostenitelor evadări de sub teroarea realității prin 
operă, printr-o inconfundabilă respirare a luminii, într-o 
desfăşurare cromatică inedită a confesiunilor. De aici, de 
la nevoie desprinderii de şi din urgiile cotidianului, care 
se repetă şi apasă aidoma unei lespezi de plumb asupra 
întregii noastre istorii, se justifică şi se sublimează cealal- 
tă realitate, personalizată şi subiectivă doar până la duio- 
şie, realitatea spovedaniilor cromatice, care admit şi pre- 
supun o altă naştere, suprapusă peste cea întâmplată şi 
premeditată drept aflare de trup în nebuloasele misterioa- 

se ale cosmicităţii, pe care Radu Bercea, prin picturile lui 
mereu novatoare, în ciuda aparenţei de academism târziu, 
le înrădăcinează sub urmele şi umbrele trecerii pămân- 
teşti ale aflării de sine. 


Din perspectivele subiective, din care i-am tot pri- 
vit abundența de lucrări şi de expoziţii din ultimele dece- 
nii — cele mai fecunde din întreaga lui viață, am sesizat 
două abordări distincte ale confesiunilor, cele narative, 
care ţin mai ales de peisaj, indiferent de tehnica plastică 
pe care a abordat-o, şi cele lirice, ba chiar cosmologice 
(mai rar cosmogonice, dar tot în conotaţie blagiană), cu 
teme abordate în encaustică şi în tehnica de el inventată, 
decoart. Mai există, desigur, şi rarele „naturi moarte”, 
mai ales flori, cu un figurativ tranşant şi doar în astfel de 
lucrări manifestat, cel al însingurării, al desprinderii 
abandonate de sub teroarea realităţii. 


Lucrându-i un album anterior, „Bucovina mărturi- 
sită”, şi având toate împuternicirile decizionale din partea 
artistului, sub această covârşitoare impresie a refuzului 
brutalului real, am folosit drept culoare de contrast ne- 
grul, alegere inspirată pentru punerea în evidenţă a lucră- 
rilor, dar nu şi pentru mesajul pe care am vrut să-l trans- 
mit, în calitate de fascinat de creaţia lui Radu Bercea, 
pentru că încă nu înţelesesem că nu negrul, deşi a încetă- 
ţenit un cuvânt în limbile slave (,„ciornîi”), este culoarea 
cerului îndepărtat, Cernunos, ci albastru-petrol, un albas- 
tru care doar sugerează întunecarea de dincolo de cerurile 
risipite în lumină. Acum, cu o altă volnicie, de a-i desluşi 
năvalnice „Confesiuni cromatice”, în ciuda faptului că 
noutatea o reprezintă uleiurile pe pânză, în care expresia 

academică pare să primeze, dar fără a abandona tuşele 
impresioniste remarcabil, constat că dualitatea confesivă, 
de care vorbeam mai sus, primează, cromaticul fiind re- 
verberare, scăpărare, vibrare de armonii, adică un fel de 
contururi dinamice ale confesiunilor, ale ideilor, ale vizi- 
unilor astrale. Chiar şi cel mai „clasic” peisaj, ulei pe 
pânză sau acuarelă, înseamnă o discretă ademenire în 
simbolistica astrală, iar premeditarea aceasta artistică se 
desluşeşte fără echivoc mai ales în lucrările encaustica şi, 
ceva mai încifrat, dar fără exagerări, în decoart. Cerul şi 
verticalitatea desprinsă din odihna paradisiacă a trăirii 
Bucovinei alcătuiesc un ţel existenţial, o realitate dublă, 
dar sperată numai, imaginată, spuzită cu suflet şi cu inte- 
ligenţă. În opera lui Radu Bercea, pentru care lucrările în 
encaustică şi în decoart reprezintă cheile secrete, nu vom 
întâlni Bucovina păşită cu tălpile, ci Bucovina respirată şi 
înţeleasă ca armonioasă risipă de cosmicitate, de sacru 
nepersuasiv, ci natural, firesc. Întâlnim ceva ce nu obligă, 
ceva ce nu-ţi pretinde nimic, deşi ar putea fi ţel, năzuire 
şi împlinire. E caracteristic pentru toţi creatorii cu adevă- 
rat bucovineni, din toate timpurile, nu să ne înfăţişeze aşa 
cum suntem, ci aşa cum visează ei că ne vom împlini 
cândva, iar de sub penelul lui Radu Bercea acele schiţe 
de năzuire acaparează răsfăţul de tuşe sigure şi de o uimi- 
toare transparenţă. 


Intenţionam, înainte de a coordona tehnoredac- 
tarea noului album de artă, „Confesiuni cromatice”, să 
grupez lucrările pe tehnici de lucru, dar curând am înţeles 
că, în cazul lui Radu Bercea, nu tehnicile contează (şi ce 
performanţe izbuteşte, de pildă, în encaustică, în care 
peisajul vibrează de cosmicitate; şi ce dinamică a simbo- 

listicii primordiale româneşti întâlnim în figurativele de- 
coart!), ci confesiunea, adică complementaritatea de nara- 
tiv şi liric, cu evitarea conştientă a metaforei, în favoarea 
figurativului, un figurativ care adesea atinge metafizicul 
totemismului primordial. Chiar şi în uleiuri pe pânză, 
acolo unde tehnicile academismului, cu înrudiri recog- 
noscibile cu opera primilor trei mari pictori ai Bucovinei, 
Epaminonda Bucevschi, Eugen Maximovici şi Archip 
Roşca, 1es în evidenţă, Radu Bercea are acel plus figura- 
tiv, acea pecete a modernităţii, care ţine de misterul 
totemic al sugestiilor esenţializate, aşa că opera lui nu în- 
găduie, din punctul meu de vedere, delimitări şi inventa- 
rieri tehnice, fie şi din simplul motiv că ea înseamnă, în 
primul rând, o evadare de sub teroarea realității. O eva- 
dare a creatorului Radu Bercea, dar şi a noastră, a celor 
ce-i suntem îngemănaţi lăuntric. Şi ca suflet, şi ca dina- 
mică a minţii. 


Mi-ar fi fost uşor, astăzi, la întoarcerea de la Cluj- 
Napoca, să opresc pe undeva, prin munţi, şi să-i dau un 
telefon, ca să-i urez „La mulţi ani!”, dar şi ieri, la plecare, 
când am trecut prin faţa casei lui din Gura Humorului, şi 
astăzi, prin munţi, m-a tot frământat întrebarea referitoare 
la data naşterii lui Radu Bercea. În fond, când s-a născut 
Radu Bercea şi de câte ori s-a născut sub lespedea noro- 
ioasă a societăţii româneşti contemporane? În fond, ca 
firul de iarbă, doar ca firul de iarbă care tânjeşte Soarele, 
Radu Bercea s-a născut, vreodată cu adevărat? 

În 29 august 1939, la Cuciurul Mare, sub aura lui 
Mircea Streinul, s-a născut un pui de om. Un ursit pentru 
viaţă, într-o vreme în care cenuşile se amestecau vâscos 
cu sângele unui alt măcel planetar. Un condamnat, la via- 
ță în vremuri de bejenie din deal în deal, din munte în 
munte. Maica şi pruncul ei, undeva, pe malul apei Mol- 
dovei, aşteptând ivirea Soarelui de dincolo de negurile ci- 
vilizaţiei umane. Fiecare mamă e o sfântă, fiecare mamă 
e o icoană a Fecioarei Maria. Din nefericire, nu i se închi- 
nă cu dragoste decât pruncuţul. 


Naşterea de atunci, nu ar trebui să se pună, pentru 
că, în 30 aprilie 1959, când pe băncile Şcoli de Arte 
Plastice şi Decorative „Octav Băncilă” din laşi se năştea 
un pictor, s-au ivit torţionarii civilizaţiei româneşti şi l-au 
smuls din rădăcini. Undeva, prin munţii calmi ai apei 
Moldovei, încă se mai poate zări hăul dezrădăcinării, 
vegheat de umbra mamei cu pruncul în braţe. Din mamă 
şi prunc niciodată nu se desprind două umbre, ci una sin- 
gură, puternică şi luminoasă, un nimb solar purtat de fie- 
care icoană vremelnică a Sfintei Fecioare. 


Cinci ani de calvar prin temniţele patriei, din cei 
douăzeci ai condamnării la beznă. Roşie. Bezna e întot- 
deauna roşie, ca să anuleze pulsul vieţii fireşti, îndumne- 
zeite. Foarte departe, la capătul lumii şi al timpului, îşi 
mai poate zări omul conturul de fir de iarbă crescut pe 
cer, sub lespedea pământeştilor, nedreptelor oropsiri. Să 
te naşti pui de om şi să nu ai parte de viaţă, să te naşti 
artist şi să nu ai parte de creație... 

Scriam, cândva, într-o prefață a cărților sale, că 
Radu Bercea s-a născut definitiv în 22 decembrie 1989. 
Dar m-am înşelat. Nimic şi nimeni nu s-a născut în acea 
zi. Radu Bercea a înţeles-o primul şi a evadat din urâciu- 
nea civilizației umane, pentru a se bucura de lumina crea- 
ției. Doar trăgând colţul perdelei îl puteam zări în împă- 
răția de curcubeu a trăirii reale, singura de care a avut 
parte Radu Bercea, dar nu am să ştiu niciodată din care 
anume zi. În rest, singurătate. Grea, împovărătoare, zor- 
năindu-ne umbra la picioare. 


Şi totuşi, ce să-i urez eu, astăzi, lui Radu Bercea, 
fără să vântur pleavă socializantă, de care nici artistul, 
nici martirul din el nu au nevoie? De însingurare nu te 
poate vindeca nimeni şi nimic, pentru că viaţa nu poate fi 
retrăită, pentru a o curăța de toate împilările şi nedrep- 
tățile ei. Nu-i pot ura nimic, dar ştiu că Radu Bercea îmi 
aude tăcerea minţii şi a sufletului aidoma unei fărâme de 
înseninare. 


Destin crucificat între lumină şi beznă, sub năvala 
suferințelor însângerate, Radu Bercea, om şi artist ursit 
iluminărilor, s-a tot despovărat, de-a lungul anilor, de 
memoria retinei, încredințând peniţei povestiri desfăşu- 
rate dintr-o suflare, în caligrafii suple şi elegante, care fac 
din „linia” lui iconografică una unică şi inconfundabilă. 
Era doar un adolescent, licean la arte plastice, atunci când 
a căzut victimă cruzimii istoriei, peste aripile sufletului 
prăbuşindu-se lanţurile zornăitoare ale suferinţei, iar 
târzia îmbrâncire în „libertatea” statalității de tip lagăr de 

concentrare nu a dus la vindecarea tuturor rănilor, la 
refacerea aripilor până la ampla lor desfăşurare în zbor. 
În „libertatea societăţii româneşti multilateral dezvolta- 
te”, Radu Bercea n-a mai putut fi el, din pricina unei 
prevăzătoare cenzuri lăuntrice, care să atenueze suspici- 
unile deja îngroşate, care-i împovărau viaţa, şi, din aceas- 
tă cauză, s-a văzut mereu obligat să apeleze la o simbo- 
listică proprie şi absolut secretă, în care cioatele, ca 
dezrădăcinări umane voluntare, zidirile, elementele cor- 
porale şi, mai ales, mâna, talpa şi gura, dar şi portretul 
satirizant al brutelor umane, în veşnică opoziţie cu Soa- 
rele, transmiteau mesaje cifrate, greu de înţeles de către 
generaţiile de cerberi ai activismului românesc, inclusiv 
al celui post-comunist, pe care doar din prea mult opti- 
mism îl numim democratic. 


Întreaga artă a lui Radu Bercea, inclusiv pictura şi 
grafica pastelată, se desfăşoară sub aura Soarelui, sub 
aura cosmicei nevoi de lumină şi de puritate, iar cartea 
aceasta de grafică, ordonată pe teme şi începând, fireşte, 
cu memoria calvarului românesc, contrabalansată spre 
lumină de biserici şi ţărani, de case ţărăneşti bucovinene 
şi de dezlănţuiri spre lumină, sugerează o veşnicie a su- 
fletului între Cer şi Pământ, un imuabil al inefabilului 
desprins din reperele sacre ale condiţiei umane şi deveni- 
tă, aproape nepremeditat, ci doar inspirat, repere ale dum- 
nezeirii. În fond, prin astfel de repere se diferenţiază ar- 
tistul de omul de fiecare zi, dar Radu Bercea, în egală 
măsură poet-pictor şi om întru toate însetat de iluminări, 
se împrospătează, astfel, într-o minunată tridimensio- 
nalitate a artei, cu străluminările de divinitate care ne în- 
conjoară, trecând neobservate de către ochii celor mai 

mulți dintre noi. Desenele lui, inclusiv cele care tind spre 
pictural, spre fastul imagistic al culorilor, sunt dezlănţuiri 
line, asemănătoare zborului, pentru că în sufletul şi în 
operele lui Radu Bercea totul poate purta aripi; numai să 
o dorească şi să-şi conştientizeze aptitudinile metafizice. 


Radu Bercea s-a născut în satul lui Mircea Strei- 
nul, Cuciurul Mare, în 29 august 1939, din părinţi cu ră- 
dăcini în Boian şi în Ostriţa, deşi rădăcinile şi mai vechi 
ale neamului Bercea ţin de răzeşismul de pe Sireţel, mulţi 
dintre moşii şi străbunii săi fiind menţionaţi ca martori, 
statut care consfințea statutul social de răzeş, în diverse 
hotărniciri, la care au participat de-a lungul secolului. 
Calvarul lui Radu Bercea a început în 30 aprilie 1959, pe 
când artistul (era licean la Liceul de Artă „Nicolae Toni- 
tza” din laşi, deci îşi merita titlul de artist), în vârstă de 
doar 19 anişori, a fost arestat şi, după un simulacru de 
proces, condamnat la 20 ani de muncă silnică, din care 
avea să execute, datorită presiunii internaţionale, numai 5 
ani de martiriu necuvenit. 


Întors în „libertatea” iluzorie a „lagărului socia- 
list”, Radu Bercea, veşnic supravegheat şi suspicionat, nu 
a mai fost liber decât prin artă şi prin familia lui. Nici 
măcar după decembrie 1989 n-a mai putut retrăi liberta- 
tea, în care se inițiase până la 19 ani, decât prin artă şi 
prin familie, arta lui Radu Bercea, inclusiv caricatura, 
însemnând religia lui, modul lui de manifestare creştin- 
ortodoxă într-o nestrămutată credință în Dumnezeu, iar 
familia însemnând paradisul care îngăduia străbunilor să 
intre în armonie cu Dumnezeu. Delicat ca o mladă înflo- 

rită, căutând, mereu şi mereu, numai lumina, Radu Ber- 
cea există mai presus de vremuri şi de vremuiri. 


Există prin operele sale, aflate în colecţii din ţară 
şi din străinătate, există prin cărțile-mărturie, inclusiv 
aceasta, pe care le-a „zidit”, de-a lungul ultimului dece- 
niu, drept monument real al memoriei, în locul jalnicei 
prefăcătorii obşteşti a monumentului eroului necunoscut, 
există şi prin urmaşii săi, cei care i-au durat în suflet 
concretețea pământească a Soarelui. Prin Radu Bercea, 
memoria românilor bucovineni şi a Neamului Românesc, 
în general, capătă contururi precise, memoria identifică şi 
sublimează sau acuză. Prin Radu Bercea, rânduiala dura- 
bilităţii, prin asumări şi, în egală măsură, prin delimitări, 
ni se dezvăluie în toată splendoarea ei, inclusiv în pagi- 
nile acestei cărți, care îşi caută şi îşi află locul ei incon- 
fundabil în memoria Bucovinei. 


O expoziţie retrospectivă, organizată de Primăria 
Gura Humorului, RADU BERCEA 80, transformă în 
sărbătoare destinul unui martir şi artist, care descinde 
dintr-un vechi neam răzăşesc bucovinean, cu jirebii în 
mai toate satele de pe Sireţel, Siret şi Prut. Radu Bercea a 
văzut lumina zilei în satul lui Mircea Streinul, Cuciurul 
Mare, în urmă cu exact 80 de ani, iar de atunci tot închină 
Bucovinei lumina astrală, ursit fiindu-i să fie, dintot- 
deauna şi pentru totdeauna, o fărâmă din ea. 


Patria, pe care a iubit-o nepământeşte, i-a răsplătit 
dumnezeiasca afecțiune cu răpirea din faţa şevaletelor 

Liceului de Arte „Octav Băncilă” din laşi și cu aruncarea 
adolescentului Radu Bercea în generoasele ei pușcării și 
colonii de muncă forţată. Întâmplarea a făcut ca recentul 
său album să fie tipărit la Brăila, iar eu, cunoscător al 
vieţii şi operei lui Radu Bercea, am tot avut o strângere 
de inimă, pe durata editării albumului, sufletul fiindu-mi 
copleşit de imaginea tânărului martir Radu Bercea, 
aplecându-se după un cotor de varză, pe drumul întoar- 
cerii în lagăr, şi cu mâna încadrată de tirul precis și 
nemilos al gardienilor. Cine știe, poate că excelenta teh- 
noredactare de la Brăila îi readuce fărâma aceea de hrană 
a supravieţuirii, care să-l ajute să recapete deceniile pier- 
dute ale tinereţii prin atingerea centenarului. Ceea ce ar 
însemna pentru cultura patriei care l-a martirizat un mare 
câştig. 


Pentru că martirul şi artistul plastic Radu Bercea 
este un creator de patrimoniu național românesc, un sim- 
bol exponențial al spiritualității neamului nostru veşnic 
lipsit de noroc şi de înţelegere. Pentru că martirul și artis- 
tul plastic Radu Bercea este un trăitor profund al Căii lui 
lisus Hristos, aidoma majorității celor oropsiţi de Neam 
şi de Patrie, în vremurile însângerate ale înstrăinării noas- 
tre istorice, vremuri care, din păcate, încă mai continuă, 
şi mai degradant, dar cu alți stăpâni de pripas. 


Scăpat, prin voia hazardului istoric, de temnițe şi 
de interdicții, dar nu şi de supraveghere încrâncenată, 
Radu Bercea a trăit prin familie și prin artă plastică. ŞI nu 
există lucrare a sa, inclusiv în caricatură, din care să 
lipsească Sfântul Soare, obsesia Luminii fiind mai mult 
decât atât, adică și credință, şi trăire intensă, tulburătoare. 

A pictat cu fervoare, de parcă s-ar fi prăbușit într- 
un nou destin, de parcă ar fi primit câte o naştere nouă în 
fiecare dimineaţă a lumii, a pictat și a dăruit lumina 
înveșnicită în armoniile culorii. A trăit mult, mult mai 
multe expoziţii personale decât anii de viaţă, fiind 
omagiat cu titluri de „Cetăţean de Onoare” de către o 
puzderie de oraşe ale lumii, inclusiv de... Gura Humo- 
rului. Pentru Radu Bercea nu s-au desprins file din calen- 
dare, ci lucrări de artă din sufletul lui generos, toate drept 
expresie a unei tulburătoare iubiri de semeni, de patrie, 
de viitorime. 


Astăzi, 29 august 2019, la Gura Humorului, va fi 
sărbătoarea RADU BERCEA, un eveniment de la care 
nu voi lipsi, pentru că și soarta-mi complicitează cu mine 
să pot ajunge lângă Radu Bercea şi să-i urez, cu sau fără 
cuvinte, cu formula voievodală de odinioară: La mulți 
ani, Radu Bercea, şi Dumnezeu să ni te ţie numai întru 
bucurie! 


Scriam, ieri, că Radu Bercea nu a desprins file din 
calendare, ci opere, şi am avut dreptate. Am aflat dove- 
zile la Casa de Cultură a oraşului Gura Humorului, în 
Salonul „Radu Bercea”, unde o minunată simfonie acolo- 
ristică vestea şi marca anotimpurile plastice ale pictorului 
martir, câte patru pe an, iar stilurile execuţiei (deco-art — 
inventat de Radu Bercea, en-caustica, ulei pe pânză, 
acuarele, grafică, portrete, caricatură etc.) defineau un tot 
unitar, o personalitate creatoare inconfundabilă. Cele mai 

multe dintre operele lui Radu Bercea au ajuns în colecţii 
particulare din întreaga lume, în muzee şi în galeriile 
unor oraşe de prin Brazilia, Franța, Estonia, Slovacia, 
Ucraina, Italia, Bulgaria sau România, oraşe care i-au 
onorat opera şi martiriul cu diplome de cetăţean de 
onoare, dar tot au rămas şi acasă la Radu Bercea 
suficiente lucrări, care să încânte ochiul, sufletul şi 
mintea. 


Expoziţia de la Gura Humorului arată, exhaustiv 
şi convingător, viaţa reală, cea trăită cu nesaţ de Radu 
Bercea, el însuşi părând sufletul discret, dar dumnezeiesc 
al penelului. Culorile şi formele cântă pentru a-şi face loc 
de răsfăț în zâmbetul tămăduitor al artistului care, în 
2012, declara (şi au consemnat publiciştii Roman Istrati 
şi Tiberiu Cosovan) despre ţelurile sale în viaţă şi artă, 
printr-o inspirată respirare străveche: „Nihil sine Deo!”. 
Nimic fără Dumnezeu, în viaţa şi opera lui Radu Bercea, 
iar opţiunea aceasta pentru sacru 1-a transformat pentru 
totdeauna viaţa în operă. 


Multă, multă lumea de prin ţară şi de prin Bucovi- 
na s-a adunat, ieri, la Gura Humorului, acolo unde prima- 
rul Marius Ursaciuc a scos la iveală, din patrimoniul co- 
munităţii, cea mai tulburătoare şi mai durabilă aură, cea a 
sfinţeiniei creaţiei şi a sângelui prelins din rănile vremel- 
niciei pentru biruinţa luminii. Ca la moaşte, în zi de săr- 
bătoare, s-au îngemănat sufletele sub aura lui Radu Ber- 
cea, în universul divin al frumuseţii pe care numai sufle- 
tul şi mintea omenească îl poate desluşi, aşternându-l cu 

migală între Pământ şi Ceruri. lar Radu Bercea, sacerdot 
al simţirii, a respirat adierea solidarizării iubirii cu tot 
ceea ce, vreme de decenii, a trăit precum nimeni altul. 

Deşi urma să ne întâlnim, cum o tot facem adesea, 
de 39 de ani, de când colaborăm, graţie publicistului Mir- 
cea Sfichi, care ne-a făcut cunoştinţă, Radu Bercea, care 
pregătise... 39 de desene pentru ilustrarea viitoarelor me- 
le poezii, mi-a scris, elegant şi caligrafic, şi o scurtă noti- 
ță, pe care o voi păstra cu sfinţenie: „Domnului Ionică 
Drăguşanul, 39 bucăţi”. 


Abia astăzi, după o săptămână de la primirea de- 
senelor, am avut vreme să le scanez şi să păşesc într-o 
cosmicitate poetică pe deplin conştientă de sine, pentru 
că metaforele pentru lumină, zbor, flori, timp, lacrimă, 
carte, dans, muzică, rugăciune, credinţă şi dumnezeire 
caută, mereu şi mereu, alte expresii, alte carnaţii ale ideii, 
din care să se poată înfrupta oricine ca dintr-un fruct cu 
generozitate oferit, pentru că nostalgia luminoasă a sfe- 
ricităţii, a întregului universal, le cuprinde, însumează şi 
individualizează pe toate. În poezia desenată a lui Radu 
Bercea, lacrima e o prelingere din univers, din pasărea în- 
ger, din veşnicul vegetal, o prelingere care se pietrifică 
drept ulcior sau drept scoică şi drept rugăciune, iar lumi- 
na este, în egală măsură, cerească şi pământească (flori, 
vegetaţie), cu îngemănare în „oul cosmic”, dincoace fi- 
ind, mereu şi mereu, Fecioara Cosmică, în reprezentarea 
îndeobşte cunoscută drept „crucea lui Osiris”, deci a Soa- 

relui-Timp şi, desigur, „ochiul” căruia nimic din ceea ce 
este omenesc sau sacru nu-i scapă. 


Exprimarea grafică, întodeauna simplă, subțire, 
curată, amintind de caligafiile tulburătoare ale fiecărui 
suflet omenesc, caută, în grafica lui Radu Bercea, con- 
tururi de obişnuit, de cotidian, cărora plutirea, deci starea 
de aparentă imponderabilitate — o imponderabilitate care 
tânjeşte —, le conferă, prin suprapunere, identitatea sacru- 
lui. Un sacru feminin, din care se desprinde mişcarea, 
zvâcnetul, tumultul, zborul, şi un sacru masculin al sfe- 
ricităţii, al nevoii disperate de sfericitate, de întoarcerea 
în întregul care am fost cândva, fie zbor, fie doar privirea 
atotcuprinzătoare, care ne veghează, şi pe care o atinge 
cu mâna. 


Mâna, metafora preferată a sugestiilor lui Radu 
Bercea, poate atinge totul, desprinzându-se de trup şi de- 
venind gând şi simţire, deci o rodire ursită a vegetalului, 
care înfăşură, aidoma iederii, ferestrele sacralităţii şi sfe- 
rele universului, uneori prin înjumătăţiri de lumesc apa- 
rent (vioara) şi sacralitate decizională (trompetă, trâm- 
biţă), floarea, fir subţire de lumină cutezătoare, devenind 
nu sabia lui Apolo, din mitul androginului, ci reperul spre 
re-întregire, axa celestă, izvorâtă dintr-o sămânță, identi- 
tatea comună dintre sămânță şi ou cosmic fiind adesea 
sugerată prin trimiteri la translatări ale rugăciunii, inclu- 
siv a rugăciunii celui care luptă cu sabia pentru a se afla 
pe sine, fără să ştie vreodată dacă năframa de pe cruce îl 
înfăşură şi pe el sau este doar giulgiul lui Iisus. 

Radu Bercea nu desenează, ci trăieşte şi respiră 
poezia limbajului primordial al ritmicităţii, limbajul ilu- 
minării, pe care îl înţeleg şi-l transmit numai cei aleşi de 
înhăruire. 

Cătălina BIHOLAR 


Unul dintre puţinii ziarişti tineri ai Sucevei care 
mi-a câştigat, şi încă de multă vreme, respectul, este 
Cătălina Biholaru, de la „Intermedia”. O văzusem într-o 
electorală, intervievând curajos, dar drept, câţiva politici- 
eni, apoi în emisiunile de tip pamflet, în care îl are par- 
tener pe Sorin Avram. Sorin înseamnă mult în istoria jur- 
nalistică a Sucevei. Are talie de gazetar înnăscut, care îşi 
impune ideile şi la BBC, şi la televiziunile naţionale din 

România. lar Cătălina Biholar evolua, în aceste măiestre 
bijuterii mediatice, de la egal la egal, punându-și în va- 
loare invitatul şi cu inteligenţă, dar şi cu o prospeţime 
elegantă a dialogului, lesne de sesizat şi de apreciat. 


Dacă nu ar fi avut o televiziune care să-i aparţină, 
cu siguranţă că altul şi mult mai eclatant ar fi fost desti- 
nul jurnalistic al Cătălinei Biholar. Având o televiziune, 
Cătălina este legată de această construcţie, pe care văd că 
o impune frumos şi (iarăşi!) elegant, împrumutându-i şi 
din profesionalismul, dar şi din noblețea ei înnăscută. 

Maria-Sofia BLIDARIU 


La ediţia a treia „Bucovina Rock Castle”, fecio- 
raşul meu de la „Luna Amară”, Mihnea Blidariu, mi-a 

mărturisit că el şi Nora îşi doresc un copil, iar dacă se 
poate, o fetiţă. L-am binecuvântat şi i-am dat, tot atunci, 
de veste că împlinit îi va fi visul, pentru că asta e menirea 
Festivalului „Bucovina Rock Castle”, să împlinească vi- 
se. Înainte de a patra ediţie „Bucovina Rock Castle”, în 
26 iunie 2014, fetiţa ursită l-a cuprins cu ochii ei mari şi 
iscoditori, în vreme ce mânuţa dreaptă răsfoia caierul au- 
riu al bărbii unice a tatălui ei. lar Mihnea, cu inspiraţie de 
creator înnăscut, i-a zis miracolului din viaţa lui Maria- 
Sofia, adică, în traducere românească, „Fântâna Înţelep- 
ciunii”. 


Astăzi, Maria-Sofia a împlinit doi anişori. E o mi- 
că prinţesă, dar şi o rațiune de a fi, în deplinătatea împli- 
nirii şi a fericirii, şi pentru Nora, şi pentru Mihnea, şi 
pentru o bună parte din muzica trupei „Luna Amară”. Eu, 
ca bunic, Andi, ca unchi, mândri că din familia noastră 
face parte şi crăiasa „Lunii Amare”, le urăm Mariei-So- 
fia, Norei, lui Mihnea şi „Lunii Amare” ceea ce şi mie 
îmi doresc: La mulți ani şi Dumnezeu să vă ţie numai în- 
tru bucurie! Fericire, copii ai sufletului meu! 

Maria Sofia împlineşte, astăzi, 26 iunie 2017, 3 
anişori. Urmează să o întâlnesc, peste zece zile, la Vatra 
Dornei şi să o felicit tranşant pentru ursirea de „Fântână a 
Înţelepciunii” în viaţa prietenilor noştri Mihnea şi Nora. 
Pentru că aşa se traduce numele ei: Fântâna (Maria) Înţe- 
lepciunii (Sofia). 

Dar Maria Sofia Blidariu este mai mult şi decât 
atât, este totul, este calea de lumină şi de tămăduire, pe 
care păşeşte, de trei ani, încoace, acest anarhist incorigi- 
bil şi, prin muzică rock şi versuri rock, aprig sfărâmător 
de lanţuri şi alungător de bezne, numit Mihnea Blidariu 
de la Luna Amară. 


Pentru că, de regulă, bărbaţii, şi nu femeile, sunt 
artiştii, cioplitorii în culoare, în piatră, în cuvinte sau în 
armonii, încă nu s-a aflat cine să-şi asume o statuie a 
Paternităţii. Doar aparatele de fotografiat, veşnic grăbite 
şi nestatornice, mai întrevăd şi schiţează contururile Pa- 
ternităţii. Duioase, profunde şi biruitoare de vremelnicii. 


Maria Sofia Blidariu împlineşte, astăzi, 26 iunie 
2017, 3 anişori. Nimic nu-i poate face mai fericiți pe 
mereu repetabilii părinți ai lumii acesteia decât miracolul 
înmuguririi sângelui şi a cărnii lor în sfântul arbore al 
Vieţii. 


7l 


Mihnea BLIDARIU 


Mihnea este un anarhist, adică doreşte ordine, în 
lo-cul dezordinii democrației românești. Ordinea libertă- 
ţii, adică a conștiinței de sine şi, de aici, a unei firești asu- 
mări de respect. Mihnea este un anarhist, adică un revolu- 
ționar, un înnoitor. Crede în legile naturii, care nu sunt şi 
legile firii omenești și, cu atât mai puțin, ale aşa-zisei 
civilizații. 


Astăzi, Mihnea Blidariu, într-o lună amară (aşa 
sunt toate lunile de după Bucovina Rock Castle, chiar şi 
pentru mine), întinereşte cu o clipită. Așa-i este lui ursit, 
să întinerească mereu. Prin cântec, prin trăire, prin impli- 
care. Prin revoltă şi prin compasiune. Prin protest şi prin 
alean. 

Întâmplător sau nu, astăzi este ziua de naştere a 
unuia dintre cei mai buni prieteni ai viitorimii sucevene: 
muzicianul, scriitorul şi militantul de la „Luna Amară” 
Mihnea Blidariu. De la „Luna Amară”, dar şi de la „Bu- 
covina Rock Castle”. Dar şi de la „Bucovina Acoustic 
Park”. Mihnea, un prieten. Al meu şi al fiecărui tânăr din 
Suceava, dar și din România. 


Autor al unui roman de excepție, „Play-list pentru 
sfârşitul lumii”, al unei piese de teatru jucată şi publicată, 
dar şi cu două cărți de poezie la activ, Mihnea Blidariu 
există doar pentru şi prin prințesa Maria-Sofia (în tra- 
ducere, „Fântâna Înţelepciunii”). Asta şi preţuiesc eu cel 
mai mult la el, deşi mă tulbură şi cu cântecele, şi cu ce 
scrie, și cu atitudinile lui de militant al binelui obştesc. 


* 


Personaj inconfundabil al spiritualității româneşti 
contemporane, muzicianul şi scriitorul (a publicat cărți de 
proză, de poezie şi de teatru) Mihnea Bildariu, de la Luna 
Amară şi de la... Bucovina Rock Castle, înseamnă o 
bucurie obştească, din arta și din truda căruia ne 
înfruptăm cu toţii. Neostenit militant pentru demnitate 
umană și pentru „România mea nu-i România lor”, 
Mihnea Blidariu înseamnă un reper luminos şi în viața 
mea, şi în viaţa altora, drept pentru care ziua nașterii lui 
înseamnă mult în calendarul sufletului meu însetat de 
vibrația sacră a cântecelor pururi vii. 

Inegalabil în proză şi în muzică, dar şi autor de 
poezie socială remarcabilă, Mihnea Blidariu de la „Luna 
Amară” şi de la „Bucovina Rock Castle” are punctul de 
sprijin menit să-l ajute în a clătina Universul: Maria 
Sofia, o prinţesă înnăscută, care, doar dacă îmi amintesc 
de ea, îmi înseninează sufletul. Dar peste toate, Mihnea 
este şi un om de impresionantă verticalitate, la care ţin ca 
la copiii cu care m-a binecuvântat Dumnezeu. Mihnea, 
fiu de actor şi de profesoară născută prin aceste locuri, se 
amuză cu statutul de „fiu” şi al meu, pe care i l-am atri- 
buit, mai ales că Maria Sofia („Fântâna Înţelepciunii”) l-a 
acceptat cu neascunsă încântare, fundamentul real al 
acestei şugubeţe situaţii constituindu-l prietenia care ne 
leagă, profundă, onestă şi durabilă. 


În acest nenorocit an planetar, Mihnea Blidariu îşi 
aniversează naşterea într-o lună amară, amară, de parcă ar 
avea sufletul crucificat şi fruntea zdrelită de spinii neîn- 
durători ai realităţii. A fost, de curând, la Suceava, doar 
ca să cânte ierbii din şanţul Cetăţii şi să aducă, astfel, o 
tulburătoare închinare stării de spirit şi de credinţă adân- 
că, numită „Bucovina Rock Castle”. Credinţă în creaţie şi 
în oameni, deci în omenesc şi în dumnezeire. 

In muzica şi în societatea românească, Mihnea e 
un personaj simbolic al bătăliei cu morile de vânt pentru 
demnitatea umană. Crede atât de intens în îndreptățirile 


74 


noastre, încât arareori se mai trăiește pe sine şi numai 
prin Sofia-Maria — Prințesa Speranţei, muzica și versurile 
lui fiind, dintotdeauna, armă şi armură, tăiș pătrunzător și 
metal protector pentru ascunderea rănilor sufletului. Cea 
mai dureroasă — dezamăgitoarea Suceava, care a spulbe- 
rat în vânt şi pustie, ca pe o cenuşă, Bucovina Rock 
Castle. Definitiv şi iremediabil. 


În anul din urmă, cel mai cumplit pentru cultura 
română, Mihnea a supravieţuit. Și-a câștigat cele necesa- 
re traiului din practicarea unor meserii brutale, dar care îi 
garantau demnitatea înnăscută. Mihnea nu poate trăi sub 
ordinele imbecililor care domină discreţionar toate dome- 
niile de activitate socială românească. Mihnea nu poate 
suporta prostia şi nu o să 1 se închine supus niciodată. S-a 
sufocat la fiecare interzicere „pandemică” a concertelor 
în aer liber ale trupei „Luna Amară”, pentru că, în Româ- 
nia reală, nu mai există aer liber. Şi nici respiraţie. 


Un cântec vechi îi prelungeşte timpul, nici nu se- 
ntreabă şi nici nu-şi răspunde, doar ar fugi, și cum nu știe 
unde, salută cu securea anotimpul. Habar nu aveam, în 
urmă cu zeci de ani, când scriam aceste versuri, cu care 
am câștigat „Labiş-ul”, că intuiam şi defineam destinul 
Mihnea al unor necuprinse generaţii de creatori români. 
Pentru că Mihnea ne reprezintă şi ne cuvântă pe toţi. 

Adrian BOCANCEA 


Nu ne-am mai întâlnit de prin primăvară, aşa că a 
venit să mă vadă. Există între mine şi pictorul Adrian Bo- 
cancea mai mult decât o prietenie. Eu îl divinizez încă 
din copilărie, fiind pururi fascinat de desăvârşitele lui 
desfăşurări cromatice, de armoniile de forme şi culori ca- 
re fac din artistul plastic profesionist Adrian Bocancea un 
creator unic şi inimitabil. Şi lui îi plac poemele mele până 

la a se aventura, în urmă cu un an, şi la o cronică literară, 
excelent scrisă şi publicată de „Monitorul de Suceava”, 
pentru cartea „cântecele”. 


De fiecare dată, când ne reîntâlnim, punem de un 
„chef” în doi, la „Gloria”, dublat de un ospăț al ideilor 
care atrage lume. De data asta, Adrian Bocancea mi-a 
adus şi o lucrare de a sa, făcută special pentru mine, vre- 
me de vreo doi anişori. 


Cu atâta bucurie mi-a fost oferit acest tablou şi 
într-un mod atât de ceremonios, încât am trăit senzația 
primirii celei mai înalte distincții pământeşti, pe care lu- 
mea desigur că încă nu a născocit-o. 


Prietenia artistului plastic Adrian Bocancea mă 
copleşeşte până la a-mi vindeca sufletul de toate inflama- 
țiile vremurilor şi ale vremii. Când ne întindem la vorbă, 
uit de toţi uitaţii prin veac, iar când încep să se ivească şi 
prietenii noştri comuni, deja ştiu cum arată dumnezeirea 
de după următoarea naştere, după cea definitivă. 


Primul a sosit, astăzi, 25 noiembrie 2014, Tiberiu 
Cosovan, cu volumul al III-lea al cărţii sale, „Efigii în 
filigran”, dotat cu dedicaţia cuvenită, într-un plic mare şi 
elegant. Remarc gestul şi îmi spun că ar fi cazul să mi-l 
însuşesc, eu având obiceiul să-mi port cărţoaiele prin 
buzunarele largi ale hainelor, de unde le scot, adesea, şi- 
fonate şi cu coperţi îndoite. 


Se întâmplă, uneori, ca, într-o cârciumă, să se 
adune mai multă sfinţenie decât într-o biserică. Depinde 

cu cine te întâlneşti şi de subiectele luate în discuţie. 
Când ni se alătură şi poetul Roman Istrati, cu prospe- 
țimea tumultoasă a spiritului său, atmosfera se purifică, 
iar Adrian Bocancea începe o expunere pătimaşă a tehni- 
cilor de lucru în pictură, exemplificând cu nume şi cu 
opere, iar mâinile lui — mâini de sacerdot antic — des- 
făşoară gesturi care ne îndrumă privirile spre văzutele pe 
care ceilalți oameni, de prin preajmă, nu au cum să le 
vadă. 


Astăzi, eu, Coso şi Romy am stat de vorbă cu 
Dumnezeu. lar dacă vi se pare prea preţios sau prea mult 
spus, rectific: Astăzi, am şi trăit! 


% 


Un om plin de sfinţenie, şi prin operă, şi prin tră- 
iri, dascălul de arte plastice şi pictorul Adrian Bocancea, 
s-a mutat în ceruri, fără să mai aibă răbdarea de a aştepta 
împlinirea, în toamnă, a 90 de ani de trăiri. Nu de viaţă, 
ci mai mult decât atât, de trăiri. Nu am mai apucat să-i 
înmânez diploma de Senior al Artelor Plastice Bucovi- 
nene, titlu conferit de Consiliul Judeţean Suceava în 31 
ianuarie 2017, pentru că Marele meu Prieten se internase 
într-un spital din Bucureşti, după ce se operase în 
Canada, apoi într-un cămin minunat al Ortodoxiei Româ- 
neşti, o instituţie în care credinţa se arată prin fapte şi, 
tocmai de aceea, era pe placul lui Adrian Bocancea. În 8 
martie 2019, s-a simţit rău, internându-se în spital, dar 
medicii l-au întors de pe Cale, iar Pictorul, Sfântul artist 
Adrian Bocancea, a întrebat cu duios reproş: „Pentru ce 
m-aţi întors? Era atât de frumos şi de bine!...”. „Pentru că 

vă vin copiii, Mihaela şi Ciprian, din Canada!”. Şi a mai 
aşteptat două zile, până în 10 martie, când a urcat, împă- 
cat cu sine şi poate că şi fericit, în ceruri. Trupul a fost 
încredinţat ţărânii sfinte din Pantelimon, în 13 martie. 


Am aflat şi cred că am şi tăifăsuit îndelung cu 
Adrian Bocancea şi cu copiii domniei sale, în această 
seară, când m-a sunat, din Canada, Mihaela Bocancea- 
Iliescu. După mai bine de doi ani, de când îl căutaserăm 
şi eu, şi Roman Istrati, şi Tiberiu Cosovan, Sfântul artist 
Adrian Bocancea îmi intră în casă, desprinzându-se aură 
din tabloul pe care mi l-a dăruit cândva şi care pentru 
mine va însemna întotdeauna o icoană. Nu mai ştiu când 
s-a întâmplat acea zi, când, împreună cu Adrian Bocan- 
cea, cu Roman Istrati şi cu Tiberiu Cosovan, am petrecut 
ore bune la „Gloria Partidului”, Maestrul urmând să plece 
în Canada, la Toronto, ca în fiecare an, ca să-şi trăiască şi 
copiii, şi nepoţii din mijlocul lor. Şedea acolo, de regulă, 
câteva luni, apoi revenea în Bălțăteştii nalali, iar de acolo 
ne suna şi ne convoca „la o ciorbă cu sporovăială”. 


Şi toți trei, Doamne, sunt acum lângă Tine, 
în „frumos şi în bine”, cum a zis Adrian Bocancea, întors 
de pe Cale. Şi mi-au fost şi îmi sunt atât de dragi toţi trei, 
încât am să-i mai ţin o vreme lângă mine, prin cărțile lor 
nepublicate, pe care va trebui să le scot la lumină pămân- 
tească. Pentru că doar atât stă în puterile mele. Şi prin 
câte va fi să vă povestesc, în lunile care vor urma, ca să-i 
puteţi retrăi şi dumneavoastră, cei care i-aţi iubit şi le 
păstraţi o frumoasă amintire. 

O întâmplase ciudată s-a petrecut, în această 
seară, pe când vorbeam cu doamna Mihaela; după vreun 
ceas şi jumătate de rememorare a trăirilor, şi eu, şi fata 
pictorului Adrian Bocancea am zis simultan: „Îl auziţi 
cum ne ascultă?”. 


Într-o lucrare remarcabilă despre Artele Plastice 
Bucovinene, Un secol de arte frumoase în Bucovina 
(Suceava 2005, pp. 228, 229), criticul Valentin Ciucă 
scria despre opera pictorului Adrian Bocancea: 


„Structură afectivă delicată şi disponibilă spre 
reflecţie şi reverie, pictorul Adrian Bocancea a transmis 
operei picturale şi graficii atributele personalităţii. Refle- 
xivitatea îl face apt pentru soluţii plastice marcate de 
echilibrul formelor, generozitate cromatică şi un senti- 
ment de comuniune cu natura şi cu el însuşi. Prin desen, 
ordonează lumea, prin culoare îi află echivalenţele sem- 
nificative. Tablourile lui vădesc un meşteşug îndelung 
exersat în căutări solitare şi se simte mereu aripa protec- 
toare a maeştrilor Şcolii ieşene. Duhul narativ nu exclude 
invenţia, iar nevoia de atitudine face din pictura lui un 
sensibil document uman. Cromatica e atent distilată în re- 
tortele spiritualului şi, pe această cale, imaginea devine 
credibilă şi emoţionantă. Are evidente resurse lirice, pe 
care însă nu le supralicitează şi se păstrează mereu în 
proximitatea verosimilului. 


Adevărurile lui nu au menirea unor sentinţe, ci 
doar pe acelea ale unei colocvialități calme şi expresive. 

Peisajele se asociază adesea unui impresionism calmat 
prin structurarea rațională a imaginii. Stimuliui realului se 
metamorfozează în scheme compoziționale, independente 
de motiv, chiar şi atunci când pretextul plastic poate fi 
identificat în atmosfera urbană a Sucevei. Alte plăsmuiri, 
ceva mai libere, nu exclud nici ele bucuria dialogului cu 
un partener imaginar. Spre a fi auzit, artistul ştie că 
trebuie doar să şoptească”. 


Din punctul meu de vedere, de simplu consumator 
de artă, pictura lui Adrian Bocancea este pe deplin cos- 
mologică şi, din punct de vedere cromatic, într-o elabora- 
tă continuitate a armoniilor consacrate de frescele biseri- 
ceşti vechi, doar că mult mai luminoase şi în transparenţe 
echilibrate, trăite şi gândite cu răbdare şi cu înţelepciune. 
Penelul lui Adrian Bocancea nu căuta forme, cu excepția 
peisajele de iarnă de odinioară, în care forma şi culoare 
se aflau într-o chibzuită interdependenţă; penelul lui 
Adrian Bocancea caută esențe, caută lumina lăuntrică a 
pietrei, a lemnului, a pământului şi a cerului, o lumină 
intimă aidoma unui suflet care 1 se destăinuie. De aici 
calmul cromatic şi spovedania narativă a culorilor, de aici 
contururile de arbore cosmic ale dezlănţuirilor blajine 
spre vertical, spre poziţionare vie, dinamică, în universul 
conceput drept stare de inefabil, de poezie şi, în egală 
măsură, de muzică astrală, revărsată peste lumea nedu- 
merită de surprinzătoarea muzicalitate coloristică a uni- 
versului. Adrian Bocancea cunoaşte dimensiunile exacte 
ale imanentului artei sale, deci al reperelor care fac posi- 
bilă existenţa generală şi dezvăluirea divinului prin artă. 
Un imanent, pe care şi Lucian Blaga îl descifra în verti- 
calităţile „kantian” şi care este condiţionat, dintotdeauna 

şi pentru totdeauna, doar de generozitate, de bunătatea 
lăuntrică prin care ni se dezvăluie adevărata sfinţenie. 
Adrian Bocancea nu judecă, ci desluşeşte şi tocmai de 
aceea arta lui cromatică, desfăşurate cu mijloace, tehnici, 
ştiinţă şi regândiri moderniste, acoperă timpul, îl înfăşoa- 
ră şi îl poartă în braţe, într-o nepământească dulce legă- 
nare. Adrian Bocancea este un pictor atât de mare, de 
profund şi de creştin, în sens platonician, încât este ne- 
voie de timp pentru a fi văzut şi înţeles; iar dacă el vizita, 
mereu şi mereu, bisericile vechilor mănăstiri moldove- 
neşti, pentru a decripta mesajul sacru al armoniilor acolo- 
ristice, şi opera lui Adrian Bocancea are nevoie, din 
partea însetaţilor de mesaje dumnezeieşti, de repetate şi 
tot mai îndrăzneţe trăiri. Pentru că asta înseamnă pictura 
lui Adrian Bocanea: o operă trăită îndelung şi migălos 
(tabloul cu flori, pe care mi l-a dăruit cândva, a fost lucrat 
în mai bine de doi ani de zile) şi, drept consecinţă, în 
durate similare respirate cu sufletul şi cu mintea. 


Revenind la minunatul op al lui Valentin Ciucă şi 
copiind informaţiile tehnice, pe care domnia sa le-a pre- 
luat din alte cărți la fel de importante, adică din dicţio- 
narele şi enciclopediile realizate de Emil Satco şi actua- 
lizate de fiica sa, Alis Niculăică, constat o firească esen- 
țializare a vieţii lui Adrian Bocancea, pe un minim de 
repere şi, din păcate, sunt obligat să le actualizez limitele 
omeneşti, inserând data celei de a doua naştere a lui 
Adrian Bocancea, cea definitivă: 


„1936 S-a născut la 25 decembrie.în localitatea 


Bălţăteşti,judeţul Neamţ (A trecut în veşnicie, la Bucu- 
reşti, în 10 martie 2019). 

1954 Absolvă cursurile Şcolii Normale din Piatra 
Neamţ. 


1966 Absolvă Facultatea de Arte Plastice a Insti- 
tutului Pedagogic din laşi. 


1982 Obține licenţa Institutului de Arte Plastice 
„Nicolae Grigorescu” din Bucureşti şi se dedică profeso- 
ratului, la şcolile din Suceava. 


1968 Debutează artistic şi participă la numeroase 
expoziţii de grup deschise la Suceava, Iaşi, Galaţi, Baia 
Mare, Bistriţa-Năsăud, Botoşani, Cernăuţi. 


1978 -1985 Participă la ediţiile Festivalului de 
pictură şi grafică Voronețiana. 


1971-1998 Deschide expoziţii personale la 
Suceava, iar expoziţia din 1992 a fost itinerată în Franţa, 
în localităţile Lavvanes şi Rosaires-Plerin. 


Este membru al U.A.P. 1973-1982. 
Este distins cu Premiul al III-lea la Expoziţia Na- 
țională a profesorilor de desen, cu Premiul I (1979) şi 


Premiul al III-lea (1982), pentru grafică, la Festivalul 
Concurs Voroneţiana, Suceava”. 

loan BODNAR 


Străjuit de frumuseţea celor patru antotimpuri, 
mereu tinere şi pure, pictorul pictor loan Bodnar a fost 
sărbătorit, joi, 19 martie 2015 (când nu întâmplător îm- 
plinea câte... 70 de anotimpuri) de o elită culturală buco- 
vineană, română şi ucraineană, care nu putea rata remar- 
cabilul eveniment cultural al Rădăuţilor, vernisarea expo- 
ziţiei „Anotimpuri... 70”, de loan Bodnar. 


S-a vorbit şi cântat bilingv la Rădăuţi, dar dintr-o 
singură inimă, delegaţia ucraineană din nordul Bucovinei 

exprimând, prin intermediul directorului teatrului din Ko- 
lomeea, ideea că un vecin bun îți este mai apropiat de 
suflet decât o rudă de sânge. S-au adus şi daruri (toate 
artistice), unele poznaşe (bastonul lui Toader Ignătescu, 
de pildă), altele pioase (icoane, pupate încrâncenat, de 
câte trei ori), şi s-a vorbit cu risipă de entuziasme şi de 
citate celebre, care ţin unora loc de minte (astăzi nu se 
mai citeşte, ci se citează!), s-au întrupat şi trăiri, mai ales 
din exprimări simple şi sincere s-au întrupat, iar loan 
Bodnar era atât de descheiat la suflet încât începuse să 
semene cu Florin Piersic. 


Frumos, emoţionant, remarcabil eveniment cultu- 
ral şi uman, exprimat firesc în decorul dumnezeiesc al 
unei expoziţii de excepţie, pe care sper să o poată admira, 
în curând, şi sucevenii. Au lipsit, absolut motivat, doar 
Radu Bercea — cel mai apropiat prieten al pictorului 
rădăuţean, țintuit la pat de o afurisită de gripă, şi Mihai 
Pânzaru-PIM, care prezenta, pe ecranul „Intermedia”, o 
superbă „Primăvară a poeţilor”, alta decât făcătura 
înşfăcată de la franţuji de nu mai (vreau să) ştiu care ţaţe 
liricoide de prin Suceava. Dar PIM, prin diploma per- 
sonalizată, oferită artistului de către Centrul Cultural 
„Bucovina”, deşi a lipsit, a fost întru totul prezent, aşezat, 
frumos, lângă Radu Bercea, şi în inima mea, şi în inimile 
multora dintre cei de faţă. 


„Senior al Artelor Plastice Bucovinene” din 31 
ianuarie 2020, pictorul rădăuţean loan Bodnar îşi sărbăto- 
reşte, astăzi, naşterea în sânul a două naţiuni, cea ucrai- 

neană, a strămoşilor săi, şi cea română, a împlinirilor sa- 
le. De când îl ştiu, în sinea mea l-am asemuit, întotdeau- 
na, cărturarului bucovinean Isidor Vorobchievici, care a 
scris poezie ucraineană şi muzică românească, refuzând, 
conform mărturiei lui |. G. Sbiera, să se înregimenteze în 
vreo mişcare naționalistă, pentru că el ne iubea, în mod 
egal, şi pe unii, şi pe ceilalți. 


Ca ucrainean şi ca român, bucovineanul loan 
Bodnar a organizat, din resurse proprii, multe tabere de 
creaţie, la care au participat pictori din mai multe ţări 
europene, inclusiv din Ucraina şi din România, arta plas- 
tică fiind mai presus de exprimările lingvistice şi adre- 
sându-se sufletelor, precum credinţa, tuturor oamenilor, 
pentru că şi arta plastică, aidoma lui Dumnezeu (Epistola 
I către Corintieni a Sfântului Pavel), se exprimă şi 
înţelege toate limbile pământeşti. lar taberele acestea de 
creaţie au devenit, în sufletul lui, un scop în viaţă, care 
durează prietenii asemănătoare celei dintre Radu Bercea, 
român născut în nordul Bucovinei, şi loan Bodnar, ucrai- 
nean născut în sudul aceleiaşi privincii moldoveneşti. 


Am fost, uneori, prin taberele acestea de creaţie 
(la Câmpulung, împreună cu rockerii Mihnea Blidariu şi 
Andi Drăguşanul), iar de la vernisajele expozițiilor colec- 
tive nu am lipsit vreodată, pentru că ar fi fost păcat să 
ratez clipitele adevăratei solidarități umane, cea a crea- 
ției, durată pe eforturile Domnului şi Doamnei Bodnar. 

Radu BOERU 


canta ăraă ratutea ve Bata ev vol ll ta ca nepot decăt 
"Ci necaz aceata că ma m mai mul eaz decăt d 
mai mu pe scut decăt in ara bine)retat ce gind plane 

si mndte plete st care să mă ascund. 


„Speriat de oamenii / care poartă cinci bețe. / Ei 
pot pune în scenă / două crucificări şi jumătate” (Scris în 
45, p. 10), tânărul poet şi grafician Radu Boeru, născut în 
Suceava şi plecat la timp de aici, izbuteşte simfonii lirice 
entuziasmante, în ciuda modernismului de ultimă genera- 
ție, de care s-a lăsat adoptat, de modernismul-protest ex- 
trem de cerebral, pentru a ciopli un „jurnal poetic şi nu 
prea” — pentru că poezia lui e mai mult decât atât, e 
cunoaştere şi inițiere în cunoaştere, pe care l-a numit 
„Autolirica” (editura PAGINARIUM Publishing, Bucu- 
reşti 2019; coperta şi grafica: Radu B. Boeru). 

„EI şi-a cules fructul păcatului / Când era încă 
tânăr, foarte tânăr. / Nimic nu a mai rămas în uscăciunea 
arborelui, / nicio frunză neîntoarsă. El a mers pe pământ, 
încă merge, / până pământul va umbla pe el, / laolaltă cu 
noi, ursitoarele care i-au ratat / întâlnirea cu el însuşi” 
(Creștere, p. 6), scrie Radu B. Boeru (eu îl ştiam sub 
prenumele Bogdan) şi, astfel, încă din primele pagini, ne 
avertizează asupra universului mitologic prin care avem 
de rătăcit, cu sau fără decăderi mistice, într-un imaginativ 
care sugerează discret un marş de protest printre stele 
nopţii sau prin însăşi bezna existențială, în care „Marele 
rit a început. / Din seara asta şi până mâine, / Mirosuri de 
pământ, vă rog să-mi arătaţi / căile pe care să nu merg, 
viitorul pe care să nu-l am” (Ospăţ, p. 8). 


La o primă vedere, „Autolirica” e o revoltă împo- 
triva poeziei şi, prin consecință, împotriva sufletului; la 
fel, şi o revoltă împotriva mitului şi a mistificării, deşi 
Radu Boeru, observând că „ultimele secunde private au 
izbucnit din ceas, / ţipând ca liliecii orbi în după-amiaza 
vie” (Dimineaţă, p. 11), se reinventează, inclusiv liric, 
inclusiv mitic şi poate că şi mistic, dar o face printr-o 
individualizare distinctă şi răspicat susţinută. Fără voia 
lui, intră într-o incantaţie psalmică, care aminteşte discret 
de versetele primelor cărți religioase ale omenirii şi mai 
puţin de psalmii biblici, deşi arhitectura alegorică des 
folosită ar putea lăsa şi o astfel de impresie. Şi tot la o 
primă vedere, Radu Boeru vehiculează şi retrăieşte trăi- 
rile contemporanilor săi, în momente de cumpănă, inclu- 
siv trăirile lui Ceauşescu, „lângă Târgovişte”, pentru că 
„oamenii cu gânzi sunt blânzi. / Pe cuştile lor scrie Nu 
zgandariti! / cu Verdana de 24, / Bold şi subliniat, fără 

diacritice”. Modernismul acesta excesiv, care „pedalează 
pe Youtube”, poate semnala „Pericol de înec” (Gânzi, p. 
24), într-o lume laconică Planeta tristeţii, p. 28), 
sărăcăcioasă, dar care îşi ajunge sieşi („Fascii glorioase. 
Bisericuţe. Ministere. / agregate baritoni, cântec de lemn. 
/ Între ei, debalansat vă spun / că mă simt un mic nimic 
neputincios — Muzică, p. 27), dar salvarea este, iarăşi, 
simfonicul psaltic al salvării de la autopastişări, uneori 
abia schiţat („În era noastră, la vârf am năimit miei sfinţi 
/ şi frunze căzătoare” — Centenar, p. 29), alteori amplu, 
dar fără a ieşi din matricea modernismului-protest sau, 
altfel spus, modernismul strigătului, țipătului existențial: 
„Păcat că vorba nu e încercare nici piatră de râu / iar 
vorba scrisă arde odată cu hârtia, / cu pulsul momentului, 
cu rotirile din ce în ce mai încete / a limbilor timpului în 
jurul axului înfipt / în roți, arcuri, pârghii, scripeţi, pietre 
şlefuite şi şuruburi, / cam tot ce înţelegem din viaţă. / 
Strâng anotimpuri sub staturi de pile, / punga-nvechită în 
care-mi încap insomniile” (Una lună, duminică, tristă, p. 
87). lar statutul acesta de arbore mişcător, conferit 
propriului trup, atunci „Când libertatea s-a descheiat şi la 
ultimul nasture” (Despre subordonare, coordonare, poe- 
sis şi toate cele, p. 107), alienează cumva, pentru că 
„Trecură multe zile de la lunea albastră. / Lunea începu- 
turilor, cu lună roşie, eclipsa / vrăjitoarelor, bejenia spre 
job” (O lună de poezie (experimentând), p. 123) sau 
pentru că „Toată lumea are nevoie să urască ceva” (Luni, 
creed, Ctrl, p. 140), precum într-o scenă de teatru absurd, 
în care „Actorii erau tineri, carnea stătea pe ei / în minu- 
nate feluri, piesa încă se scria singură / peniţele suple 
scrâşneau de zor / sărind din lacul de cerneală / în năvo- 
dul aruncat de cu seară / când ne amestecam paşii între- 

tăiaţi / şi însemnam cu zgomote alocuţiuni / drumul spre 


bancul de probă” (Scena, p. 142). 


„Constructor de senzaţii tari, termoizolante, / re- 
zistente la cele mai groase plictiseli” (Inutilitate, p. 167), 
poetul pe care am avut onoarea să-l debutez cândva, la 
Suceava, îmi trimite, „din abisuri suspendate” şi „din 
timp, în timp, în timp” (Colectorii de merite (lui Paul 
Neagu), p. 177) câte un amplu mesaj al viitorimii lirice a 
neamului nostru, însemnând câte o nouă carte de poezie, 
„Unde unde de val curăţă mocirla memoriei, / maşinăriile 
de spălat păcatele / cu distilat de smirnă” (Piedică, 181), 
iar poezia de acest fel, care defineşte generaţiile care vin, 
nu doar că îmi place, ci mă şi pune pe gânduri, înainte de 
a țipa, împreună cu Radu Boeru, penultimul vers al cărţii 
sale: „Trăiască libertatea! Să trăieşti, domnul meu, îmi 
răspunde” (Sfârşit, p. 189). 


90 


Ilie BONCHEŞ 


Cu mult înainte de a-l cunoaşte pe actualul primar 
al oraşului Vatra Dornei, i-am ştiut antecesorii, care au 
răzbit spre demnități impresionante în imperiul habsbur- 
gic, în ciuda concurenţei neloiale a elitelor bucovinene, 
sprijinite şi de căpitănie, şi de veșnic partinica lume ecle- 
ziastică bucovineană. Numele se pronunța Boancheş, 
uneori se şi scria aşa în presa veche, dar în actele oficiale 
se grafia, conform ortografiei etimologiste a  vre- 
mii, BOncheș, apoi, cum gestionarii de acte nu ştiau că 
„0” se citeşte „oa”, s-a pierdut accentul de la „6” şi, 
respectiv, pronunția corectă, neamul străvechi al dorne- 
nilor Boancheș transformându-se în neamul Boncheş. 

Pe Iliuţă Boncheș, om „de-un leat” cu mine, l-am 
cunoscut cu ocazia unui concert al „Zicălaşilor”, la Vatra 
Dornei, prilejuit de lansarea celui mai recent album de 
artă al pictorului humorean Radu Bercea. Într-o vreme 
când „oficialii” se cam ţin departe de făptuirile culturale, 
prezenţa primarului de Vatra Dornei la o astfel de resti- 
tuire de memorie m-a surprins în mod plăcut, iar discu- 
țuile „printre uşi” (avea o zi extrem de aglomerată) au pus 
temeliile Festivalului „Bucovina Acoustic Park”, într-un 
mod neobişnuit, dar de maximă eficiență: printr-o strân- 
gere de mână. Şi cum am eu o slăbiciune aparte pentru 
oamenii „pe cuvântul cărora se pot dura biserici”, cum 
obişnuia să spună Eroul Bucovinei, lon Grămadă, aproa- 
pe subconștient am desluşit în Iliuță Boncheș un prieten 
vechi, pe care mă pot baza, chiar dacă l-am întâlnit târziu. 
Dar nu prea târziu. 


Ne sunăm rar, ne vedem și mai rar, dar ce conve- 
nim devine faptă. Într-una din serile trecute, m-a sunat ca 
să îmi dea veşti: în sfârşit, va putea reconstrui Cazinoul 
din Vatra Dornei, lucrările urmând să înceapă imediat 
după ridicarea zăpezii spre ceruri. Ceea ce înseamnă că 
va trebui să aflăm altă locaţie pentru „Bucovina Acoustic 
Park”, aşa că e musai să ne vedem în ianuarie, la Dorna. 
Despre ziua de naștere a domniei sale, 15 decembrie, nu 
a suflat o vorbă, dar nu-i bai. 

Pe Ilie Boncheş l-am asemănat, de când îl ştiu, cu 
o stâncă de neclintit, care stă de veghe între pământ şi 
cer, din neam în neam, din veac în vecie. Omul provine 

din spiţa lui George Boncheş, cantorul ales de munteni 
să-i reprezinte şi în Dieta din Viena şi în cea din 
Cernăuţi, pentru că era „apărătorul românilor din ţinutul 
Dornelor şi Câmpulungului, un om de bine, un străjer 
devotat al interesului public, un patriot renumit, deci: un 
mărgăritar din adâncile zăcăminte ale neamului”, şi, poa- 
te că şi de aceea, Ilie Boncheş nu-şi dezamăgeşte falnicul 
bunic, din moment ce, pentru făptuirile lui cotidiene, câş- 
tigă mandat după mandat, pentru demnitatea de primar al 
oraşului de la poalele Ouşorului. 


Rareori mi se întâmplă să leg prietenii cu perso- 
naje politice, dar pe Iliuţă Boncheş, pe care l-am cunos- 
cut printr-o strângere de mână, pe care se putea pune mai 
mult preţ decât pe orice angajamente scrise, îl ştiam din- 
totdeauna şi tocmai de aceea întreaga lui familie, în 
frunte cu Doamna Rodica, a devenit şi familia noastră, a 
Drăguşanilor: familia unui frate şi o iluminare a sufletu- 
lui care tămăduieşte, alină, împrospătează. În public, îi 
ZIC, desigur, „domnule primar”, dar în sufletul şi în scrie- 
sul meu Iliuţă Boncheş e un geamăn, adică mai presus 
decât ceea ce se cuprinde în semantica deja convenţiona- 
lă a substantivului „domn”. lar apropierea asta a familii- 
lor Boncheş şi Drăguşanul (nevestele noastre se sună săp- 
tămânal) înseamnă, în fond un filon identitar, de ti- 
pul „cine se aseamănă se adună” care mă şi onorează, 
care mă şi bucură. 

Ambrozie Ovidiu BORTĂ-BOA 


Are, ca şi mine, rădăcini străvechi în Boian, dar 
nu din această cauză cred eu, aproape necondiţionat, în 
destinul artistic al lui Ambrozie Ovidiu Bortă-BOA, gra- 
fician şi pictor plin de imaginaţie şi, drept consecinţă, de 
o inteligenţă novatoare dezarmantă. Cei mai mulţi îl ştiu 
drept caricaturist şi drept autor de portrete-şarjă pline de 
savoare, dar dincolo de aceste meşteşuguri oarecum con- 
sumiste, BOA este un grafician de primă mână, ale cărui 
linii subțiri şi care încărunţesc în dimensiunea paginii 
vestesc şi un pictor plin de forță, care, spulberând aparen- 
ţa de dibace îmbinare a stilurilor, îşi defineşte propria 

identitate creatoare cu forța omului care izbuteşte să-şi 
întipărească sufletul pe retină. 


Fiind norocosul care, prin voia sorții şi a întâm- 
plării, l-am debutat cândva, încredinţându-l unei vieţi pu- 
blice sucevene, care l-a îmbrăţişat cu entuziasm, Ovidiu 
BOA, pururi retras într-un tainic lăuntru şi aparent dis- 
trat, în viaţa de fiecare zi, este artistul în care eu cred şi 
care, prin creaţiile lui, îşi pune amprenta creatoare peste 
dăinuirea în timp a amintirii generaţiilor care suntem. 

În vremea în care crema intelectualităţii sucevene 
îl comemora, astăzi, cu patriotism şi responsabilitate pe 
Eminescu, caricaturistul şi pictorul Ovidiu Ambrozie 
Bortă-BOA îşi vernisa de mult programata „Expoziţie de 
caricatură 50”, devenind, astfel, victima buldozerelor in- 
telectuale cremoase, care nu ţin cont de nici o întâmplare 
programată, Eminescu fiind mai mult şi decât gaura din 
Tricolor pentru legitimarea cremei intelectuale sucevene, 
din faţa căreia trebuie să te dai cu precauţie la o parte. 
Cinste bravilor intelectuali sucevene şi cuvioasă reveren- 
ţă din partea mea, care nu-s decât un păcătos, care se sim- 
te mai aproape de Eminescu, la o expoziţie BOA, decât 
în splendida catedrală a Marii Simţiri Româneşti, pe care 
domniile lor o întrupează, anual, cu înţelepciune şi devo- 
tament. 


Expoziţia lui BOA a fost expusă în foaierul Mu- 


zeului de Istorie din Suceava şi tare m-am mai bucurat 
când am băgat de seamă că nu sunt eu singurul păcătos 

incurabil, la eveniment participând, alături de alţi suce- 
veni de zi cu zi — ca şi mine, caricaturiştii Constantin 
Papuc, George Licurici, Viorel Corodescu, pictorul Iulian 
Dziubinski şi umoristul Constantin Horbovanu. Din par- 
tea Muzeului Bucovinei, ne-a fost alături, în absenţa 
fizică a managerului Constantin-Emil Ursu, care ne este 
alături în fiecare clipă, inclusiv al zilei de azi, când se 
află la Bucureşti, universitarul Doina Creangă — din câte 
ştiu, director adjunct, dar cu siguranţă om şi cărturar care 
merită nu doar deplinul şi sincerul meu respect. 


Nu prea ştiam eu că, tot astăzi, Ovidiu BOA săr- 
bătorea şi 23 de ani de la debut, care s-a petrecut într- 
unul dintre ziarele mele, „Bucovina”, pe vremea când 
născoceam ziar după ziar, iar prefectura şi consiliul 
judeţean se dădeau de ceasul morții să mi le desființeze, 
prin controale îndesite asupra agenţilor economici ca- 
re „îndrăzneau” să dea publicitate şi la publicaţiile mele. 
Îmi amintesc perfect clipa în care Cristina mi-a vorbit 
despre desenele soţului ei, pe care le publicam imediat ce 
le primeam, în alternanță cu operele lui Pamfil Horodnic 
(la mulți ani, prietene!), amândoi caricaturiștii plăcându- 
mi în mod deosebit şi datorită desenului, şi datorită 
temelor inedite, cu o mare doză de mucalism în ele, dar şi 
cu o vibrantă deschidere spre viitorime, inclusiv prin 
discreta dezvăluire a harului pentru pictură, cu care BOA 
a fost înzestrat de soartă. Prin urmare, dacă eu i-am făcut 
debutul, a trebuit să spun şi câteva vorbe, alături de ar- 
tiştii plastici deja menţionaţi ca prezenţi la eveniment, în 
dauna nobilei propriei înţelepţiri din erudiţia enormă a 
cremei intelectualităţii sucevene, care îl comemora, în 
apropiere, pe Eminescu. Aşa că nu am să vă povestesc 

mai multe, ci am să vă las în compania fotografiilor pe 
care le-am făcut cu un aparat şi mai păcătos decât mine. 
Ajungă-mi păcatul mărturisit că eu mă simt mai aproape 
de Eminescu la vernisajul unei expoziţii a lui Ovidiu 
BOA, decât în preajma cremei intelectuale sucevene! 

Călin BRĂTEANU 


Ne-am cunoscut, în urmă cu decenii, la Berchi- 
şeşti, când am întrebat, spre grupul cântăcioşilor de fol- 
clor: „Mă, care dintre voi e Călin Brăteanu?”. Mi l-a 
arătat un instrumentist, pentru că el, sfielnic, plecase pri- 
virile. Şi i-am spus, atunci, lui Călin Brăteanu de ce anu- 
me îmi plac mult cântecele lui şi care anume ar fi seg- 
mentele de autentic, dibace adaptat vremurilor, pe care eu 
le-am remarcat şi le preţuiesc aşa cum şi merită. Peste o 
vară, numai ce mă trezesc cu Călin Brăteanu director al 

Centrului pentru Conservarea şi Promovarea Culturii 
Tradiţionale şi, deşi întotdeauna a fost atent cu mine, cu 
directorul nu prea m-am împăcat. Chestie care se ştie. În 
ultimii ani, de când nu prea mai am vreme pentru flea- 
curi, ne-am cunoscut mai bine ca oameni. Îmi plac teribil, 
adică la fel de mult ca şi cântecele lui, „cele trei fete de 
acasă” (una dintre ele este soţia, desigur), iar când prin- 
dem câte un răgaz, stăm la poveşti. Sau poate că la spo- 
vedanii non-convenţionale. Şi e bine, şi e adânc, pentru 
că, adineauri, văzând că şi Călin Brăteanu mai rupe un an 
din calendar, m-am simţit înseninat de sărbătoarea lui. 
Atât de înseninat, încât, într-o perioadă în care nu vreau 
să ştiu nimic altceva decât poveştile satelor bucovinene, 
m-am oprit şi am poposit pe o brazdă de la intrarea în 
Cuciurul Mare al lui Mircea Streinul şi al lui Radu Ber- 
cea, pentru a ridica paharul de peregrin în cinstea şi în 
sănătatea prietenului meu Călin Brăteanu şi pentru a-i 
ura, aşa cum o făcea Vlad Ţepeş în corespondenţa lui 
secretă: La mulţi ani, Călin Brăteanu, şi Dumnezeu să ni 
te ţie numai întru bucurie! 

Romeo CALANCEA 


La demisolul Bisericii „Naşterea Maicii Domnu- 
lui” din Suceava, în sala care poartă numele doctorului 
veterinar Dragoş Corlăţeanu, a avut loc, în urmă cu câte- 
va ore, un eveniment cultural de excepţie: vernisajul unei 
expoziţii de pictură, cu lucrări ale regretatului pictor Ro- 
meo Calancea, şi un „remember” despre viaţa şi opera 

acestui fabulos personaj al Sucevei de odinioară. Nu per- 
sonalitate, ci personaj (ceea ce înseamnă mai mult decât 
o personalitate), adică o operă vie, care există şi dincolo 
de creaţiile lui. 


Evenimentul a fost organizat de către fiica picto- 
rului, doamna Ungureanu, şi de către Doctorul în Istorie 
Viorel Vârlan, preotul paroh al Bisericii „Naşterea Maicii 
Domnului”, om de cultură spre care, de mulţi, mulţi ani, 
privesc şi cu admiraţie, şi cu respect, ba şi cu lumina su- 
fletească pe care toți o datorăm celor care ne tot aduc 
lumină. Au fost de față mai toţi preoţii cărturari ai oraşu- 
lui, iubitori ai culturii şi creatori, toţi chemaţi acolo de 
spiritul aidoma unui zâmbet plin de viaţă, care se numeş- 
te Romeo Calancea. Printre aceştia din urmă: Dr. loan 
Ieţcu, universitarul Vasile Demciuc, poetesa Viorica Pe- 
trovici, artistul plastic Mihai Pânzaru-PIM, publicistul 
Tiberiu Avram, umoristul Constantin Horbovanu, tele... 
astrul Bobby Stroe (cu simpatie te-am numit aşa, Bobby), 
două fetiţe şi un băiat, care au cântat, curat şi proaspăt, 
muzică folk. Unii au şi vorbit, alţii doar şi-au curăţat su- 
fletele cu lumină. 


Şi i-am revăzut lucrările, şi l-am reîntâlnit pe Ro- 
meo Calancea. Pururi proaspăt, vesel şi pus pe şotii, dar 
practicând o oralitate inconfundabilă, din care am împru- 
mutat mult în felul meu de a scrie proză sau jurnalism. 
Mai ales ironie şi simţul cuvintelor. Nici vorbă de pictură 
naivă în creaţia lui Romeo Calancea, ci doar un moder- 
nism cutezător, cu tuşe impresioniste şi expresioniste re- 
marcabile, în ciuda faptului că, în acel odinioară în care a 
creat Romeo Calancea, posibilităţile noastre, ale români- 

lor, de a răzbi spre contemporaneitatea culturii europene 
era aproape imposibilă. Dar cum va trebui să scriu o cro- 
nică a evenimentului, dar şi plastică, pentru „Monitorul 
de Suceava”, ediţia de sâmbătă, înlocuindu-l, din priete- 
nia care ne uneşte, pe Tiberiu Cosovan, în neaşteptata şi 
nedreapta lui convalescenţă, nu o să vă spun mai multe. 

Lucian CĂLUŞERIU 
| 


Lucian Căluşeriu este un artist, care cochetează, 
în secret, şi cu literatura, dar trudeşte, zi de zi, la imagi- 
nea altora. lubeşte ceea ce face, adică vieţuirea într-un 
spațiu cultural când superb, când caraghios, cum este cel 
bucovinean. Filmează şi realizează filme cu lansări de 
cărți, cu festivaluri de toate genurile, începând cu cele 
literare şi terminând cu cele muzicale. Se implică, se de- 
dică, pentru că felul lui de a fi l-a impus drept prieten al 
unei pleiade de artişti din toată ţara. La prima vedere, 
pare uşor ciudat, pentru că are personalitate şi încă un 
gen de personalitate de neconfundat. 

Lucian Căluşeriu este un om tânăr, plin de aspira- 
ţii şi cu suflet de artist înnăscut. De asta îl şi preţuiesc, 
fără de ascunzișuri şi cu toată inima. 

Ştefan CĂLUŞERIU 


Aflu abia astăzi că prietenii şi colegii mei Veroni- 
ca şi Lucian Călușeriu sunt, de vreo 9 zile, preafericiții 
părinți ai pruncuţului Ștefan Căluşeriu, fecior fain (i-am 
văzut fotografia) şi inimos, care umple cu fericire casa 
familiilor Călușeriu şi Iliuţ (din care provine Veronica). 
Parcă mai adineauri am fost la nunta părinților lui Ştefan 
Căluşeriu şi parcă mai acuşi voi merge și la nunta lui — 
timpul zboară, dar eu nu mă las copleşit de vreme și de 

vremuri, atunci când e vorba despre oameni pe care îi 
adăpostesc în suflet. Nu ştiu ce să le urez, pentru că și 
cele mai meșteşugite cuvinte sunt doar colb şi cenușă în 
faţa triumfului vieţii, dar Veronica, Ștefan și Lucian 
Căluşeriu, toţi trei de la Centrul Cultural „Bucovina”, ştiu 
să-mi citească sufletul şi să înțeleagă ceea ce este de 
înțeles. 

Veronica Iliuţ CĂLUŞERIU 


Tânăra noastră colegă Veronica Iliuţ, soţia opera- 
torului Lucian Căluşeriu, cel care a realizat, într-un timp 
record, filmul concertului „Colinde populare”, interpretat 
de „Zicălaşii”, înseamnă o personalitate prin ea însăşi, pe 
care am cunoscut-o mai bine, vara trecută, la Vatra Dor- 
nei (unde îşi are o parte din rădăcini, cealaltă parte ţinând 
de Vicovu de Sus), cu prilejul Festivalului „Bucovina 

Acoustic Park”, şi m-am bucurat să văd implicare afec- 
tivă în insolitul eveniment cultural. Abia căsătoriţi, Vero- 
nica şi Lucian Căluşeriu încă nu au copii, dar trudesc 
serios, în scurtele perioade dintre evenimentele culturale, 
băieţelul din poză fiind, probabil, cel al naşilor de cunu- 
nie. 


Veronica Iliuţ-Căluşeriu înseamnă pentru Centrul 


Cultural „Bucovina” o normalitate a trăirii făptuirii cultu- 
rale, cu consecința că ne-a apropiat-o de suflet tuturor. 

Ana CANDREA-CONSTANTIN 


Porumbeştii, Iraclie, Ciprian şi Mărioara (Este, 
probabil, singurul portret plastic al Marioarei”, îmi zice 
Doamna Ana, când fotografiez tabloul), sunt larii casei, 
iar pictorița, care abia aşteaptă vara, ca să poată ieşi la 
pictat, pe valea Bistriţei Aurii, la Cotârgaşi, freamătă de o 
tinereţe a sufletului care nu îngăduie veacului să-i ferece 
trupul în vlăguiri inutile. Ana Candrea Constantin este şi 
va fi un creator încă multă vreme (pariez că va trece bini- 
şor peste suta de ani!), cu sufletul şi mintea preocupate de 
idei şi de viziuni artistice. Primeşte cu bucurie diploma, 
pe care i-o înmânează Ovidiu BOA, apoi o lecturează 
atentă — da, îl ştie pe Gheorghe Flutur şi îi mulţumeşte — 
îi place şi concepţia grafică a diplomei care avea să fie 
apoi aşezată la loc de cinste. 

Nu se aştepta la un astfel de gest din partea Consi- 
liului Judeţean Suceava şi a Centrului Cultural „Bucovi- 
na”, aşa că mi-a zis, cu poznaşă uimire: „Deci lumea încă 
mai există!”. Apoi a luat un păhărel, „cu un deget de co- 
niac grecesc” şi a închinat în sănătatea noastră, care — 
ruşine pentru un astfel de juriu... nu bem strop de alcool. 
Bineînţeles că s-a pregătit pentru venirea noastră, s-a fă- 
cut frumoasă, a pus cozonac şi prăjituri pe masă, numai 
că bieţii de noi, vegheaţi, din stânga ferestrei, de Octavi- 
an Goga, suntem flămânzi de clipele acestea unice, în ca- 
re un remarcabil pictor bucovinean ne primeşte în casă şi 
ne bucurăm de toate câte există. 


Apoi, în anul 96 al artei sale, Ana Candrea Cons- 
tantin trece la şevalet, ca să-i arate, fără pastă, doar cu 
penelul pe pânza în lucru, câteva tehnici secrete lui Tibe- 
riu Cosovan, şi râde, şi se bucură, pentru că penelul şi 
pânza deschid fereastra vremuirilor spre însoriţii Cotâr- 
gaşi de pe Bistriţa Aurie, acolo unde îşi trăieşte, mereu şi 
mereu, verile. 


Fac multe fotografii, facem multe fotografii, pe 
care să le încredințăm memoriei Bucovinei. Gabi şi Mi- 
hai, fata şi ginerele, luminează casa cu o complementari- 
tate umană duioasă, iar pictorița se grăbeşte să o sune pe 
Nina Cionca, prietena vieţii ei, ca să-i povestească despre 
ce bucurie i s-a întâmplat astăzi. Ne luăm la revedere, 
pentru că mai sunt nişte Porţi ale Artei la care trebuie să 
mai batem, iar Ana Candrea Constantin ne conduce, tână- 
ră şi luminată dinspre lăuntru înspre noi. 

Gheorghe-Gabriel CĂR ABUŞ 


— 

pr 

O nobleţe a sufletului şi a spiritului inconfun- 
dabile îl individualizează pe domnul Doctor în Istorie 
Gheorghe-Gabriel Cărăbuş în peisagistica vieții culturale 
sucevene, omul care, astăzi, trece peste o barieră a vieţii, 
cu sufletul şi cu mintea mai proaspete, mai luminoase şi 
mai fremătătoare decât oricând. Gabi Cărăbuş a trăit şi 
trăieşte splendida Bibliotecă a Bucovinei „|. G. Sbiera” 
din Suceava, fiecare carte din acest patrimoniu sacru, dar 
şi fiecare carte care își începe destinul lumesc printr-o 
lansare în acest spațiu identitar, inclusiv cele pe care el le 
cugetă şi le scrie, devenind o fărâmă din identitatea lui de 
intelectual înnăscut şi, tocmai de aceea, de o vibrantă 
deschidere spre lumea în care i-a fost ursit să trăiască și 
să se împlinească. 

Domnul Doctor în Istorie Gheorghe-Gabriel Cără- 
buş, identitate nobilă şi generoasă a Sucevei vremii noas- 
tre, biruie timpul, aidoma fiecărui cu adevărat îndreptățit 
la Fericire. Fericire, Gabi, pentru că o meriţi și prin ursi- 
re, şi prin felul tău de a fi! 


Doctor în istorie şi om cu adevărat şcolit, inclusiv, 
datorită unei burse, în Elveţia, Gabriel Cărăbuş, direc- 
torul Bibliotecii Bucovinei „|. G. Sbiera” din Suceava, 
exisă între două repere fundamentale: familia și împărăția 
cărților. Şi nu ştiu care dintre cele două ipostaze, de 
familist sau de manager cultural, îmi este mai pe plac, 
deşi conştientizez că amândouă definesc individualitatea 
luminoasă a tânărului meu prieten, Gabi Cărăbuş. 


Ca om de cultură, cu autoritate recunoscută, doc- 
torul în istorie Gabriel Cărăbuş a izbutit performanțe greu 
de imaginat, Biblioteca Bucovinei intrând într-un benefic 
circuit de valori universale, în care specificitatea româ- 
nească a Bucovinei prinde un contur strălucitor, demn de 
toată admiraţia, de consistenţa afectivă care ţine de trăire 
cu mintea și cu inima. S-a născut astăzi, în urmă cu ceva 
vreme, aşa că profit de ocazie, pentru a-i ura, din tot 
sufletul: La mulți ani, Gabi Cărăbuș, iar Dumnezeu să ni 
te ţie numai întru bucurie! 


Dincolo de destinul de cărturar autentic, destinul 
cu repere într-o bursă de master prin Elveţia, un doctorat 

în istorie şi autoritatea aurei în redefinirea Bibliotecii 
Bucovinei „|. G. Sbiera”, Gabriel Cărăbuş este omul la 
care întotdeauna am privit ca la o iluminare în zori, sim- 
ind, de fiecare dată, cum mi se împrospătează sufletul. Îi 
ştiu familia, care, în fond, îl împlineşte exemplar şi care 
înseamnă universul sacralităţii intimităţii, deci a îndrep- 
tățirii de a sfătui cu propriul suflet pentru întremare, ceea 
ce înseamnă mai mult decât o rugăciune. Gabriel Cărăbuş 
este o coordonată a firescului vieţii, a setei potolite de 
ceea ce există şi-abia după toate acestea începe scenariul 
public, în care Gabriel Cărăbuş are rolul şi menirea de a 
media şi de a rostui făgaşurile năvalnice ale tentativelor 
creatoare sucevene. Dar şi aici sufletul lui de familist (un 
teolog ardelean din secolul XIX spunea că familia repre- 
zintă concreteţea dumnezeirii) învăluie ca o iluminare în 
zori şi vindecă fiecare clipită a sufletelor de înnegurare. 

Octav CASIAN 


Când vine vorba de muzică, Basarabia poate da 
lecţii tuturor celorlalte ţinuturi româneşti, iar asta nu de 
azi, de ieri; când vine vorba de rock, iarăşi, la fel. Doar 
când e vorba de metal lucrurile se mai complică, pentru 
că Basarabia are doar în Octav Casian un adevărat simbol 
al întregului metal românesc, feciorul acesta voinic şi pu- 
ternic măcar cât un munte şi care seamănă leit cu biblicul 
Samson, când îşi risipeşte pletele şi cântecele prin spaţiul 
inefabil al scenelor, fiind o forță a cântecului dezlănţuit. 
Păcat doar că încă nu a izbutit să închege trupe statornice, 
dar mi se spune că noile lui trupe, două la număr, ar fi pe 
măsura lui Octav Casian. Păi, dacă e pe de-aşa, de ce nu 
ne-am revedea la Bucovina Rock Castle? Deocamdată, 
pentru că ziua de astăzi poartă şi pecetea naşterii muzi- 
cianului Octav Casian: La mulţi ani, prietene, şi Dumne- 
zeu să te ţie numai întru bucurie! 

Doina Vianora CATARGIU 


Urmând exemplul Crăiesei Zăpezii şi a Înflori- 
rilor, Alba Lună, pictorul Doina Vianora Catargiu, invocă 
neîntrerupt, de o viaţă cu adevărat trăită, miracolul fabu- 
los al naturii prin cromatica vibrantă a peisajelor şi prin 
transparența dumnezeiască a florilor înspre lumină. 
Acuarelist fără egal, Doina Catargiu armonizând, în ace- 
leaşi tușe, meșteșug academic și viziune impresionistă, 
recreează lumea drept o biruinţă a frumuseţii asupra tim- 
pului, iar frăgezimea delicată a fiecărei lucrări conturează 
o veşnică tinereţe şi pentru opere, şi pentru artistă. 


Consacrată, prin împliniri creatoare, Prinţesă a 
Florilor, Doina Vianora Catargiu stăpâneşte secretele 
imortalizării viului viu, fiecare lucrare înnobilată de pe- 

nelul ei purtând pecetea unui „status nascendi”, deci al 
dezvelirii din mugur şi din fascinanta misterioasă veşni- 
cie. 


Arareori a izbutit să afle natura un penel mai mă- 
iestru, care să o desluşească în toate profunzimile ei, pre- 
cum cel al pictorului sucevean Doina Vianora Catargiu, 
om şi artist de o sensibilitate tulburătoare, care ştie des- 
coperi dumnezeirea în detaliile a tot ceea ce ne încon- 
joară. Întotdeauna m-au fascinat florile ei, care sunt cea 
mai perenă natură vie din câte pot exista, care vibrează de 
viață, de însuflețire, de sfinţenie. Florile Doinei Vianora 
Catargiu primesc şi răspândesc viață, întrupând o cosmo- 
gonie ancestrală, în care Arborele Vieţii îşi află concre- 
teţea definitivă în aparenta fragilitate a unei flori, în bu- 
curia fără de asemuire a triumfului vieții. 


Maestru al transparenţelor şi al spațialității lumi- 
nii, Doina Vianora Catargiu are, în dispunerea formelor 
şi a culorilor, o muzicalitate neașteptată şi o risipă de ine- 
fabil liric, revărsate armonios şi în pânzele cu flori, dar şi 
în acuarelele cu Bucovina, care ne mută, întru renaștere, 
într-o frumuseţe mai presus de îndătinatul ei renume. 


In aceste condiţii, nu vi se pare absolut firesc fap- 


tul că, în fiecare an, în iernatica zi a nașterii sale, începe 
primăvara? 

Când a primit prenumele Doina, în urmă cu şapte 
decenii, prenumele acesta a însemnat, probabil, şi o 
predestinare, şi o descifrare, dar şi o singularitate exem- 
plară a artei sale. Cuvânt străvechi, cu o vechime atestată 
documentar de peste 5.000 de ani şi cu o răspândire, şi în 
ziua de astăzi, în toate limbile scandinave şi baltice, 
inclusiv în Germania Orientală, Doina exprima şi defi- 
nea, în ceremoniile Calusar (Naşterea Libajului Credin- 
ței), ca şi pictura Soinei Cianorei Catargiu, „perspecti- 
va”, „deschiderea spre”, iluminarea”, sensul şi mai 
vechi, în limbajul monosilabic totemic, fiind acela 
de „puterea ştiutorului de iubire”, care nu era şi nu este 
altceva decât intrarea în armonia universală prin artă- 
credinţă. 


În peisajele şi în tablourile cu flori — splendide 
înveşniciri ale frumuseţii efemerului, Doina Vianora Ca- 
targiu izbuteşte şi o baudelaire-ană corespondenţă în- 
tre „trăire” şi intimitatea privirii care ne cercetează din 
elemente vii ale compoziţiei platice. Ca şi la Baudelaire, 
în arta plastică a Doamnei Doina Vianora Catar- 
giu, „Natura e un templu ai cărui stâlpi trăiesc / şi scot 
adesea tulburi cuvinte ca-ntr-o ceaţă, / prin codri de 
simboluri petrece omu-n viaţă / şi toate-l cercetează cu- 
un ochi prietenesc”. Şi sunt rare exemplele, în istoria 
mondială a artelor plastice, când tablourile se transformă 
în concreteţea vie a Sinelui Universal, deci în Dumneze- 
ire, doar pentru a te cerceta pe tine, privitorul, cu o 
„privire familiară” — cum a spus Baudelaire în franceză, 
iar Philippide a adaptat , în română, drept „cercetare cu- 
un ochi prietenesc!”, ceea ce, în fond, şi la Baudelaire, şi 
la Doina Vianora Catargiu, înseanbă, de fapt, o intimitate 

COSMICĂ, O expresie a „perspectivei”, „iluminării” şi „des- 
chiderii spre” intimizarea în cosmicitate şi în netimp. 


Stăpânind o tehnică plastică ireproşabilă, în care 
transparenţele parcă ar consacra teribila complementa- 
ritate a luminii şi umbrei din luna mai, pictura Doamnei 
Doina Vianora Catargiu nu o defineşte, aşa cum scriam 
în însemnările plastice anterioare, doar ca „prinţesă a 
florilor”, ci şi ca pe un veritabil sacerdot al iluminării, aşa 
precum o dovedeşte expoziţia-eveniment de astăzi, 30 
ianuarie 2020. Tocmai din aceste pricini, şi eu, şi directo- 
rul Călin Brăteanu, am convenit, la unison, că arta 
Doamnei Doina Vianora Catargiu nu poate fi umilită prin 
lustruiri publice ale instituţiei pe care o slujim, ci trebuie 
omagiată, responsabil şi demn, printr-un album, pentru 
care amândoi ne vom bate, din datoria de a ajuta vremu- 
rile noastre să se mărturisească, aşa cum sunt cu adevărat, 
ŞI viitorimii. 


Puţini sunt astăzi, în România, artiştii plastici pro- 
fesionişti (care să trăiască doar din arta lor), majoritatea 
lor fiind artişti amatori cu studii de pictură şi artişti ama- 
tori autodidacţi. Amator înseamnă, în domeniul creativ, 
un om care pune pasiune în arta sa şi nu văd de ce cuvân- 
tul acesta ar fi socotit de unele feţe simandicoase drept un 
peiorativ. De altfel, graniţa dintre arta artiştilor cu facul- 
tate de arte şi dintre artiştii autodidacţi este foarte subțire, 
dacă nu cumva chiar inexistentă, dar de cele mai multe 
ori în favoarea artei autodidacţilor, care n-au rămas la 
doar ceea ce se învaţă într-o facultate, ci evoluează într- 

un context profesional şi artistic mult mai complex, mai 
dinamic şi mai profund. 


La o atentă urmărire a evoluţiei artei autodidac- 
ților (la cei cu facultate abundă manierismul şi epigonis- 
mul), se poate întrezări o vagă nesiguranţă a opţiunilor 
estetice, dar marea majoritate dintre ei, ca la un semnal, 
par a se întoarce la academism, pe o cale a tentaţiilor spre 
impresionism, uneori şi spre expresionist şi grafică, şi, 
din ce în ce mai rar, spre avangardism şi modernism, 
pentru că şi avangardismul şi modernismul, şubrede încă 
din concepere, şi-au diluat nepermis de jalnic expresiile 
Şi cromatica. 


Categoric, sunt un fan entuziast al expozanţilor 
autodidacţi, aşa cum sunt şi al artiştilor cu facultate de 
arte, cu condiţia să probeze, prin operă, că sunt şi înnăs- 
cuţi pentru un astfel de destin. Artişti plastici precum 
Doina Vianora Catargiu, Dimitrie Savu, Radu Bercea, 
David Croitor, Carmel Georgescu, Iosif Csukat, precum 
şi pictorul cu studii plastice Adrian Bocancea, fără să se 
fi sfătuit vreodată, pun în practică un concept nou, care să 
stăvilească decăderea artei în urât şi impersonal. Dacă 
Traian Chelariu, într-o perioadă de regăsire şi de afirmare 
a culturii bucovinene, decreta: „Înapoi, la Eminescu!” 
creatorii enumeraţi par să decreteze: „Înapoi, la acade- 
mism!”. Dar cât de inspirat, pe fundalul elaborat al unei 
expresionism viguros şi plin de viaţă, săvârşesc ei aflarea 
de sine printr-un obligatoriu recurs la frumos, la adevărat, 
la desăvârşit! 


> 

În general, enunţurile de mai sus au avut nevoie 
de desluşire şi de cimentare în timp, de dialog necontenit 
între lucrările expuse şi ochii mei, ursiţi să deschidă spre 
inimă şi minte perspective proprii, nealterate de dogmele 
criticii de artă şi de preţiozitățile care ambalează într-un 
aparent sărbătoresc, la fiecare vernisaj, jalnica sărăcie a 
esteticienilor de circumstanţă, care se agaţă de citate ca 
de un pai, ca să-şi închipuie că deja plutesc victorioşi pe 
oceanul necuprins al cerurilor de deasupra noastră. Nici 
pe expozanţii care se străduiesc să direcţioneze discursiv 
publicul privitor spre anumite intenţionalităţi n-am pus şi 
nu pun prea mare preţ, pentru că făptuirea artistică e 
valoroasă doar prin finalităţi, deci prin infinitatea de 
motive conştiente sau subconştiente care ne fac pe noi, 
cei mulţi, să respectăm opere şi creatori. Intenţionalităţile 
creatoare, dacă nu ni se relevă fiecăruia din contactul cu 
opera, nu contează şi nu valorează nimic. Drept conse- 
cință, nici opera care nu a izbutit să le întrupe. 


În cazul operei artistului plastic Doina Vianora 
Catargiu, ale cărei lucrări mi-au şi inspirat, de-a lungul 
vremii, multe dintre percepțiile şi limpezirile preţuirii de 
adevărat şi de frumos, întotdeauna am trăit senzaţia că de 
acolo, din armonia culorilor operei ei, cineva mă priveşte 
şi îmi vorbeşte, indiferent de tema tablourilor, şi tocmai 
de asta am şi scris, de-a lungul vremii, sub impresia unei 
simbolistici alegorice, pe care mi-o inspirau, în egală mă- 
sură, şi creatorul, şi creaţia lui. Pentru că fata avocatului 
Buliga din Gura Humorului, născută la Pârteşti şi cres- 
cută sub influenţa binefăcătoare a bunicilor învăţători, 
Doamnă, în sens princiar, şi-a durat răbdătoare şi identi- 
tatea artistică, mai presus de cea omenească, devenind, 

inconfundabil şi reverberant, un nume în arta bucovinea- 
nă. Tocmai de asta am şi subscris fără rezerve la iniţiativa 
proiectului acestui album, iniţiativă propusă de Călin 
Brăteanu, directorul C. C. P. T. P. Suceava, în 30 ianuarie 
2020, atunci când organizase expoziţia jubiliară „Doina 
Vianora Catargiu”, cu ocazia împlinirii a şapte decenii de 
existenţă. Şi iată că, în mai puţin de un an, datorită sensi- 
bilităţii artistice a liderilor Consiliului Judeţean Suceava, 
proiectul lui Călin Brăteanu s-a transformat într-o impor- 
tantă împlinire şi, dacă vreţi, într-o probă că generaţiile 
noastre izbutesc, uneori, să îşi facă datoria şi faţă de cei 
care le vor mărturisi în faţa viitorimii, creatorii. 


Pictorul Doina Vianora Catargiu, în întreaga ei 
operă, inclusiv în desenele adolescentine ale începuturile, 
din ultimele pagini ale albumului, aidoma Crăiesei Zăpe- 
zii şi a Înfloririlor, Alba Lună, invocă neîntrerupt, printr- 
o viață cu adevărat trăită, miracolul fabulos al naturii, 
prin cromatica vibrantă a peisajelor şi prin transparenţa 
dumnezeiască a florilor înspre lumină. Acuarelist fără 
egal, Doina Catargiu, armonizând, în aceleași tuşe, meş- 
teşug academic şi viziune impresionistă, recreează lumea 
drept o biruinţă a frumuseții asupra timpului, iar frăge- 
zimea delicată a fiecărei lucrări conturează o veşnică 
tinerețe şi pentru opere, şi pentru artistă. Pictura ei şi 
cântă, şi vibrează liric până dincolo de liturgic, pictura ei 
este scapărul de desăvârşire a naturii, pe care numai un 
ochi hărăzit îl poate culege, pictura ei este o fărâmă de 
dumnezeire pe care doar palmele neprihănite ne-o pot 
înfăţişa. 

Consacrată, prin împliniri creatoare, drept Prinţe- 
să a Florilor, Doina Vianora Catargiu stăpâneşte secretele 
imortalizării viului viu, fiecare lucrare înnobilată de pe- 
nelul ei purtând pecetea unui „status nascendi”, deci al 
dezvelirii din mugur şi din fascinanta misterioasă veşni- 
cie. Când a primit prenumele Doina, în urmă cu şapte 
decenii, prenumele acesta a însemnat, probabil, şi o 
predestinare, şi o descifrare, dar şi o singularitate exem- 
plară a artei sale. Cuvânt străvechi, cu o vechime atestată 
documentar de peste 5.000 de ani şi cu o răspândire, şi în 
ziua de astăzi, în toate limbile scandinave şi baltice, in- 
clusiv în Germania Orientală, Doina exprima şi definea, 
în ceremoniile Calusar (Naşterea Libajului Credinței), ca 
şi pictura Doinei Vianora Catargiu, „perspectivă”, 
„deschiderea spre”, „iluminarea”, sensul şi mai vechi, în 
limbajul monosilabic totemic, fiind acela de „puterea 
ştiutorului de iubire”, care nu era şi nu este altceva decât 
intrarea în armonia universală prin artă-credinţă. 


În peisajele şi în tablourile cu flori — splendide 
înveşniciri ale frumuseţii efemerului, Doina Vianora 
Catargiu izbuteşte şi o baudelaire-ană corespondenţă în- 
tre „trăire” şi intimitatea privirii, de parcă un duh ne-ar 
cerceta din elemente vii ale compoziţiei plastice. 


Stăpânind o tehnică plastică ireproşabilă, în care 
transparenţele parcă ar consacra teribila complementari- 
tate a luminii şi umbrei din luna mai, pictura Doamnei 
Doina Vianora Catargiu nu o defineşte, aşa cum scriam 
în alte însemnări plastice, doar ca „prinţesă a florilor”, ci 
şi ca pe un veritabil sacerdot al iluminării, aşa precum o 
dovedea şi expoziţia jubiliară din 30 ianuarie 2020, 

expoziţie care, după cum am mai spus-o, a determinat 
convenirea unanimă că arta Doamnei Doina Vianora Ca- 
targiu nu poate fi umilită prin lustruiri publice ale insti- 
tuţiilor de cultură, ci trebuie omagiată, responsabil şi 
demn, printr-un album, care să însemne datoria împlinită 
a vremurile noastre de a se mărturisi viitorimii. Şi asta 
pentru că arareori a izbutit să afle natura un penel mai 
măiestru, care să o deslușească în toate profunzimile ei, 
precum cel al pictorului sucevean Doina Vianora Catar- 
giu, om şi artist de o sensibilitate tulburătoare, care ştie 
descoperi dumnezeirea în detaliile a tot ceea ce ne încon- 
Joară. 


Întotdeauna m-au fascinat florile ei, care sunt cea 
mai perenă natură vie din câte pot exista, care vibrează de 
viață, de însuflețire, de sfinţenie. Florile Doinei Vianora 
Catargiu primesc şi răspândesc viață, întrupând o cosmo- 
gonie ancestrală, în care Arborele Vieţii îşi află concrete- 
țea definitivă în aparenta fragilitate a unei flori, în 
bucuria fără de asemuire a triumfului vieţii. Maestru al 
transparenţelor şi al spațialității luminii, Doina Vianora 
Catargiu are, în dispunerea formelor şi a culorilor, o 
muzicalitate neașteptată şi o risipă de inefabil liric, re- 
vărsate armonios şi în pânzele cu flori, dar şi în acua- 
relele cu Bucovina, care ne mută, întru renaștere, într-o 
frumusețe mai presus de îndătinatul ei renume. 


Doina Catargiu are, cu siguranţă, un înger păzitor, 
care freamătă luminile cu aripile lui delicate. Ştie totul 
despre meşteşugul picturii şi valorifică, din plin, toate 
cunoştinţele. Tablourile Doinei Catargiu nu sunt picturi, 
ci viaţă fremătătoare, viaţa care triumfă prin cea mai 

neaşteptată dumnezeire. Tablourile ei cântă, tablourile ei 
poartă veşmântul de gală al poeziei înnăscute, tablourile 
ei desluşesc frumuseţea tulburătoare şi, tocmai de aceca, 
divină, a vieţii pământeşti. Celebră prin neînchipuit de 
frumoasele flori, din naturile aparent statice şi mai vii 
decât tot ceea ce este viu, celebră prin peisajele bucovi- 
nene, în care nimeni nu o poate egala, Doina Vianora 
Catargiu a probat că este şi un portretist înnăscut, dar şi 
un peisagist universal, şi în portrete, şi în peisaj punând 
atâta viaţă biruitoare, încât, doar privindu-i lucrările, 
începi să redescoperi şi în tine viul viu şi demn de toată 
admiraţia. 


Albumul de artă al Doinei Vianora Catargiu în- 
seamnă o durabilitate pe care Consiliul Judeţean Sucea- 
va, prin intermediul Centrului Cultural „Bucovina”, o 
depune ofrandă pe rafturile viitorimii. Artista le mulţu- 
meşte tuturor celor care şi-au făcut datoria, celor care, în 
fond, au cu adevărat respectul de sine, şi freamătă frunză 
şi cetină de brad subţire, aşteptând sărbătoarea de după 
sărbători ca pe o adevărată reînviere. 

Aurelian CIORNEI 


În sfera culegerii, păstrării și transmiterii 
în timp a tradițiilor populăre străbune, 
AURELIAN CIORNEI întrunește atributele 
unei. adevărate personalități, de care spațiul 
bucovinean bengticiază cu. îndestulare. Ne- 
bazăm, afirmând acestea, pe masivul său-tom 
Jocuri populare bucovinene, căt și pe bogata și 
rodnica sa activitate practică, pentru care i s-a 
conferit titlul de membru al Academiei de Arte 
Tradiţionale din România. 

Dăruindu:se cu împățimire slujirii 
cântecului și jocului popular, graiului și portului 
strămoșesc, Aurelian Ciornei și-a făcut-o 
proteste de credinţă din a depista, cultiva și consemna în scris comorile neprețuite ale 
cântecului și jocului popular din Țara de Sus, punându-le la adăpost din calea uitării. 
Iar acest lucru l-a reakzat cu trudă i migală, cu dragoste și pricepere, vreme de peste 
patruzeci de ani. 7 

Lucrarea CA IZVOR DE JOC ȘI CÂNT vine să încuniineze rotund o activitate 
de exctpție pe tărâmul foklorului, care s-a materializat, iată, într-o carte de referință, 
singulară, deocamdată, in domeniul tipăriturilor de folclor din Bucovina, 

Spre bucuria noastră, laborioasa activitate artistică a îndrumătorului cultural 
Aurelian Ciornei nu 3 rămas doar la nivelul văzului și al auzului. Fidel dictonului batin 
Verba volant, scripta manent, coregraful-academician din Suceava a îngemânat între 
două coperţi o zestre de unicat științific, cu valoare de patrimoniu, depășind cu 
modestie. latura concretă a dansului popular și deschizând ferestre largi către 
folcloristică și etndloge 

Suntem incredințaţi că această carte vine să certifice implinirea nui vis de-o 
viaţă, pe care Aurelian Ciornei o transmite, ca o altă „cântare a cântărilor”, generațiilor 
viitoare, datoare să se improspăteze de la „izvorul” veșnic viu al cântecului și jocului 
popular românesc. 


ION COZMEI 
membru al Uniunii Scriitorilor din România 


LS.B.N 973-99309-8-0 


Ziua de 25 iulie este o pecete princiară a spiri- 
tualității româneşti, încă din 1934, când vedea lumina 
zilei, la Soroca, în Basarabia, Aurelian Ciornei, iar „ur- 
sitoarele l-au hărăzit să umble, să afle ţi să iubească acea 
lume tainică, miraculoasă, care formează istoria imagina- 
rului, iar în labirintul acestei lumi, cu precădere, acea 
parte în care se concentrează şi se păstrează, imensă, 

străveche şi în continuă înnoire, estetica oralităţii — lume 
în care, cine are har şi ştie cum să umble, îşi face inima 
harpă, descoperă şi trăieşte într-o clipă pulsația veşni- 
ciei”!. Pentru că „Aurelian Ciornei şi-a făcut o profesie 
de credinţă din a depista, cultiva şi consemna în scris co- 
morile nepreţuite ale cântecului şi jocului popular din 
Țara de Sus, punându-le la adăpost din calea uitării”? sau, 
cum singur considera, pentru a desluşi „existenţa, încă 
din vremuri imemoriale, a unei structuri săteşti spirituale 


tainic închegată şi fericit controlată tradiţionaP”. 


Având ca deviză a blazonului princiar un citat din 
Alecu Russo: „Datinile, poveştile, jocurile, muzica şi po- 
ezia sunt arhivele popoarelor. Cu ele se poate reconstitui 
oricând trecutul îndepărtat”, Aurel Ciornei şi-a trăit cu 
intensitate viaţa şi nemurirea în dimensiunea spiritualită- 
ţii rurale româneşti, unde avea să afle „cât de profunde 
sunt trăirile umane, iubirea de viaţă şi muncă, dorul şi 
dragostea pentru frumos şi bine, forţa şi talentul în creaţia 
artistică ale ţăranului român, reflectate cu măiestrie neîn- 
trecută în ocaziile de petrecere ori de îndurerare””, iar 
ştiinţa aceasta, odată tezaurizată, avea să-i aducă titlul de 
Membru al Academiei Artelor Tradiţionale din România. 


! Iacobescu, Mihai în Ciornei, Aurelian, La izvor de joc şi cânt / 
comori folclorice bucovinene, Editura Muşatinii, Suceava 2000, p. 
VI. 

* Cozmei, Lon, în Ciornei, Aurelian, La izvor de joc şi cânt / comori 
folclorice bucovinene, Editura Muşatinii, Suceava 2000, coperta IV. 
* Ciornei, Aurelian, Drăguşanul Ion, Veniţi de vă veseliți!, Grupul 
Editorial Muşatinii — Bucovina viitoare, Suceava 2001, capitolul 
Ciornei Aurelian, Sărbătorile de iarnă în satele bucovinene, p. 29 

+ Ciornei, Aurelian, La izvor de joc şi cânt / comori folclorice 
bucovinene, Editura Muşatinii, Suceava 2000, p. 3 

Fermecător, fascinant şi doldora de zâmbete, Au- 
relian Ciornei îi mărturisea scriitorului plenar Constantin 
Severin: „M-am născut, probabil, îngemănat cu cântecul 
şi jocul. Din pruncie am fost fascinat de clocotul, de frea- 
mătul de prisacă al satului românesc. Cunoştinţele cele 
mai temeinice, tainele dansului popular le-am dobândit 
de-a lungul anilor la adevărata Academie, vie încă, aceea 
a satului românesc, cu veşnicia lui, cum spune Lucian 
Blaga, prin dăruiţii profesori care sunt bătrânii satelor. 
Lor li se cuvin, în primul rând, gândurile mele de 
dragoste şi recunoştinţă”, întrupate în sute şi sute de 
spectacole şi în câteva cărţi neasemuit de vii, care vibrea- 
ză încă într-o ţară, în care, conform uneia dintre spusele 
lui mucalite, „cultu-i hber, dar, din păcate, şi incultul”. Şi 
astfel, sorbind numai din izvoarele apei vii ale scenariilor 
mitice ancestrale, moştenite integral doar de neamul nos- 
tru, Aurelian Ciornei s-a mutat în cărțile sale drept 
„dăruit profesor”, dar niciodată bătrân şi întotdeauna 
înţelept. 


* Ciornei, Aurelian, La izvor de joc şi cânt / comori folclorice 
bucovinene, Editura Muşatinii, Suceava 2000, p. X 

Violeta CODOREAN 


Există în judeţul Suceava două Violete rare, direc- 
toarea Casei de Cultură „Platon Pardău” din Vatra Dor- 
nei, Violeta Codorean, şi primărița Berchişeştilor, Violeta 
Țăran. Două fete frumoase şi inteligente, care trăiesc in- 
tens făptuirile culturale pe care le găzduiesc, mereu co- 


pleşite de emoţii, din prima, până în ultima clipă a sărbă- 

toririlor cărora le sunt amfitrioane. Numai că astăzi se 
împărtăşeşte din tinereţe doar Violeta de Vatra Dornei, 
aşa că pe Violeta Codorean, împreună cu care vom face, 
în perioada 7-9 iulie 2017, un festival de ea visat pentru 
oraşul ei, „Bucovina Acoustic Park”, într-o combinaţie 
armonioasă de „Cântece de peste veacuri”, de „Poezie 
care cântă”, de „Națiunea Poeţilor” şi de muzică a gene- 
raţiilor care vin, o voi trăi prin cuvinte, cu duioşie de pă- 
rinte pururi pregătit să adopte sufleteşte orice copil împo- 
dobit cu aură. E drept, noi, cei de la Centrul Cultural 
„Bucovina”, îi suntem, ca întotdeauna, prin preajmă şi o 
susţinem, dar e bine să se ştie că Violeta Codorean este 
„provocatoarea” minunatelor făptuiri culturale, din iulie, 
de la Vatra Dornei şi nu numai a acestora. lar mai presus 
de toate, Violeta Codorean a dobândit, prin strădanii şi 
prin risipă de suflet, prietenia de neclintit a tuturor crea- 
torilor din judeţ şi din ţară, care au avut norocul să o 
cunoască. 


Deşi foarte tânără, Violeta Codorean are atâtea 
făptuiri, încât crapă rânza în rataţii locali, doar locali, 
care uneori o calomniază cu nesimţire, pentru că atât le-a 
mai rămas, ca să se simtă importanţi: împroşcatul cu no- 
roi. Dar Violeta Codorean păşeşte luminoasă pe Calea 
căreia 1 s-a dedicat cu sufletul şi cu mintea, devenind din 
ce în ce mai „vrednică de Bucovina”, cum formula uitatul 
cărturar Constantin Loghin. 


Violeta Codorean este directorul Casei de Cultură 
din Vatra Dornei. Îşi trăiește acest destin cu o tulbură- 

toare bucurie a sufletului, adunând în jurul ei o puzderie 
de prieteni, cu consecința unei ample mişcări culturale de 
care are parte oraşul ei de suflet. Datorită ei „Zicălașii” 
merg, măcar de două ori pe an, la Vatra Dornei, datorită 
ei şi la sugestia ei există „Bucovina Acoustic Park”, festi- 
val muzical care, la a doua ediţie, deja se internaţio- 
nalizează, datorită ei viaţa culturală dorneană freamătă de 
cărți, de spectacole, de expoziţii, de inefabil. 


Violeta Codorean este un suflet de om care ştie 
desluşi, în fiecare clipită, miracolul luminii. E ca şi cum 
ar culege polen pentru sfânta inflorescență cerească, la 
care toți căutăm cu evlavie şi cu neostenită nevoie de 
regăsire. 


Iar pentru toate acestea se numără printre cei mai 
apropiați şi durabili prieteni ai mei, adică printre oamenii 
ale căror sărbători înseamnă şi propriile mele bucurii. 


% 


O mare izbândă culturală bucovineană, inclusiv 
din perspectiva Bucovina Acoustic Park, în desfăşurarea 
căruia, la sfârşitul lui iulie, încă mai sper, o reprezintă 
Anastasia, mugurul cosmic din braţele Violetei Codo- 
rean, directorul Casei de Cultură „Platon Pardău” din 
Vatra Dornei şi un trăitor al creaţiei cum rareori am mai 
întâlnit, dacă fac abstracţie de cealaltă Violeta, primăriţa 
Berchişeştilor. Violeta Codorean este, astăzi, un om pe 
deplin împlinit, care respiră fericire prin toți, pentru că 
soarta cea bună i-a adus concreteţea viitorului şi sensul 
existențial dumnezeiesc, de care toţi avem nevoie şi 

sperăm. Violeta Codorean trăieşte, astăzi, de două ori, şi 
în profunzime, şi în înalt, în cosmicitate. Violeta 
Codorean este, astăzi, Anastasia, aşa cum şi Anastasia 
Codorean este Violeta. Flori, numai flori de-a lungul şi 
de-a latul universului. 


131 


Daniel CORBU 


După ce i-a statornicit limbii române verticalită- 
țuile definitive, ținutul Neamţului și-a scos în lumină şi 
poeţii, unul dintre barzii lui cei mai expresivi fiind Daniel 
Corbu, trăitor şi trăit de nemuritoare poezie, într-o vreme 
în care românimea zoreşte, prin vremuri penibil de pro- 
zaice, să de deposedeze de identitate. 

Daniel Corbu, psalmist modern sub clopotul de 
sticlă al civilizaţiei omeneşti contemporane, îşi duce po- 
verile tăcerii, aproape resemnat, pe şleaurile vieţii, pentru 
a le slobozi în paradisul pierdut al dezlănţuirii cântecelor. 
Acolo, în spaţialitatea cu adevărat vie, își durează Daniel 
Corbu castelele lui fascinante, fără să-l intereseze cine le 
va popula şi dacă vor mai fi locuite vreodată. El doar a 
deslușit veșnicia şi se bucură de ea ca de o inefabilă tăce- 
re. Fără tristeţi, deşi chipul poetului rătăcește amărăciuni 
spre vremelnicie şi, uneori, chiar o ciudată desprindere și 
îndepărtare, pecete a destinului zămislit de poezie şi nu- 
mai ei închinat. 

Virgil COSMA 


L-am întâlnit, pentru prima dată, cu ocazia lansă- 
rii cărţii soţiei lui, prozatoarea Lili Crăciun, dar îl cunoş- 
team dintotdeauna. Eram fraţi dintotdeauna, în ciuda fap- 
tului sau poate şi pentru că între noi se află, dispuşi în 
două semicercuri, munţii Carpaţi. Virgil locuieşte la Ora- 
dea, unde s-a retras, după o frumoasă carieră jurnalistică 
bucureşteană, pentru că nu mai putea respira altundeva 
decât pe plaiurile naşterii sale. Acum respiră, întinereşte, 
trăieşte viaţa cu toţi porii. 


Astăzi, şi pentru mine e o zi de sărbătoare, ziua 
fratelui meu Virgil Cosma din Oradea. Alt trăitor prin cu- 
vinte, alt căutător de sine şi de noi. Şi, pentru că e greu 
să-i trimit, de la Suceava, o floare, îl rog să desprindă una 
din buchetele prozatoarei prozatoare Lili Crăciun (sunt 
convins că Lili nu o să se supere, dacă abuzez de o astfel 
de favoarea) şi să şi-o aştearnă pe suflet. 

Tiberiu COSOVAN 


Tiberiu Cosovan vine dintr-o zonă aparte a perce- 
perii şi redării acelui tip de imagine ce este destinat să se 
transforme în literatură, un aspect de care trebuie să ţi- 
nem cont deoarece caracterizează, într-o formă sau alta, 
fiecare dintre lucrările lui care alcătuiesc şi-i întregesc ac- 
tivitatea profesională. Activitate ce se distinge printr-o 
încrâncenare discursivă ce se transformă într-o adevărată 
pecete stilistică a unei povestiri nostalgice care alcătu- 
ieşte seria de linogravură intitulată „Suceava - caligrafii 
sentientale”, serie prezentată în expoziţia ce se constituie 
ca un eveniment-pretext al naraţiunii şi tratării discursive 
a motivului propriu-zis. 

Expoziţia semnată de Tiberiu Cosovan readuce şi 
reaminteşte — dincolo de multe evidențe ce ţin strict de 
zona limbajului plastic — şi această delicată problemă de 
etică, lucrările circumscrise acestei expoziţii de linogra- 
vură având şi calitatea de a oferi o lectură vizuală memo- 
rabilă, neîncorsetată de specificităţi discursive moder- 
niste. 


Aventura imaginii se apropie de un final care vi- 
zează redescoperirea povestirii în planul metapovestirii, 
revenind la o realitate asumată şi realizând o povestire (în 
imagini) cu valenţe autobiografice, cu incursiuni în pla- 
nul memoriei afective. 


Reflexiv şi autoreflexiv, Tiberiu Cosovan ne 
transmite şi o notă de ironie critică cochetând cu ideea de 
crochiu arhitectural, cu intenţia de a surprinde forţe ale 
realităţii investigate cu mijloacele vizualului, cu trimitere 
la planul unei morale absolute. O micro-poveste de nos- 
talgie insolită, alcătuită pe parcursul celor 25 de lucrări, 
al cărei personaj narator parcă este strada. 


De la o lucrare la alta, perspectiva liniară glisează 
ingenios, oferindu-i autorului prilejul de a configura por- 
tretul moral al unei societăţi cu dimensiuni banale, ridi- 
cată la nivelul unui studiu contextual-imagistic. 


De altfel, modelul moral al unei străzi este repe- 
tabil în toate lucrările în care naratorul grafician este 
marcat superior cu simţul analizei şi autoanalizei, care 
denotă, din perspectiva tehnicilor limbajului plastic, o 

suficientă experiență de viaţă în domeniul literaturii 
artelor. 


Subiectul pe care l-a ales e atât de periculos şi 
pretențios încât arta lui Tiberiu Cosovan ar putea intra 
într-un proces de banalizare, fie că aduce cu sine o pre- 
angajare în documentarism, fie că este o baricadă împo- 
triva libertăţilor de limbaj. 


Este vorba, oricum, de o nobilă cultură a proble- 
melor esenţiale ale lumii vizuale, spiritualitatea culturală 
a lui Tiberiu Cosovan constând în disciplina cu care ela- 
borează fiecare temă în parte împărtăşind-o cunoaşterii 
de subtil profesionist, cu o cultură de specialitate care ne 
face pe mulți dintre noi mai cuminţi şi mai luminaţi. 


Poetica lui are un accent emotiv cu acorduri sim- 
ple, clare, liniar melodioase uneori, dar alteori anevo- 
ioase. Cele 25 de lucrări de linogravură produc o impre- 
sie de epurare stilistică până la a se confunda, dar ele ne 
fac astfel să înţelegem imaginea ce apare din configuraţia 
ritmică a compoziţiei. Poetica imagistică a lui Tiberiu 
Cosovan se naşte şi este de fapt, ca toate celelalte arte vi- 
zuale, un proces de cunoaştere a esenţelor lumii, autorul 
fiind un intelectual care conferă, indiferent de intenţia 
„fotografică”, sens materiei vizuale, formulând probleme 
esenţiale cu simplitate şi măiestrie artistică. 


Sinceritatea lui devine factor de creaţie, se joacă 
serios cu linia ca un orfevrier, crede în meşteşugul său, în 
modul necesar de expresie plastică, se slujeşte de ea ca de 
un semn tabu necesar credinţei sale. Arta lui este în pri- 

mul rând lirism şi poveste. Fie că vorbeşte cu sine însuşi, 
fie că vorbeşte cu alţii sau despre alţii, Tiberiu Cosovan 
se află în planul expresiei plastice documentariste. 


Perspectivele lui în toate anotimpurile sugerează o 
stare de spirit, oricare lucrare devine o imagine poetică a 
tinereţilor, a regretelor, a nostalgiilor, subliniind că din- 
colo de poezie este întotdeauna viaţă. 


Fiecare lucrare este legată de povestea unei străzi, 
a unei clădiri, a unui detaliu de viaţă care cosmetizează 
lumea; în mare parte lucrările par să fie marcate de o 
claritate desăvârşită, factorul estetic hotărâtor în împli- 
nirea actului creator fiind sugestia deschiderilor simbo- 
lice şi a misterului. 


Arta, ca meşteşug împlinit, se desfăşoară univoc, 
substraturile coerente ale realității unei epoci, ochiul gra- 
ficianului linogravor nu dezvăluie ci confirmă interpre- 
tând istoriceşte obsesiv dramele imediate. 


Autenticitatea trăirilor e dublată de o particula- 
rizare a mijloacelor de expresie, care urmează liniile unei 
diagrame sentimentale zbuciumate, de o sensibilitate care 
nu suportă ambiguitatea. 


Tiberiu Cosovan ne propune o întoarcere în timp 
la vremuri aşezate şi statornice, acelea în care iubirea 
înseamnă mult şi definitivează existenţa. Avem de-a face 
cu un autor de imagini adânci, care aspiră să scoată tre- 
cutul din uitare, un memorialist care se dăruieşte celor 
care, lecturându-i creaţia, vor să se redescopere vulnera- 

bili şi visători, contemplativi în faţa unei lumi dezlăn- 
țuite. 


Tiberiu Cosovan nu poate fi trecut cu vederea în 
neliniştea lui; să descifrăm dintre chipuri chipul lui din 
umbra semnelor, a semnelor vizuale. 

Trebuie să te naşti şi să fii ursit întru generozitate, 
ca să-ţi dedici viaţa, aşa cum o face Tiberiu Cosovan, 
mărturisirii de frumos, ba chiar sublimării trăirilor cu 
adevărat trăite, într-o lume a morţilor vii, care doar măr- 
şăluiesc, de la naştere spre naştere, dar fără a trăi, fără a 
spuzi cu umbrele dezlănţuirile cereşti de lumină. Tiberiu 
Cosovan, el însuşi artist plastic bine conturat şi respectat 
ca atare, revine în viitorime, pentru a-i încredința cel de- 
al treilea tezaur de mărturii despre lumea care chiar 
există. 


„Efigii în filigran / Acorduri afective”, volumul 
III, de Tiberiu Cosovan, este, ca şi volumele anterioare, o 
carte despre „arta nevoită să evadeze din spaţiile con- 
venţionale”, despre „dansul culorilor printre fantezii 
cioplite”, despre „delicateţea, transparența cromatică şi 
metamorfoza stropului de apă picurat pe hârtie”, despre 
„transmiterea genetică a sensibilităţii artistice”, despre 
„dimensiunea pitorescului în alb şi negru”, despre „forme 
spaţiale cu semnificaţii multiple”, despre pictură, care cu 
adevărat „este poezie fără cuvinte, poezie tăcută”, despre 
„arta care exprimă trăire, emoție, şi stă tot timpul în 
picioare, indiferent de locaţie”. 

Lucrată în două dimensiuni, „Portrete, evocări, 
cronici plastice, interviuri” (cu şi despre 34 artişti plas- 
tici) şi, respectiv, „Saloane, expoziţii personale şi colec- 
tive, ateliere şi tabere de creaţie” (luând în evidenţă şi 
încredințând veşniciei 81 de astfel de universuri dis- 
tincte), Tiberiu Cosovan descrie, întreabă, află răspun- 
suri, trăieşte prin trăirile altora, vibrează şi se bucură, 
încredințând rafturilor memoriei ceea ce merită cu adevă- 
rat încredinţat. 


Cartea începe cu „cămăşile ocrotitoare care îm- 
bracă sufletul cu dumnezeire” ale Nadyei Boiechko, isco- 
deşte, alături de eleva Iulia Ciobanu, „o fetiţă care „pri- 
veşte lumea cu ochi cercetători şi o însufleţeşte cu crea- 
țiile sale” de sculptură, dimensiunile viitorului, un spațiu 
sacru, în care o descoperă şi pe pictorița Mălina Coro- 
descu, în vârstă de 11 ani, cea care cutează să descopere 
„0 altă lume a copilăriei, plină de armonie şi culoare”. Şi 
tot în viitorime îşi are locul, în ciuda poverii veacului 
însângerat, pe care îl poartă pe umeri, şi Alexandru Jau- 
ca, cu un remarcabil „prin debut artistic la vârstă octoge- 
nară”, în care se supune doar „influenţei anotimpurilor şi 
jocurilor de lumină, care diferă de la un moment la altul 
al zilei”. 


În acelaşi spaţiu-timp, doldora de sacralitate, Co- 
sovan scrie şi despre Viorica-Ana Moruz, care este „un 
artist absolut remarcabil”, este „o creativă dăruită şi in- 
struită”, şi despre Ella Shlosberg, o artistă care-şi „con- 
turează ideile cu măsură şi cu delicateţe”, şi despre cei 
treisprezece „Artişti evrei din România”, care au expus, 


140 


la Suceava, nu doar o operă exhaustivă, ci şi „o invitaţie 
bă bă 

la un dialog fără cuvinte”, dar şi despre zvăpăiatul pro- 

prietar de geniu, Constantin Ungureanu-BOX, „un peisa- 

gist şi un portretist de primă mână”, dar şi „o clipă sus- 

pendată între ceea ce a fost şi ceea ce va urma”. 


Lui Radu Bercea, „un artist al luminii” sau 
„exemplul luminos al izbăvirii prin artă”, i se alătură, 
tutelar, regretatul artist plastic şi poet Dimitrie Loghin, 
„un portretist absolut remarcabil ”, un peisagist care „sur- 
prinde cromatic alunecarea între rural şi urban, între 
aproape şi departe”, în cel mai autentic stil al icona- 
rismului bucovinean, în care, prin culoare şi formă, prin 
armonia sunetelor şi prin inefabilul liric, Dumnezeu ni se 
arată zilnic. 


Cosovan scrie şi încredinţează rafturilor memoriei 
fiecare clipă trăită a zilelor (regret că nu-i pot menţiona, 
aici, pe toţi artiştii plastici care trec, înalți şi frumoşi, prin 
paginile cărţii lui Coso), apoi adună clipă lângă clipă într- 
o durabilitate calmă a spiritualităţii româneşti. 


Pururi risipitor de sine, Tiberiu Cosovan, care, în 
12 noiembrie 2014, împlineşte şase veacuri de existenţă, 
săvârşeşte, deci, o nouă risipă de sine, care, în fond, este 
o regăsire, o împlinire, o autentică îmbogăţire a sufletului 
şi a vieţii sale. Drept pentru care nu pot să-i urez decât 
„La mai multe cărţi, prietene!”. 


%* 

Pictura lui Tiberiu Cosovan, pe care o ştiam doar 
din fotografii, nu este decât o altă concreteţe a sufletului 
lui Tibi, o concreteţe în care echilibrul luminii şi al co- 
municării înseamnă totul. Până astăzi, habar nu am avut 
că Tiberiu Cosovan este armean, şi încă unul recunoscut, 
ca om, ca publicist şi ca artist plastic, de comunitatea 
armenească mondială. 


Ca şi în linogravurile sale, pe care încă le consider 
un „bilingvism” al Universului şi, implicit, al Creaţiei, în 
tablourile lui Tiberiu Cosovan, axate, cumva, ca expri- 
mare plastică, pe impresionism, dar acceptând în grani- 
ţele flexibile ale luminuozităţii culorii şi tuşe stilistice 
complementare, au identitate şi personalitate. Au carnaţie 
şi suflet, sunt frânturi din personalitatea lui duioasă şi ge- 
neroasă. 


Tiberiu Cosovan, ca artist plastic, e fascinat de lu- 
mină, de vibraţie, de curgere, de zvâcnirea din tristeţe şi 
însingurare, de o repetată tentativă de evadare din cap- 
tivitățile terestre ale Timpului. Copaci captivi, încercând 
să-şi părăsească rădăcinile, o natură captivă, pregătită de 
fugă, iar deasupra, cerul şi ca o promisiune, şi ca o ame- 
ninţare. Acolo, în cerurile trăite plastic de Tiberiu Coso- 
van, cred eu că se află frântura din el pe care nu o cunosc, 
dar care, de fapt, ne apropie şi ne consolidează îndelun- 
gata prietenie. 


Tablourile lui Tiberiu Cosovan îmi probează că 
artistul şi-a descoperit Cerul, pipăindu-l cu degetele şiro- 
ind de clorofilă. De aici, de la clorofila prelinsă pe dege- 
tele lui, se justifică dinamica folosire a pastei coloristice, 

prin care se creează spaţialităţi sigure şi mlădioase, dar şi 
suprapuneri de planuri, deci de vârste cosmice, care se 
spulberă, în cele din urmă, pe cer. Cosovan este un pictor 
adevărat, care are şi răbdarea actului creator, iar tablo- 
urile lui de astăzi (doar trei, expuse) mă conving că şi în 
pictura suceveană îşi va pune amprenta, cu nobilă discre- 
ție, dar decis, şi pictorul Tiberiu Cosovan. 


%* 


Îl monitorizez, cu atenţie, de vreo două decenii şi 
pot depune mărturie: Tiberiu Cosovan nu are vârstă. Are, 
totuşi, o zi de naştere, pentru că într-un 12 noiembrie a 
întrezărit lumina zilei şi, pentru că 1-a plăcut, a decis să 
trăiască în lumină. Lumină din lumină. 


Soarta l-a răsplătit cu două vocaţii: cea de publi- 
cist de cultură, şi încă de neegalat în judeţ, şi cea de artist 
plastic, parcursul rapid, de la linografie, la pictură post- 
impresionistă definindu-l drept un creator nu doar sensi- 
bil şi cerebral, ci şi ca un remarcabil aflător de sine. 


Astăzi, Tiberiu Cosovan se răsfaţă în lumina zilei 
în care s-a născut, despletind lumini pe degete. Fericire, 
Tibi! 


În mai toţi anii din urmă, pe 12 noiembrie, de 
Ziua Scrisului Bucovinean (Societatea Scriitorilor Buco- 
vineni s-a înfiinţat, la Cernăuţi, în 12 noiembrie 1938), 
aveam şi o sărbătoare proprie, cea a zilei de naştere a 

publicistului Tiberiu Cosovan, pictor, grafician, cronicar 
al calendarului cultural bucovinean, caligraf înzestrat al 
culturii bucovinene. Din nefericire, colegul meu de birou 
Tiberiu Cosovan s-a îmbolnăvit, la cumpăna anotim- 
purilor, şi, nevoit să-şi rezolve problemele de sănătate, a 
intrat într-un concediu medical prelungit. Mi-a fost ală- 
turi, totuşi, la realizarea concertului „Rapsodia Română”, 
de Ciprian Porumbescu, ocazie cu care a fost lansat noul 
volum de pamflete geo-politice al lui Roman Istrati, 
„rusu” moralist”. Firesc, implicat, completând ceea ce 
trebuia de făcut. Ca întotdeauna, ca şi în viitor. Pentru că 
eu trăiesc ferma convingere că Tiberiu Cosovan îşi va 
reveni în curând, iar într-o dimineaţă voi găsi uşa biroului 
descuiată, semn că s-a întors la misiunea sa. 


Tiberiu Cosovan este mai mult decât un om, este 
un har cu menire specială, un promotor de frumos, pe 
care îl descoperă, în egală măsură, în sufletele artiştilor şi 
ale iubitorilor de cultură. Tiberiu Cosovan este un indivi- 
dualizator de frumuseţe a sufletului omenesc, învăluit în 
lumină şi în perpetua prospeţime a redescoperirii. Tiberiu 
Cosovan este un mit, care îşi pune efigiile peste treceri cu 
discreţie, dar şi cu nemăsurată generozitate. 

M-a sunat de dimineaţă, iar vocea lui plină şi 
caldă m-a făcut fericit, pentru că întrezăream semne bune 
pentru destinul dramatic al prietenului şi colegului meu 
Tiberiu Cosovan. lar el era fericit pentru că intrase în 
posesia albumului „Prin labirintul umbrelor”, carte cu 
adevărat importantă, inspirat şi justificat închinată „Anu- 

lui European al Patrimoniului Cultural”, pentru că în- 
seamnă patrimoniu de memorie românească şi europeană. 
Lansarea albumului se va face în 12 noiembrie, zi în care 
Tiberiu Cosovan va împlini 64 de ani, în Sala „Elena 
Greculesi” a Bibliotecii Bucovinei „|. G. Sbiera”, templu 
al culturii în care oficiază oameni minunaţi şi de care fie- 
care dintre noi, hoinarii printre cuvinte, ne simțim apropi- 
aţi. 


Nu ştiu care va fi viitorul trupesc al lui Tiberiu 
Cosovan — şi cu atât mai puţin al meu, dar şi astăzi am 
plănuit împreună pe termen mediu, pentru că mai avem 
datorii de împlinit şi de care ţinem să ne achităm pentru 
darul dumnezeiesc numit viață. Tocmai de asta ţin să vă 
asigur că, astăzi, Tiberiu Cosovan a fost fericit şi, cum 
nu-l puteam abandona în această deplinătate lăuntrică, 
sunt şi cu mai mult decât fericit. 

Prietene şi-al meu sfătuitor, / Am ajuns cu cartea- 
album aproape de final. Este cartea pe care m-ai îndem- 
nat tu s-o concep, dar am întârziat frânat fiind de starea 
mea de sănătate (care nici acum nu e strălucită) însă, pen- 
tru că s-a obținut finanțarea, nu mai e loc de amânare. 


Intitulată PRIN LABIRINTUL UMBRELOR, 
cartea-album cuprinde 20 de texte şi o selecţie de cca. 
200 de fotografii cu monumente funerare. Este vorba de 
monumente din cimitire de confesiuni diferite, cu accent 
pe cele armeneşti pentru că şi textele le vizează (Cimiti- 
rul Sf. Simion Suceava), dar şi cimitire creştine şi iudaice 

din mai multe localităţi (Suceava, Siret, Solca, Clg. Mol- 
dovenesc, Gura Humorului, Vama). 


Ştiu că eşti angrenat în mai multe proiecte (festi- 
valuri rock, album Radu Bercea...) dar am nevoie de 
sprijinul tău pentru editare. 


Mai ştiu că preţul de tipărire este mai mare dacă 
sunt fotografii intercalate în text, dar respectarea concep- 
tului cărții-album ar necesita ca fiecare din cele 20 de 
texte să se deschidă cu o fotografie reprezentativă, după 
care va urma partea ilustrată cu fotografii din cimitirele 
menționate. 


Cuprinsul cărţii-album este următorul (urmează 
lista, pe care nu o mai reproduc). 


Textele ar arăta bine aranjate pe două coloane. 
Cartea-album mai conţine un CUVÂNT ÎNAINTE 
(Motivația autorului), un EPILOG şi o BIBLIOGRAFIE 
SELECTIVĂ. Secţiunea album poate fi jucată prin 
aranjarea fotografiilor (câte una pe pagină, două, trei, 
patru...). 


Nu ştiu dacă e momentul potrivit să-ţi cer spri- 
Jinul, dacă nu te obosesc cu pretenţiile mele, dar dacă eşti 
alături de mine am putea chiar să facem o carte-album, 
care în acest an 2018 (Anul European al Patrimoniului 
Cultural și Anul Centenarului — cu mențiunea noastră 
zonală Bucovina 100 — Centenarul Unirii cu Țara) ar 
putea fi o tipăritură reuşită. 

Eu voi avea totul pregătit atunci când îmi vei 
spune că putem porni în acestă aventură. 


P.S. Înţeleg că va fi o licitaţie, nu e sigură tipări- 
rea la Mușatinii, iar Carmen C. vrea să vadă întâi mache- 
ta cărții. Pentru mine ideal ar fi la Mușatinii, unde aş pu- 
tea să fiu prezent la machetare. 

Tibi Coso 


În noaptea din urmă, pe la orele 3, Tiberiu Coso- 
van a păşit în veșnicie. Astăzi urma să fie externat. Un 
exemplar din Albumul „Prin labirintul umbrelor” a rămas 
pe o noptieră de spital. Exemplarul acela i-a însorit zilele 
de înaintea plecării. 


S-a născut, la Suceava, în 12 noiembrie 1954. A 
studiat sociologia, la Universitatea din Bucureşti, între 
timp, urmând cursuri de pictură, față de arte plastice 
având, pe parcursul întregii sale vieţi, evlavie și pasiune, 
ambele trăite prin cronici și prin „Efigii în filigran”, 
volumele „Profiluri autohtone”, „Intersectări cordiale”, 
„Acorduri afective” şi „Analogii referenţiale” văzând 
lumina tiparului, din 2010, până în 2017, prin grija și 
îngrijirea Centrului Cultural „Bucovina”, instituţie a 
Consiliului Judeţean Suceava care 1-a însorit și ultimele 
zile pământeşti, Albumul „Prin labirintul umbrelor”, pe 
care singur l-a îngrijit, însemnând nu doar o carte 
mărturisitoare de referință, unică şi irepetabilă, ci şi 

pecetea care consacră, şi sugestia unei deplinătăți a 
creației publicistice, dar şi o intimitate a sacrului, înspre 
care arareori se deschid ferestre şi, cu atât mai puțin, 
porți de acces, prin care nevoia de dumnezeiesc a fiecărui 
suflet însetat de frumos să poată răzbate. 


În ultimii douăzeci şi ceva de ani, Tiberiu Coso- 
van a realizat cea mai tulburătoare cronică a Bucovinei 
culturale, impunându-se, din paginile cotidianului „Moni- 
torul de Suceava”, dar şi din cele ale publicaţiilor armene 
şi germane, drept cel mai bun şi mai complet ziarist de 
cultură pe care l-a avut Bucovina vreodată, prin mii şi mii 
de articole și cronici, care încredințau memoriei cărți, 
expoziţii, concerte, creatori. Nu întâmplător, la începutul 
carierei lui publicistice, Tiberiu Cosovan lansa, împreună 
cu lon Cozmei, „Din Boian la Vatra Dornei”, lui fiindu-i 
ursit să consemneze și să depună în rafturile memoriei 
viaţa veşnic vie a întregii provincii a nordului moldav. 


Ca artist plastic, Tiberiu Cosovan a debutat cu o 
expoziţie personală de linogravură, „Suceava, caligrafii 
sentimentale”, în 10 octombrie 2012, o splendoare de 
armonioase complementarități alestrălucirii albului şi 
negrului, următoarele lui expoziţii, toate de pictură, fiind 
realizate în cadrul grupului „Domino”, împreună cu Iosif 
Csukat („Acorduri afective”, 2013; „Racord”, 2017) şi, 
uneori, şi cu lulian Dziubinski (proiectul „Anotimpuri”, 
începând din 2015), o insolită expoziţie de grafică, 
lucrată în anul 2018, urmând să fie vernisată, odată cu 
lansarea Albumului „Prin labirintul umbrelor”, în ziua 
nașterii lui Tiberiu Cosovan, 12 noiembrie 2018, prezenţa 
lui la eveniment fiind asigurată prin operă şi prin 

minunata lui parteneră de viaţă, doamna Rodica, născută 
Străteanu. 


Aparent fragil ca un lujer, Tiberiu Cosovan a trăit 
frumos şi a înfruntat marea trecere cu bărbăție și cu seni- 
nătate; obișnuia să glumească „Mă cheamă Romică Istra- 
ti, se plictiseşte singur şi mă cheamă”, dar îl revigorau 
proiectele pe termen mediu, la care visa ca la o datorie 
obligatoriu de achitat. Împlinirea acestor datorii, pe care 
singur şi le-a asumat, înseamnă o obligaţie a tuturor celor 
care au fost încredințați memoriei bucovinene de sufletul 
generos şi de mintea în aură durată, numite Tiberiu 
Cosovan. Doar dacă nu vom lăsa opera lui să se scufunde 
în mormântul uitării, ne vom putea privi în oglinzi fără să 
roşim. lar Tibi Coso ne va zâmbi ca întotdeauna și din 
discreția veșniciei. 


Ieri, 11 februarie 2019, pe la 10, Tiberiu Cosovan, 
însoțit de prietenul lui de la „Domino”, pictorul Iosif 
Csukat, a intrat, timid şi discret ca întotdeauna în biroul 
Centrului Cultural „Bucovina”, pe care l-am împărțit în 
ultimii ani. L-am văzut și sufletul a început să-mi cânte, 
pentru că niciodată nu am avut un coleg mai bun, un 
prieten-frate şi un frate-prieten, care să lumineze cu un 
zâmbet vremurile şi vremuirile. 


În biblioteca de care mă reazăm, atunci când 
încep căutările, cărțile lui Tiberiu Cosovan, cărțile lui 
Roman Istrati şi câteva exemplare din „vestirile” mele; în 
dreapta, cărțile mele, cărțile Doamnei Sofia Vicoveanca 

şi albumul lui Tiberiu Cosovan. O lumină chioară se 
scurge dinspre tavan, încât trebuie să-mi pun o pereche 
de ochelari cu mai multe dioptrii, procurată de la solduri. 
Nu mai am vreme să merg să-mi schimb ochelarii şu- 
brezi, cu lentila din dreaptă crăpată de mai bine de doi 
ani. 


Prima se bucură, cu entuziasm netrucat, mămoasa 
Doamnă Gabriela Teișanu, care şi-a găsit un binemeritat 
loc printre noi. Și Tibi Cosovan o iubeşte pentru nestă- 
vilitele şuvoaie de bună-dispoziţie. Râde discret, aproape 
susurat, şi îşi ia locul în primire. Așa face dintotdeauna: 
se aşează discret la computer, apoi îmi șopteşte, dacă se 
întâmplă să ridic ochii de pe ecranul meu: 


— Ce-ar fi, domnu' lonică, dacă ai pune nişte 
muzică? Pentru că mi-i dor de Andi, de Mihnea şi de 
„Zicălaşi”... 


% 


Mâine, 12 noiembrie 2019, se va naşte Tiberiu 
Cosovan. Se va naşte iar, pentru a 65-a oară, pentru că 
aşa le este hăruit oamenilor care şi există. Am vrut să-i 
salut ivirea pe lume cu lansarea ultimei lui cărți, în cadrul 
unui concert de colinde străvechi al „Zicălaşilor”, dar nu 
mi s-a permis să o fac. Va veni, totuşi, şi vremea acestei 
cărți, pentru că orice operă este mai presus de vremel- 
niciile împotrivirilor omeneşti. Deocamdată, cineva mi-a 
oblonit fereastra, dar nu-i bai: în încăpere, stau la taifas 
cu Tiberiu Cosovan, care-mi mărturiseşte, din vârful pe- 
niţei, câte ceva din şi despre viaţa lui: 

„Tiberiu-Claudiu Cosovan, născut la Suceava, la 
data de 12 noiembrie 1954, licenţiat în sociologie, jurna- 
list — redactor cultural la „Monitorul de Suceava” şi 
realizator de emisiuni de televiziune („Rezervaţia de 


cultură” şi „Info Plus Cultural” — la postul local Plus TV 
Suceava). 


Preşedinte — din anul 2002 — al Filialei Suceava a 
Societăţii pentru Cultura şi Literatura Română în Bucovi- 
na şi redactor şef adjunct al revistei de literatură şi istorie 
literară „Ţara Fagilor” (serie nouă), editată de societate. 


Autor, împreună cu prof. lon Cozmei, al volumu- 
lui „Din Boian la Vatra Dornei” (pelerinaj transfrontalier 
pe Drumul Împărătesc al Poetului — pe urmele lui Mihai 
Eminescu — Editura AUGUSTA, Timişoara, 2004). 


Autor al lucrării „Efigii în filigran” — primul vo- 
lum cu subtitlul „Profiluri autohtone” (care reproduce — 
din cele peste 600 de materiale de presă care vizează 
activitatea artiştilor plastici bucovineni / publicate de 
subsemnatul până în luna octombrie 2009 / — 114 arti- 
cole: 88 de texte — interviuri, evocări, cronici plastice - 
care vin în sprijinul conturării portretelor unui număr de 
60 de creatori, precum şi 26 de texte care panoramează 
viaţa artistică din zonă — saloane anuale, expoziţii colec- 
tive şi de grup, tabere de creaţie) a fost lansat în luna 
aprilie 2010. 


Cel de-al doilea volum, care conturează portrete 


de artişti plastici români şi străini care au venit şi au 
expus ca oaspeţi în arealul sucevean, se află în programul 

editorial 2011 al Centrului Cultural Bucovina din Sucea- 
va, pentru a fi publicat pe data de 30 ianuarie 2012, cu 
prilejul aniversării Zilei Artelor Plastice Bucovinene. 


In lucru — volumul „„Mistagogia penumbrei” 
(exerciţii de memorie retro-nostalgice), o monografie 
sentimentală a Sucevei. 


Colaborări la publicaţii din ţară şi din străinătate 
(„Plus SV”, „Ararat”, „Gazeta de Herţa”, „Curierul 
ucrainean”,  „„Agero-Stutteart”, „Romanian Vip”, 
„Starpress”, „Noi Nu”, Revista „Singur”...). 


Pasionat de istorie (cu accent deosebit pe heral- 
dică), filatelie, numismatică şi fotografie. 


Am cercetat şi cercetez documentele aflate în Ar- 
hivele Naţionale referitoare la minoritățile etnice din Bu- 
covina (la Suceava există un fond bogat de documente 
care vizează comunităţile armeană, germană, evreiască, 
poloneză, ucraineană...), iar fondurile de carte şi docu- 
mente de la Muzeul Bucovinei, Biblioteca Bucovinei 
„I.G. Sbiera”, Arhiepiscopia Sucevei şi Rădăuţilor... 
conţin o bogăţie de informaţii inestimabilă. Acestor do- 
cumente, care datează cu precădere din perioada Buco- 
vinei habsburgice (cele mai multe sunt în limba germană) 
li se adaugă colecţiile de publicaţii bucovinene care s-au 
păstrat în anumite colecţii (în cea mai mare parte pri- 
vate), încă din cea de-a doua jumătate a sec. al XIX-lea” 
(Monitorul de Suceava, Ediţia din 15 februarie 2011). 

Astăzi s-a născut recuperatorul de clipite. Astfel i- 
au cântat ursitoarele, în 12 noiembrie 1954, să tot adune 
clipite, pe care să le lustruiască frumos şi să le depună în 
rafturile memoriei, ca să le poată pipăi cu nesaţ lumina 
veşniciei. Clipite care meritau trăite, clpitele din veşni- 
ciile altora, din necuprinsul operelor scrise, pictate, dăltu- 
ite sau cântate ale Sucevei, care vor răzbi „Prin labirintul 
penumbrelor” spre aura cosmică a împlinirilor omeneşti. 


În urmă cu vreun an, cu o zi înainte de a păşi în 
veşnicie, mă sunase. Avea lângă el, pe un pat de spital, 
un exemplar al cărţii la care trudise cale de o viaţă şi se 
simţea fericit, deşi amuşinau prin jurul său umbrele şi 
penumbrele. Un alt exemplar poposea, pieziş, pe masa 
mea de lucru, iar noi discutam despre proiecte pe termen 
mediu. Speram să le împlinim împreună, să conturăm 
împreună „Mistagogia penumbrei”, carte gândită de el în 
două părți, prima închinată unor „Amintiri retro-nos- 
talgice din Suceava de altădată”, iar cealaltă, ca întotdea- 
una, semenilor săi creatori din Suceava, drept „Exerciţii 
de memorie retro-nostalgice”. Îi propusesem să ilustrăm 
viitoarea carte cu „caligrafii sentimentale”. Vă mai amin- 
tiți expoziţia lui Tiberiu Cosovan, prima lui expoziţie de 
autor, „Suceava, caligrafii sentimentale”? 


Scrisesem, atunci, în „Monitorul de Suceava” (e- 
diţia nr. 228 din 29 semptembrie 2012), ziarul care îl 
înnobilase şi pe care el îl înnobilase: „Bun cunoscător al 
tradiţiilor culturale bucovinene, jurnalistul Tiberiu Coso- 
van pare să se fi despovărat de consacrata-i enigmatică 

timiditate, propunând publicului sucevean, şi datorită 
presiunilor exercitate de Radu Bercea, de Mihai Pânzaru- 
PIM şi de subsemnatul, o primă expoziţie personală, „Su- 
ceava, caligrafii sentimentale”, pe care am şi avut onoa- 
rea de a o viziona cel dintâi, la domiciliul neaşteptatului 
ŞI, tot în aparenţă, insolitului artist plastic. 


Luminozitatea incredibilă a lucrărilor în alb- 
negru. Şi în domeniul creaţiei, ca şi în presa culturală, 
Tiberiu Cosovan a optat pentru o tradiţie bucovineană, 
dar a graficii, respectiv cea a linogravurii, tradiţie exem- 
plar încetăţenită de Rudd Rybiczka, Leon Kopelmann, 
Eusebiu Lipeţchi şi Vladimir Milici, linogravurile lui Ti- 
beriu Cosovan fiind cumva înrudite cu cele lucrate, odi- 
nioară, de Rudd Rybiczka (acest „Albrecht Durer al Bu- 
covinei”, cum 1 s-a spus, în toamna anului 1937, după un 
itinerariu expozițional în Bucureşti, Breslau, Stuttgart, 
Singen, plus alte şase mari oraşe din Germania), înrudi- 
rea ţinând de luminozitatea incredibilă a lucrărilor în alb- 
negru, de eleganța şi sugestivitatea liniilor, de rezolvarea 
spectaculoasă şi inedită a simbolisticii detaliilor. 


Iar dacă Rybiczka, prietenul de căpătâi, de minte 
şi suflet al lui Mircea Streinul şi ilustratorul tuturor cărţi- 
lor lui şi, simultan, ale celor mai mulţi dintre „iconari”, 
ajunsese să trăiască din linogravură, Tiberiu Cosovan de- 
abia acum se îndreptăţeşte la a fi râvnit ca ilustrator şi, 
eventual, ca autor de coperte de carte, lirismul caligra- 
fulor lui sentimentale, dar şi profund mărturisitoare, aco- 
perind o largă suprafaţă a recuvântării lirice sau epico- 
istorice. 

În gravurile lui şi negrul devine luminos şi 
consistent în aură. Extrem de interesante şi de inspirate 
mi s-au părut a fi, în opera lui Tiberiu Cosovan, valorifi- 
cările de planuri, adică alternanţele de alb-negru ale unor 
fundaluri, metodă prin care artistul redimensionează şi în 
plan fizic, dar şi în cel metaforic, exploatând la maximum 
dubla luminozitate, pentru că, în gravurile lui şi negrul 
devine luminos şi consistent în aură, deşi însăşi tematica 
vremurilor sucevene de ieri şi de astăzi, pe care o abor- 
dează în mod firesc şi aşteptat, emană, la rândul ei, o 
dublă luminozitate. 


Fără îndoială că prima expoziţie personală a lui 
Tiberiu Cosovan, pe care am simţit nevoia să o salut şi să 
o găzduiesc într-o dublă lansare de carte, va deschide larg 
uşile spre o lume în care el există din totdeauna, dar în 
care abia acum ne invită şi pe noi”. 


Lansasem, atunci, „Povestea așezărilor bucovine- 
ne”, volumul III, şi „Etnii bucovinene”, de Dimitrie Dan, 
drept volumul IV al poveştii, din solidaritate, din nevoia 
de a-i fi alături, iar poetul Roman Istrati rămăsese impre- 
sionat şi el de luminozitatea incredibilă în alb şi negru ale 
unei expoziţii de linogravură pe care, până atunci, doar 
Radu Bercea şi cu mine o mai văzuseră, pentru că o şi 
provocaseră. Tibi Cosovan avea nevoie de o confirmare, 
pentru a păşi în templul artelor plastice, pe care îl slujise 
atât de destonic, vreme de o viaţă, cu emoţii cât de cât 
ostoite. 


Astăzi, conform plănuirilor pe termen mediu, Ti- 
beriu Cosovan trebuia să lanseze „Mistagogia penum- 

brei”, iar în 12 noiembrie 2020, o altă carte, cu titlu încă 
neconvenit, dar care să adune, între două coperte, toate 
mărturiile presei vechi bucovinene, adunate de Tiberiu 
Cosovan în ultimii ani şi presurate în lumină prin aceleaşi 
generoase pagini ale „Monitorului de Suceava”. Dar nu s- 
a putut, pentru că un decident judeţean s-a pus împotrivă 
şi în amânare. Să i se pară că există, că înseamnă ceva, 
altceva decât penumbra pâcloasă ursită drept brânzar la 
vremea ursirilor, cea în care Trecutul, Prezentul şi Viito- 
rul se întâlnesc, „pentru o foarte singură dată” — vorba lui 
Nichita, ca să decidă viaţa unui om (cele trei ursitoare 
asta sunt). 


Aşa se face, dragă Tibi, că ieri, cu tine sub braţ, 
am pornit prin târgul Sucevei, pentru a căuta un loc de 
închinare. Nu-ţi fă probleme, cartea ta o să apară, aşa 
cum 0 să apară şi cealaltă, în 2020, dacă va fi să mai ră- 
mân pe picioare. Iniţial şi instinctual, am vrut să-ţi pu- 
blic „Mistagogia penumbrei”, astăzi, în variantă electro- 
nică, dar m-am răzgândit după aceea, pentru că, la ne- 
voIe, voi face o chetă publică şi tot îţi voi tipări cărțile, ca 
să le pot aşeza în rafturile memoriei. Mai ţii minte biroul 
nostru, lambrisat cu lemn proaspăt de brad? Nu mai 
există lemnul, pentru că ăla, decidentul judeţean, tocmai 
l-a înlocuit cu glaspapir, iar gresia poroasă şi parchetul, 
cu gresie lunecoasă mai dihai decât politica. De asta nu 
sunt bani pentru cărți, nici măcar pentru pururea pros- 
peţimea luminoasă din sufletul şi din cărțile tale, din pri- 
cina priorităţilor politice. Dar, deocamdată, dragă Tibi, 
trebuie să-ţi aflu un loc de popas. Şi nu cred să existe al- 
tul mai potrivit decât Fondul Documentar „Bucovina” al 
Bibliotecii Bucovinei „I. G. Sbiera”. 

La bibliotecă, te-am încredinţat poetului Alexan- 
dru Ovidiu Vintilă, om croit din aceeaşi stofă cosmică şi 
mângâietoare ca şi tine, ca şi Radu Bercea, Constantin 
Horbovanu, Emil Satco, Ion Paranici, lon Nedelea, Eu- 
gen Dimitriu, Gabi Cărăbuş sau Iosif Csukat. Straşnic om 
şi loşka, ăsta, care a izbutit un portret atât de viu şi de lu- 
minos, atât de caracteristic pentru felul tău de a fi, de a 
simţi şi de a gândi. 


La Fondul Documentar „Bucovina” ai o tovărăşie 
pe cinste: Ciprian Porumbescu (pictat de Doamna Can- 
drea), Simion Florea Marian (pictat de minunatul lon 
Grigore), I. G. Sbiera, Constantin Ştefuriuc şi, deocam- 
dată, trei surprinzătoare portrete feminine (Aurora şi 
probabil mama artistului), realizate de Constantin Ungu- 
reanu-BOX. Cu vremea, vor veni şi alţii să ţi se adă- 
postească prin preajmă, în veghea mângâietoare a unui 
poet poet. 


Alexandru Ovidiu Vintilă mi-a propus locul de 
deasupra desenului care îl înfăţişează pe Ştefuriuc, dar eu 
l-aş prefera pe acesta, în care te-am aşezat, doar ca să 
putem admira şi lucrarea fascinantă a pictorului Iosif 
Csukat, dar şi vibrația ta tulburătoare, pe care loşka s-a 
priceput să o surprindă atât de bine. Poţi, desigur, alege 
orice loc, pentru că şi Ovidiu te aude şi te simte. 


Astăzi, s-a născut Tiberiu Cosovan, omul unic, 
plecat pe cale înainte de a-i fi lansat albumul „Prin labi- 
rintul penumbrelor”, care a însemnat pentru el şi o descă- 
tuşată bucurie. Îi doresc mulţi ani în memoria locurilor şi 

mă voi strădui să contribui la consolidarea acestui loc pe 
deplin meritat. Deocamdată, doar atât am izbutit să fac 
pentru tine, prietene, dar te trăiesc, te respect şi mă închin 
memoriei şi operei tale. 


Astăzi, de ziua naşterii lui Tiberiu Cosovan, se 
împlinesc 81 ani de la înființarea Societăţii Scriitorilor 
Bucovineni. Nici evenimentul acesta nu-l pot sărbători, 
pentru că aşa a decis un decident judeţean: memoria, 
lemnul, cărțile, sufletele, minţile se înlocuiesc cu glaspa- 
pir! Sârşit. 

Mihai COTOS 


Nici un profesionist al artelor nu există cu adevă- 
rat, dacă nu are cultul antecesorilor săi. Ştiu adevărul 
acesta de o viață şi de aceea m-am bucurat teribil, atunci 
când managerul Centrului Cultural „Bucovina”, Sorin Fi- 

lip, şi directorul Școlii de Arte „Lon Irimescu”, lon Băi- 
țan, m-au rugat să îngrijesc editorial lucrarea monogra- 
fică „Alexandru Bidirel — ultimul mare lăutar al Buco- 
vinei”, scrisă de tânărul violonist Mihai Cotos, în ultimii 
ani ai studiilor sale universitare de muzică de la Chişinău, 
o adevărată academiei a românilor de pretutindeni în teh- 
nică instrumentală şi nu numai. Știam despre preocupă- 
rile lui Mihăiţă Cotos, pentru că, pe lângă membrii fami- 
liei lui Alexandru Bidirel, se sfătuise şi cu Maestrul Geo- 
rge Sârbu, şi cu Oana Sârbu-Botezat şi, în cele din urmă, 
şi cu mine asupra surselor care confirmă existenţa unei 
tradiții lăutăreşti de excepție în Bucovina, inclusiv în 
familia stupcanilor Bidirel, unchiul lui Alexandru, lon 
Bidirel, prieten al lui Ciprian Porumbescu, fiind nu doar 
cel care și-a crescut nepotul dinspre frate, ci și maestrul 
care i-a împărtăşit toate tainele lăutăreşti, inclusiv cele 
componistice. 


Ştiu lucrarea monografică a lui Mihăiţă Cotos 
încă din vremea elaborării, capitol cu capitol, iar închina- 
rea întru memorie pe care tânărul şi exploziv de talentatul 
violonist sucevean o săvârșește îmi întăreşte convingerea 
că doar acolo unde există, cu adevărat, har artistic există 
şi memorie, drept etalon al acelei hăruiri. De ceva vreme, 
Mihăiţă s-a alăturat „Zicălașilor”, făcând inegalabilă tri- 
pleta de primași Narcis Rotaru, Adrian Pulpă, Mihăiţă 
Cotos, iar curânda apariţie a cărții lui ne bucură dumne- 
zeieşte pe toţi recuperatorii de cântece vechi din familia 
„Zicălaşilor”. 


Lucrarea monografică „Alexandru Bidirel — ulti- 
mul mare lăutar al Bucovinei”, de Mihai Cotos va avea o 

primă lansare, la Suceava, în 27 februarie 2017, cu ocazia 
manifestărilor organizate de Școala de Arte „Ion Irimes- 
cu” întru memoria patronului ei spiritual. 

Fără a avea un precedent în publicistica naţională, 
cartea „Alexandru Bidirel, ultimul mare lăutar de la Stup- 
ca”, scrisă de tânărul violonist şi profesor al Şcolii de 
Arte „lon Irimescu” din Suceava, Mihai Cotos, vesteşte o 
personalitate inconfundabilă a culturii bucovinene, iniția- 
tă în profunzimile culturii naționale prin ucenicia în gru- 
pul folcloric „Balada Bucovinei” şi desăvârşită prin stu- 
diile universitare, săvârşite la Chişinău, în cadrul Acade- 
miei de Muzică, Teatru şi Arte Plastice, Facultatea Artă 
Instrumentală, Compoziţie şi Muzicologie, Catedra de 
muzică populară, unde şi-a susținut lucrarea de licenţă 
sub coordonarea ştiinţifică a redutabilului dr. lector univ. 
Nicolae Slabari. 


Pusă, inspirat, sub aura lui George Enescu şi a în- 
demnului său de a le rămâne pururi recunoscători celor 
care „ne-au păstrat muzica, această comoară ce abia 
acum o preţuim”, pentru că păstrătorii de melos româ- 
nesc, lăutarii veacurilor anterioare, „ne-au dezgropat-o, 
au trecut-o şi au dat-o în păstrare din tată în fiu, cu acea 
grijă sfântă ce o au pentru ce le e mai scump pe lume: 
cântecul”, cartea profesorului Mihai Cotos înseamnă o 
făptuire superbă a îndemnului enescian, o recuperare in- 
teresantă şi de legendă lăutărească, şi de melos tradiţio- 
nal, dar şi de tehnici interpretative lăutăreşti, descifrate 
trudnic, după transformarea melodiilor în partituri şi 

descoperirea, cu vioara şi arcuşul, a tehnicilor moştenite 
din tată în fiu de o faimoasă familie de lăutari bucovineni 
din Stupca, familia Bidirel. lar decriptarea tehnicilor stră- 
vechi de interpretare, aduse la o perfecţiune de referință 
sub arcuşul lui Alexandru Bidirel, poate fi de folos gene- 
raţiilor viitoare de violonişti, în păstrarea unui autentic 
bucovinean inconfundabil şi prin utilizarea unor virtuo- 
zităţi moderne, de care s-a folosit ultimul Bidirel din ne- 
cesitatea de a valorifica la maximum şi calităţile instru- 
mentului, din ce în ce mai performant şi mai inepuizabil 
în posibilităţi. 


În planul legendei lăutăreşti, povestea începe în 
copilăria lui Ciprian Porumbescu, geniul de la Stupca 
fiind fascinat de lăutăria inconfundabilă a Bidireilor şi 
descoperindu-le arta odată cu băiatul de lăutar, de aceeaşi 
vârstă cu el, Ion Bidirel, căruia avea să i se spună, când 
va deveni celebru, „Nagâţ”, violonist înzestrat şi născo- 
citor de cântece şi de hore minunate, care încă mai supra- 
viețuiesc în folclorul bucovinean. Alexandru Bidirel, fiul 
violonistului şi trompetistului Vasile Bidirel, a deprins 
tainele viorii de la unchiul său, Ion, care l-a şi crescut, 
după ce tatăl său s-a stins pe neaşteptate. 


În tainiţele oricărui cântec zac amărăciuni şi du- 
reri mocnite, pe care lăutarul le zăvora, de-a lungul vea- 
curilor, sub zâmbetul împietrit de nevoia de a-i bucura pe 
alţii. Lăutarul se rostea cu sufletul, şiroindu-l printre de- 
getele îndemânatece, cu care împărțea fărâme de nectar 
îngerilor. Simţi organic amestecul dumnezeiesc de sufe- 
rinţă şi de bucurie, definitoriu pentru arta muzicală naţio- 
nală a românilor, lecturând cartea tânărului profesor Mi- 

hai Cotos. Carte care freamătă, care caută şi află, care 
îndreptăţeşte şi obligă. Carte pecete şi carte arcuş de vi- 
oară. 


Structurată pe trei capitole exhaustive, „Persona- 
litatea Alexandru Bidirel, în contextul evoluţiei muzicii 
tradiţionale româneşti din secolul XX”, „Repertoriul 
lăutarului Alexandru Bidirel: istoriografie, unele particu- 
larităţi ritmice, melodice şi arhitectonice” şi „Unele parti- 
cularităţi stilistice în repertoriul folcloric al lăutarului 
violonist Alexandru Bidirel”, încadrate de o „Intro- 
ducere” şi o „Încheiere”, cartea lui Mihai Cotos ana- 
lizează opera ultimului mare lăutar de la Stupca, 
Alexandru Bidirel, încadrând piesele ritualice şi ne- 
ritualice ale materialului audio „A virtuoso of the violin 
Alexandru  Bidirel:  TRESORS  FOLKLORIQUES 
ROUMAINS”, editat de Casa de discuri „Electrecord”, în 
1974, în „melodii din clasa „Hora mare”, „Hora-bătuta”, 
„Bătuta-Brâu”, „Sârba”, „Geampara” şi Melodii de tipul 
doinei şi al derivatelor acestora: de origine instrumentală; 
de origine vocală”, iar această grupare pe teme nu doar 
de tehnici instrumentale, ci şi pe teme care ţin şi de 
istoria şi filosofia culturii, îi permit tânărului autor să 
descifreze, să-şi însuşească, să explice şi să-i inițieze şi 
pe alții în tehnicile interpretative ale ultimului mare 
lăutar violonist din Bucovina. 


La doar 24 de ani, violonistul şi profesorul de 
vioară Mihai Cotos îşi conturează îndreptăţirea la o stră- 
lucită carieră prin asumarea unor legendari antecesori şi 
prin preluarea şi încredințarea tehnicilor lăutăreşti stră- 

vechi. lar viaţa m-a învăţat că doar acolo unde există har, 
există şi memorie. 

Dumitru COVALCIUC 


Gazetar şi publicist, dar înainte de toate român și 
luptător pentru drepturile românilor din nordul Bucovi- 
nei, profesorul Dumitru Covalciuc a plecat odată cu în- 
tâile sărbători de iarnă de la cumpăna acestor ani. Eu, 
însă, abia astăzi am aflat că şi Mitruţ a devenit amintire. 
Mi-a fost tare drag omul acesta, pe care l-am întâlnit, 
pentru prima dată, la Cernăuţi, în iunie 1993, şi pentru 
ultima dată, la Suceava, în decembrie 2017, şi cu care am 
colaborat, printre altele, la scrierea monografiei folclorice 
a Bucovinei, tipărită şi în română, şi în ucraineană, în 
cadrul unui proiect european. 


Dumitru Covalciuc însemna trăire întru Bucovina, 
însemna spirit scăpărător din duhul dumnezeiesc al başti- 


165 


nii, însemna memoria fremătătoare, prin care ni se ves- 
tesc străbunii. Dar a plecat. ÎL văd păşind prin țărâna 
proaspătă a lui Cătălin Şandru şi a lui Roman Istrati pen- 
tru a-şi afla odihna în ţărână şi neodihna iluminătoare în 
veşnicie. 

Alexandru COZACIUC 


Vornicenii Mari, sat al comunei Moara, repopulat 
în 1783 cu români şi maghiari şi, tocmai de aceea, numit 
Joseffalva, în partea maghiară de sat, şi Tolva — în partea 
românească, se numea, în 1392, Tulova, iar vornicia de 
Tulova era superioară celei de Suceava, din care fusese 
promovat Oană, tatăl unei fete şi al unui băiat, ale căror 
moşii nu întâmplător s-au numit, deşi departe una de alta, 
Frumoasa şi Frumosul. Exista, cu siguranţă, o cetate pe 
dealurile din preajmă, ba chiar şi o mănăstire, dar, intrând 
în stăpânirea mănăstirii Slatina, satul s-a pustiit încetul cu 
încetul, devenind, până în 1742, o selişte, cu vagi urme 
de ruine. Cu un spirit al locului, desigur, dar pustiu şi 
parcă prevestitor de viitor, astăzi vatra lui Oană vornic de 
Tulova fiind o aşezare mică şi risipită, vegheată cu 

tristețe de biserica maghiarilor de odinioară, durată în 
1905 şi închinată Sfinţilor Arhangheli Mihail şi Gavril. 


Din vremea urmaşilor celor 60 de familii de secui, 
venite din Scaunul Csik, în 1785, datează şi şcoala, 
construită în 1890 (deschisă în 1892 — dacă nu mă înşel), 
când loseffalva avea 992 locuitori, aflaţi sub îndrumarea 
edilitară a ungurului Petru Ferencz, primii învăţători fiind 
Andrei Varda şi Pastei Ursachi. Astăzi, şcoala slujită, 
vreme de o viaţă, de legendarii dascăli Velehorschi - 
domnul Ştefan Velehorschi încă mai trăieşte şi este de o 
vitalitate care-l transormă în suflet al satului, este închisă, 
cei câţiva copii frecventând şcoala din Moara. Dar o 
întâmplare avea să redeschidă uşile ei deja înnegurate, 
pentru o zi, şi să o umple de viaţă şi de freamăt. 


Întâmplarea a căpătat concreteţea unei cărți, „Vor- 
nicenii Mari. La rădăcini”, monografie scrisă de domnul 
Alexandru I. Cozaciuc-Hogea şi publicată de Centrul 
Cultural „Bucovina”, în cadrul unui eficient proiect, 
demarat de Viorel Varvaroi, al priorităţii lucrărilor mono- 
grafice. lar cartea asta, anunţată, inițial, pentru o lansare 
la casa parohială, a redeschis uşile şcolii de odinioară, cu 
funcţionalitate curentă de secţie de votare, oamenii satu- 
lui sosind direct de la slujba de duminică, de la biserică. 


Nu cred că vreun vornicean a mai prins, în viaţa 
lui, vreo lansare de carte, aşa că, bătrâni sau tineri, toţi au 
fost curioşi să ischitească şi să afle cam cum vine chestia 
asta. Cum îl însoţisem pe autorul cărţii şi pe soţia dumi- 
sale, doamna Viorica Cozaciuc, am fost „gazdă” încă de 
la primul venit, directorul adjunct al DGAA Suceava, 

domnul Bogdan Pricop, prieten şi fost coleg de facultate 
cu Alexandru Cozaciuc, dar şi om dinamic, dornic de a 
şti cât mai multe şi de a participa la dezbaterea unor teme 
favorite. 


Câtă vreme eu m-am tot dedat păcatului fumeză- 
rii, au venit consilierii locali din Moara, a venit primarul 
Eduard Dziminschi, viceprimarul Simion Oniu, profesorii 
Veronica Stanciuc şi Constantin Gaube — directorul şcolii 
din Moara, şi preotul din Suceava, până de curând din 
Vornicenii Mari, Cristian Dumitru Popovici, uns preot de 
neuitatul Gherasim Putneanul şi fost student al Seniorului 
Scrisului Bucovinean Constantin Hrehor. În sat, totul în- 
cepe cu o scurtă slujbă religioasă, iar părintele Popovici a 
ținut să binecuvânteze cartea, printr-o slujbă de mulţumi- 
re Bunului Dumnezeu, care a îngăduit-o. 


E frumoasă şi curată comunitatea din Vornicenii 
Mari, iar cuminţenia cu care oamenii se aşezau, ca în 
stranele bisericii, pe băncile de lângă pereţii fostei săli de 
clasă, în care intraseră, odinioară, ca şcolari, mi-a împlut 
sufletul de duioşie. Erau de faţă şi reprezentanţi ai mediei 
sucevene („Bucovina TV”, agenţiile de ştiri ale lui Mihai 
Chira şi „Monitorul de Suceava”), dar prezenţele acestea 
erau firesc şi omeneşte acceptate, fără sfiiciuni de prisos, 
ci doar cu splendida cuminţenie a satului, pe care nu am 
mai regăsit-o decât în copilăria mea, de pe alte meleaguri. 


Despre monografia Vornicenilor Mari au vorbit 
primarul Eduard Dziminschi, profesoara Veronica Stan- 
ciuc (naşa autorului, printre altele), profesorul Constantin 
Gaube, preotul Cristian Dumitru Popovici, autorul şi, 

dacă nu mă înşel, şi eu, din postura de reprezentant al 
Centrului Cultural „Bucovina” şi, ocazional, al „Moni- 
torului de Suceava”. Apoi avea să urmeze „sarea şi pipe- 
rul”: un spectacol senzaţional al câtorva componenți ai 
grupului folcloric „Dor”, din Moara, sub bagheta profe- 
sorului Constantin Irimie, dar, despre acest extraordinar 
concert, care mai-mai că-mi egalează „Zicălaşii”, voi 
scrie separat. 

Lili CRĂCIUN 


Astă-seară, vineri, 23 octombrie 2015, Suceava a 
avut parte de o splendidă lansare de carte. Publicul, în 
majoritate format din foşti colegi de liceu sau de facultate 
ai romancierei cu rădăcini în Lămăşeni, cu copilărie fălti- 
cencană şi cu adolescenţă suceveană (fostul Liceu Peda- 
gogic, unde a avut-o drept model de viaţă pe regretata 
profesoară Gica Pânzaru, după cum a mărturisit-o pu- 
blic), a fost cald şi generos, un fel de mângâiere vindecă- 
toare pentru suflete. În public, şi omul de afaceri loan If- 
tode, fost coleg de facultate, la Filosofie, cu Lili Crăciun 
ŞI, desigur, durabil prieten de-al meu, care a şi mijlocit 
colaborarea mea cu autoarea şi cu soţul ei, ziaristul bucu- 

reştean Virgil Cozma -— un ardelean croit după sufletul 
meu. 


Cartea, romanul „Călătoria” (Editura „Eubeea”, 
215, cu Ilie Chelariu — consilier editorial şi cu Nina Cera- 
nu — lector) e un țipăt, o spovedanie dramatică a unei tra- 
gedii tulburătoare. 


Deşi marchează debutul de romancier al doamnei 
Lili Crăciun, „Călătoria” poate fi considerată, pe o grilă 
valorică, un al şaptelea roman al unui scriitor serios şi în- 
născut scriitor. Excelent construită narativ, cu o simbolis- 
tică filosofică insinuată discret (ca şi coloristica metafo- 
rică a elegantei frazări) şi cu o vervă a epicului ascenden- 
tă, care ajunge la apogeu prin ţipătul (vârstelor şi al căr- 
ţii) „Sunt liberă!”, cartea lansată, astăzi, la Suceava a 
însemnat o sărbătoare şi pentru noi, „străinii”, Gabriel 
Cărăbuş, Mihai Pânzaru-PIM, Tiberiu Cosovan şi sub- 
nesemnatul, care am cunoscut-o pe autoare odată cu car- 
tea. E drept că tot noi am fost şi vorbitorii, elogiind un 
produs cultural care merită prinos, cu bucuria de a perce- 
pe că ţara asta, atât de pustiită în ultimele decenii, are, 
totuşi, şi oameni care îi dau consistență dumnezeiască în 
faţa dumnezeirii. 


Născută în Fălticenii Vechi și stabilită, după o 
viaţă cât şapte, care a şi convertit-o spre proză, în Sunt- 
andreii Bihorului, acolo unde, alături de publicistul Virgil 
Cosma, şi-a descoperit vocaţia mărturisitoare, scriitorul 
Lili Crăciun a devenit, în foarte scurt timp, un condei 

inconfundabil al scrisului românesc. Interesată de viaţă și 
de toate profunzimile ei, inclusiv în publicistica sociali- 
zantă de pe net, Lili Crăciun desprinde din suflet cuprin- 
deri tulburătoare, pe care le aşterne inspirat între coper- 
tele cărților, pe care, doar pentru că are ceva de spus, le 
încredințează timpului. Nu scrie literatură doar ca să 
capete statutul de autor, ci pentru că, în neostenită căutare 
de sine şi de sensuri existenţiale, simte nevoia despovă- 
rării printr-o insolită spovedanie, care este, fără îndoială, 
întotdeauna o profundă transmitere, dacă nu cumva încre- 
dințare de mesaj. 


Lili Crăciun este, prin ştiinţa de a exista, un sim- 
bol durabil al primăverii şi, tocmai de aceea, țin să o salut 
cu toată reverenţa. 


Un moto din Cioran („Nimeni nu găseşte absolu- 
tul în afara lui, ci numai înăuntru”) deschide larg orizon- 
tul spre înțelegerea unei cărți de poezie „rouă-n prag de 
dimineţi” (Definiţie), semnată de remarcabila prozatoare 
Lili Crăciun, „Între relativ şi absolut” (Editura EIKON, 
Bucureşti, 2018), care își află şi își durează „un colț de 
nemurire... aici printre cuvinte”, unde se abandonează 
drept „anonim într-un prezent // printre rădăcini rebele 
(Vitatele cuvinte). O poezie „foşnind a veșted” (Toamnă 
cu miros de veșted), care îşi propune să ofere „beţia 
înălțimilor... / aripile acelea simple / chiar un pic rugi- 
nite” (Aripi) drept leac existențial în blagiana tentaţie a 
atentatului asupra absolutului, esențializează frământă- 
rile, stoarcerile interogative din romanele prozatoarei Lili 

Crăciun, „croite dintr-o bucată de suflet” (Aripi) pentru a 
împleti „visul / din petale de maci înfloriţi / roşul aprins 
clocoteşte / la fel ca sângele” (Dar), când cu „cu şuvoaie 
de regrete insurmontabile / ucigaşe” (Lăsaţi-mă să râd), 
când cu „visuri nepovestite nici măcar dimineţii” (Voi ști 
că mă cunoşti), când „din punct de vedere al timpului... / 
însă din perspectiva fericirii” (Când spațiul se compri- 
mă). 


Esenţializându-şi trăirile, Lili Crăciun încearcă şi 
izbuteşte deslușirea şi mai precisă a contururilor făpturii 
lăuntrice, predispusă atavic spre confesiune, cel mai 
adesea din nevoia de a înţelege, de a se pricepe şi de a-şi 
hărăzi locul, aplecându-și „palma / precum creanga unui 
copac desfrunzit” (Poezie albastră) asupra umbrei și 
asupra aurei, „lăcătuind dorul acolo / unde-l ştiu doar 
tăcerile şi toporaşii” (Poezie albastră). Şi se confesează 
în curgere şi străvezimi de izvor limpede şi pururi grăbit: 
„eu am vrut dintotdeauna / să obțin dragoste / m-am 
aşezat unde era puhoi de lume / femei și bărbați 
ferchezuiţi / (care dădeau din coate să ajungă la fructul 
promis) / cu răbdare / fără să trişez / am înaintat cuminte 
până am ajuns în față / după ce m-am târguit puţin la preţ 
/ am plecat cu o comoară adunată în inimă” (Jubire 
second hand), umbră şi aură, umbra conturând măreţia şi 
omenescul aurei, pentru că, în cele din urmă, absolutul își 
depune runele în cuiburile sufletelor omeneşti, mai toate 
intimidate, ba chiar speriate de trecere. Iar Lili Crăciun, 
fără voie sau premeditat trăitoare a înțelepciunii taoiste a 
aflării de sine, „arde răsăritul / printre pete de întuneric / 
ştergând roua dimineţilor reci” (Ultimul val), ca să 
constate că „suntem săraci / nu avem decât amintiri 

împreună / iar amintirile mele sunt amintirile ei / şi ale ei 
sunt totuna cu amintirile mele” (Dușmanul), acest aban- 
don în trecut, de care se lasă „îmbrățişată” este ca o 
înrădăcinare, pentru că, dintotdeauna, omenirea a definit 
cele trei ursitoare ca fiind trecut, prezent şi viitor, într-o 
unitate indestructibilă „spre întrebarea primordială a 
existenţei... / indiferent câte variante de răspuns găsesc” 
(Întrebarea primordială), iar „iarna râde pe uliţi vechi / 
în timp ce un poet anonim moare / iar umbra lui lunecă / 
prin ninsori” (Statornicie albă). 


Răsfoită pagină cu pagină, cartea „Între relativ şi 
absolut”, de Lili Crăciun, înseamnă o tulburătoare spove- 
danie, pe care am încercat să v-o spun pe scurt, folo- 
sindu-mă de versuri, de „crestările în cuvinte” (Dorurile 
stafii) cu care poetesa izbuteşte „să închege cuvinte / 
aidoma / ca şi cum ar tăcea” (Poveste în doi). Sau, aşa 
cum subliniază Georgeta Resterman, vorbind despre cu- 
noaşterea autoarei „mai îndeaproape şi pătrunzându-i 
universul”, abia după ce îi citeşti cartea, în egală măsură 
poezie şi metafizică, „realizezi ce amestec inedit de trăiri 
răsădite în vetre de maci înfloriți şi dureri sugrumate în 
strînsură de rouă şi-au dat mâna, prieteneşte, în sufletul 
i Întâmplându-mi-se şi mie să primesc, astăzi, cartea, 
m-am grăbit să o desconspir așa cum am înțeles-o. 


%* 


O carte a eroismului existenţial, dezorientat şi toc- 
mai de aceea însetat de dragoste, de „miracolul împlini- 
rii”, ca de o ultimă şansă în demnitatea disperării, o carte 
bine structurată pe dimensiunile celei de-a doua şanse, 

care, în fond, nu poate dura mai mult decât o derulare 
pripită a fazelor lunare, se întrezăreşte, ba se şi desluşeşte 
în noul roman al prozatoarei Lili Crăciun, „Prizonieri ai 
umbrelor” (Editura EIKON, 2018). Narațiunea, aparent 
simplă, ba chiar telenovistică şi cu tuşe discrete de 
policier, umple golurile unei călătorii spre niciunde sau 
spre o ultimă şansă, între moartea accidentală a „secreta- 
rei celei vechi” a miliției şi o voită confuzie identitară 
(„Dumneavoastră sunteţi Diana?” / „Contează?”), deru- 
lările epice, chiar şi atunci când operează cu fante lumi- 
noase asupra unei poveşti de dragoste, desfăşurându-se în 
acelaşi prizonierat al umbrei, în comun şi omenesc, în 
banal şi năzuit, ca o tentaţie a evadării, a semnificantului, 
a înveşnicirii. 


„Prizonieri ai umbrelor” nu înseamnă o frescă 
socială (nici „Călătoria” nu a fost, în ciuda aparenţelor), 
ci o disperare existenţială, şi aceasta vremelnică (doar cât 
un timp lunar — şi nu întâmplător femeia se numeşte 
Diana) şi fragilă ca o construcţie de nisip, al celei în care 
„fiecare fibră cerea iubire” (p. 69), visând la „miracolul 
care o putea împlini” (p. 70), într-o „călătorie nouă, plină 
de neprevăzut... o călătorie spre centrul lumii, dincolo de 
înţelegere, de rațiune” (p. 87), atunci când nu se mai pot 
suporta „incertitudinile” (p. 272). Povestea de dragoste 
Diana — Adrian, când firească şi comună, când eroică în 
manifestările ambelor personaje, care se vor proteja 
reciproc, va fi curmată brutal de o crimă determinată de 
un banal partaj şi încheiată definitiv de accidentul de 
circulaţie, în care a murit şi criminala. Nu printr-un act al 
justiției divine, ci prin aceeaşi vânzoleală a umbrelor, 
care macină totul până la epuizare, până la îmbrâncirea 

din amintiri şi, deci, din naraţiune, îmbrâncirea aceasta 
ridicând, în aparenţă, o perdea spre alte şanse în epopeea 
pământească a prizonieratului umbrelor. 


Viaţa care constituie fundalul acestei caligrafii 
tragice a speranţei în schimbare şi în durabilitate este cea 
pe care o ştim şi o trăim toţi. Presărată cu dialoguri şi 
sporovăieli, deci şi cu comunicare, dar şi cu socializare, 
socializarea fiind, în fond, modul lesnicios de a refuza 
conştientizarea propriei tragedii existenţiale, o tragedie 
de lumânări aprinse şi mistuite în plină zi, într-un firesc 
al irosirii deja de milenii istoricizat. Dialogurile şi sporo- 
văielile, însă, multiplică planurile narative, schiţează sau 
doar insinuează alte poveşti, alte contururi de umbre în 
inutil prizonierat, alte închipuiri sau justificări de „împli- 
niri”, de convenită fericire. Romanul e scris frumos, cu 
nerv, cu un înnăscut simţ al cuvintelor, iar genealogiile 
afective (Ani, Magda, Diana) diferă frapant, până la 
violentarea elementelor intrigii, care, în fond, nu sunt 
decât ale conduitelor umane, mereu altele, mereu altfel 
trăite, dar ca un amalgam ucigaş de omenesc şi de bes- 
tialitate. Atâta vreme cât, pagină cu pagină, viaţa propune 
o a doua drept ultimă şansă, fără a o întrezări pe a treia, 
personajele, chiar şi cele care fac eforturi să se conşti- 
entizeze, sunt instinctuale, devoratoare şi, tocmai de 
aceea, atât de familiare fiecăruia dintre noi. Pentru că o 
trândăvie creştină, caracterizată de compasiunea dezar- 
mantă a lui „Dumnezeu să-l ierte! (bombănită) în acelaşi 
stil îngheţat” (p. 299), transformă în enigmă existenţială 
ceea ce „te face să fugi atunci când viaţa te pune în faţa 
unor întâmplări cumplite” (p. 7), fie ca narator, deci ca 
făptură umană care practică „penitența insomniilor” (p. 

7), dar şi ca cititor, care-şi întrezăreşte propriile-i evadări 
din prizonieratul umbrelor. 


În această seară de 25 octombrie 2018, cu mult 
înainte de a începe lansarea celor două cărţi ale scriitoarei 
Lili Crăciun, „Între relativ şi absolut” (poezie) şi 
„Prizonieri ai umbrelor” (roman), lumea se aşezase 
frumos la coadă, pentru a primi autografe. Era de faţă şi 
savuroasa carte de proză scurtă a scriitoarei care şi-a 
petrecut adolescența la Suceava, „Menajerele soacrei 
mele”, iar lansarea în sine, gestionată profesionist de 
către directorul Bibliotecii Bucovinei „|. G. Sbiera”, 
domnul Doctor în Istorie Gabriel Cărăbuş, avea să se 
transforme, foarte curând, într-un fel de masă rotundă, 
Lili Crăciun ocupând un scaun din sală, pentru a putea 
convorbi cu prietenii săi, cititorii, din acelaşi spaţiu, 
inclusiv spiritual. A fost, prin urmare, o splendoare de 
manifestare, care a ţinut vreo două ceasuri (toate lucrurile 
frumoase durează cât o clipită), timp în care nu am prins 
ocazie de sporovăială cu partenerul de viață al 
romancierei cu rădăcini sucevene, fratele meu de peste 
munţi Virgil Marian Cosma, mai ales că-mi făcea 
concurenţă serioasă la pozat. 


Am văzut, la viaţa mea, multe lansări de carte, dar 
nici una la fel de surprinzătoare, de pitorească şi de 
eficientă (ca schimb de idei) precum cea a cărți- 
lor „orădencei” (prin domiciliul actual) Lili Crăciun. O 
comuniune spirituală în jurul paginilor tipărite şi atâta 
prietenie prin aer încât o puteai respira. Ceea ce am şi 

făcut, desigur (puteam rata şansa?), înainte de a grăbi 
spre casă, ca să vă povestesc pe scurt despre ce şi cum 
am fost şi să vă arăt imaginile, în speranţa c-oi ajunge şi 
eu artist pozar, precum alţi tăietori de frunze la câini prin 
Suceava. 

Nicolae CR ASI 


Ieri, pe la 10, m-a căutat arhitectul şi artistul plas- 
tic francez Radu latzko (laţco sau Iaţcu), originar din 
Ipoteştii Sucevei. „Hai, repede, să îţi arăt un pictor ma- 
re!”, m-a luat Radu pe nepregătite, dar decis şi ultimativ. 
Şi mi-a arătat, din ochi, maşina lui, de parcă ar fi vrut să 
îmi reamintească faptul că, în urmă cu vreo două decenii, 

după ce m-a vizitat acasă, încercând să mă atragă în nu 
mai ţin minte ce proiecte publicistice bucureştene şi, pen- 
tru că nu a izbutit, a plecat înciudat. A treia zi, am văzut, 
într-un ziar, fotografia maşinii lui, făcută praf într-un ac- 
cident, şi titlul greoi, care făcea ştire că şoferul autoturis- 
mului s-a prăpădit. 


L-am plâns pe Radu Iaţcu, vreme de vreo trei ani, 
l-am plâns pe bune, cu lacrimi scurse des şi fără voie pe 
obraz, când, pe neaşteptate, după vreo trei ani, am dat nas 
în nas cu el, pe strada Grigore Ureche, din Zamca, şi i-am 
zis: „Spune-mi, te rog, că nu am o nălucire! Asigură-mă 
că văd doar ceea ce şi există, că eşti cu adevărat viu!”. 
Radu a râs, apoi mi-a povestit că împrumutase maşina 
unui văr şi că acesta, circulând cu mult prea mare viteză, 
a sfârşit prin vecinătatea fostei uzine electrice a Sucevei. 


Radu laţcu e un şofer excelent, calm şi prevă- 
zător, care a bătut Europa în lung şi în lat, căutându-şi 
destinul. Aşa a ajuns să facă, în Franţa, târziu pentru alţii, 
dar nu şi pentru el, Facultatea de Arhitectură şi să-şi gă- 
sească, apoi, un loc bine conturat în arhitectura vestică, 
„parafat” şi de ciocnirea unei cupe cu şampanie cu fostul 
preşedinte al Franţei. 


Intrăm în Ipoteşti, în satul vechi, acolo unde, odi- 
nioară, îmi însoţeam bunicele sau părinţii la cel mai bun 
cojocar din zonă şi, deodată, printre splendidele case, în 
stil consacrat, de pe coastele de deal din Ipoteşti, am zărit 
casa pictorului, marcată vizibil, cu o insolită „carte de 
vizită”, adică o frescă. 


181 


Nicolae Crasi, un fel de Taras Bulba, cu falnice 
mustăţi zaporojene, cu priviri senine şi înveselitoare, cum 
numai la regretatul pictor lon Grigore am mai aflat, tră- 
ieşte în lumea lui, o lume durată pe voinţa de a lăsa Ipo- 
teştilor cât mai multe lucrări cu case vechi, reprezentate 
şi grafic, şi pictural, cu rol de tezaur de memorie, înfăşu- 
rat delicat în sufletul lui generos. Între timp, adică în cli- 
pele care-i mai rămân după trăirea mărturiilor şi după 
treburile gospodăreşti, Nicolae Crasi îşi exersează peniţa 
şi pensula ba cu reproducerea unor opere aparent imposi- 
bil de reprodus, ba cu opere proprii, năvalnice, dinamice 
şi ameţitoare. În casă, o singură lucrare (cred că o repro- 
ducere, aceiaşi cu cea de afară), lângă un felinar, de parcă 
nu ar fi casa unui pictor, şi nimic altceva, care să îi des- 
conspire vocaţia. 


Apoi vin lucrările originale, pe care Radu Iaţco le 
tot mută, de pe masa din centrul camerei, ca să le pot 
poza. Nu intenţionez să decupez fotografiile, pentru că, 
spre deosebire de artiştii plastici, care au de prezentat 
opere, eu am de prezentat o stare, o realitate dumne- 
zeiască, fremătătoare, care există dincolo de mărun- 
toşenia fiecărei zile. lar Nicolae Crasi ţopăie pe lângă 
noi, explicând ici şi colo, cu precipitarea unui cazac de 
odinioară, care intră în luptă, fără să fi apucat o duşcă de 
vodcă. lar „duşca de votcă” a lui Nicolae Crasi este 
desăvârşirea: „Aici ar mai trebui pus ceva, dar încă nu 
văd cu sufletul ce anume!” sau „Grafica asta nu e 
terminată; dar nu crezi că aşa ar trebui să rămână?” şi aşa 
mai departe. 

Opera lui Nicolae Crasi mă copleşeşte într-atât, 
încât decid, în vreme ce fotografiez, să-i vehiculez 
lucrările, câte doar şapte pe zi, cât mai mult timp, să scriu 
ceva şi pentru „Monitorul de Suceava” şi să-i organizez 
insolitului artist din Ipoteşti, împreună cu Emil Ursu, o 
expoziţie personală amplă. Puteţi vedea lucrările lui 
Nicolae Crasi şi pe pagina lui de Facebook, dar nimic nu 
egalează contactul vizual direct şi, tocmai de aceea, e 
obligatoriu să-i organizez o expoziţie. 


Arta lui Nicolae Crasi, bazată pe înrudiri tehnice 
de expresie diverse, e unică, are stil, adică o dezlănţuită 
desferecare de forme şi de culori, o ameţitoare cavalcadă 
de lumină străfulgerată (ce altceva este viaţa omului?). 
Mână sigură, desen exemplar, imaginație dinamică şi 
mistuitoare, dar şi o nostalgie a departelui (nu a depărtă- 
rii) copleşitoare. 


La vreo doi kilometri de Suceava, într-o casă de 
pe dealurile domoale ale Ipoteştilor, marcată cu o insolită 
carte de vizită (o frescă), trăieşte Nicolae Crasi, un artist 
plastic înnăscut, despre existența căruia nu am ştiut 
nimic, până în această săptămână, când l-am însoţit pe 
vărul lui, Radu laţcu, doar ca să-mi arate „un artist mai 
mare” ca el. Fiind noi vechi, ba chiar străvechi prieteni, 
cunosc bine opera plastică a (mai nou) arhitectului 
francez Radu latzko, iar provocarea m-a făcut curios. 


Nicolae Crasi lucra, în grafică şi pictural, o mărtu- 
risire artistică a caselor vechi din satul lui natal, deja 

invadat de mătăhăloasele făloşenii arhitecturale şi ale 
sucevenilor cu bani, dar şi ale multora dintre ipoteşteni, 
dar, fotografiind lucrările lui Crasi, în ordinea întâm- 
plătoare a dezvăluirii, am decis să redau starea de fapt 
fără decupaje şi în naturaleţea descoperirii unei opere te- 
meinice, pe care, împreună cu Emil Ursu, cu fiul meu, 
Andi, şi cu Mihnea Blidariu, premeditez să o scot la 
iveală, într-un mod cât mai spectaculos posibil, printr-o 
expoziţie de autor. Prima personală din viaţa pictorului 
pictor Nicolae Crasi. 


184 


Mihai CREŢEANU 


Îl ştiu din anul în care cea mai frumoasă femeie 
din Suceava, Dr. Gabriela Creţeanu, organiza, în sala 
Teatrului din Suceava, primul congres mondial de diabe- 
tologie din România, şi când eu, din culise, săvârşeam 
îndatoririle de gazdă. Mă învăluise în privirile lui calde 
cu atâta prietenie şi bunătate, încât, ori de câte ori, de-a 
lungul vieţii noastre, ne-am reîntâlnit, îi căutam răsfăţul 
acela luminos al privirilor, ca să mă bucur de el cu toţi 
porii. Între timp, aproape fără ştirea noastră, deveniserăm 
prieteni. Are toate cărțile pe care le-am scris într-un amar 
de viaţă şi poate că şi pentru cărțile mele încă nescrise se 
ocupă grijuliu de inima mea. Uneori, chiar şi în zilele 

sale libere, de la propria-i clinică. Într-o zi, l-am întrebat 
dacă, pe lângă medici cu reputaţie naţională şi interna- 
țională, toți membrii familiei Creţeanu sunt oameni de 
omenie cum rar mai poţi afla. A râs, asigurându-mă că 
toţi, deci şi fiul Mihai Creţeanu Jr., ezitând să se pronunţe 
doar asupra nepoţelului, care e încă prea mic, dar dă sem- 
ne încurajatoare în privinţa viitorului. 


În sufletul meu, întreaga familie Creţeanu are un 
soclu al încrederii şi recunoştinţei, dar Mihai Creţeanu, 
om optimist şi cu replici savuroase, este un fel de cântec, 
pe care mi-l şoptesc, adesea, cu duioşie, regretând doar 
faptul că, deşi avem atâtea în comun, rareori izbutim să 
ne şi întâlnim, pentru a sta la taifas. Doar atunci când e 
nevoie să mă folosesc de calitatea domniei sale de înger 
în Împărăţia Inimii, apucăm să ne bucurăm împreună şi 
parcă nu ne-am mai despărți, pentru că avem atâtea şi 
atâtea de redescoperit în noi şi de confirmat prin dialog. 


Ziua de astăzi aparţine şi domnului Dr. Mihai 
Creţeanu şi, poate că de aceea, zăpezile pe care le văd pe 
fereastră mi se par mai luminoase. Mă închin Domniei 
Sale cu mintea şi cu sufletul. 

David CROITOR 


I-am văzut, pentru prima dată, operele expuse în- 
tr-o galerie de artă din Bistriţa şi am retrăit freamătul din 
sufletul lui Vincențiu Babeş, de acum un veac şi jumăta- 
te, în faţa unor lucrări de Epaminonda Bucevschi, zăgă- 
zuite de fereastra unui anticariat vienez. Ca şi părintele 
lui Victor Babeş, mi-am auzit, atunci, sufletul vibrând: 
„Aici e acasă!”, un „acasă” dumnezeiesc, un „acasă” 
psalmic, pictorul dornean David Croitor fiind cel mai 
tulburător psalmist al culorii, dintre câți mi-a fost dat să 
întâlnesc în această viață. 


Ulterior, ne-am cunoscut, dar nu a urmat nimic 
nou, pentru că prieteni noi am fost dintotdeauna. Doar că 

ne-am putut privi în ochi, ca să pot desluşi din ce resurse 
cosmice se concretizează magma explozivă a trăirii con- 
tururilor paradisiace ale acestui pământ, pe care atât de 
puţini şi de rari sunt cei care le şi văd. Cu ochii, nu cu 
sufletul, nu cu adâncul adâncimilor luminoase, aşa cum o 
face David Croitor. 


Ultima dată, l-am întâlnit la Vatra Dornei, la lan- 
sarea „Confesiunilor cromatice” ale lui Radu Bercea, 
când îmi mărturisea că muzica „Zicălaşilor” i-a tămăduit 
şi trupul, nu numai sufletul. Era ostenit și parcă mult prea 
copleşit de durerile pământeşti, în mijlocul cărora există 
dintotdeauna şi, tocmai de aceea, David Croitor şi-a croit 
destin de psalmist al culorii, în tentativa de a îmbuna uni- 
versurile care vehiculează legile inexorabile ale dumne- 
zeirii. Sper că pulsul discret al primăverii o să-i urce în 
trup, pentru a-i întări sufletul. Doar s-a născut într-o pri- 
măvară, atunci când fantastica dezlănţuire a luminii avea 
nevoie de cineva care să o şi înțeleagă, ca să o poată în- 
credinţa aşa cum este ciclicităţilor vremelniciilor. 


* 


Pictorul dornean David Croitor, sigiliu sacru al 
luminii pe pânzele vremuirilor, înseamnă atât de mult 
pentru Bucovina contemporană, încât o copleșeşte până 
la a nu fi observat (furnicile, cică, nu pot zări un stejar). 
Este un om plin de sfințenie, în ciuda puzderiei de răni 
care îi zdrenţuiesc sufletul, fără să îl poată clinti din 
matricea ursită. David Croitor pictează lumina în toate 
întruchipările dumnezeieşti care ne înconjoară, de la firul 
de iarbă, până la cer. Este un artist monumental pictorul 

David Croitoru, în pofida aparenţei de cult al minia- 
turalului din care recompune astralul, ceea ce există din- 
colo de spaţiu şi de timp. 


I-am văzut, pentru prima dată, lucrările într-o ga- 
lerie de artă din Bistriţa. Am zăbovit mult, în faţa fiecărei 
lucrări, înainte de a mă interesa de numele pictorului. Mă 
copleşise lumina, desluşită în toate întrupările ei, lumina 
care zugrăveşte frumuseţea realităţii de fiecare zi. Lumi- 
na prin care trecem adesea indiferenți, deşi înseamnă, 
fără tăgadă, privirea binevoitoare a bunului Dumnezeu. 
Lumina, pe care pictorul dornean, cu rădăcini în Moara 
de lângă Suceava, o culege răbdător, cu pricepere iniţia- 
tică şi sigur pe sine, pentru a ne-o încredința, nu doar a o 
dezvălui. Lumina, spre şi la care datori suntem să tânjim, 
dar pe care puţini dintre noi izbutesc să o şi desluşească. 


Ulterior, pentru că-i admiram nepământeşte opera, 
l-am cunoscut pe marele, dar discretul şi modestul crea- 
tor, care trăieşte dumnezeirea cu înfrigurare, adesea şi ca 
spirit comunitar, şi pururea prin inspiraţie creatoare. Este 
creştin practicant şi, din această perspectivă, consideră că 
toate, dar absolut toate exprimările artistice ale oamenilor 
înseamnă „chipul şi asemănarea” cu cel care ne-a creat. 
Iar arta lui, întotdeauna luminoasă şi încrezătoare ca o 
închinare, înseamnă şi un omagiu adus frumuseţii efeme- 
rului, deci frumuseţii vieţii, pe care adesea o umbrim cu 
inutile dileme existenţiale. „Dacă trăieşti, bucură-te!”, pa- 
re să fie deviza creatoare a pictorului David Croitor, deşi 
nici deviza lui Alexandru loan Cuza („Patrie şi Onoare!”) 

nu pare să se fi înstrăinat de sufletul lui încăpător şi toro- 
pit de blândeţea luminii. 

Maria Elena CUȘNIR 


O impresionantă ceremonie „în fragilul ritual 
existenţial” (Călătoriile — clipe de eternitate, p. 133) 
avea să transforme patru ani din viaţa sucevencei Maria 
Elena Cuşnir în patru cărţi, adică în tot atâtea altare, în 
fața cărora sufletul „îşi caută culcuş / Printre cutele 
poemelor” (Călătoriile — clipe de eternitate, p. 125), 
dezvăluind perspective tulburătoare despre „viaţa / În 
veşnică chemare” (Călătoriile — clipe de eternitate, p. 
138), despre „taina din ceasul vieţii” (A4utopsia mirărilor, 
p. 5), prin care un suflet liric, oarecum înrudit cu cel al 

lui Rilke, îşi caută,,urcuşul spre cerul despletit” (Auropsia 
mirărilor, p. 131), „apropiind pământul de cer” (Din 
depărtări şi din adâncuri, p. 111). 


În aparență şi după confesiunea autoarei, două 
dintre cele trei cărţi, publicate de „Opera Magna” din laşi 
ar fi romane (Din depărtări şi din adâncuri — 2018 şi 
Autopsia mirărilor — 2020), iar pe cumpăna dintre aceste 
spaţii ceremoniale s-ar fi prelins, cu rol de memorii, 
„plânsul liniştii din ochiul cerului” (Anomaliile singu- 
rătăţii, p. 83), o altă superbă carte (Călătoriile — clipe de 
eternitate — 2019), în care, după cum observă Adrian 
Dinu Rachieru, după un prim contact cu naraţiunile 
Mariei Elena Cuşnir, „frisonul existenţial capătă un ac- 
cent confesiv, o infuzie autobiografică”. Iar a patra carte, 
apărută tot la Iaşi, dar la Editura „24:O0RE”, se autode- 
nunţă drept „eseu mărturisire” (Anomaliile singurătăţii — 
2021), deşi înseamnă, ca respiraţie liturgică, mult mai 
mult, adică o cuprindere de vibrații care amintesc de lita- 
niile egiptene, adică de primele tentative ale civilizaţiei 
pământeşti de descifrare plauzibilă a inefabilului drept 
„Rugăciune tuturor întrebărilor fără răspuns” (Din depăr- 
tări şi din adâncuri, p. 154). 


Pretextele narative ale celor patru recente cărți ale 
Mariei Elena Cuşnir nu înseamnă un „vuiet de plâns al 
trecerii; rană vorbitoare” (Autopsia mirărilor, p. 187), ci 
mai curând „ţipătul ţesut din amintiri” (Autopsia mirări- 
lor, p. 121), deci litania cosmică — unică formulă de 
intere în armonie —, iar autoarea, „căutându-şi / Drumul 
înspre miresmele iluziilor” (Călătoriile — clipe de eterni- 
tate, p. 121), îndură cu stoicism cruzimea vremelniciei 

sub,povara cuvântului” (Călătoriile — clipe de eternitate, 
p. 128), amăgindu-se sau chiar fiind încredinţată, graţie 
unei tentaţii demiurgice de tip blagian, că „inima ce va 
închide / timpul” (Anomaliile singurătăţii, p. 81) nu este 
decât „Cântecul nostru — jocul de-a viaţa” (Din depărtări 
şi din adâncuri, p. 51). 


Există întâmplări, există secvenţe de cotidian, 
există şi idoli vremelnici — cântăreţi şi actori (în fond, „în 
cădere, lumina se risipeşte” — Din depărtări şi din adân- 
curi, p. 51), aşa cum există şi „vocaţia Vivianei pentru 
poezie”, care vocaţie „s-a relevat în adolescenţă prin 
fascinația pe care i-au produs-o versurile lui Rainer Ma- 
ria Rilke” — „Nu-i de mirare: / s-apropie echinocțiul de 
primăvară” (Din depărtări şi din adâncuri, p. 51), dar 
Rilke nu-i decât o tentaţie a inefabilului, iar ferestrele lui 
rămân în general nezărite, în condiţiile necunoaşterii mis- 
ticii şi miticii catolice, mai ales în profunzimile abisale, 
pe care, ca şi Trakl, Rilke s-a străduit să le descifreze şi 
să le contureze. În mod personal şi bine individualizat, 
Maria Elena Cuşnir beneficiază, în cărțile sale, mai cu- 
rând de o înrudire instinctuală cu spiritul lui Mircea Strei- 
nul, profund şi luminos ortodox, în care „cuvintele se 
caţără cât mai sus” (Călătoriile — clipe de eternitate, p. 
127), „îşi caută rostul / În visul celui Răstignit” (Călăto- 
riile — clipe de eternitate, p. 123), apoi îşi găsesc „sălaş, 
în ochiul păsării” (Autopsia mirărilor, p. 49). 


De aici, din modernismul înţelegerii şi exprimării 
revoltei antidogmatice, deci din discreta aură a lui Rilke, 
„între nopţi de forma cerului” (Autopsia mirărilor, p. 63), 
v-aţi născut, Maria Elena Cuşnir. „La capătul visului eşti 

tu / Cel alungat de vocea adâncă a destinului” (Autopsia 
mirărilor, p. 49), iar „lumea ta nu-i cât cerul / E doar 
secunda, prăbuşită în veşnică fugă” (4utopsia mirărilor, 
p. 33). Tocmai de asta am grăbit cu spor să respir cele 
patru cărţi recente, regăsindu-mi răspunsurile (cele gre- 
şite ne individualizează) la întrebări nerostite încă. Rostul 
cărţilor este cel a dialogului care activează sinapse igno- 
rate, slobozind adevărurile pe care le tăinuiau. Iar din 
punctul acesta de vedere, cele patru recente cărți ale Ma- 
riei Elena Cuşnir, în parte naraţiuni, în parte lirică, între- 
gesc o mistico-mitică existenţială, pe care am simţit ne- 
voia să o salut, cu nestăvilit entuziasm, prin aceste biete 
rânduri de cronică omenească. 

Lucian Francisc CSIBI 


Îşi spune Looch Lars şi e chitaristul solo al minu- 
natei trupe rock „Relative”. Numărul meu de telefon e 
salvat în agenda lui de apelare rapidă drept „tata 2”. 
Firesc, pentru că şi mie mi-i drag, de parcă ar fi altoit din 
sufletul meu, Lucian Francisc Csibi, unul dintre co- 
întemeietorii festivalurilor „Bucovina Rock Castle” şi 
„Bucovina Acoustic Park”, festivaluri pe care le trăieşte 
ca nimeni altul, numărând cu nerăbdare zilele, din prima 
de după şi până la ultima de dinainte. 


Ascuns sub una dintre măştile celei mai trăsnite 
trupe din România, atunci când urcă pe scenă, poate şi 
pentru a-şi ascunde timiditatea, Lucian Cisibi, tatăl unei 
prințese şi soţul unei moldovence de viță princiară, e o 
stare de cântec absolut admirabilă şi un artist care doar 
pentru muzică (muzică dumnezeiască sunt şi prinţesele 

lui) există. Inţeleg că, astăzi, ar fi ziua nașterii lui şi mă 
bucur firesc, aşa cum mă bucur de primăvară. 


%* 


Unul dintre „stâlpii? Bucovina Rock Castle, 
„Looch Lars”, chitaristul solo de la „Relative”, pe 
numele lui de tată de principesă şi de şi mai tânăr crăişor 
Lucian Francisc Csibi, „un pic şi-un pic secui / sau pe de- 
a-ntregul poate” — cum ar zice Joszef Attila, clujean 
născut la Topliţa, este proprietar temeinic al acestei prime 
zile de primăvară. Dimineaţă, când i-a cântat Andi urări 
la telefon, după obiceiul familiei noastre, Lucy a vrut să 
treacă grăbit peste „chestia asta nesemnificativă”, dar 
care pentru noi, drăguşanii, are mare şi profundă impor- 
tanță, atunci când e vorba despre oameni şi despre 
prieteni. lar Lucian Francisc Csibi este şi om, ne este şi 
prieten, deci şi sărbătoare, deci şi o bucurie a sufletului 
pe care, să vrem, nu o putem ignora. Nu-i vorbă, mâine 
seară, când „Relative” va cânta la Suceava, în „Club 60”, 
voi fi acolo, între prieteni, între muzicieni şi tineri, la 
oficierea dumnezeiască a muzicii rock; deci îi voi putea 
ura şi acolo cele de cuviință (FERICIRE, pentru că le 
cuprinde pe toate şi este condiționată de toate), dar vreau 
să o fac şi astăzi, cu entuziastă sinceritate. 

Iosif CSUKAT 


Remarcat şi încurajat de însuşi sacerdotul plasticii 
româneşti, Maestrul Ion Irimescu, ungurul sucevean Iosif 
Csukat este un artist deplin, un clasic al artei care vibrea- 
ză, care trăieşte şi respiră. Dibaci în marcarea spațialită- 
ilor prin estompări cromatice îndrăzneţe, losif Csukat es- 
te pe deplin stăpân în definirea unui alt univers, cel care 
continuă să pulseze, să vibreze pentru totdeauna. Culorile 
lui nu au nimic static, ci văluresc, unduiesc, freamătă de 


197 


bucuria frumuseţii aidoma unei adolescente conştientă de 
structura îngerească a corpului ei tânăr. 


Am privit îndelung şi în dese reveniri lucrările lui 
loşka, căutându-le cusururi, iar dacă lui Iosif Csukat îi 
poţi găsi cusurul trândăviei (în condiţiile în care nu eşti 
conştient de costurile pânzelor şi ale vopselelor), tablou- 
rilor lui nu le poţi reproşa nimic, deşi fiecare lucrare des- 
făşoară o altă naraţiune cromatică, cu alte străvezimi şi 
transparenţe, căutându-ţi, vânându-ţi privirile şi obligân- 
du-te la omenească închinăciune. 


Iosif Csukat este un artist deplin, fără umbră de 
şovăire, un artist care, dacă ar fi sprijinit şi încurajat de 
comunitatea suceveană, inclusiv de cea culturală, ar putea 
fi şi receptat ca o autoritate a artelor plastice, statut pe 
care nu ţi-l poate da decât talentul, dar de care te poate 
păgubi indiferența cohortelor buiece, care mărşăluiesc 
insensibile, dinspre naştere, înspre naştere, fără să pricea- 
pă nimic. 


Prețuit de Maestrul Ion Irimescu pentru tehnica, 
viziunea şi identitatea inconfundabilă a operei sale, 
pictorul Iosif Csukat, sclipăt generos de transparenţe ale 
luminii în toate expoziţiile la care participă, încă nu a 
avut parte de recunoaşterea publică la care este 
îndreptățit, fiind de regulă marginalizat de către banalii 
mânuitori de penele, care nu-i pot ierta aprecierea publică 
pe care a exprimat-o Maestrul Ion Irimescu față de opera 
sa plastică. 

Nu sunt un inițiat al exprimărilor critice despre 
arta plastică, dar rareori am pierdut vreo expoziție (doar 
pe cele ale prețioşilor care ocolesc manifestările publice, 
dar pretind să le fie toată lumea alături) şi, astfel, am 
început să discern între mâzgăleli unora şi suprapunerile 
inspirate de transparenţe ale altora — cum numea Mircea 
Streinul, care şi el era doar poet, deschiderile spre cosmi- 
citate pe care le săvârşeşte o pictură cu statut incontes- 
tabil de creație. Puţini pictori de astăzi, datorită unei 
violente promovări a amatorismului, pe care au făcut-o 
„maeșştri” fără operă, dar investiţi cu decizia culturală, au 
o individualitate în care meșteșugul iconar să intre în 
armonie cu viziunea, iar între aceștia, Iosif Csukat, om şi 
artist pe care îl preţuiesc mult, se distinge şi se învred- 
nicește. Drept pentru care, împreună cu Constantin 
Horbovanu şi Ovidiu Ambrozie Bortă-BOA, l-am recu- 
noscut pe losif Csukat, în chiar Ziua Artelor Plastice 
Bucovinene (31 ianuarie), Senior. 


% 


O expoziţie duioasă, şi prin transparenţa culorilor, 
dar şi prin dedicarea premeditată a actului creator memo- 
riei lui Tiberiu Cosovan, găzduită de Muzeul Bucovinei, 
m-a scos din casă, la ceasul timpuriei înserări, pentru că 
viața m-a obişnuit să mă simt ca într-o familie alături de 
Radu Bercea şi de Iosif Csukat, în pâlcul omenesc din 
care nu lipsesc niciodată Tiberiu Cosovan şi Roman Is- 
trati, dar nici rătăcitorii prin lumină Constantin Horbo- 
vanu, Florin Cramariuc, Ovidiu Ambrozie Bortă-BOA, 
Constantin Ungureanu-BOX, Iulian Dziubinski, Mihai 

Sultana Vicol, Gabriela Teişanu, Alexandru Negrea, 
Toader Ignătescu şi aşa mai departe. Simţi, cu astfel de 
prilejuri (mai ales eu şi la fel de explozivul Roman Istra- 
ti), aura tămăduitoare a acestor oameni, croiţi parcă din 
aceeaşi stofă a liniştii contemplative şi, atunci când şi 
înţelegi acest lucru, laşi totul deoparte şi dai ghes să te 
bucuri şi să te vindeci. Din păcate, la vernisaje, se şi 
vorbeşte, se azvârle cu copitele citatelor nărăvaşe, de sca- 
pără Noica pe pereţi, desprinzând tencuiala. Nimic despre 
arta care ţi se dezvăluie, prin fireştile ei individualizări, ci 
numai trufaşe afişări de sine, de preţiozităţi discursive 
care ascund cea mai jalnică sărăcie culturală. Citatele ne 
conferă o falsă identitate, cea a unor opere care nu ne-au 
încăput niciodată, pentru că nu le-am pătruns, şi se sub- 
stituie minimei datorii a creaţiei, lăsând impresia că ai şi 
făptuit ceva, deşi lumea creaţiei nu-ţi păstrează nici o 
urmă, nici măcar colbul discret al umbrei, pe care nemţii 
îl numesc, printr-un ciudat cuvânt, „roua lăuntrică a 
focului ceresc”. 


Uleiurile pe pânză ale lui losif Csukat şi acua- 
relele în necontenită vibrație, desprinse din penelul lui 
Radu Bercea, înseamnă un univers de care eu am nevoie 
în permanenţă. Le simt şi înainte de a le întâlni şi cred că 
le şi văd prin ochii Maestrului Ion Irimescu, sacerdotul 
luminii care descifra lumină şi în talentul plastic al lui 
Iosif Csukat, dar l-a ratat pe Radu Bercea, care îşi trăia 
calvarul tinereţii prin temniţele neostoitei laşităţi şi indi- 
ferenţe a neamului românesc. Fotografiez lucrările, grăbit 
şi stânjenit de înghesuială (se adunase multă lume, cu un 
sfert de oră înainte de vernisaj), încadrând cu strâmbătate 
şi declanşând clikul înainte ca bietul meu aparat fără bliţ 

să-şi poată face setările. Nu prea îmi ies fotografiile, dar, 
dacă vreţi să desluşiţi în adevărata lor frumuseţe lucrările 
expuse, în numele grupului DOMINO, de Iosif Csukat şi 
de Radu Bercea, aruncaţi o privire prin sufletul meu şi le 
veţi regăsi ca atare. Nu-i greu, pentru că şi eu am o risipă 
de suflet din care poate lua fiecare atât cât îi trebuie. Da- 
că îi trebuie. 


Iosif Csukat, pictorul în care credea şi Maestrul 
Ion Irimescu, fascinat fiind de insolitul şi fineţea transpa- 
renţelor, deci de un simţ al culorilor şi armoniei care, 
vorba lui Konstantyn Ungureanu-Box, denotă profunda 
cunoaştere şi înţelegere a artei plastice, m-a surprins, în 
lucrările aflate acum pe simeze, cu fundalurile de factură 
flamandă, amintind, uneori de tuşele lui Corneliu Baba şi, 
fără îndoială, de cele ale discipolului său preferat, Virgil 
Parghel, care nu este decât... maestrul lui Iosif Csukat. 
Dar, spre deosebire de flamanzi, care foloseau umbra 
pentru decuparea luminilor de prim plan („luminile cre- 
ate”, adică oamenii, cum stă scris în străvechile cărți 
religioase), pentru Iosif Csukat şi fundalul înseamnă o 
succesiune de transpareţe distincte, în care nu exisă 
forme, ci nuanţe care pot lua oricând contur, funcţie de 
puterea de a privi şi cu mintea, nu doar cu ochiul şi 
sufletul, a iubitorului de frumos, de naraţiune fără cuvinte 
sau de tăcere menită povestirii. 


În planul apropiat, culorile păstoase, aproape 


sculpturale, cizelate într-o spaţialitate specifică operei lui 
Iosif Csukat, încearcă şi izbutesc evadări, dar fundalul 

„Flamand” este aidoma unei furtuni cosmice, care absoar- 
be şi eliberează, năzuind spre o mobilitate, cel mai adesea 
geometrică, a planurilor, a lumilor, a trăirilor, a sufletelor 
care îşi străfulgeră lăuntricul cu o anume sfială, dacă nu 
cumva cu disperare. Tocmai de aceea, transparenţele vi- 
zuale, cum ar fi zis Mircea Streinul — personajul plenar, 
dar nemeritat al ignorantei Bucovina, rotesc, decupează şi 
refac vârtejuri, într-un extaz existenţial la fel de proaspăt 
şi de pur ca o neprefăcută credinţă, cea care ţine mai cu- 
rând de încredințare, decât de smerenie. 


Pictura lui Iosif Csukat nu este una smerită, dar 
nici revoltată, ci doar personală, în sensul unei intimităţi 
secrete, care are secvențele ei de despovărare şi, implicit, 
de mărturisire. Pictura lui Iosif Csukat este profund măr- 
turisitoare de sine, de sinele lui, pe care timiditatea de 
fiecare zi a artistului nu o lasă slobodă, să se bucure de 
prospeţimea fiecărei clipe. În tablourile acestea îndrăzne- 
țe, în care întotdeauna vei zări numai lucruri care nu s-au 
mai făcut sau măcar perspective dinspre care nu s-a mai 
privit, trăieşte, povesteşte şi filosofează Iosif Csukat şi e 
surprinzător să constaţi cât de guraliv este tăcutul şi timi- 
dul om Iosif Csukat, atunci când ciopleşte idei sau plă- 
mădeşte, în voluptatea culorilor vii, puternice, matrița 
frumuseţii lumii respirate de el, a lumii în care se simte 
răsfăţat, pentru că, în fond, un răsfăţ dumnezeiesc este 
viaţa pentru fiecare din noi. losif Csukat nu doar că 
înţelege, dar izbuteşte să şi exprime asta. 


Vigoare şi frumuseţe. Prospeţime şi novaţie. 


Culoare şi lumină nestăvilită. Cam acestea ar fi caracte- 
risticile intimităţii şi, deci, ale operei plastice a lui Iosif 

Csukat. Am fost acolo, deci am văzut. Nu era obligatoriu 
să şi pricep, dar asta e meseria mea. 


203 


Mircea DĂNEASA 


Astăzi, 23 iunie 2014, prin jurul orei 15, reputatul 
artist plastic sucevean Mircea Dăneasa a încercat un ex- 

periment inedit: cu câteva pensule, un cuţit, două cutii cu 
vopsea albă şi albastră, s-a înfăţişat în mica galerie de ar- 
tă din incinta Centrului Comercial „Zimbrul” şi a început 
să lucreze. Rând pe rând, schiţe de chipuri voievodale 
umpleau pereţii, iar Mircea lua un alt carton, pe care des- 
cifra anume semne, pe care se grăbea să le înfăţişeze 
ochilor. Ciudată îndeletnicire: parcă se căuta pe sine Mir- 
cea Dăneasa, parcă-şi răscolea buzunarele sufletului pen- 
tru a-şi afla cartea de identitate. 


Trecea repede de la o lucrare la alta, răscolea 
printre tainele universului cu mâinile prelungite şerpuit în 
raze, iar când mintea artistului desluşea vreun zăcământ 
de cosmică avuţie, mâinile îşi recuperau menire şi-i ve- 
deam degetele albe, osoase, din care picurau numai culo- 
rile universului, cum zămisleau lumină. 


În aparenţă, identitatea lui şi identitatea noastră 
capătă contururi voievodale sau poate doar creştine, sau 
poate, şi mai mult, adică metafizice, adică receptoare de 
vibraţie divină. 


Când pictează, Mircea Dăneasa e un sacerdot, un 
sihastru al frumosului, care tresare surprins, dacă, întâm- 
plător, îi desluşeşti sfintele lui taine. Când picta, i-am zis 
că transcrie interesant sinonimia mitului Descălecatului şi 
a mitului Sfântului Gheorghe, iar el, luminându-se, mi-a 
zis: „Bine, acest tablou, când va fi gata, ţi-l voi dărui 
ție!”. 


Din nefericire, am în dotarea profesională un apa- 
rat de fotografiat rudimentar şi ieftin, care face doar poze 

proaste, aparatele performante şi scumpe fiind destinate 
şefilor mei, ca să-şi auto-pozeze şederea aparent cugeta- 
tivă în jilţurile puterii. Ooo, dacă aţi vedea cât de superb 
şi de inteligent sclipesc dinţii de aur ai harnicilor gospo- 
dari rurali din culturnica arendăşie în cadrele aparatului 
lor ultra-performante! 


Bun, şefii culturii nu-s obligaţi să fi auzit de ăştia, 
de teapa lui Dăneasa, care nici măcar la Steaua nu au ju- 
cat fotbal, şi nici nu-şi pot cărăbăni posterioarele din sca- 
une, că li le ocupă alții şi-i mare bai, pentru că scaunul 
este astăzi un însemn mai măreț şi mai nobil chiar şi 
decât coroana voievodală de mai ieri. 


Mircea Dăneasa pictează, iar păşitorii Sucevei 
trec pe lângă veşnicie nepăsători, mai nepăsători decât 
veşnicia pe lângă ei. Deocamdată, Mircea Dăneasa caută, 
penelurile şi cuțitul execută un dans ciudat, dar lumina 
numai din degete i se prelinge. Degetele lui albe şi nodu- 
roase, de sculptor cu operă. 


Pereţii, în jurul lui Mircea Dăneasa, capătă identi- 
tate, dar mâine vor arăta altfel, iar amărâtul de aparat de 
fotografiat, care mi-a fost dat în dotare, cu greu va putea 
ține pasul cu devenirea. Pentru că opera, spre deosebire 
de fotografie, are o devenire. Opera se caută, se defineşte 
şi durează, deşi nu face nici doi bani în faţa strălucitorilor 
dinţi de aur ai gospodarilor arendaşi de cultură. Parol! 


* 

Undeva, aproape de cer, într-o mansardă din cen- 
trul Sucevei, aproape de legendarul atelier de odinioară al 
bucovineanului mitic Archip Roşca, în care păşise fasci- 
nat lon Grămadă, se află atelierul Maestrului Mircea Dă- 
neasa. Sculptor, dar şi pictor. Unul dintre puţinii oameni 
care au înfrumusețat, pe ici, pe colo, Bucovina. Personaj 
controversat, doar pentru că ignoră larmele şi pentru că 
este şi un filosof înnăscut, care se caută, se caută pe sine 
în toate cerurile iniţiatice ale iniţierilor primordiale. Adu- 
ce a sihastru, ba chiar are şi un păienjeniş delicat de bigo- 
tism ortodox prin tainiţele lui, dar zvâcneşte, clipită cu 
clipită, în preajma luminii şi se metamorfozează, firesc şi 
dominator, în sacerdot al făptuirii stilistice, la primul 
clinchet al cuvintelor care desluşesc prin preajmă, pentru 
a se învremui. Palid, marcat încă de suferinţa covalescen- 
ţei, după accidentul de mai adineaori — monumentul lui 
Ştefan cel Mare, de la Gura Humorului, ceruse, în logică 
ancestrală, şi jertfă de sânge, din partea făptuitorului 
Mircea Dăneasa, dar şi din cea a mărturisitorului Tiberiu 
Cosovan, Maestrul ne aştepta în megieşia uşii deschise 
spre lumea lui, iar noi am păşit, în alai cucernic, treaptă 
cu treaptă, până aproape de cer. Mă urmau două prințese 
din poveşti, Maria Rusu şi Mălina Darea, apoi, mai agale, 
poetul Victor T. Rusu şi, mai îndărăt, umbrele ostenite 
ale artiştilor plastici Mihai Pânzaru-PIM şi Tiberiu Coso- 
van. 


Şi pe scări, şi dincolo de uşa deschisă, în cadrul 
căreia ghiceam silueta Maestrului Mircea Dăneasa, lumi- 
na are în ea ceva tomnatec, de miere şi de cer purpuriu, 
de clar-obscur şi de Timp care cată, brusc, dar şi agale, 
doar spre sine. Ghiceam, în lumina aceea uleioasă, de 

candelă a netimpului, tablouri, schiţe, cărți, machete care 
țin formele şi spaţialitățile într-o dulce încleştare-dez- 
lănţuire, tuşe nervoase, cabrate, avertizând asupra galo- 
pului culorilor, liniilor, verticalităţii şi a necuprinsului. 
Simţeam, ştiam că am ajuns într-un templu şi, de aceea, 
nevăzut de nimeni, sufletul meu se închina. L-am auzit 
cum se închina. 


Am urcat toţi, în ceas de seară, în atelierul Maes- 
trului Mircea Dăneasa, pentru că trebuia să convenim 
asupra a ce anume va expune, vineri, 29 ianuarie, în şi de 
Ziua Artelor Plastice Bucovinene, adică într-o altă locaţia 
neterestră, în care doar bicisnicia vremii e datoare să ple- 
ce fruntea cu smerenie, în fața Artistului, pentru că noi, 
oaspeţii lui de noapte, ne-am născut cu această evlavie a 
Creaţiei. Încă nu ştiam că eu deja fusesem izgonit din 
Ziua pe care o recuperasem trudnic de sub colbul greu al 
uitării şi nepăsării, ceea ce, în fond, nici nu contează. Am 
trăit, un ceas, aproape de cer — i-am recunoscut contu- 
rurile inefabile şi le-am pipăit cu sufletul — iar restul nu-i 
decât deşertăciune. 


Lucrând monumentul lui Ştefan cel Mare şi Sfânt, 
pentru a fi amplasat în noua piaţă, din faţa Catedralei din 
Gura Humorului, sculptorul Mircea Dăneasa, printr-o 
voită şi explicită reinterpretare stilistică a propriei creaţii, 
a atins apogeul, monumentul humorean obligând la o 
reconsiderare a întregii lui opere. 

Mircea Dăneasa este un filosof şi un metafizic, 
adică există, cu mintea şi cu inima, într-o cosmicitate ico- 
nară, în care credinţa creştină are condiţionări primor- 
diale. De asta am şi separat cele două dimensiuni, filoso- 
fia şi metafizicul, pentru că „legătura” (credinţa) are re- 
pere dogmatice care o diferenţiază, aidoma luminilor din 
curcubeu, de libertăţile imaginative şi nu numai ale filo- 
sofiei. Câtă vreme îşi dura simbolistica proprie doar pe 
repere filosofice, Mircea Dăneasa era, uneori şi, din 
păcate, de mulți, greşit înţeles, dar potenţarea metafizi- 
cului desluşeşte şi anteriorităţile creative ale sculptorului 
haţegan, care supravieţuieşte, în Bucovina, şi în spaţiul 
creaţiei doar datorită îndărătniciei lui ardeleneşti absolut 
benefică. 


Caracteristicile şi canoanele picturii bisericeşti bi- 
zantine (longilinul şi expresia), pe care Mircea Dăneasa 
şi le-a asumat, în realizarea unui Ştefan cel Mare evla- 
vios, rupt parcă şi din statutul de „atlet al lui Hristos” şi 
de „apărător al creştinătăţii”, pun în evidenţă cerebralul 
trăit, respirat, frământat în suflet şi în minte timp de o 
viaţă de om înhăruit. Mircea Dăneasa a fost, întotdeauna, 
un partizan al expresiei şi tocmai de aceea monumentul 
primarului-ţăran Vasile Deac, de la Vatra Dornei, care 
era invitat adesea la Viena, ca să-i ceară şi lui sfatul „dră- 
guţul de Împărat” Franz Iosif, are linii îngroşate şi masi- 
vităţi sugestive, de om-piatră, pus de veghe în Muntele 
Soarelui. Dincoace, la Suceava, într-un adevărat omagiu 
irimescian, o simbolistică multiplă a tentaţiei zborului, cu 
vagi trimiteri spre mitul lui Icar, „Bucovina înaripată” 
(iniţial se numea, după o manifestare culturală pe care o 
organizam eu, citându-l pe Constantin Loghin, „Buco- 


209 


vina Eroică şi Martiră”), deşi „beneficiază” de amplasări 
improprii, total străine concepţiei artistice, în baza 
toanelor cetățeanului Ion Lungu, care l-a supus pe artist 
şi la un linşaj financiar, izbuteşte, şi prin trimiterile la 
„Maica Glie” din reprezentările neolitice, să sugereze şi 
logodna cosmică dintre Pământ şi Cer, potenţând raiul 
pământesc, numit Bucovina (doar după izgonirea din rai, 
oamenii au priceput ce înseamnă Paradesha), iar conşti- 
entizarea simbolisticii pe care v-o mărturisesc a fost dăl- 
tuită şi explicit de Mircea Dăneasa, prin crucea de pe cea- 
laltă parte a tentaţiei zborului. 


La Gura Humorului, acolo unde marea artă a pri- 
marului Marius Ursaciuc constă în a pune în valoare 
inteligenţele creatoare, inclusiv ale arhitecţilor, com- 
plexul arhitectonic, în care noua Catedrală şi monumen- 
tul lui Ştefan cel Mare şi Sfânt redimensionează calea 
spre munte (AR RA AR AUM -— în reformularea lui Da- 
vid, din Psalmul 18: „lar Dumnezeu şi-a făcut sălaşul în 
Soare”), sculptorul Mircea Dăneasa, ajuns la apogeul cre- 
ației, a stabilit şi cheia înţelegerii operei lui, ceea ce, în 
fond, înseamnă totul. 


ÎL ştiam şi îl prețuiam ca artist, dar îl zărisem ca 
om abia în 22 decembrie 1989, când artistul plastic Mir- 
cea Dăneasa, scoborâtor din vechi genealogii româneşti 
din Țara Hațegului, părea să fie unul dintre puţinii suce- 
veni pregătit să moară pentru regăsirea demnității umane. 
Nu pentru libertate, pentru că un artist înnăscut benefi- 
ciază de libertate şi sub cele mai cumplite dictaturi, ci 

pentru demnitate umană, ideal pe care mai nimeni nu l-a 
conșştientizat vreodată. Nu ştiu când ne-am regăsit drept 
prieteni, dar conștientizăm pe deplin de ce. 


Ca pictor, deși înzestrat cu viziune şi cu un simţ al 
culorii și al transparenţelor inimitabil, Mircea Dăneasa nu 
se caută și nici nu se află, pentru că pictura lui, adesea 
monocromă, e schițată drept tentaţie a spațialității, deci al 
altui reper al demnităţii vremelnicului în faţa veşnicului. 
Dăneasa pictează, de fapt, idei sculpturale, concentrând 
în plan nu doar tridimensonalității, ci repere spațiale mult 
mai complexe decât cele cu care ne-am încetățenit şi, 
deci, le putem percepe şi pe care le sloboade în viziunile 
lui sculpturale, care dau adevărata dimensiune a artei lui 
şi a eului său creator. Mircea Dăneasca este, în primul 
rând, sculptor, pentru că numai sculptura îi permite desci- 
frarea demnităţii. Și ca tentaţie, și ca aflare de sine. 


Un puşti față de mine (sunt mai mare decât el cu 
ditamai 4.515 zile şi câteva ore), Mircea Dăneasa deja 
îmi stă alături pe culmea de pe care — vorba lui Alec- 
sandri, la vremea lui — începe coborâşul. 

Cărţi întregi s-ar putea scrie despre sculptorul ca- 
re, în 17 decembrie 1989, încerca să organizeze, împre- 
ună cu actorul Dan Victor, ieşirea sucevenilor în stradă, 
din solidaritate cu timişorenii, şi care, după 22 decembrie 
1989, când Suceava a fost preluată de comunişti şi de 
informatorii securităţii, a fost „concediat de la Revolu- 
ție”, odată cu loan Manole, Ghorghe Ştirbu şi cu alţi 

câţiva, toţi oameni-strigăt şi pumn încleştat. Dar sculpto- 
rul Mircea Dăneasa, care nu e născut pentru politică, ci 
pentru idei, nici nu a luat în seamă obrăznicia veşnicilor 
parveniţi, pentru că el avea altceva de trăit şi, tocmai de 
aceea, s-a dedicat artei sale cu pasiune, îngăduindu-şi 
rare clipe de odihnă doar atunci când are cu cine frământa 
idei, în discuţii pline de patos, adânc răscolitoare de 
suflet şi purificatoare de spirit. 


Spună unii cât îi duce mintea, dar peste platitu- 
dinea lor s-a înălţat operă Mircea Dăneasa şi drept operă 
va dăinui şi în viitorimea viitorului, care nici ea nu mai 
este ce-a fost — vorba dramaturgului Teodor Mazilu, la un 
păhăruţ de vodcă din cele tinereţi. 

Remus DĂNEASA 


SR 


Un perete de sticlă desparte expoziţia tânărului ar- 
tist plastic Remus Dăneasa de atelierul de „pictură pro- 
gresivă” (de fapt, expusă progresiv) al părintelui său, re- 
putatul pictor, sculptor şi profesor Mircea Dăneasa. Pic- 
turile lui Dăneasa-Jr. mă iau pe nepregătite, pentru că ex- 
perimentul pregătit de Remus şi Mircea Dăneasa, înce- 
pând de vineri, 13 iunie 2014, pe la ora 15, şi până când 
se va închiria sala de arte din incinta Centrului Comercial 
„Zimbrul”, avea pentru mine o necunoscută: Remus Dă- 
neasa. Am zărit expoziţia, m-au oprit tablourile, pe care 
le-am pozat cu jaful de aparat, pus mie la dispoziţie de 
Centrul Cultural „Bucovina”, apoi am dat buzna peste 

Mircea, pe care îl ştiu de la Revoluţie, când l-am văzut, 
alături de poetul loan Manole, în fruntea celor care luase- 
ră cu asalt palatul Comitetului Judeţean de Partid. Eu, 
atunci, ca şi acum, în mulțime. 


Picturile lui Remus Dăneasa îmi rămăseseră, to- 
tuşi, în faţa ochilor, aşa că l-am întrebat pe Mircea despre 
autor. Şi tare m-am mai bucurat, când am auzit că sunt 
ale fiului său, Remus. Mai ales că Remus Dăneasa are o 
personalitate artistică distinctă, cu o armonie relaxată şi 
cu relaxate intrări în armonie cu universul. 


Expuse nepretenţios, fără rame şi fără etichete, 
lăsate să se „cuvânteze” singure, picturile lui Remus, 
când încifrate în simboluri runice, când trăite, într-un 
extaz... dinamic, dar unduitor, mângâietor, capabil să vin- 
dece, mă readuc în faţa simezelor. 


E clar, pe Remus nu l-a captivat ezoterismul şi, 
deşi cunoaşte, deşi e iniţiat în simbolistica străveche 
(doar e fiul lui Mircea), el regândeşte, cu un optimism 
devastator, o altă simbolistică, înrudită cu cea străveche, 
dar plină de prospeţimea sufletului lui. Nu-i poţi ghici 
vârsta, pentru că Remus Dăneasa, în lucrările lui, nu are 
vârste, el este aidoma bucuriei de a trăi. 


Trec de la un panou la altul, incitat de prospeţi- 
mea viziunilor, şi pricep că, de fapt, Remus Dăneasa nu 
încearcă, în sensul clasic al cuvântului, o expunere, ci 
doar facerea de cunoştinţă, deci rostirea unor simple şi 
uzuale formule de salut, prin care îţi cântăreşti şi ghiceşti 

noua cunoştinţă, ca să pricepi ce subiecte poţi discuta cu 
el. 


De aici, de la această cunoaştere reciprocă, vine şi 
alternanţa de frumos explicit cu frumosul încifrat, de 
dublă adresare, şi simţurilor, şi minţii. Nu iau în discuţie 
sufletul, pentru că sufletul, în universul coloristic al lui 
Remus Dăneasa, e un cer înstelat, pe care atârnă mugurii 
de lumină, deci inefabilul acestor sacre trăiri, pe care le 
numim picturi. 


Nu sunt critic de artă, dar nici prost nu am fost 
vreodată, aşa că îndrăznesc, judecând cu mintea mea 
pururi neostenită, să afirm că, şi în Remus Dăneasa, spiri- 
tualitatea acestor locuri minunate, dar mânjite existenţial 
de populaţii, are deja un nou exponent. Aşa că ţin să-l 
salut cu părintească dragoste! 

Gheorghe DAVID 


Soarta mea norocoasă a făcut ca, în urmă cu peste 
două decenii, să-mi scoată în cale bunul Dumnezeu nu 
doar un prieten, ci şi un înger ocrotitor. Un om care îmi 
dă siguranţă, pentru că ştiu, simt cu fiecare zvâcnet al 
sângelui, că niciodată nu m-ar abandona. Se numeşte 

Gheorghe David, este inginer fizician şi, datorită cunoş- 
tinţelor temeinice dobândite în facultate, un reputat om 
de afaceri, împreună cu Daniel Tănase — celălalt înger 
ocrotitor al soartei mele pământeşti. 


Modest până peste poate şi cu un bun simţ în- 
născut, Gheorghe David îmi tot reproşează exagerări, 
atunci când mă deschei la suflet şi-i spun cât de mult 
înseamnă el pentru existența mea. Fără el şi fără Daniel 
Tănase, drept aură, aş fi vulnerabil uneori şi nu mi-aş mai 
asuma crezurile cu atâta îndărătnicie. Fără ei, în preajma 
şi în sufletul meu, m-ar zdrobi pietrele şi m-ar răni ierbu- 
rile, iar frunzele toamnei mi-ar strivi lumina ca nişte les- 
pezi de plumb. 


De regulă, nu prea observ trecerea zilelor, ba mi 
s-a întâmplat să-mi aduc aminte că am trecut într-un alt 
an, la vreo două săptămâni după ziua mea de naştere. 
Nici Gheorghe David nu ţine la astfel de convenţii ego- 
latre — pentru cei mai mulţi dintre noi, dar, deşi ştiu lucrul 
ăsta, mă grăbesc să-i urez Fericire. Pentru că, nu doar din 
punctul meu de vedere, o merită pe deplin. 


% 


Titlul acestei cronici sentimentale („Gheorghe 
David, o minte creativă”) l-am luat din deviza firmei AS- 
SIST, creaţia celor doi oameni de excepţie, ambii ingineri 
fizicieni, care mă onorează cu prietenia lor benefică şi 
statornică: Gheorghe David şi Daniel Tănase. Mâine, 15 
septembrie, este, însă, doar ziua lui Gheorghe David, pe 
care l-am şi desenat, cândva, cu destulă îndemânare (or1- 

cum, seamănă destul de bine!), transformându-mi semnă- 
tura într-o liră cu corzi din sârmă ghimpată (în fond, 
mulţi o văd aşa). 


Niciodată nu o să aflu cuvinte, prin care să mărtu- 
risesc tot ceea ce simt eu pentru omul acesta, pe care, la 
ceasuri de închinare, îl asemui unui înger păzitor. Nu 
doar al meu, ci şi al Festivalului „Bucovina Rock Castle”, 
dar nici despre implicarea lui Gheorghe David în susţine- 
rea acestui festival nu am voie să vorbesc, din pricina 
bunului simţ uşor exagerat, pe care l-a deprins, în preaj- 
ma Dealului Grâielor din Bogdăneşti, încă din cei mai 
fragezi ani ai copilărie. Oricum, fără Gheorghe David şi 
fără Daniel Tănase, nu aţi fi putut asculta, la Suceava, în 
acest an şi poate că niciodată (în fond, eu am îmbătrânit 
şi nu prea îmi mai rămâne timp să vă slujesc şi cu fapta, 
şi cu sufletul, şi cu mintea), nici trupa lui ULI JON 
ROTH, nici pe austriecii de la RUSSKAJA. 

Suceveanului Gheorghe David şi, implicit, parte- 
nerului său de afaceri, Daniel Tănase, ar trebui să le de- 
dic, în acest an (păcat că nu am făcut-o şi până acum), 
Bucovina Rock Castle, ei fiind singurii oameni de afaceri 
ŞI, aş zice, politicieni, dar, din fericire, nici unul dintre ei 
nu o să decadă până la statutul de politicieni, care au con- 
tribuit decisiv la plata cheltuielilor de transport (şi de 
credibilitate) ale trupelor mari europene, care vor bucura, 
în vară, mii şi mii de oameni de vârste diferite, dar cu 
sufletele la fel de tinere. Şi tot ar însemna prea puţin, 
pentru că eu datorez prieteniei cu care mă onorează, deja 

de decenii, Gheorghe David şi Daniel Tănase toate izbu- 
tirile mele, poem cu poem, carte cu carte, festival cu fes- 
tival şi, mai presus de toate, libertatea de a fi şi de a mă 
exprima aşa cum sunt. 


Ştiu că Gheorghe David nu obişnuieşte să se lase 
sărbătorit, evitând întotdeauna, cu discreţia înţelepciunii, 
poziția nerâvnită de personaj central, dar nu pot să-mi 
încep dimineaţa cu altceva, decât cu un gând şi cu un 
freamăt al sufletului, pe care să le slobod peste adierea 
primăverii, nu înspre ei, ci înspre mulţimea de prieteni pe 
care Gheorghe David şi Daniel Tănase îi au peste tot în 
lume, datorită felului de a fi şi de a exista, a fi şi a exista 
fiind două complementarităţi ale parcursului celor care 
chiar merită să se fi născut. 


Fără îndoială, astăzi este ziua patronimică a lui 
Gheorghe David şi a sutelor de mii de Gheorghe, George, 
Geta, Gheorghiţa, cărora desigur că le port un gând bun, 
dar simt nevoia să desfac urarea cu care trăiesc sărbătoa- 
rea fiecărui om de pe acest pământ, de care am ştiinţă, şi 
cu o adresabilitate către Daniel Tănase. Şi asta pentru că 
Gheorghe David şi Daniel Tănase nu-mi sunt doar prie- 
teni, ci îngerii păzitori, pe care mi i-a trimis bunul Dum- 
nezeu, ca să-mi ocrotească trecerea vremelnică prin lu- 
mea asta pururi necuprinsă şi vrăjmaşă. 

Rodica DOMINTE 


A fost să plece şi cea mai frumoasă femeie. O vă- 
zusem pe scenă, într-o revărsare de personaje, trăind în 
Zamfira lui Puşkin (figanii), în Savanta Dinescu a lui 
Lovinescu (Citadela sfărâmată), în Nicolle a lui Everac 
(Un fluture pe lampă), în Femeia lui Baranga (Viaţa unei 
femei), în Constanţa lui Baranga (0 felie de lună), în 
Momina lui Pirandello (Astă seară se joacă fără piesă),în 
Aneta Duduleanu a lui Kirițescu (Gaifele), în Roxana lui 
Genoiu (Drumul spre Everest), în Catinca lui lonescu 
(Cum s-a făcut de-a rămas Catinca fată bătrână), în 
nemuritoarea Chiriţa (Chiriţa în provincie), am văzut-o 


220 


trăind totul, inclusiv ziua de fiecare zi, cu o dezlănţuită 
poftă de viaţă şi m-am închinat ei, ori de câte ori am avut 
ocazia, cu netrucată evlavie. Pentru că, pentru mine, Ro- 
dica Dominte însemna sfinţenia femeii care are harul 
de a se căuta şi de a se afla. Un har pe care l-a dobândit, 
împreună cu soţul ei, Nistor „Lucu” Dominte, ctitorind 
Teatrul Popular „Matei Millo” din Suceava şi durând 
zidiri temeinice în toate înfăptuirile culturale ale Bucovi- 
nei ultimilor 60 de ani. 


Rodica Dominte s-a născut într-un 31 ianuarie al 
culturii române şi acolo se va naşte mereu şi mereu, nu 
doar în cel al anului 1944, când sângele ei italian şi ro- 
mân a pulsat, pentru totdeauna, sub lumina soarelui. În 
noaptea trecută, i s-a făcut dor de dus, dor de fânaţe înflo- 
rite, în care să se aşeze, împreună cu Tucu, lângă un şter- 
gar cu caş proaspăt şi cu roşii. În urmă cu două decenii, 
pe când ne aflam într-un elegiac dialog cu primăvara (ca- 
lea ei de acum), i-am închinat un poem, prin tehnica 
acrostihului, pe care fără voie simt nevoia să-l murmur: 


Risipitorule, mi-a zis primăvara, 
Oglindeşte-te-n diminețţile tale, 
Drumul drept e iluzia clipei, 

Iluzia unei repetate morale, 

Caută-ţi singur drumul care-ţi convine, 
Asumă-ţi responsabilitatea păşirii, 


Dăruieşte-te pe deplin libertății 


Ori abandonează-te firii!... 
Mi-era iarnă în ceasul acela 

Irepetabil şi poate păgân, 
Nu-ndrăzneam să îmi umblu prin suflet, 
Totuşi, iarna-ncerca un răsuflet 

Efemer şi am prins să-l îngân 

Andi DRĂGUŞANUL 


Nu cred să fi avut, în viaţa asta, o altă tulburare a 
sufletului mai profundă decât cea provocată de muzica 
fiului meu, Andi, şi a băieţilor din trupa „Toy Machines”, 
care va alcătui primul lui şi primul lor album. O ascult, 

zilnic, aproape încrâncenat, risipindu-mă când nisip pre- 
surat, când piatră ferecătoare de lumină, mă prăbuşesc, 
zilnic, în nostalgie până la înlăcrimare şi, tot zilnic, îmi 
cresc aripi şi pot să zbor. 


Nu ştiu şi nici nu-mi pasă de cât succes se va bu- 
cura albumul acesta, cu muzica lui Andi şi cu muzica 
trupei „Loy Machines”, câtă vreme eu abia prin ea trăiesc 
cu adevărat, de parcă m-aş mai naşte de o mie de ori. Şi 
poate că asta mi se întâmplă, poate că vieţile acelea, o 
mie — la număr, sunt şi singurele care contează. 


Deocamdată, adică până ce nu va fi gata albumul, 
nu am învoire să împărtăşesc şi altora desluşirile celor o 
mie de vieţi, din care sorb cu nesaţ. Mă şi tem de clipa 
aceea, sub impresia stranie că, începând de atunci, tot 
atâţia necunoscuţi îmi vor îmbrăca vieţile abia desluşite 
şi se vor tot duce pe cale... 


La doar 25 de ani, pe care îi împlineşte sâmbătă, 
14 martie 2015, Andi, solistul trupei TOY MACHINES, 
deja are o operă componistică şi lirică proprie, întregită 
de creaţiile trupei sale, în care Andi Buzzu Parascan, 
Alexandru Teiu Teișanu și Edy Ciornea înseamnă, împre- 
ună cu fiul meu, o identitate creatoare distinctă și incon- 
fundabilă. 


O cronică video inedită, Last Confession, lucrată 


de prietenul nostru Dan Lungu, în 14 file (14 fund ziua 
lui Andi), cu 2 coperte orchestrale (încercări compo- 

nistice pe care nici măcar colegii lui de trupă nu le-au 
mai auzit), cu 10 piese proprii, unele cântate prin cluburi 
din Suceava şi din Cluj-Napoca, altele pe scene de festi- 
valuri, altele înregistrate în studio, şi cu două închinări 
(cea dedicată memoriei lui Kurt Cobain, cu acompani- 
amentul trupei LUNA AMARĂ, în contextul unei straş- 
nice răceli), înseamnă și o poveste de viaţă, dar şi istori- 
cul unui destin artistic. 

+ 

Filmul acesta, care nu valorifică decât o frântură 
din creația muzicală a lui Andi Drăguşanul (multe piese 
nu am voie să le ascult decât eu, și doar pe câteva pot să i 
le arăt şi lui PIM, dar numai lui!) îmi probează mie că 
Andi a pornit pe o cale fericit ursită, dincolo de suferin- 
țele care marchează destinul oricărui creator din cuprin- 
sul mândrei noastre patrii. 

+ 

În aceste zile, Andi se află la Londra, unde a 
plecat ca să-şi întâmpine, sub zodia rock-ului, cea de-a 
25-a zi a nenumăratelor sale nașteri (0, dacă aţi şti de câte 
ori pe zi se naşte un creator!). Va sta, acolo, vreo zece 
zile, adică atât cât e necesar ca să te reîncarci energetic. 


Andi Drăguşanul. Toy Machines. Tinerețe. Cân- 
tec. Viaţă. 


În 14 martie 1990, în timp ce tocmai aflam, tele- 
fonic, despre naşterea băiatului care avea să dea trup nou 
aceluiaşi suflet, mi s-a oferit primul contract de muncă 
prin care să trăiesc doar din scris. Nici nu visasem, dar 


225 


Andi, ivindu-se cu propria lui soartă, mi-a modificat-o 
definitiv şi pe a mea. lar când l-am văzut şi când, cu 
maşina viitorului său naş de botez, publicistul Mircea 
Sfichi, l-am adus acasă, am înţeles aproape instinctual că 
există o aură care ne armonizează pentru totdeauna. 
Curând, trecând nişte anişori, părea să se îndrepte spre 
utopia ştiinţei, dar a biruit pasiunea pentru mit, ştiinţa 
cerului nefiind decât una a scenariilor mitice primordiale 
ale omenirii. La 13 anişori, era cel mai tânăr concurent 
din lume la Olimpiada Mondială de Astronomie de la 
Stockholm, făcând parte din prima echipă românească 
pornită pe această cale a misterului care doar aparent îşi 
oferă desluşirile. A fost şi pe la Cercul Polar, unde se află 
un fantastic observator astronomic, apoi, întors în ţară, a 
trăit şi trăieşte o dragoste aparte pentru Stockholm, pen- 
tru Suedia şi pentru iscusiții urmaşi ai vikingilor, o 
dragoste care nu se va stinge niciodată. 


În ultimii ani de liceu, datorită stăruinţelor profe- 
sorului de muzică de la „Petru”, şi-a cumpărat o ghitară, 
iar după vreo şase luni, îşi făcea trupă, împreună cu Teiu, 
cu Eddy şi cu Marius; după alte trei luni, Marius abando- 
nând şi fiind înlocuit de Buzzu, a cântat într-un club su- 
cevean, şase piese fiind ale acestui grupuleţ de tineri 
aflaţi în căutare de sine. Printre ele, „Morning Rush”, 
prima piesă compusă integral de Andi. Scrie versuri pen- 
tru toate cântecele trupei, dar cum preferă să se exprime 
în limba rock-ului, nu am prea ştiut, până nu mi-a tradus 
câteva texte, ce poet poet este. Şi m-am bucurat. 


De câţiva ani, facem împreună (Emil Ursu, Mih- 
nea Blidariu şi Lucian Csibi sunt identități ale familiei 

noastre) nişte chestii, încercând să întâmpinăm frumos 
viitorul. lar viitor înseamnă copii, tineri şi oameni cu 
minte şi suflet care nu se nasc cu trăirile deja îmbătrânite. 
Ne închinăm în faţa acestui viitor după cum ne pricepem 
şi cu cât ne ţin puterile, dar întotdeauna arzând vâlvătaie, 
de ni se cutremură trupurile. 


„Se spune ca mântuirea nu-i chiar atât de dulce, 
Am auzit că nu ar mai fi loc şi pentru mine, 

Îmi crestez iluziile în ochii străinilor, 

Cuprins ca un orb la vânare de îngeri; 

Am auzit că n-ar mai fi loc şi pentru mine” 


(Mântuire / Redemption) 


„They say that redemption, well it ain't that sweet. 
I heard there's no more room for me... 

I cut my illusions in the eyes of the strangers, 
Engaged, like a blind man in hunting angels. 

I'm sure there's no more room for me” 


(Mântuire / Redemption) 


„Cuprins ca un orb la vânare de îngeri” în vâltoa- 
rea din „ochii străinilor”, Andi Drăguşanul este un verita- 
bil poet de limbă engleză, atunci când premeditează 
textele pentru melodiile trupei „Toy Machines”, unele 
dintre cântece fiind, şi ca melodii, creaţia lui integrală 
(Morning Rush — prima piesă a trupei, Flawless etc.). Dar 
el există pentru trupă şi în numele ei „îşi crestează 

iluziile” în „vremurile disperate”, în care „sentimentele 
vor muri toate / ridicându-se, în timp ce cad”. Nu s-a vrut 
poet, deşi identificase, în lăuntruri, poezia care cântă, şi- 
abia atunci când a tradus textele englezeşti pentru mine, 
ca să înţeleg mai bine mesajul muzicii „Toy Machines”, 
abia atunci am trăit surprinderea şi bucuria de a descoperi 
în fiul meu şi un poet adevărat, cu construcţii discursive 
inedite, care valorifică alegoric, deci mai mult decât 
metaforic cunoştinţele lui de mitologie şi de astronomie, 
care l-au îndreptățit, pe când avea doar 13 ani, să fie cel 
mai tânăr concurent din lume la Olimpiada Mondială de 
Astronomie de la Stockholm, deschizând pentru România 
o cale pe care acum se păşeşte atât de triumfal. 


Pentru Andi Drăguşanul mitologia, ştiinţa cerului, 
muzica şi poezia înseamnă un tot unitar şi armonios, 
menit purificării, deci desprinderii de decadenţa structu- 
rală a trăirilor omeneşti, de realităţile în care „violent 
strigă minciuna”, iar „mântuirea nu-i chiar atât de dulce”, 
precum se crede, sentimentul de „purtat prea mult” 
vizând, de fapt, târâşul condiţiei existenţiale prin care 
suntem obligaţi să răzbatem, pendulând între înălțări şi 
căderi („raiul a încetat să mă mai urască”), în căutarea 
propriei identități („vei putea străpunge cerul cu vocea ta, 
şi să strigi numele meu: Ce e purtat prea mult?”). 


Fiecare poem al lui Andi Drăguşanul, menit doar 
împlinirii spectacolului scenic, înseamnă mult mai mult, 
mult mai adânc şi mai tulburător, iar când am înţeles că 
fiul meu este incomparabil mai dinamic şi mai divers 
decât am izbutit eu să fiu în poezie (şi niciodată nu am 
fost de mâna a doua), l-am rugat să scoatem împreună o 

carte de poezie — ceea ce a însemnat o bucurie şi pentru 
regretatul poet Roman Istrati, pentru că rareori, în 
spiritualitatea universală, se petrec astfel de întâlniri tată- 
fiu într-un spaţiu comun al trăirii, al speranţei şi al 
mântuirii prin „cântecele despovărării”. De acolo, din 
filele care ne adăpostesc şi ne apără, „mă alint cu 
întunericul” şi, mai ales, pe seama lui, şi te invit, 
cititorule întâmplător: „Vino să guşti cum eu / devin 
apă!”. Eu, Ion sau eu, Andi Drăguşanul, nu contează, în 
suprapuneri ursite, întruparea eu-lui, chiar şi atunci când 
„acţionează în moduri disperate”. Contează doar sigiliul 
liric, pe care vi-l pun la dispoziţie, în cinstea zile de 
mâine, 14 martie 2019, ziua naşterii lui Andi Drăguşanul, 
pe care eu, Ion Drăguşanul, o voi petrece în faţa unei 
instanţe, apărând pecetea „Bucovina Rock Castle” de 
răutatea altor nefăcători decât cei deja ştiuţi. Rămâneţi, 
deci, cu câteva scăpătări de cântec, în variantă română şi 
engleză: 


„Vremuri disperate se vor înlănţui, 
Acţionează în moduri disperate 
Purifică-te, ca să afli 

Că totul rămâne la fel: 


Violent strigă minciuna 

Sub piele, se târăşte, 
Sentimentele vor muri toate 
Ridicându-se, în timp ce cad” 


(Treaz / Awake) 


„Desperate times will bind 

Act in desperate ways 
Purge yourself to find 
AI the same it stays 


Violent calls the lie 
Under skin it crawls 
Feelings will all die 
Rising as they fall” 


(Treaz / Awake) 


„Şi-acum mă tem de cădere, nu mai am nimic, 
totul e purtat prea mult, 

îmi vei purta tu inima şi mă vei aştepta? Eu, cel 
întârziat, raiul a încetat să mă mai urască 

vei putea străpunge cerul cu vocea ta, şi să strigi 
numele meu: 

Ce e purtat prea mult? Sunt purtat prea mult” 


(Purtat prea mult / Worn Out) 


„And now 1 fear the fallout, I'm all out, 
everything's worn out. 

Will you wear my heart and wait me? The late 
me? Heaven done hate me. 

Could you pierce the sky with your voice? And 
call out my name, 

That's worn out, I'm worn out” 


(Purtat prea mult / Worn Out) 

„Acum sunt violenţa 

împăturită în tăcerea insulelor 
ce nu mă vor lăsa niciodată să le văd 
de aproape, 

Flirtez cu ulcerul, 

cu „post-ea”-ul 

cu faptul că ea e o minciună 

iar eu sunt uitat. 

Iroseşte-mă, muscă şi gustă-mă, 
dar nu te grăbi, 

Vino să guşti cum eu 

devin apă!” 


(Orb / Blind). 


„And now I'm violence, wrapped inside the 
silence 

Of the islands that will never let me see them 

Closer 

I'm flirting with the ulcer, 

With the post-her, 

With the fact that she's a lie, and I'm forgotten. 

Waste me, take a bite and taste me, 

But dont be hasty, 

Come and have a taste of how 

am ] becoming water” 


(Orb / Blind). 

„Mă alint cu întunericul, 

Nimic nu e ce pare a fi; 

De acum, am terminat cu artiştii 
Care-mi pictează zidurile în melodii, 
Ce nu-s atât de sincere 

Şi-s făcute doar ca ei să plece” 


(Ultima confesiune / Last Confession) 


„Cuddling with the darkness, 
Nothing is quite what it seems. 
From now I'm done with artists 
That paint my walls in melodies 
that aren't quite sincere, 

And only meant for them to go” 


(Ultima confesiune / Last Confession) 

Viorica DRĂGUŞANUL 


Mult prea generos a fost bunul Dumnezeu, cu mi- 
ne, în viaţa asta. Mi-a dăruit cea mai importantă bogăţie 
posibilă, o familie teribilă, ca să am pentru ce lupta, pen- 
tru ce trăi şi pentru ce muri. Înţeleg lucrul ăsta, mult mai 
reverberant, abia astăzi, când partenera mea de viaţă, Vi- 
orica, a avut nevoie de serviciile mele de „taximetrist” 
pentru ultima dată. De mâine, Viorica e cea mai tânără 
pensionară (norocul femeilor, în discriminarea pozitivă 
faţă de bărbaţi), de mâine, o tânără mă aşteaptă acasă. 
Dar asta doar în săptămânile în care nu se va afla la Cluj 
Napoca, unde s-a încetățenit neamul nostru şi unde Ioana 
Carina şi Darius Andrei reprezintă viitorul nostru ardele- 
nesc şi viaţa noastră fără de moarte. 

Iulian DZIUBINSKI 


Iulian Dziubinski, pictorul sucevean care, de ani 
buni, şi-a găsit un stil propriu de exprimare, pe fondul 
întoarcerii la uneltele şi perspectivele academismului, dar 
cu respiraţii stilistice ample şi diverse, a expus, astăzi, 
cinci lucrări, mie plăcându-mi cel mai mult „Casă veche 
(Suceava)”, deşi, în ultimele ore, m-am tot frământat, 
schimbându-mi mereu opţiunile, pentru că tare-mi plac şi 

lucrarea pe care eu am intitulat-o „Domino” (nu avea un 
titlu afişat), şi „Salina veche (Cacica)”, şi „Undeva, la 
țară”. 


Lucrate în complementarități de tehnici, tablourile 
polonului Iulian Dziubinski redimensionează ființa şi 
chiar identitatea umană, în verticalitatea amplă şi profund 
trăită a sacralităţii naturii. Construcţii coloristice simple, 
în care transparenţele discern şi decid dispunerile fiecărei 
compoziţii, dar şi o exprimare artistică plină de sinceri- 
tate, un fel de bucurie a respirării de frumos, deci de 
divin, fac din lucrările lui Iulian Dziubinski un reper si- 
gur al reinventării artei plastice bucovinene, şi prin rapor- 
tări, mai mult sau mai puţin conştiente, la naraţiunile cro- 
matice ale pictorilor de odinioară, mai ales ale lui Vladi- 
mir Nichitovici şi ale lui Paul Verona. 


O simbioză interesantă între peisagismul lui Ni- 
chitovici şi între floralul lui Verona descopăr în modul de 
a se exprima ca artist al lui Iulian Dziubinski, care s-a 
aflat pe sine nu din operele antecesorilor, ci din neos- 
tenita căutare a unui sens existenţial, care să-i ofere mult 
visatul punct de sprijin. 


Întotdeauna m-a surprins opera pictorului Iulian 
Dziubinski prin forţa lăuntrică a culorilor şi, deci, prin 
complementaritatea ţipăt-bucurie. 


Iulian Dziubinski e un freamăt necontenit, o vi- 
braţie nepământească, dar care-şi află ancoră în culoare, 

pentru a-şi cuvânta şi disperările, şi bucuriile, ambele 
conştientizate şi trăite din plin. Dincolo de culoare, e for- 
ma, e geometria zilei şi a lucrurilor — toate amprentate 
fidel pe sufletul lui, şi-abia după aceea reverberate prin 
culoare, dacă nu cumva culoarea e o şiroire discretă a 
sufletului dornic să se desluşească. Iulian Dziubinski e 
exponentul omului încercat de viaţă, care a izbutit să-şi 
identifice, în energiile lui secrete, toate dimensiunile în- 
gereşti. 


Iulian Dziubinski, pictorul din gruparea „Domi- 
no”, întemeiată împreună cu regretatul Tiberiu Cosovan 
şi teribilul cioplitor al culorii, Iosif Csukat, înseamnă, în 
universul creaţiei plastice sucevene, un mănunchi de 
lumină, din care şi-a durat penelul şi cu care s-a definit 
pe sine. În rest, adică dincolo de explozia de culoare, în 
care se desface lumina, există doar tăcerea, transformată 
delicat în sufletul unui om care respiră, absoarbe, trăieşte 
sacralitatea împrejurului cu fiecare indivizibilitate a 
făpturii şi sufletului său, Iulian Dziubinski pășind, parcă, 
pe lângă cuvinte şi în afara lor, pentru că a obişnuit 
culorile să cânte şi să se închine. 


Fără îndoială, ziua de astăzi, în care Iulian Dziu- 
binski își aniversează naşterea, învolburează şi în mine 
nostalgii, uneori asemănătoare dezlănţuirilor cromatice 
care-i caracterizează opera plastică, dar îmi și umple 
sufletul de o bucurie mângâietoare, care se prelinge nu 
doar din retina care păstrează crâmpeie de viaţă, de crea- 
ție şi de întâmplări, ci şi senzația unei verticalități demne, 

dar discretă, care pare să facă parte din personalitatea pic- 
torului astăzi sărbătorit. 

Marius Costel EŞI 


Un eveniment de excepţie în viaţa culturală a 
Sucevei, respectiv lansarea unei cărţi, şi ea de excepţie, 
„Coleg de generaţie”, de Marius Costel Eşi, a trezit la 
viață densă şi profundă Observatorul Astronomic din 
Suceava, pur şi simplu luat cu asalt de universitari, 
profesori gimnaziali, studenţi şi niscaiva plebe creatoare, 
într-un amalgam scriitoricesc, actoricesc şi folcloric 
amuzant. Ambient remarcabil, înviorat de acordurile 
clasice ale chitarei lui Cosmin Mariciuc, de la Colegiul 
Naţional de Arte „Ciprian Porumbescu” din Suceava şi o 
ipostază surprinzătoare, adică intimă şi luminoasă, din 
partea exponenţilor sistemului educaţional local, care 


A. 


percep, în rândurile aşternute în pagini (admirabila şi 

sugestiva copertă: Narcisa Eşi), o ciudată frescă a năzu- 
inţelor lor, amintind mângâietor de sugestia „Cina cea de 
Taină”, din vremurile iluminării spiritului uman. 


Moderator al evenimentului, o studentă „la litere” 
emoționată şi emoţionantă, Andreea Sava, ar la prezidiul 
ştiinţific, împovărat de titluri academice care le glorifică 
îndreptățit cariera, doamna Nadia Serdenciuc şi domnul 
Corvin Bejenariu, flancându-l pe dezinvoltul scriitor de 
subtilă profunzime Marius Costel Eşi, dornean prin 
naştere, ieşean prin genealogia dezvăluită de nume, 
scriitor român autentic, prin ceea ce scrie. Mie mi-a 
plăcut, în mod deosebit, prezentarea cărţii, din 
perspective scriitoriceşti, nu academice, săvârşită de 
Nadia Serdenciuc, pariind cu Eugen Prodan că Nadia 
Serdenciuc scrie, în taină, poezie şi proză. Scurtă, din 
pricina veşnicei neîncrederi în sine pe care o cauzează şi 
talentul, şi erudiţia. Între discursuri, folk şi covere 
neunitare, apoi, în două reprize de câte cinci, lecturi din 
carte, făcute inspirat şi cu o firească exaltare de către 
tânărul autor, care, fără premeditare, mi-a adus aminte de 
un personaj al lui Vajda, care deschidea o fereastră, spre 
o piaţă aglomerată, şi striga: Oameni, vă iubesc! 


Ascultând cu atenţie, am înţeles, înainte de a citi 
cartea şi cu ochii mei, că proza lui Eşi are, dincolo de 
construcţiile alegorice directe sau indirecte, ceva din 
subtilitatea teatrului lui Lucian Blaga, în care nu 
personaje, ci idei se confruntă prin dialog; un eu 
tridimensional, suprapus peste aparentul binom autor- 
personaj, pe fundalul „Cinei celei de Taină” pe care o 
reprezintă sistemul educaţional românesc, „profesorul 

de” sau „profesorul de” încifrând, cu sugestia caricaturală 
a numelor, o largă paletă existenţială, în care scapără rar, 
dar puternic spiritul dascălului, al iniţiatorului, al 
şlefuitorului de destine. Iar problema centrală a educaţiei, 
după cum o sugerează discret Marius Costel Eşi, o 
reprezintă, de fapt, dizolvarea, fărâmițarea şi presurarea 
iniţiatorului în profesori, în identități ciudate, în roboţi 
educaționali înstrăinaţi tridimensional peste perspectiva 
plată a platitudinii tragicomice. 


Nu intenţionez să mă transform într-un recenzent, 
acum, până nu citesc cu sufletul meu cartea, aşa că revin 
la misia mea de fotoreporter, dar nu înainte de a sublinia 
răspicat: sâmbătă, 31 martie 2018, la Suceava, un 
prozator înnăscut, Marius Costel Eşi, şi-a vestit intrarea 
în lumea creaţiei, acolo unde va fi „Coleg de generaţie” 
cu toţi idolii vieţii sale de până acum. 

Menachem M. FALEK 


La Ierusalim, am un prieten. Se numeşte Mena- 
chem Falek, dar eu îi spun Mena. E poet, prozator, publi- 
cist, eseist şi traducător. E om. Un om pe care ştiu că îl 
cunosc dintotdeauna. 

Mena Falek are funcţii importante în comunitatea 
profesională a scriitorilor hebrei (Preşedintele Asociaţiei 
din Ierusalim şi Vicepreşedintele Asociaţiei Scriitorilor 
Hebrei din Israel — cum se numeşte Uniunea Scriitorilor 
la €1), dar prietenia dintre noi ţine de altceva, de truda 
comună pentru promovarea literaturii bucovinene în Is- 
rael şi a literaturii hebraice în Bucovina. Lucrăm, împreu- 
nă, şi alte cărți, nu doar antologii sau cărţi de autor (cum 
a fost cazul regretatului ex-rădăuţean Dan Pagis). 


Astăzi, Mena Falek mi-a trimis, în format electro- 
nic, revista literară MOZNAIM, întemeiată în 1926, 
avertizându-mă că, la pagina 34, apar două dintre cân- 
tecele mele, traduse de el în hebraică. Nu sunt primul 
poet bucovinean tradus şi publicat de Menachem Falek în 
revistele literare din Israel. 


Îl cunosc dintotdeauna şi tot de atunci sunt 
fascinat de universul liric al cărților lui, deşi preşedintele 
Societăţii Scriitorilor din Ierusalim şi vicepreşedinte al 
Societăţii Scriitorilor Evrei, prietenul şi fratele meu 
Menachem Mordecay Falek, a scris şi cărți de proză, 
inclusiv literatură pentru copii (deh, e şi el... bis-bunic!), 
dar şi traduceri importante ale operelor unor poeţi evrei 
cu rădăcini bucovinene (Dan Pagis s-a născut la Rădăuți, 
iar Manfred Winckler în nordul huţul al Bucovinei) în 
limba română, el fiind, după cum singur o declară (mai 
ales cu fapta) preafericitul fiu al celor două patrii ale sale: 
Israel şi România, România şi Israel, ecumenul de 

necontestat reprezentându-l poezia. Datorită acestei mul- 
tiple vocaţii, mulţi poeţi contemporani din Țara Sfântă au 
putut călători şi în limba română, prezenţa lor în Buco- 
vina, cu ocazia lansărilor antologiilor apărute în cadrul 
Festivalului „Națiunea Poeţilor”, rămânând de neuitat şi 
pentru ei, care descoperea o ţară nespus de frumoasă şi 
un neam românesc admirabil, dar şi pentru noi, care des- 
luşeam, în mod natural, frățietatea indestructibilă din ne- 
cuprinsul poeziei. 


În timp, cunoscând bine poezia bucovinenilor, 
Menachem Falek a antologat poeme de Sofia Vico- 
veanca, Roman Istrati, Carmen Veronica Steiciuc, Cons- 
tantin Severin, Alexandru Ovidiu Vintilă, Liviu Dorin 
Clement, Victor T. Rusu şi un altul, al cărui nume voit 
îmi scapă, în „Înger cu aripi de gheaţă”, carte apărută 
doar în limba ebraică şi care a beneficiat de lansări şi la 
Tel Aviv, şi la Ierusalim. 


Astăzi, poetul Menachem M. Falek schimbă o filă 
din calendarul trupului. Nu şi al sufletului, care, aparţi- 
nând unui poet remarcabil, o să rămână veşnic tânăr. lar 
eu profit de prilej ca să-l salut de aici, din nordul înzăpe- 
zit al Moldovei, şi să-i urez cu sufletul cele cu adevărat 
simţite. 


În fiecare săptămână, măcar câte o dată, ieşim 
amândoi la gard şi stăm la taifas. Vorbim despre copii şi 
nepoți, despre poeţi şi poezie. Între Ierusalim şi Suceava 
nu-i decât un şleau, pe care grăbesc, încărcate de ură şi de 

dezbinare, mulțimile. Aşteptăm şi, când se face linişte, 
mai schimbăm câte o vorbă. Ba despre un poem al unui 
bucovinean, pe care Menachem Falek îl traduce în limba 
hebraică, ba despre un alt poem, al unui evreu, care se va 
publica în limba română. Ţin mult poeţii evrei, originari 
din România, să-şi publice opera şi în patria străbunilor 
lor, iar când e nevoie, dau şi eu o mână de ajutor. Ca între 
prieteni şi doar sub motivaţia prieteniei. 


Poezia lui Menachem Falek încă mai musteşte de 
românism; de asta se adună, la Corlata, când se întâmplă 
să vină prin ţară, întreg satul şi îi aplaudă poemele cu en- 
tuziasm. Se regăsesc bieţii oameni în cântecele acelea 
ciudate, pe care Menachem le citeşte în hebraică, apoi le 
murmur €u în limba română — ca să nu iasă din cadență. 
Cadenţele diferă şi doar simţirile rămân dăinuitoare aido- 
ma tăcerii, aidoma a ceea ce este mai presus de cuvinte. 


Astăzi, Menachem Falek, poetul din Ierusalim, 
împlineşte un reper al tinereţii sale fără de bătrâneţe. S-a 
născut la Bistriţa, dincolo de munţi, şi am fost împreună, 
ca să-mi arate cum respira el, odinioară, lumina zilei. I- 
am văzut şi strămoşii, i-am ascultat cântând în sinagogă. 
Ne înfăşurau în cântece şi în prietenie. Între Ierusalim şi 
Suceava nu-i decât un şleau, pe care grăbesc aglomerat 
doar cei care nu pricep nimic. Le rămân urmele clipitei, 
pe care le spulberă prima rază şi prima boare, iar noi, eu 
şi prietenul meu, putem sta la taifas mai departe. 


Când, în două naţiuni, se nasc oameni ursiţi să fie 


prieteni, ambele naţiuni au numai de câştigat. Poeţii Bu- 
covinei sunt prezenţe în spaţiul cultural hebraic, iar cei 

evrei, în spiritualitatea românească. Împreună formăm 
Națiunea Poeţilor. Nu călătorim pe şleaurile aglomerate 
de ură şi dezbinare, ci doar prin tăcerea sacră a cerului, în 
care sufletele se îngemănează. 

Sorin FILIP 


De câtăva vreme, interpretul de folclor Sorin Filip 
este managerul Centrului Cultural „Bucovina”. leri, a fost 
ziua lui de naştere, iar astăzi, înainte de repetițiile cu 
„Cântecele solcanilor”, ne-a invitat la o gustare şi la un 
păhărel dulce, şi-am mers cu drag de drag şi Zicălaşii, şi 
cei din Centrul Tradiţiilor Populare, şi frumoasele noastre 
colege din serviciul administrativ. Am mers cu drag de 
drag pentru că Sorin Filip nu ştiu ce a făcut sau ce a dres, 
dar a răspândit numai armonie în instituţia asta, atât de 
răvăşită şi de neliniştită, în ultimele decenii. 


Cu sentimentul că merg la petrecerea unuia dintre 
copiii mei, am folosit liftul şi, împreună cu Adrian Pulpă 
şi Tiberiu Cosovan, am mers şi eu, în familia Centrului 
Cultural „Bucovina”, ca să mă bucur de ea şi să-l îmbră- 
țişez pe Sorin. Ca niciodată, nu m-am mai uitat la nimeni 

pieziş, dimpotrivă, am glumit, am pălăvrăgit cu toată lu- 
mea care mi-a ieşit în cale şi am făcut niscaiva fotografii. 
Iar când am dat de Sorin Filip, care avea să participe şi el 
la repetiţia Zicălaşilor, în loc să îi urez mulţi ani, cum îi 
Şi doresc, i-am zis, aproape instinctual: Mulţumesc! 

Cu bunul simţ înnăscut care îl caracterizează, So- 
rin Filip, managerul Centrului Cultural „Bucovina” și, 
din punctul meu de vedere, cel mai bun diriguitor pe care 
l-a avut instituția vreodată, s-a sfiit să îmi ceară acceptul 
prieteniei pe net, deşi, în viața de fiecare zi, suntem 
prieteni prieteni. Drept consecință, am aflat târziu că ieri 
a fost ziua lui de naștere și mă văd obligat să-i salut 
ivirea sub Soare cu întârziere. 


Sorin Filip este, în melosul tradițional românesc, 
un interpret de folclor îndrăgit, cu calităţi vocale incon- 
testabile și cu un repertoriu bine ales şi ingenios revărsat, 
dinspre prezent, înspre rădăcinile ancestrale, în ciuda fap- 
tului că foloseşte adeseori cadenţe naționale moderne şi, 
desigur, modernizate. În fond, fiecare epocă are propria 
ei respiraţie. Este, ca om şi ca artist, un sincer admirator 
al valorilor, deci are caracteristica fundamentală a unui 
bun promotor al culturii. 


O familie de vis, o operă interpretativă demnă de 
luat în seamă, o vocaţie umană care îl poziţionează drept 
cel mai bun manager pe care l-a avut, în cursul vremii, 

Centrul Cultural „Bucovina” şi, mai ales, şi corolar și 
cauză peste şi pentru toate, un bun simţ cum rar se mai 
poate întâlni, care îl defineşte pe Sorin Filip, conferindu-i 
o călduroasă unicitate. E atât de tânăr în împlinirile sale, 
încât pare răsfățat de ursitoare, care i-au pus pecete 
generoasă pe destin o stare de zâmbet neprefăcut, care-i 
înfrumuseţează chipul și îi desăvârşeşte sufletul. Îl admir 
ŞI îl preţuiesc în cunoştinţă de cauză, împrumutând, ori de 
câte ori am nevoie, din seninătatea lui, pe care o pot găsi 
şi în cântecele bucovinene pe care le presură pe cer, dar 
şi în fiecare gest de om drept, vertical şi curat ca o rază 
de lumină. Și mai are Sorin Filip o netrucată solidaritate 
cu făptuirile culturale reale, și mai are şi implicările 
ponderate, bine chibzuite, care amintesc de atingerea unei 
flori, care merită ocrotire, implicări pe care, la fel, am 
învăţat să le preţuiesc drept ceea ce sunt. 

Înzestrat de la natură cu glasul de tenor şi cu bu- 
nul simţ surâzător, care-mi amintesc de regretatul meu 
prieten Aurel Tudose, Sorin Filip a găsit punctul de spri- 
Jin, care să-i îngăduie mutarea universului, în soţia lui, 
Irina, care i-a dăruit trei copii, fiecare un alt luceafăr de 
ziuă, cel mai mare deja „năsturel”, adică elev al Liceului 
Militar din Câmpulung Moldovenesc. Cu responsabilita- 
tea fericirii familiei pe deplin asumată şi asigurată, Sorin 
Filip s-a putut bucura şi de o impresionantă carieră profe- 
sională, fiind, rând pe rând, director al Ansamblului Ar- 
tistic „Ciprian Porumbescu” şi manager al Centrului Cul- 
tural „Bucovina”, ba chiar cel mai bun manager din isto- 
ria Centrului, pentru că are înnăscută şi demnitatea do- 

bândirii respectului, respectul fiind o consecință şi a 
dragostei, dar şi a respectului pe care îl datorezi şi îl 
acorzi celorlalți. Dacă nu va uita de această condiţie 
esenţială, Sorin Filip va avea numai de câştigat şi se va 
impune în faţa tuturor aşa cum s-a impus în faţa mea, 
deşi eu rar mă am bine cu şefii, tocmai pentru faptul că 
întotdeauna spun ceea ce gândesc. Cu Sorin, această fran- 
cheţe a funcţionat ca atare şi, drept consecinţă, băiatul 
acesta tânăr şi inimos nu doar că mi-a devenit prieten, dar 
beneficiază şi de întregul meu respect, statutul lui de cel 
mai bun manager fiind observat de fiul meu şi recunos- 
cut, fără rezerve şi fără prefăcătorie, şi de mine. E drept 
că, în tentativa reuşită de a transforma Centrul Cultu- 
ral „Bucovina” într-o familie, cântăreţul de folclor Sorin 
Filip a avut şi încă mai are de suferit, îmbogățirea reper- 
toriului şi a materialelor discografice desfăşurându-se 
mai lent, dar, vorba lui Alecu Hurmuzachi, din 1 ianuarie 
1867, şi a lui Ion Grămadă, din 27 august 1917, „nimic 
nu contează în viaţa aceasta cât binele pe care-l faci al- 
tora; în rest, totul e colb şi cenuşă, pe care le spulberă 
vântul pustiei”. 


249 


Gheorghe FINIŞ 


O fotografie, rătăcită printr-un notes din tinereţe 
şi desprinsă dintre file aidoma unei frunze, mi-l readuce 
în memorie pe Gheorghe Finiş, la celălalt capăt al cântă- 
rii, când, într-un spectacol cu Nicolae Glib, din Basarabia 
— alt admirabil interpret, spectacol susţinut pe scena Ca- 
sei de Cultură din Suceava, feciorul din Botoşana aducea 

pe scenă prospeţime şi un firesc al expresiei, al arhitec- 
turii armonice — cum se zice printre savanţi, demn de 
toată admiraţia. De atunci şi până acum, multe, multe 
cântece au troienit şi peste Gheorghe Finiş, care nu mai 
este un flăcău dintr-un sat bucovinean, ci artist profesio- 
nist al Ansamblului „Ciprian Porumbescu” din Suceava. 

M-a luat prin surprindere şi mi-a strâns sufletul în 
menghină neaşteptata veste că George Finiş a plecat pe 
Calea Cântecului, lăsându-ne nouă în dar Primăvara. El 
însuşi era Primăvară şi poate că ar fi trebuit să mai aş- 
tepte, timp de câteva zeci de primăveri, până când ne 
vom lepăda de toate măştile şi, mai ales, de cele ale 
vanităţii, ca să respirăm cântecul cu adevărat şi să ne 
mântuim cu puritatea melosului care veghează asupra 
spiritualităţii mileniilor neamului nostru. George înțelege 
ce spun, pentru că era împătimit şi de istorie, istoria fiind 
pentru noi brazda din care răsare, creşte şi înfloreşte 
Cântecul. 


Îi ştiu parcursul acesta pământesc încă din 
tinereţea noastră, când descopeream în muzica lui George 
Finiş un alean, un „dorurile mă omoară, / dar nu prea le 
bag în seamă” şi râdeam împreună, uneori, pe seama 
acestei atât de exact descrise exponenţialităţi bucovinene. 
Noi, îmi place să cred, eram altfel, aveam crezul nostru 
şi, fiecare în felul său, ne-am depăşit condiţia, deşi fami- 
lia, şi pentru unul, şi pentru celălalt, însemna şi condiţie 
existențială, şi împlinire, şi fericire. I-am trăit cu nesaţ 
fiecare nouă apariţie discografică, pentru că în discul de 

vinilin intervenea taina şi tăinuirea, intervenea arcana 
misterioasă a repoziţionării artistului în universul de 
dincolo de vremelnicie. 


Despre George Finiş nu pot vorbi la trecut, pentru 
că el există şi va exista de-a pururi. E suficient să ridicăm 
privirile şi, dacă vreţi, sufletele spre Calea Cântecului şi 
îl vom reîntâlni ori de câte ori vom avea nevoie de el sau 
de Primăvară. Pentru că şi cântecul neamului nostru în- 
seamnă o necontenită renaştere şi primenire; pentru că şi 
cântecul neamului nostru este primăvară, dar o primăvară 
care se poate auzi numai cu sufletul. 


Este drept că, în ultimii ani, şi Gheorghe Finiş su- 
ferea, dar suferea pentru soarta cântecului, pe care o şu- 
brezise şi statalitatea, dar o şubreziseră şi o bună parte 
dintre noi, cei care am uitat adevărul şi sensul închină- 
rilor. Trupul, care l-a trădat acum, nu avea cusururi, dar 
sufletul lui George Finiş căuta şi tot căuta lecuirile care 
să îi aducă amăgirile care dau putere de viaţă: speranţele. 
Speranţele în ce? Nu mai avea decât certitudinea dragos- 
tei familiei sale şi a dragostei pruncuţului care urmează 
să vină în familia lui, dar care pruncuţ îşi va zări şi 
cunoaşte bunicul doar pe Calea Cântecului. 


Ştiu suferința celor care înseamnă sufletul lui 
George Finiş, dar ei, şi mai ales fata şi nepoţii, au datoria 
să-şi şteargă lacrimile şi să păstreze neprihănită Calea 
Cântecului, pe care, în dimineaţa zilei de 17 aprilie 2021, 
a păşit George Finiş pentru a rămâne un veşnic biruitor. 

La revedere, George Finiş, din universul nemuri- 
tor al cântecelor tale! 

Sofia Katharina FUCHS 


Meine Woche 
Jetat holen wir uns 
die Biergărten zurăck 


Wegen 45 Euro 


TUL pata Sr 


— e 5 


În vara anului 1998, m-a căutat o nemţoaică, pe 
nume Sofia Katharina Fuchs, care dorea să scoată o carte 
despre viaţa ei, o spovedanie, dar şi un țipăt de protest 
față de decadenţa uluitoare a civilizaţiei umane, căreia îi 
fusese victimă, o victimă a istoriei. Am ascultat-o, mai 
întâi, din politeţe, apoi, stârnit nu doar de subiect, ci şi de 
frumuseţea oralităţii narative a nemţoaicei de la Lichten- 
berg, i-am pus în mână un reportofon şi câteva casete, 
rugând-o să povestească în tihnă şi după cum îi vine, fără 
premeditări scriitoriceşti, povestea vieţii ei. Primeam câte 
o casetă în fiecare dimineaţă şi, ascultând-o, notam frază 
cu frază, fără intervenţii, ca să văd la urmă ce iese. Case- 
tele cu gânduri intime, retrăite în intimitate, erau cutre- 
murătoare. Mi-aduc aminte de una, în care începea cu 

voce domoală: „Întotdeauna am spus: (o pauză ca un 
stins al glasului, apoi disperat, ca un strigăt) Doamne, 
dacă există vreun păcat din al şaptelea neam, dă-mi-l mie 
(iar pauză şi din tăcere abia se înfiripa rugămintea 
şoptită)... dar nu-mi lua copiii nici unul!”. 


Când am terminat de cules şi am citit dactilo- 
grama, am înţeles că trebuie doar să selectez din frag- 
mentele de text câte un titlu de capitol, narațiunea orală a 
doamnei Sofia Katharina Fuchs având o naturaleţe ar- 
tistică, în sinceritatea ei, pe care nu aveam voie să o 
alterez, prin repovestire. Şi nu m-am înşelat, pentru că o 
cărţulie de doar 112 pagini, a ajuns atât de cunoscută, 
încât un mare regizor evreu din America a pus pe cineva 
să mă contacteze, ca să întrebe dacă sunt de acord cu o 
posibilă ecranizare. Am răspuns că „Mireasa tiranilor” nu 
este cartea mea, ci a doamnei Sofia Katharina Funchs, şi 
că eu nu am fost nimic altceva decât un redactor de carte, 
care şi-a făcut onest datoria. Nu ştiu ce s-a mai întâmplat 
după aceea, nu ştiu ce se va întâmpla. Dar primesc, 
astăzi, un pachet din Germania, care conţine întreaga 
arhivă a Sofiei Katharina Fuchs, inclusiv acte şi fotografii 
sau scrisori primite de la universitari germani sau de la 
martiri ai decadenţei civilizaţiei umane din întreaga lume. 
Primesc şi multe ziare germane, în care nemţoaica 
noastră din Germania nu uită vreodată să se mândrească 
cu România şi cu dragostea ei neostoită faţă de tot ce este 
românesc. Spaţii serioase îi sunt puse la dispoziţie, iar 
coperta cărţii „Mireasa tiranilor” apare adesea mult mai 
colorată şi mai strălucitoare, față de cum mi-o lucrase 
cândva Rose Iftode, într-o vreme în care nu existau atâtea 
programe de conceput grafică pe calculator. Cât despre 

nemţoaica noastră din Germania, la 88 de ani, nici mă- 
car „Corona” nu a putut să o învingă. 


Şi cred că, folosind aceste moduri de receptare a 
cărții, dar fără a-i altera conţinutul, ar trebui să lucrez o 
ediţie revizuită a cărții doamnei Sofia Katharina Fuchs, o 
ediție cu postfață multiplă, care să consacre şi statutul 
real de ambasador al românismului în Germania, pe care 
şi l-a asumat incredibila eroină, care a văzut lumina zilei 
în Bucovina. Dar, înainte de toate, trebuie să cercetez şi 
să clasific fiecare mărturie, inclusiv cele fotografie, din 
care scrutează sceptice spre viitor mama Sofiei Katharina 
şi sora ei, Erika. 

George GAVRILEAN 


Plecase. Habar nu aveam unde şi de ce plecase — 
poate că zugrăvea încă o biserică sau poate că îşi vernisa 
o nouă expoziţie de caricatură sau de pictură, pentru că 
era un artist desăvârşit şi în plastică, şi în poezie. Îi rămă- 
seseră doar poemele, frumos stivuite, volum cu volum, pe 
masă, de parcă ar fi uitat să le încredinţeze memoriei, şi 

atunci le-am luat şi le-am aşternut în paginile unei anto- 
logii de autor, pe care o am şi eu în bibliotecă şi pe care o 
mai răsfoiesc uneori, mai ales atunci când mi se face dor 
de prietenul tinereții mele, împreună cu care desfăceam 
în dinţi nişte vodci glazurate, în vreme ce scriam, umăr 
lângă umăr, poeme care să şi vizualizeze, să şi cânte. 


Plecase, dar iată că, astăzi, l-am reîntâlnit în Gura 
Humorului şi tare m-am mai bucurat. Ne-am salutat dis- 
cret, sânge cu sânge, scrâşnet cu scrâşnet, şi ne-am bucu- 
rat de revedere. 

Carmel GEORGESCU 


E un băiat tânăr, care astăzi, 26 ianuarie 2016, 
împlineşte nu ştiu câţi ani. L-a descoperit PIM şi, când 
mi l-a prezentat, ştiam că îl cunosc dintotdeauna. Normal, 
doar i-am găsit bunicul printre răniții asediului Lember- 
gului din iulie 1916. Se apucase de pictură, pentru că nu-i 
plăcuse expoziţia unui oarecare sucevean cu notorietate 
ŞI, în scurtă vreme, avea deschisă o expoziţie permanentă, 
cu vânzare, în Botoşani şi o alta, similară, la Ierusalim. În 
Suceava încă nu expusese, decât în expoziţii de grup, şi l- 
am invitat, la sărbătorirea poetului Ion Beldeanu, să exp- 
ună câteva lucrări. Cânta fiul meu, Andi, care a recunos- 

cut în pictura lui Carmel esenţa nonconvenţionalului 
educat şi disciplinat, care caracterizează muzica rock. ŞI, 
astfel, Carmel Georgescu se alăturase lui Radu Bercea în- 
tre preferaţii lui Andi Drăguşanul, pentru expresia rock a 
plasticii celor doi bucovineni. Unul dintre tablourile lui 
Carmel Georgescu, de atunci, avea să devină şi coperta 
cărţii „Etnii bucovinene”, de Dimitrie Dan. 


Pe atunci, când Carmel Georgescu lua şi premiul 
„Pictorul Anului”, s-a întâmplat să se desființeze firma la 
care lucra, el fiind specialist în tehnică. A încercat să-şi 
găsească un loc al supravieţuirii în mândra Bucovină, dar 
nicăieri nu mai era nevoie de el (în sistemul culturii, nu 
are ce căuta: e creator înnăscut, nu-i lipitor de afişe într- 
un partid şi nici nepot al vreunui vremelnic potentat), aşa 
că şi-a luat lumea în cap. Şi a ajuns în Germania, unde şi- 
a găsit şi o slujbă demnă, dar a şi continuat să picteze. Şi 
să expună. E atât de înzestrat, încât am avut un adevărat 
şoc, atunci când i-am văzut autoportretul de mai Jos, pe 
care desigur că l-am piratat. În Germania, Carmel Geor- 
gescu va face carieră ca artist plastic, iar dacă Europa va 
ajunge să-l preţuiască la adevărata lui valoare, apoi e 
sigur că şi mofturoasa Suceavă se va mândri cu el. În 
fond, e tradiţional: nu-i oferim creatorului nimic, dar 
straşnic ne mai fudulim cu el, atunci când creatorul res- 
pectiv probează, în lumea largă, o exhaustivă exponen- 
țialitate, în care încap, în egală măsură, şi luminile Suce- 
vei, dar şi bicisnicia el. 


Când l-am cunoscut, Carmel Georgescu practica 


un modernism copleşitor, dominat de vibrația luminii şi a 
componentelor ei, culorilor. Forţă, senzație de năvalnic, 

de descătuşare. Apoi, în vibrația aceasta cosmică au apă- 
rut contururile vagi, aidoma unei tentaţii spre academism 
a unui revoluţionar în pictură (tabloul din fotografia pe 
care am folosit-o pentru coperta cărţii lui Dimitrie Dan 
este exponențial pentru acea fază a artei lui) şi iată că, 
mai nou, fără să abandoneze nimic din monumentalismul 
(suprapunerile de pastă dau această dimensiune) moder- 
nismului său, Carmel Georgescu ia exact atât cât trebuie 
din academism şi îşi subliniază, decisiv, identitatea artis- 
tică. 


Sunt tare mândru de tine, băiatule, şi-ţi aştept bi- 
ruința asupra viitorului cu atâta încredere, încât azi, 26 
ianuarie 2016, în ziua în care te-ai născut, nu-ţi urez de- 
cât ceea ce vei izbuti: Operă temeinică şi durabilă, Car- 
mel Georgescu! 


Pentru că îi cunosc bine evoluţia şi pentru că a 
izbutit să-mi întreacă şi cele mai optimiste aşteptări, obli- 
gându-mă să constat că în opera lui plastică pulsează un 
licăr de geniu, am hotărât să nu-l scap din mână pe pic- 
torul Carmel Georgescu, împlinit în Germania, pentru că 
în Bucovina, deşi specialist în informatică, deşi creator 
de primă mână, nu găsea un loc de muncă. Intenţionez 
să-i păstrez vii, cu încrâncenare, rădăcinile lui rădăuţene. 
Şi nu îmi va fi greu, pentru că am onoarea de a-i fi şi de 
a-mi fi prieten. Dar trebuie să rămână în Occident, măcar 
încă zece ani, până se vor convinge tot mai mulți euro- 
peni că pictorul Carmel Georgescu, cel care izbuteşte să 
zugrăvească aidoma şi lacrima de pe faţa unei fetiţe, dar 

şi expresia aceea dezarmantă de inocenţă îndurerată, în 
ciuda faptului că pictează modern, aproape sculptural 
pentru a se rosti nu prin simboluri, ci prin semnificaţii, 
este un licăr de geniu al spațiului plastic european şi, cu 
atât mai mult, al celui românesc. 


Ca să nu-l scap din mână (nu a mea, ci a memo- 
riei şi a mărturisirii), i-am cerut lui Carmel Georgescu 
fotografii ale lucrărilor lui, pe care să le folosesc pentru 
copertele unor cărţi, care se vor lansa în august, la „Naţi- 
unea Poeţilor”. Mi le-a trimis imediat şi rostul lor s-a 
împlinit. 


Stăpânind, pe deplin, meşteşugul şi având viziune 
amplă şi dinamică, pictorul Carmel Georgescu înseamnă 
un licăr de geniu, desprins din vetrele în spuză ale Buco- 
vinei şi luminând undeva, departe. Eu încă mai desluşesc 
imensul gol în spuza din care a ţâşnit licărul şi, tocmai de 
aceea, din când în când, mi se încredinţează lumină. 

Gabriel GHINCEA 


Sărbătoritul exponențial al acestei zile, din lista 
mea de prieteni, este ziaristul Gabriel Ghincea, cândva 
truditor prin media bucureşteană, dar stabilit, de multă 
vreme, la Suceava, târguşor şi judeţ în care aglomeraţia 
de prostie, trufie şi slugărnicie publică l-a făcut să se 
retragă, pas cu pas, ca de pe un câmp de luptă, din jurna- 
lism. Gabi Ghincea, un rasat al anchetei și al scrisului, cu 
un mare şi onest respect pentru exponenţii adevăraţi ai 
gazetăriei bucovinene, în ciuda deplinului său profesiona- 
lism sau poate că doar de aceea, înseamnă un reper indis- 
cutabil al istoriei jurnalismului democratic bucovinean, 
bucovinismul nefiind o desprindere genetică, ci o trăire, 

în deplină cunoştinţă de cauză, a unei spiritualități. Nu 
am lucrat niciodată împreună, dar îi cunosc bine activita- 
tea publicistică şi, tocmai de aceea, îl respect şi preţuiesc. 

Mihaela GRĂDINARIU 


Trupul meu, închisoare și 
Ingeri mîndri mă-mbracă mire 
Pentru nunta-ntr-al cărei al 
Doar poeme și lamii se-ndeasă, 


Trupul tău, o biserică-n cer, 
Răsturnată pe-o parte și oarbă, 
Sfinţii trişti, cu toiege de fier, 
Caută nume pierdute prin iarbă 


Intre noi, numai umbre și sfori, 
Primeniri de balauri în ape, 
Cu o umbră de vis mă dobori 


Intr-o umbră ce nu mă încape, 


Strimtoraţi alb de fumul de nard, 


Două trupuri în candelă ard, 
Între noi, scufundate corăbii 


Pe tărâmul sacru al creaţiei, niciodată populat cu 
impostori, Mihaela Grădinariu are propriul Eden, vegheat 
de aura cosmică a poeziei adevărate şi întregit, într-o pei- 
sagistică pururi proaspătă şi primenită de celelalte voca- 
ţii, care ţin de arta plastică, de exegeza critică şi, deşi în- 

că nemărturisită, de cea narativă, a prozei cu sens și 
semnificaţie. Se pare că i-a fost ursit, în acest astăzi de 
odinioară, să ştie păşi într-o anume cosmicitate, în care 
creștinismul primelor veacuri încă risipeşte lumină, și să 
culeagă roua iluminărilor, dacă nu cumva roua aceasta i 
se prelinge pe degete, dinspre suflet şi minte, prin concre- 
teţea derutantă a cuvintelor, care-şi caută calea spre ine- 
fabil, atunci când poemele, vorba regretatului Mircea 
Motrici, îşi caută poetul. lar poemele Mihaelei Grădina- 
riu, pe care le-am trăit întotdeauna cu încântare, vizuali- 
zează şi cântă, devenind concreteţea deplină a celor trei 
dimensiuni prin care ni se arată, clipă de clipă, dumnezei- 
rea. Tocmai de aceea profit de prilej ca să mărturisesc 
bucuria cu care oameni şi opere, precum Mihaela Grădi- 
nariu, izbutesc să-mi înfășoare sufletul în mângâietoarea 
intimitate a respirațiilor surprinzătoare ale durabilității. 

Mihai GRAMATICU 


Născut, sub un nume predestinat cărţii, la Deleni, 
în judeţul Vaslui, domnul profesor Mihai Gramaticu, de 
la Facultatea de Inginerie Mecanică a Universităţii „Şte- 
fan cel Mare” din Suceava (şi ca student, şi ca dascăl, şi 
pentru totdeauna), înseamnă o prezenţă vie şi în istoria 
culturală, nu doar în cea academică, a oraşului care l-a 
adoptat fără rezerve, încurajându-i arderile întru a fi şi a 
se afla. L-am admirat, întotdeauna, pentru nonconformis- 
mul existenţial, uneori umbrit de o lăuntrică nostalgie, şi 
am văzut în domnia sa un important personaj al urbei în 

care şi mie mi-a fost dat să mă caut. Nu ştiu dacă ne-am 
cunoscut sau nu, dar l-am considerat, întotdeauna, un 
prieten, pentru că înseamnă un reper intim al acestui timp 
şi al acestui spațiu. 

Radu IAŢCU 


>> 


Cel mai surprinzător, prin risipa de spirit şi de 
imaginație, dintre toţi artiştii plastici bucovineni, este, 
fără nici un dubiu, caricaturistul, pictorul şi arhitectul Ra- 
du Iaţcu, născut, într-un mereu repetabil astăzi, 5 aprilie, 
în Ipoteştii de lângă Suceava, dar rătăcitor prin lume şi cu 
o biografie creatoare încetățenită şi în Franţa, unde a 
expus caricatură şi pictură, soldate cu cronici elogioase 
prin publicaţiile cu mare tiraj din ţara lui de pasageră 

adopţie. Mai nou, din câte ştiu eu, Radu Iaţcu cochetează 
şi cu Italia, dar identitățile lui europene nu-l vor depo- 
seda, vreodată, de cea înnăscută de ipoteştean. 


În caricatură, Radu Iaţcu este un grafician al ho- 
hotului gândirii, sugestiile lui satirice înfățișând „lăun- 
truri” intelectuale şi sufleteşti, deci afișări caraghioase de 
gomoase eu-uri contemporane. În pictură, mizează pe 
şocul culorilor, în caligrafii cromatice dezinvolte şi de o 
altfel de modernitate decât cea îndeobşte consacrată. Îi 
cunosc mai puţin lucrările arhitecturale — îi ştiu doar mi- 
nunatele mozaicuri — dar e de presupus că şi în exploa- 
tarea verticalităților, inclusiv ale celor care stabilesc defi- 
nitoriile contururi ale vieții, Radu Iaţcu rămâne același 
risipitor de imaginaţie, pe care îl ştiu dintotdeauna. 


% 


Nu cred că a mai existat, printre personajele ome- 
nirii, unul care să-i semene artistului ipoteştean Radu 
Iaţcu, boem pe care viaţa îl răsfaţă, pentru că şi el o tra- 
tează cu aceeaşi măsură. Afirmat ca grafician satiric, apoi 
ca pictor şi, mai nou, ca arhitect francez, Radu Iaţcu, pre- 
cum se zicea şi despre Vasile Alecsandri, s-a născut în 
România, dar s-a format francez. Vine des în ţară, când 
nu te aştepţi, ca să-şi descarce sufletul de taine şi de îm- 
pliniri. Povesteşte amuzat şi amuzant, te domină prin 
şarm şi inteligenţă, dar şi prin rasa de artist înnăscut şi nu 
făcut. 


Radu laţcu s-a născut libertate şi nici nu poate trăi 
altceva. De asta a ales şi l-a ales arta, ca tridimensio- 

nalitate a spiritului, ca să-şi exprime spaţialităţile cărora 
le-a fost ursit. Acolo, în dezlănţuit şi în lumină, Radu Iaţ- 
cu clocoteşte intens, fără să-i pese de urmele abandonate 
pe ierburile din toate cele patru zări ale lumii. 

Doru HALIP 


Artist desăvârşit, ba pictor, ba sculptor, ba poet, 
ba muzician, în ciuda faptului că se foloseşte doar de apa- 
rate de fotografiat, Doru Halip înseamnă şi o parte din 
duioşia rar zăribilă a sufletului meu, adeseori... postată, 
cu semnătura artistului, şi în paginile acestui blog. 


Era un copilandru, când l-am cuoscut, în redacția 
splendidului ziar „NordPress”, al fraţilor Ghiţă, Vasilică 
şi Ionică Iftode, dar clocotea de neastâmpăr creator aşa 
cum numai izvoarele de munte o pot face, de o prospe- 
țime a imaginaţiei şi de o puritate a trăirilor unice în felul 
lor. 

] se citeau, şi încă i se mai citesc, pe chip atât de 
limpede aceste două trăsături, încât Florin Piersic, jignit 
în paginile „NordPress”, înainte ca ziarul să fi fost cum- 
părat de fraţii Iftode, nu a avut inimă să nu se lase foto- 
grafiat şi răs-fotografiat de Doru Halip, când înlăcrimat 
de amintiri, când descurajat de „democraţia” românească, 
dar mereu profund, interiorizat adică în trăiri pe care nu 
le mai arătase nimănui. 


Puteţi vedea fotografiile acelea, pe site-ul meu, 
ilustrând episoadele din „Piersicii Bucovinei”. 


Doru Halip era şi a rămas o rază de lumină, aido- 
ma celei furişate, printre scânduri, în vechile gospodării 
ţărăneşti, doar pentru a desluşi fărâme de fabulos. Avea, 
şi le va avea veşnic, şi aptitudini de mare portretist, care 
ştie, aproape atavic, să-şi valorifice formidabila intuiție 
de vânător de stări sufleteşti. Era, care va să zică, un 
artist autentic, aşa că, încă de pe atunci, puneam să-i fie 
semnate lucrările, chestie care nu i se mai întâmplase. 


Respectându-ne, s-a durat, în noi şi între noi, o 
prietenie care mă onorează. În fond, e minunat să fii pri- 
eten şi cu un înger de om. Aceste rânduri răzlețe, dar 
duioase, au fost provocate de faptul că, peste mai puţin 
de un ceas şi jumătate, Joi, | august, Doru Halip îşi sărbă- 
toreşte naşterea. 

Lucian HARŞOVSCHI 


Lucian Harşovschi, viceprimar al Sucevei, este un 
om tânăr, care şi-a început înțelept cariera politică, prin 
iniţieri în administraţie, săvârşite după moda austriacă de 
odinioară, când nu aveai voie să candidezi, fără să te fi 
pregătit şi calificat, mai întâi, pentru domeniul în care 
visai să te realizezi. lar Lucian Harşovschi, care, în al 
doilea mandat de viceprimar, acceptă şi îşi asumă atribu- 
țiuni din ce în ce mai grele şi mai dificile, practic îşi 
şlefuieşte şi defineşte potenţialul, nu neapărat pentru o 
carieră viitoare, ci poate că mai curând pentru sine, 
pentru a se simți bine între semeni, fiindu-le de folos. 
Dar, oricum ar fi, tinereţea trăită cu folos îi va fi întot- 
deauna de ajutor. 

Almir HASANBEGOVIC 


Într-un azi de adineauri, a văzut lumina zilei, în 
Zenica, din Federaţia Bosnia şi Herţegovina, un flăcău cu 
sufletul categorică şi definitivă „Odă a bucuriei”, pe nu- 
me Almir Hasanbegovic, unul dintre cei mai frumoşi mu- 
zicieni rock din lume, pe care am avut bucuria de a-l 
cunoaşte în 23 august 2012 şi de a-l revedea în 21 august 
2015, în şanţul de apărare a Festivalului „Bucovina Rock 
Castle”. Scriam, atunci, în 2015, despre sărbătoritul zilei 
de astăzi: „Nu am întâlnit, printre muzicieni, oameni mai 
spirituali decât cei de la „Dubioza Kolektiv”. Ambii 
solişti îmi sunt prieteni de durată (Petar e fiul meu, pentru 
că taică-său e sosia mea: se speriase, acum doi ani, când a 
dat cu ochii de mine, surprins de faptul că-l găsea, aici, 
pe tatăl de acasă), dar Almir, fire năvalnică şi generoasă, 
un alt descheiat la suflet (pe lângă Florin Piersic), e bucu- 


275 


ria mea, la fiecare reîntâlnire, copleşindu-mă cu ghiduşii, 
pe care aparatul de fotografiat rar le ratează”. 


În 23 august 2012, Dubioza Kolektiv a cântat îm- 
preună cu trupele româneşti Speak Floyd, Okra, Alterna- 
tiv Quartet, Chilli Familli şi Travka. În 21 august 2015, 
Dubioza Kolektiv a cântat, la închidere, în aceeaşi seară 
cu trupele Basska, Travka, Luna Amară şi Zdob şi Zdub. 
După aceea, nu ne-am mai putut permite să-i aducem, 
pentru că trupa devenise una de mare succes în întreaga 
Europă şi, cum aparţineau unei mari case de producţie, 
nici ei nu mai puteau negocia favoruri pentru Suceava şi 
nici noi nu ne mai puteam permite, cu un buget veşnic 
prea mic, să aducem şi pentru a treia oară Dubioza 
Kolektiv, la Bucovina Rock Castle, dar am rămas apro- 
piaţi şi încă ne bucurăm împreună şi pentru izbânzile lor, 
şi pentru cele ale noastre. Cu sentimente frăţeşti, cu soli- 
daritate de neam distinct şi inconfundabil, cel al muzicii 
rock. 


Dar astăzi, undeva, la Stara Zenica, în Federaţia 
Bosnia şi Herzegovina, în miezul unui peisaj muntenesc 
aproape identic celui bucovinean şi cu obiceiuri lumeşti 
asemănătoare, fratele nostru Almir Hasanbegovic îşi săr- 
bătoreşte ziua de naştere, aşa că ne teleportăm sufletele în 
preajma lui, ca să-l răpim, dimpreună cu toţi petrecăreții, 
şi să-l aducem la Suceava, în şanţul care, odinioară, apăra 
Cetatea Sucevei, iar de o vreme apără doar Bucovina 
Rock Castle. Astăzi, în casa mea, va cânta numai Dubi- 
oza Kolektiv, pe toată durata cât voi scrie ce am de scris. 

Emil HAVRILIUC 


Drum | 


1- 


Remarcabil compozitor de romanțe și un muzici- 
an complex, care a lăsat amprente durabile pe arta suce- 
veană a spectacolului, Emil Havriliuc a încântat, de 
curând, Suceava prin minunata reluare a operetei „Crai 
nou”, pe care o presoară, din când în când, pe cerul senin 
al memoriei românești. În urmă cu vreo câţiva anişori, de 
Paşte, Emil Havriliuc făcuse şi incredibilul concert cu 
instrumente tradiţionale din lemn, sub impresia poemului 
„Se naşte Dumnezeu”, de Vasile Gherasim, concert care 
pornea de la sunetul din ce în ce mai aglomerat al toacei, 
urca, prin doina lui Silvestru Lungoci, spre esenţa expres- 
sivității sublime a spiritului românesc, „Balada” lui Ci- 
prian Porumbescu, apoi, iarăşi, prin doina lui Lungoci şi 

prin ritmicități de toacă, deschidea calea spre consacrarea 
în veşnicie a destinului neamului nostru. 


Autor de creații muzicale, de creaţii scenice şi de 
cărți, om de o nobleţe inconfundabilă, Emil Havriliuc în- 
seamnă o personalitate unică a Bucovinei, care face parte 
din însăși ființa noastră spirituală. 

Gabriela HAVRILIUC 


Gabi Havriliuc, una dintre colegele noastre de la 
Centrul Cultural „Bucovina”, e un zvâcnet continuu, un 
freamăt de dinamism şi de hărnicie, adică o parte din 
discreția din culisele culturii sucevene, care-i asigură 
acestei culturi elemente de siguranţă, de năzuire şi de 
confort. lubeşte atât de vibrant ceea ce şi prin truda ei se 
înfăptuieşte, încât, şi în zilele libere, e prezentă la mani- 

festările care-i sunt pe plac, căutându-şi un loc discret în 
public, cu care, de altfel, se şi identifică. 


Gabi Havriliuc este atât de împătimită de frumu- 
seţea actului creator, încât devine, subconştient, o trăsătu- 
ră a tuturor dumnezeieştilor întâmplări care ţin de artă. 
Cu statul de salariat, Gabi este mai mult decât atât, prin 
pasiune, printr-o nestăvilită sete a sufletului şi a minţii şi 
printr-o solidaritate aproape mămoasă cu întâmplările cu 
adevărat vii ale Sucevei. 


Gabriela Havriliuc este colega noastră, a celor de 
la Centrul Cultural „Bucovina”; colega şi prietena fiecă- 
ruia dintre noi, pentru că s-a născut cu un suflet luminos 
ŞI cu o fire dinamică, iar aptitudinile implicării firești în- 
tru slujirea culturii nu pot fi vreodată nereceptate. S-a 
născut în celebrul neam al muzicienilor Havriliuc din Si- 
minicea, dar are propria ei personalitate, o personalitate 
distinctă, deci inconfunabilă, în care valorile umane pri- 
mează şi definesc, semnifică și ierarhizează. 


Gabriela Havriliuc, Gabi de la Centrul Cultural 
„Bucovina”, e o zi de primăvară, care împrospătează 
cerul şi pământul cu o cumsecădenie şi cu o generozitate 
netrucate, ci respirate odată cu viaţa, de care se bucură cu 
aceeași dezarmantă seninătate. Gabi este un model de 
echilibru, de la care ne inspirăm şi împărtăşim, ori de 
câte ori ne zburătăcesc vremuirile. 

Dimineaţă, când încă mai documentam povestea 
satului în care colega mea, Gabriela Havriliuc, îşi are 
rădăcinile, mi-am propus ca, imediat ce termin hronicul 
Siminicei, să scriu despre ea. Mai târziu, pe când discu- 
tam telefonic cu domnul Preşedinte Gheorghe Flutur des- 
pre posibilitatea de a face sau nu, la sfârşit de iulie, 
Bucovina Acoustic Park la Vatra Dornei, iar mi-am 
propus să scriu despre colega mea de festivaluri, Gabriela 
Havriliuc, care, astăzi, întinereşte cu un an — şi nu-i 0 
gratuitate ceea ce am spus, pentru că am întâlnit-o 1eri şi 
am constat direct că aşa este. Iar acum, când în sfârşit am 
găsit răgazul de după Mihalcea -— sat care mi-i drag, deşi 
nu l-am văzut vreodată, pentru faptul că Bogdan al III-lea 
ameninţase Bistriţa cu represalii militare, dacă nu-i face 
dreptate „omului şi iobagului nostru, Matei din Mihal- 
cea”, nu mai ştiu ce să scriu despre „omul şi iobagul nos- 
tru”, al celor de la Centrul Cultural „Bucovina”, Gabi, 
prieten care îmi reaminteşte şi de cele două condiţii 
fundamentale ale vremurilor voievodale, „slujba şi cre- 
dinţa”, care fac parte din firea înnăscută a Gabrielei Ha- 
vriliuc, atunci când vine vorba de implicarea într-o mani- 
festare culturală sau alta. lar dacă nu ştiu ce să mai spun, 
îmi aflu scăparea, tot în trecut, într-o formulă secretă a lui 
Vlad Ţepeş, de care mă tot folosesc de ceva vreme în- 
coacece: La mulţi ani, Gabi Havriliuc, şi dumnezeu să ni 
te ţie numai întru bucurie! 

Constantin HORBOV ANU 

Dincolo de aparențele acestei lumi, oarecum triu- 
mfală, există micimea fiinţei umane, adică o zbatere exis- 
tenţială ciudată şi, oficial, refuzată, caracterizată, în pri- 
mul rând, de suficienţă, de resemnare, de licăriri fărâ- 
miţate de bucurie şi de o dezlănţuire năucitoare de efeme- 

ritate. Lumea aceasta, pe care o dosim, cu tenacitate, în 

subconştient (nici măcar în intimitatea sufletului nostru 
nu ne-o asumăm) este o zbatere neglorioasă, în care zâm- 

betul, dar şi omenescul, în general, capătă, ca trăire, 
dimensiuni epopeice, omul, bietul om, împovărat de vre- 
melnicie, izbutind evadări neglorioase, dar pline de uman 
şi de umor, care-i permit să devină stăpânul clipei, dar cu 
făloşenia proprietarului de veşnicie. Lucian Blaga spunea 
că în fiecare dintre noi stă pitit câte un atentator la 
autoritatea Marelui Anonim, iar instinctul revoltei se 
manifestă prin brutalitatea cu care încercăm să impunem, 
celor din jur, propriul eu, cu micile lui plăceri şi făloşenii, 
cu ridicolul veseliei banale, care descinde mai ales din 
situaţii, dar şi dintr-o dezinvoltură a precarităţii limba- 
ului. 


Lumea aceasta şi, totodată, lumea aceea, nefiresc 
de aceea, splendid zugrăvită, cândva de Saltâkov-$Şcedrin 
(„Târguşorul Okurov”, „Mlaştina Glupovenilor” etc.), 
este, de fapt, universul ctitorit, prin descoperire şi redefi- 
nire, de către umorul românesc, în ciuda faptului că o 
bună parte dintre povestirile lui Gogol, ale lui Aleko 
Konstantinov („Bai Ganiu”) sau ale lui Şalom Alehem 
(„Halal de mine, sunt orfan”, de pildă), sugerează univer- 
salitatea hazoasei nimicnicii a societăţii omeneşti. lar în 
umorul românesc, suceveanul Constantin Horbovanu 
ocupă un loc distinct, probat prin cartea „Înţelepciunea 
umorului”, o carte construită, în ciuda diversificării dis- 
tincte a genurilor (cugetări, proze umoristice şi epigra- 
me), în spiritul unităţii unui roman bine chibzuit şi inedit 
înfăţişat semenilor. 


La o lectură atentă, cugetările lui Constantin Hor- 


bovanu întrezăresc, în sensul conturării, o adevărată ple- 
iadă de personaje, care au sau doar vor să pară că au ceva 

de spus, personaje cu greutate, aproape filosoficoase, ca- 
re definesc lumea cu metode aforistice („Praful nou dis- 
truge istoria veche”, „Nu-mi pare rău că îmbătrânesc. 
Numai să nu fie în zadar”, „Spre deosebire de minciună, 
adevărul se naşte o singură dată” sau „În viaţă, nu regreta 
ce n-ai făcut. Regretă ce-ai făcut în mod regretabil”), aşa 
cum există şi personaje gen Gâgă, care rostesc adevăruri 
importante, printr-un enunţ aparent banal, deci tradiţional 
pontos („Omul care nu latră muşcă”, „Omul pentru oa- 
meni este lup. Dar pentru lupi?”, „E atât de statornic în... 
nestatornicie!” sau „Nevasta blândă zgârie rău!, spunea 
un celibatar”). Se identifică, în astfel de cugetări, inspirat 
înşiruite, un adevărat dialog al orgoliilor pământeşti, or- 
golii care se vor dezlănţui, cu adevărat, în prozele umo- 
ristice, care au nevoie de asamblare, în modul nostru de a 
le recepta, dacă vrem, cu adevărat, să retrăim istoria ulti- 
milor patru decenii ale Sucevei, târg provincial moldove- 
nesc în care nimic nu se schimbă, în ciuda faptului că 
apelativul „tov.” sau „tovarăş” a fost abandonat cu cel al 
statutului de stăpân, de proprietar, adică „domn”. 


În prozele umoristice, reperele importante ale vie- 
ţii provinciale sunt asociaţia de locatari, crâşma, reveli- 
onul şi familia, în universul acesta intim (al familiilor 
sucevene) ivindu-se, arar, personaje cu adevărat lumi- 
noase şi dinamice: copiii. Horbovanu are o complicitate 
afectivă dezarmantă cu copiii, soldată cu o adevărată 
încărcare energetică, lesne tansferabilă cititorului. 


Personajele, începând cu personajul-autor, cons- 


truit voit ca un reper cenuşiu al unui univers cenuşiu, au, 
în ele, resemnarea românească, admirabil sesizată de Ga- 

briel von Spleny, dar şi de pe nedrept uitatul prozator 
Em. Grigorovitza, o resemnare deghizată, perdeluită cu 
bucuria nesemnificativului, deci cu umor. Personajele 
aparţin şi definesc proletcultismul, cu „valorile” lui desu- 
ete, menținute, din păcate, şi în prezent, şi în viitorul 
apropiat, devastatoare, pentru civilizaţie, dar nu şi pentru 
provincialism, fiind inițiativa, care promovează auto- 
ritatea şefilor de asociaţii de locatari sau a băncosului 
Titi, personaj care face colaje-întâmplări din bancurile 
vremii, asupra unei lumi arţăgoase, dar fidelă iniţiativelor 
obşteşti, prin care deja se simt potenţate până la impor- 
tanţă. 


Genul acesta de umor, care şi-a trăit anii de glorie 
în perioada cunoscutei reviste „Urzica”, umor în care 
cotidianul şi, deci, obştescul, reprezintă repere de bază, 
are, în Constantin Horbovanu, un exponent bucovinean 
singular, umorul Bucovinei fiind, de-a lungul vremilor, 
fie pamfletard (dar cu numai doi reprezentanţi, adică 
Mihai Teliman şi lon Grămadă), fie epigramistic (gen în 
care au excelat George Voevidca, Vasile Bogrea, Eusebiu 
Hotinceanu şi Apolo Bolohan). Înrudiri discrete pot fi 
aflate doar cu câteva dintre povestirile lui Em. Grigo- 
rovitza, deşi primul traducător şi editor al operei emi- 
nesciene în spaţiul german, nu s-a dorit şi umorist, dar 
înţelesese că umorul poate reda cel mai bine „lumea 
măruntă”, cum o numea lorga, a cotidianului fără de 
pretenţii („Omul păţit”, de pildă). 


Prozele umoristice ale lui Constantin Horvovanu, 


ca şi cugetările lui, probează „înţelepciunea umorului” 
românesc, dar şi al horbovanismului în sine, remarcabile 

fiind „Angelica” (prima proză pe care a publicat-o în 
„Urzica), „Ceasul”, „Ghetele”, „Lovituri”, „Imaginaţie”, 
„Nimic paranormal!”, „Papucii, la uşă!”, „Răzbunarea”, 
„Soarta preşedinţilor”, „Să nu mai laşi uşa deschisă!”, 
„Abaterea de la un principiu”, „Biletele de la Amara”, 
„Maşina de cusut”, „O soacră model”, „Viaţi paralele” şi 
aşa mai departe, deci părțile constitutive ale unei tulbu- 
rătoare fresce a târgului provincial, ursit unui conserva- 
torism anihilator pentru toţi vecii, şi târgul, dar şi conser- 
vatorismul, numindu-se, printr-o nedreaptă, dar eficientă 
ursire, Suceava. Târgul Sucevei, cel fără de memorie, cel 
de după gloriile de odinioară, cel care seamănă, cum su- 
gera Wickenhauser, cu o regină părăsită, care-şi acoperă, 
cu vălul cotidianului anost, vestigiile ofilirii, suprapuse 
hidos peste frumuseţea-i măreaţă, de altădată, pentru care 
atâţia împărați şi regi s-a bătut cu încrâncenare. 


Epigramele, cu premii importante obținute la con- 
cursuri de umor din ţară, cu rare excepţii de agresivitate 
civică („De Moş Nicolae”: În loc să vină, stă năuc / Moş 
Nicolae şi se spune / Că daruri n-are unde pune / Fiindcă 
tot... cizmele conduc!”), înseamnă, adesea, extensii ale 
cugetărilor („Dilemă modernă”: O Evă, cum cuvinte n- 
am / Din alea, fără de perdea, / S-a rupt din coasta lui 
Adam / Şi s-a lipit de... coasta mea!), păstrând armonia 
provincială a unui umor dezarmant şi care nu creează 
probleme. 


Beneficiind de ilustrațiile artistului plastic Mihai 
Pânzaru-PIM (29, în interior, plus 2, pe coperţi, deci un 
adevărat... album de caricatură!), cartea „Înţelepciunea 
umorului”, de Constantin Horbovanu, înseamnă o primă 

apariţie, şi editorială, dar şi creatoare, a unui gen literar 
care nu a făcut epocă în Bucovina, cel umoristic. Tocmai 
de asta, împătimit consumator de umor fiind, am ţinut să 
apară această carte, pe care o salut fără rezerve, ba chiar 
cu un entuziasm pe deplin conştient de susţinerile sale. 

Rareori şi doar la Vatra Dornei, Corlata, Gura 
Humorului şi Calafindeşti mi-a fost dat să văd un public 
precum cel care s-a adunat, astăzi, 19 mai 2016, în Sala 
„Elena Greculesi” a Bibliotecii Bucovinei „I. G. Sbiera” 
din Suceava, publicul lui Constantin Horbovanu. Un 
public care îi seamănă şi pe care el îi reprezintă, printr-un 
fel aparte al luminilor din noi, pe care îl numim umor. 


Un public tonifiant, care l-a reînviat pe cant- 
autorul Cornel Angelescu până la a izbuti unul dintre cele 
mai frumoase concerte ale sale, un public frate şi icoană, 
care îţi vindecă sufletul şi care i-a inspirat, în discursuri 
impecabile, pe toţi vorbitorii, începând de la Gabriel 
Cărăbuş, directorul bibliotecii, savurosul umorist Ştefan 
Stroe, George Sauciuc, Gabriela Teişanu, Tiberiu Coso- 
van, Mircea Sfichi, Mircea Nanu Muntean sau tânăra 
critic de artă, „fata adoptată” spiritual de Constantin Hor- 
bovanu, şi pe care n-am izbutit să o pozez, pentru că era 
argint viu, inclusiv prin spirit, nu alta, sau domnul pro- 
fesor de literatură din Udeşti, al cărui nume, dintr-un 
lapsus inexplicabil, îmi scapă acum. 


Discret, radiind de fericirea sărbătorii sale, de 
trăirea „Cu cărțile pe faţă”, Constantin Horbovanu respira 

cu nesaţ şi cântecele lui Cornel Angelescu, şi cuvintele 
care îi omagiau şi caracterul, dar şi „umorul de caracter”, 
cum inspirat a formulat domnul profesor de literatură din 
Udeşti, caracterizând literatura pe care o scrie şi publică 
umoristul Constantin Horbovanu, cartea lansată fiind in- 
trodusă în programul editorial al Centrului Cultural „Bu- 
covina”, la fel de inspirat, de managerul Viorel Varvaroi. 


Prietenii lui Constantin Horbovanu, care, din di- 
verse motive obiective, au ratat evenimentul, îl pot retrăi, 
în curând, pentru că Lucian Căluşeriu, tânărul meu coleg, 
va posta filmul minunatei întâmplări, cu umor, cu muzi- 
că, cu oameni şi cu o carte, imediat după prelucrare, iar 
noi vă vom da de veste. Noi, pentru că am fost însoţit, în 
organizarea manifestării, de cea mai bună echipă de slu- 
jitori ai culturii care există în acest judeţ: Dănuţ Lungu, 
Corina Scîntei, Gheorghe Senciuc şi Lucian Căluşeriu. 


Ce a mai urmat? Din câte îmi aduc eu aminte, a 
urmat o întruchipare a deplinei fericiri, un zvâcnet dum- 
nezeiesc al sufletului, prin care Constantin Horbovanu s- 
a închinat, cu evlavie, cititorilor săi. Ceea ce, în fond, fac 
ŞI eu, acum, într-un pieziş al nopţii de mai. 


%* 


Ziua de astăzi, care vine după Mihnea Blidariu şi 
după Roman Istrati, nu-şi putea afla un proprietar mai 
potrivit decât umoristul Constantin Horbovanu, om cu 
suflet croit din pâine caldă şi cu un zâmbet, inclusiv în 
proza lui umoristică, aidoma unui revărsat de zori înspre 
călimările cu simţire ale lumii. 

Constantin Horbovanu a răzbit spre spiritualitate 
din prea multă cumsecădenie şi pentru că şi noblețea su- 
fletului este îndreptățită la „pecetea dumnezeirii”, cum 
zicea Pumnul, subliniind importanţa socială și istorică a 
împlinirii unei limbi, pe vatra sacră a zămislirii sale. 
Autor de proze umoristice, de epigrame și de superbe şi 
adânci cugetări, Constantin Horbovanu există doar între 
reperele umanismului celui mai netrucat, în a cărui pere- 
nitate sufletul şi mintea lui îşi găsesc şi premeditarea, dar 
ŞI consecinţa justificării. 


Pentru că, timp de o viață de om, nu a căutat decât 
sensurile luminoase ale vieţii, pe care îndeobşte le numim 
umor, suceveanul Constantin Horbovanu poate fi 
conside-rat, mai ales astăzi, când îşi sărbătoreşte naște- 
rea, de râsul zilei. Și asta pentru că numai gândul la el 
izbuteşte să mă însenineze. Şi nu doar pe mine. 


Excelent în născocirea de cugetări şi de aforisme, 
foarte bun în prozele sale umoristice şi, doar uneori, 
inspirat în epigramă, Constantin Horbovanu, singurul 
umorist de rasă pe care îl mai are Suceava, este omul în 
care respect discreţia şi înțelepciunea celor care ştiu să 
trăiască viaţa ca pe un dar dumnezeiesc, deci aidoma unei 
nesfârşite sărbători. 


Sărbători marcate, sporadic, de cărți de umor în- 
delung premeditate şi lucrate cu o responsabilitate aparte, 
pentru că, în fond, umorul este o chestiune foarte, foarte 
serioasă. lar între cărțile lui și omul de fiecare zi Cons- 

tantin Horbovanu nu există discrepanțe, ci doar o stare de 
veşnic surâs tămăduitor. 


Cel mai odihnitor dintre toţi prietenii pe care îi am 
— cum îl caracterizase fiică-mea Cozmina, umoristul 
Constantin Horbovanu, s-a născut „a doua zi, după Ro- 
man Istrati”, în 8 septembrie, iar principala lui calitate, în 
afară de aceea de a vedea şi trăi, întotdeauna, aura lumi- 
noasă a întâmplărilor, este cea de pătimaş consumator de 
frumos, inclusiv de literatură. În aceste circumstanţe, 
Constantin Horbovanu este o prezenţă, mereu atentă şi 
plină de afecţiune, în întregul hronic al clipitelor astrale 
ale Sucevei, pe unele împlinindu-le cu vorbe pline de 
duh, cu panseuri surprinzătoare şi, tocmai de aceea, pline 
de farmec. Ştiu că lucrează o nouă carte de proză umo- 
ristică, pe care intenţionează să o publice în 2019, 
rezervându-mi onoarea de a o citi primul (fiecare carte, 
indiferent de autor, are nevoie de o corectură neutră), 
ceea ce nu mi se întâmplă, şi în cazul lui, pentru prima 
oară. Dar îi trec îngăduitor cu vederea privilegiile la care 
mă supune, pentru că umoristul Constantin Horbovanu 
este prietenul meu şi, mai adineauri, tocmai am terminat 
borcanul cu zacuscă, făcută de doamna Livia, cu care m-a 
acontat de curând. În fond, trebuia să mă înfrupt şi eu din 
sărbătoarea singurului umorist pe care îl mai are oraşul în 
care locuim şi ne bucurăm de miracolul vieţii omeneşti. 

Adâncul ascuns al zicerilor noastre de fiecare zi, 
pururi surprinzător şi plin de farmec, a însemnat şi 
înseamnă tentația scriitoricească a ultimului mare umorist 
al Sucevei, Constantin Horbovanu. Tocmai din această 
cauză, dacă nu cumva pricină, Constantin Horbovanu, 
specializat în remarcabile aforisme, a plusat şi înspre 
umorul de situaţie, schiţele şi prozele lui răzbind, odi- 
nioară, spre revistele şi emisiunile de umor din întreaga 
țară, asigurându-i, atunci o notorietate pe deplin meritată. 
Mai târziu, când societatea românească a lunecat spre 
gâlceavă şi primitivism spiritual, Constantin Horbovanu a 
început să-și lucreze cărțile de umor, care, prin voia 
ursirii au apărut una după cealaltă, de parcă aveau rostul 
de a-l provoca spre alte scrieri, spre popasuri mai înde- 
lungate şi mai trudnice la masa de scris. Încet, încet, soci- 
etatea noastră a început să se dezvăluie, în paginile lui 
Constantin Horbovanu așa cum este, ba chiar luminoasă 
prin naivitatea ei entuziastă, specifică unui neam care nu 
mai are înţelepţi, ci doar prostul așezării, faţă de care toți 
ceilalți se simt şi se cred geniali. lar tuşa aceasta a 
vânturărilor de identități reale caracterizează, în primul 
rând, lumea plină de haz nevinovat, datorat inconştienței, 
care ni se dezvăluie din paginile ultimului mare umorist 
al Sucevei. 


Constantin Horbovanu este ultimul umorist al Su- 
cevei. Are drept antecesori pe legendarii Mihail Teliman 
Eusebiu Hotinceanu şi Ştefan Stroe, faţă de care se 
diferențiază prin umorul de situaţie şi prin esenţializarea, 
aproape lirică, numită aforisme, deşi el, iarăşi printr-o 

superbă modestie, le numeşte „însemnările unui trecă- 
tor”. Dar fiecare însemnare este, în fond, un poem într-un 
singur vers, care are, însă, şi verb. 


În proza lui umoristică, dincolo de comicul de si- 
tuaţie, evoluează, mărşăluieşte dezorientată şi se defi- 
neşte lumea obişnuită, iar Constantin Horbovanu izbu- 
teşte, în conturarea ei, să sugereze şi eroismul, şi marti- 
riul bietei societăți omeneşti, din care toţi facem parte, 
indiferent de amăgirea care ne dă putere de viaţă (poli- 
ticieni, artişti, sportivi, funcţionari, slujbaşi — doar un sta- 
tul conjunctural, care ne împiedică să ne desluşim, fie- 
care în parte, aşa cum suntem). Şi tocmai de asta, pe bună 
dreptate sublinia prozatoarea Gabriela Teişanu, cea care 
l-a „uns” Senior al Scrisului Bucovinean, că umoristul 
Constantin Horbovanu este un contribuabil la starea ge- 
nerală de fericire, cioplind zâmbete chiar şi în materialele 
care, aparent, nu sunt propice zâmbetului. O poţi face 
doar dacă eşti ursit, doar dacă te-ai născut cu un suflet 
proaspăt şi plin de căldură, doar dacă te fascinează lu- 
mina până într-atât, încât să simţi nevoia, precum un ţă- 
ran din poezia lui Mircea Streinul, să iei în braţe snopi 
din soarele care ţi-a năvălit în ogradă şi să-i împrăştii prin 
câmpuri şi fânețe. 


Am observat, astăzi, o oarecare sfiiciune la Cons- 
tantin Horbovanu faţă de dimensiunea poeţilor Constan- 
tin Hrehor şi Alexandru Ovidiul Vintilă, adevă- 
raţi „aristocrați ai simţirii”, deşi în firea lui omenească, 
dar şi în cărţile pe care le-a scris şi publicat până acum, 
eu şi mulți alții am desluşit aceeaşi nobleţe, cu care te 
naşti, fără să o poţi contraface vreodată. Constantin 

Horbovanu înseamnă, în literatura din acest nord de ţară 
românească a Moldovei, o fereastră deschisă, prin care 
nu conteneşte să strige: „Oameni, vă iubesc!”. 

Celebru, în tinereţe, datorită scenetelor interpreta- 
te, în emisiunile de umor ale postului naţional de radio, 
de mari actori români, dar şi datorită schițelor şi aforis- 
melor (însemnările unui trecător”), publicate în „Urzica” 
şi în presa locală, umoristul Constantin Horbovanu dă 
contur, de câţiva ani încoace, prin cărțile sale, unui dezar- 
mant „Mare e grădina ta, Doamne!”, care surprinde și 
caracterizează, cum nu se poate mai bine, lumea în care 
trăim. Horbovanu râde, ca să nu plângă, dar o face cu 
eleganţă şi deloc ostentativ sau arogant, cu înțelepciunea 
înțelegătoare a unui cronicar, în trecere prin vremuri, 
izbutind cărţi interesante, precum Înţelepciunea umo- 
rului, 2014; Cu cărţile pe faţă, 2016; Așa-i românul!, 
2019. Le-am fost martor, le-am înţeles arhitectura as- 
cendentă, de la temelia solidă a aforismelor, până la 
acoperişul trainic al dezinvoltelor sale schiţe, cartea de 
faţă, Cu câinele la plimbare, însemnând, de fapt, o pre- 
umblare a privirilor înțelegătoare, de umorist înnăscut, 
peste păcatele lumii în care trăim şi în care nimeni nu 
este infailibil, nici măcar umoristul. De fapt, asta este și 
principala calitate a literaturii umoristice „marca” Horbo- 
vanu: nu judecă pe nimeni, nu se substituie nici unei 
instanțe pământeşti sau divine, ci doar înfăşură în lumina 
cuvântului ceea ce poate trece neobservat, în absența 
unor întăriri ale contururilor. 


293 


În scrisul său, mereu însetat de noi începuturi, 
Constantin Horbovanu este o sinteză existențială, în care 
„cei care au păşit în Anul Nou cu zâmbetul pe buze, vor 
zâmbi tot anul”, în cazul de față „Anul Nou” însemnând 
fiecare proză nouă, fiecare cugetare, care deja lunecă dis- 
cret spre miniatura satirică, prin care ni se oferă şansa tih- 
nei surâzătoare. Hohotul de râs nu este o țintă a conse- 
cinţelor lecturii, pentru că surâsul are mai mult bun simţ, 
deci şi înţelepciune, pe când hohotul înseamnă o dezlăn- 
țuire brutală, o descătușare și o detaşare care nu mai lasă 
loc şi meditării, cu sau fără tentaţiile moralizatoare, de 
care fiinţa umană nu va scăpa niciodată, pentru că ştiut 
este că doar „cel care nu iubeşte, nu are inimă; iar omul 
fără inimă nu te va încălzi niciodată, nici sufletește nici 
trupește”. lar Horbovanu are o inimă cât roata cerului, 
doldora de dragoste nu doar pentru minunata vremelni- 
cie, pe care o numim viaţă, ci și faţă de toate personajele 
acestei epopei divine, pe care o tot scrie bunul Dumnezeu 
sau, dacă vreţi, soarta ratărilor şi împlinirilor existenţiale 
individuale. 


Aidoma omului străzii, care cânta, în vreme ce 
răscolea prin pubele, explicând dezarmant trecătorilor 
(„Cânt pentru că sunt sănătos”), umoristul înseamnă o 
perspectivă la fel de luminoasă asupra lumii, în care 
„sunt oameni care ne vorbesc de rău şi oameni bucuroşi 
că suntem vorbiţi de rău”, neuitând că precizeze că „ulti- 
mii sunt mai periculoşi”, iar produsele literare ale scriito- 
rului capătă, mai ales în cazul „însemnărilor unui trecă- 
tor”, dimensiunile unui adevărat roman existenţial, în po- 
fida falilor identităţilor distincte. Cugetările fac parte 
dintr-un întreg și narează, deloc epic, dar cu o forță epică 

uluitoare a întoarcerii în întreg, sensurile care ne scapă, 
din superficialitate sau din perspectiva unor „oameni care 
trăiesc din roadele pământului; de aceea sunt şi cu banii 
şi cu moralul la pământ”. 


În treacăt şi în final fie spus, Constantin Horbo- 
vanu, scriitorul sucevean de literatură satirico-umoristică, 
a izbutit, şi prin această nouă carte, să se definească drept 
„Cel care iubeşte (şi) vede lumea în culori mai vii şi mult 
mai sănătoase”. 

Marcel HORODINCĂ 


Posesor al unei splendide voci de bariton, care l-a 
impus cu un rol de personaj care nu părăsea niciodată 
scena în opereta „Crai nou”, actor înnăscut, cu perfor- 
manţe pe scena deja legendarului Teatru „Matei Millo” 
din Suceava şi, nu în ultimul rând, tenace slujitor al 
culturii, colegul nostru Marcel Horodincă s-a pensionat, 
în urmă cu vreo doi-trei ani. Dar sufletul şi mintea (se 
numără printre cei puţini, care le au neştirbite pe amân- 
două) i-au rămas la Centrul Cultural „Bucovina”, aşa că 
ne mai vizitează, măcar o dată pe lună şi maximum o 
dată pe săptămână. lar sosirea lui se transformă, de 
fiecare dată, într-o zgomotoasă bucurie colectivă, între- 
ruptă sacadat doar de pupăturile colegelor, pupături care 
se revarsă asupra bietului Marcel ca o ploaie de vară. lar 
el, adoptând mimica unui copil nevinovat şi neajutorat, se 

apără în glumă, deşi se vede de la o poştă că-i merge la 
suflet expansivul tratament feminin. Astăzi, însă, o 
straşnică pecete a buzelor Gabrielei Teişanu avea să-l 
bage în bucluc pe savurosul nostru coleg Marcel Horo- 
dincă, pentru că, neştiind nimic despre amprenta de pe 
obraz, tocmai se pregătea să plece, inclusiv pe la câteva 
biserici, în corurile cărora cântă, pentru că peste tot este 
nevoie de un „ghiers” precum al lui. Am rezolvat eu pro- 
blema, pozându-l şi, când a văzut pozna Gabrielei, s-a 
făcut de un roşu uniform, din cap, până în picioare. Că 
doar nu avea să se lepede de dulceaţa vizuală a sărutului, 
la o vârstă în care somnul e scurt, iar nopțile, mult prea 
lungi. Mai ales el, Marcel Horodincă, este, dintotdeauna 
şi pentru totdeauna, idolul femeilor! 

Octavian-Nicolae HORVATH 


Ca om, nu prea are egal. Ca muzician, şi-a între- 
cut chiar și propriile așteptări. Ca poet, deja locuieşte în 
„ghetoul de aur” al deplinei împliniri artistice. E timişo- 
rean, compune şi cântă cu două trupe româneşti exponen- 
Hale: „Implant pentru Refuz” şi „Blazzaj”. Se numeşte 
Octavian-Nicolae Horvat, dar şi-a ales nume de scenă un 
final de diminutiv care nu-mi place: Vita. Aşa că prefer 
să-i zic Tavi. 


Am ales cu premeditare această fotografie, în care 
Tavi „Vita” Horvath se afla, între doi prieteni, Mihnea 
Blidariu şi Andi Drăguşanul, la „Bucovina Rock Castle”, 
pentru că „Implant pentru Refuz” şi „Blazzaj” reprezintă, 

întotdeauna, la „Bucovina Rock Castle”, un minunat im- 
plant pentru cântec şi pentru poezie. 

Ceea ce preţuiesc la omul sărbătorit astăzi, în afa- 
ră de muzică, de verticalitate și de umanism, este poezia, 
poezia încleştată pumn sub aura armonioasă a fiecărui 
cântec. Poezia de dincoace de „ghetoul de aur” al non- 
existenţelor parvenitismului contemporan, poezia Implant 
Pentru Refuz şi poezia Blazzaj, poezia care ţâșneşte din 
sufletul lui Octavian Nicolae Horvath pentru a tămădui 
de prostie şi de resemnare identitățile genetice fără de 
leac ale meleagurilor mioritice. 


Tavi sau Viţă (nicidecum „Vita”, cum se auto- 
diminutivează) Horvath este un strigăt disperat în lumea 
care se risipește, pururi inconștientă de ursirea pe care și- 
o asumă. 

Constantin HREHOR 


Printre mesajele de Crăciun, am primit unul care 
îmi era cu adevărat destinat, semnat de poetul, publicis- 
tul, graficianul, muzicianul şi scriitorul Constantin Hre- 
hor. Un mesaj sau un gând? Un gând, o trăire existenţială 

tulburătoare, care îmi era doar mie adresată şi-n care îmi 
puteam descifra întregul destin de până acum, dacă nu 
cumva şi din viitor, dacă privim viitorul ca pe o înda- 
torire pe care conştient ţi-o asumi. Fără urări, fără cuvinte 
gratuite, Constantin Hrehor, şi cu vocaţia lui de slujitor al 
altarului — timp de o viaţă de om, se adresa sufletului 
meu, curăţindu-l şi îndemnându-l spre propria lui lumină, 
adică spre ceea ce, de regulă, numim iluminare. M-au 
tulburat cuvintele lui Constantin Hrehor, cuvinte de frate 
nelumesc, primit drept binecuvântare de la bunul Dumne- 
zeu. Cuvinte care durează, dacă ţi-i dat să le respiri în 
neîngrădita lor capacitate de împrospătare, şi cărora le 
rămâi pe vecie dator, în dimensiunea tainică a netruca- 
telor închinăciuni. Cuvinte care probau că, în cuprinsul 
nopţii sacre, un gând bun şi luminos se desprindea din 
aura celui mai important poet al Bucovinei de astăzi, ca o 
încredințare pe care numai astfel o poţi trăi. Mulţumesc, 
Domnule Poet, cu respectuoasă şi frățească plecăciune. 

Mihai HRINCESCU 


Are câteva trofee ale unor mari festivaluri naţio- 
nale câştigate. Se acompaniază cu cobza, iar repertoriul 
lui se bazează pe înregistrări vechi, făcute de bunicul lui, 
prin zona Rădăuţilor. Se numeşte Mihai Hrincescu şi are 
rădăcini în Arbore. Petrică Oloieru, care îi urmăreşte 
parcursul de ceva vreme, mi-a vorbit primul despre 
Mihăiţă Hrincescu, pe care l-am cunoscut la Solca, de zi- 
ua lui de naştere, pe când fonotecam „Chindiile”, deci 
cântecele ritualice de nuntă. Am stat alături, atunci, 
schimbând rar câte o vorbă, pentru că amândoi căzuse- 
răm captivi cântecului vechi românesc. Nu moldovenesc, 
nu bucovinean, ci românesc, adică nealterat, grație necu- 
noaşterii, de parvenitismul elitiştilor „ştiinţei” etno-fol- 
clorice. 

Nici astăzi, când Petrică Oloieru şi Răzvan Mito- 
ceanu au scos de sub colbul unui veac şi mai bine cânte- 
cele bucovinene — de data asta sunt bucovinene, pentru că 
au fost născocite de lăutarii bucovineni Niculai Picu, Gri- 
gori Vindereu, lon Batalan, Traian Bidirel, Iancu Paranici 
etc., dar şi pentru că au structuri specifice: fiecare horă e 
0 „boierească”, inclusiv prin dedicări, iar fiecare cântec 
începe doinit, pentru a exploda, aproape fără excepţie, în- 
tr-o dinamică şi neaşteptată veselă ritmicitate — nici as- 
tăzi, deci, nu am prea avut când sporovăi cu Mihăiţă 
Hrincescu, din aceleaşi pricini de captivitate în alt veac, 
undeva, între anii 1860-1880. 


Dumnezeieşte sună dansul popular „Ciocârlia”, 
cel care, după geniala prelucrare săvârşită de Grigoraş 
Dinicu, a devenit o capodoperă muzicală, adoptată de-a 
lungul, de-a latul şi în înaltul Balcanilor. Nu ştiu câţi au 
auzit vreodată sau dacă au auzit varianta veche, pe care o 
cânta şi taraful lui Ionică Batalan din Călugăriţa (Horod- 
nicu de Jos). Un cântec vechi românesc, „Sub o culme de 
cetate”, pe care îl ştiţi drept „Cântecul lui Iancu”, inter- 
pretat de Veta Biriş, are, în Bucovina vremii, un parcurs 
glorios şi sub titlul „Două fete spală lână”, diferind şi de 
vechea melodie, şi de varianta paşoptistă (Iraclie Porum- 
bescu a scris „Cântecul lui Iancu”, pe melodia „Sub o 
culme de cetate”), printr-o vioiciune surprinzătoare şi de 
o limpezime dusă până foarte aproape de puritate. „Hora 
Lenuţa” a lui Vindereu se reia, cu diferenţe novative de 
refren, drept „Hora Stăncuţa” sau „Hora lui Trifan”. Iar 
hora învățată de „micuțul Ciprian Porumbescu” de la lău- 
tarul Traian Bidirel din Stupca şi preluată, de la Ciprian, 

de Ion Batalan (pe când Batalan încă mai cânta cu Vinde- 
reu, iar Ciprian lua lecţii de vioară, ca gimnazist suce- 
vean, de la legendarul lăutar al Bucovinei), înseamnă, 
dincolo de frumuseţe, cu adevărat un „Ciprian Porum- 
bescu necunoscut”. Şi mai avem surprize: „Pasăre galbe- 
nă-n cioc” devine, în contextul pururi petrecăreţ bucovi- 
nean, „Am un leu şi vreu să-l beu”, în vreme ce „Rabdă 
inimă şi taci” avea să se constituie, ulterior, în filonul 
melodic pentru cunoscutul „Mugur, mugurel”. Şi aşa mai 
departe, cale de 30 de cântece uitate (operator: Lucian 
Căluşeriu), inclusiv o horă cu text post-paşoptist, intitula- 
tă „Hora Daciei” — frumoasă melodic, şubred text. 


Dimineaţă, când am scris că urmează o zi dumne- 
zeiască, am avut o premoniţie corectă. Încă-mi sună în 
auz, pe lângă „Ciocârlia”, minunatele „boiereşti” ale lui 
Grigori Vindereu: „Cozăceasca”, „Arcanul” (mai frumos 
şi decât varianta lui Picu, notată de Mikuli), „Rusasca” şi, 
desigur, amuzantele lui satire la adresa domnilor îmbră- 
caţi „nemţeşte”, precum „Hai, raci cu nădragi!” sau „Pâc! 
Pâc! Pâc!”. Şi ne-au mai rămas doar vreo 30 de cântece 
vechi ale „Muzei Române”, din 120, de desluşit şi de ri- 
dicat în lumina zilei aidoma unor coroane voievodale. 


Singurul cântăreț tânăr de melos autentic româ- 
nesc, Mihai Hrincescu, din Arbore, este un căutător de 
texte și melodii adevărate, pe care le descoperă ba prin 
Biblioteca şi Fonoteca Academiei Române, ba prin satele 
Bucovinei, pe care le cunoaște din bătrân în bătrân, din 
zicală în zicală. Înzestrat cu o voce unică, o voce care 

respiră cântecele, parcă fără nici un efort, şi acompa- 
niidu-se cu cobza, care a devenit o componentă a staturii 
sale artistice, Mihai Hrincescu ridică sălile în picioare, pe 
unde cântă, şi dobândește, rapid şi sigur, un viitor care-i 
fusese sortit, dar de care se şi învredniceşte. Este un mu- 
zician înnăscut, iar „Zicălașii” l-au adoptat cu entuziasm, 
pentru că arta interpretativă a lui Mihai Hrincescu ţine de 
rădăcinile spiritualității neamului, şi ele puse bine de 
ursitoare în sufletul generos şi în mintea pururi iscoditoa- 
re a tânărului de pe vatra legendarului Portar al Sucevei 
Luca Arbure. 


Astăzi, „Zicălaşii”, într-o formulă restrânsă Narcis 
Rotaru — Răzvan Mitoceanu, cu Ionuţ Chitic de faţă, au 
avut o repetiţie secretă cu Mihai Hrincescu, abia întors de 
la o televiziune naţională, după vreo patru zile de platou. 
Deocamdată, Mihai Hrincescu nu face parte din formula 
concertului dedicat zilei de naştere a lui Ciprian Porum- 
bescu. Deocamdată. Dar au, împreună, gânduri mari de 
viitor, pentru că Mihai Hrincescu este un zicălaş înnăs- 
cut, pe deplin îndreptăţit la a face parte din familia noas- 
tră. 


Tânărul artist şi cercetător al spiritualităţii româ- 
neşti din Bucovina, Mihai Hrincescu, a devenit, prin el 
însuşi, un nume cu renume al folclorului contemporan. 
Dar Mihăiţă Hrincescu este mult mai mult decât atât, 
vocaţia lui de „zicălaş”, lesne de desluşit şi în timbrul 

special al vocii, manifestându-se mult mai profund, adică 
prin cunoaştere şi aprofundare, lui fiindu-i la fel de 
familiare şi rafturile cu manuscrise sau cu fonotecări ale 
Academiei Române, dar şi culmile bucovinene în care 
mai supraviețuiesc, discret risipite prin căsuțe vechi, 
comori de simţire, de inefabil şi de metafizic, pe care le 
scoate la iveală cu răbdare şi pricepere, uneori chiar în 
compania orchestrală a spectacolelor „zicălaşilor" Petru 
Oloieru, Răzvan Mitoceanu, Adrian Pulpă, Narcis Rotaru 
şi Ionuţ Chitic. 


Mihai Hrincescu este concreteţea cântecului con- 
ştient de sine, a parcursului spiritual din veac în veac, 
dinspre respirația străbunilor, înspre cea a viitorimii con- 
ştiente. Dacă va mai supravieţui şi o astfel de viitorime 
printre nămolirile parvenitismului generalizat, ale căror 
crunte revărsări distrug totul în calea lor. Şi, în primul 
rând, identitatea. 


De când îl cunosc — și e ceva vreme de atunci, 
tânărul interpret de folclor Mihai Hrincescu, din Arbore, 
m-a impresionat prin știința, prin înțelegerea melosului 
românesc tradițional, de dincolo de capcanele facilități 
degradante ale succesului ieftin. Mihai Hrincescu este, în 
sensul zicalelor lăutăreşti de odinioară, un zicălaș, care, 
cu vocea lui inconfundabilă şi cu acordurile discrete ale 
cobzei drept ţiitură, concentrează vremurile şi chemările 
străbunilor pe muchia inefabilă a clipitei, reînviind şi 
redându-ne o identitate, pe care parcă fără voie o adop- 
tăm, semn că spiritul se culege cu sufletul, chiar şi atunci 

când mintea zace sub colbul ignoranței şi al uitării. lar 
peste statura aceasta înnăscută de mare şi autentic artist 
se suprapune, la fel de copleşitoare, personalitatea uma- 
nă, cea de toate zilele, a tânărului Mihai Hrincescu, om 
însetat de înțelepciune probată, pe care o culege, precum 
nectarul, din inflorescenţa sufletelor tuturor celor care-i 
sunt apropiaţi. Mihai Hrincescu a ajuns la maturitatea 
artistică în care creierul veghează şi inima dezlănțuie 
şuvoiul proaspăt şi vindecător al cântecului emblematic 
pentru specificitatea spiritualității neamului. Există și răs- 
pândește lumină, pentru că ştie cât și cum să ardă. 

Ana-Cozmina IGNAT 


În 7 august 1984, după ora 11, mi s-a născut su- 
fletul. Până atunci, doar rătăcisem. Apoi am început să şi 
trăiesc, să şi exist. 


Mi-am privit sufletul în ochii lui de mugur de stea 
Şi, pe neaşteptate, am trăit senzaţia pascală a mugurelui 
de lumină, care se mută, de pe o lumânare, pe alta, până 
la capătul capătului lumii, şi-am început să trăiesc, să 
exist. În sfârşit, aveam pentru ce trăi. 

Mi-am privit sufletul în ochi şi i-am zis Ana-Coz- 
mina, în vreme ce ursitoarele descâlceau luminile veacu- 
rilor şi ale mileniilor, pentru a-i statornici ursita de suflet 
veşnic proaspăt şi călăuzitor, care să-mi justifice şi să-mi 
îndrume existenţa. De atunci, şi eu exist. De atunci, sunt 
fericit. De atunci, încape o nemărginire de tămăduitoare 
linişte în sufletul meu. Începând de atunci, s-au durat toa- 
te celelalte suflete ale mele, pe treptele fericirii, pe trepte- 
le care-mi dau putere de viaţă şi sens. 

În urmă cu 32 de ani, pe 7 august 1984, viața mea 
a prins să capete sens, odată cu ivirea scapărului cosmic, 
a darului dumnezeiesc, pe care l-am numit Ana-Cozmina. 
De atunci, sunt fericit. De atunci, nu contenesc să-i mul- 
țumesc bunului Dumnezeu pentru copiii, nepoţii şi gine- 
rele pe care mi i-a dat. Aştept şi nora, apoi şi nepoţii 
dinspre Andi. 


Eram nedespărțiţi, o duceam cu mine şi prin 
teatru, şi în turnee, şi în minunata redacţie „Zori noi”, 
unde Cozmina era atât de aşteptată, încât, atunci când 
sosea, chiar şi domnii Ion Paranici şi lon Nedelea, inte- 
lectuali serioşi şi sobri, lăsau treburile baltă şi se jucau cu 
ea de-a ascunsa. Avea şi are şarm prințesa mea, care, 
după două facultăți, la Cluj-Napoca şi la Clermont-Fer- 
rand, cu master în Franţa, este pe deplin împlinită: are doi 
copii dumnezeieşti, pe Darius-Andrei şi pe Carina-loana, 
un soţ pe potriva ei, Mihai Ignat, şi o slujbă minunată. 

Astăzi, când îmi sărbătoresc propria-mi renaştere, 
Cozmi e departe, pe litoralul românesc, dar Mihai mă ţine 
conectat la marea sărbătoare a drăguşanilor cu fotografii. 
Nepoţii au ieşit, încă din zorii zilei, la aerosoli. Iar 
Cozmi, ca şi mine, se bucură din plin de darul dumne- 
zeiesc, numit viaţă. Pentru că şi ea a avut parte de renaş- 
teri prin copiii ei. 


Viaţa asta mi-a cam izbutit. Îmi place mai tot ce 
am avut de trăit şi nu sunt vrednic să-i mulțumesc bunu- 
lui Dumnezeu pentru toate darurile şi harurile. Dar cel 
care ne-a încredinţat că-i suntem fraţi, Fiul Cerului, ştie 
ce-i în sufletul meu şi îl mărturiseşte aşa cum este, nu 
cum îl simt eu sau cum şi-l imaginează alţii. Nu am trăit 
degeaba şi asta chiar înseamnă ceva. 


Dar toate sunt colb şi cenuşă, pe care le spulberă 
vântul pustiei — vorba lui Alecu Hurmuzachi şi a lui lon 
Grămadă. Există, însă, şi o operă durabilă, cu care mă 
mândresc: nepoţeii mei, Darius şi Carina. Sensibilul băie- 
țel şi zgâtia neastâmpărată, cu care mi-a înseninat bătrâ- 
neţile prințesa mea, Cozmina. Îi aştept, vor sosi peste câ- 
teva zile. Am stat mult la ei, în ultima vreme, dar tot îi 
aştept cu nerăbdare. Şi vor veni, pentru că Moş Crăciun 
şi-a făcut sălaş în sufletul meu. 


* 

Cărțile străvechi ale omenirii vesteau că omul este 
ursit pentru „şapte lumi”, iar „cele şapte lumi pot fi expli- 
cate ca lumile tatăl, bunicul, şi străbunicul, fiul, nepotul, 
şi strănepotul, şi însuşi jertfitorul” (Mundaka-Upanishad, 
I, notă de subsol, p. 31). Dar în 1984 nu prea știam eu 
cum vin viziunile îndătinate ale omenirii şi nici nu prea 
aveam un orizont, din care să sorb puterea de a trăi şi de 
a năzul. Din fericire, în dimineaţa zilei de 7 august a apă- 
rut, în calea sufletului și a minţii, un mugur de crăiasă, un 
lăstar de lumină, o zeiţă pentru restul zilelor mele, căreia, 
pentru că şi miracolele poartă câte un nume, i-am zis, du- 
pă ce am căutat printre antecesoare, Ana-Cozmina. Şi am 
început să exist şi să ştiu pentru ce exist. 


E adevărat: fiecare copil vine pe lume cu norocul 
lui, pe care îl răsfrânge asupra celor „șapte lumi”, cărora 
le eşti jertfitorul. Am văzut, am trăit asta prin Cozmi și 
Andi, prin Darius şi Carina, şi tocmai de aceea, în ziua 
nașterii Crăiesei mele, nu pot să-mi ignor duioşia, adică 
universul sentimental, care există dincolo de tot și de toa- 
te, fiind singurul care şi contează. 

Din 7 august 1984, Soarele răsare şi pentru mine. 
Zilnic, şi pentru vremurile în care îmi lipsise şi, tocmai 
de aceea, orbecăiam printre metafore, punând doar cuvin- 
tele să scapere, conturându-mi calea. Apoi s-a îndurat 
bunul Dumnezeu şi mi-a dăruit Lumina, ca să pot vedea 
cu limpezime că am pentru ce şi prin cine trăi. Existam, 
deja, în universul concreteţii dumnezeirii, pe care o 
reprezintă famila, iar iluminările ulterioare (Andi, Mihai, 

Darius, Carina) aveau să-mi transforme sufletul într-un 
cântec fără de sfârşit. Încă îl aud desluşind imagini, 
întâmplări. împliniri, de parcă dintotdeauna aş fi avut 
norocul să pot ţine Soarele în braţe. 


Copil talentat, care, la 9 ani, câştiga un concurs 
internaţional de basme, cu o naraţiune scrisă la Clubul 
Copiilor din Suceava, Cozmina a făcut studii universitare 
la Cluj-Napoca şi, în paralel, în Franţa (inclusiv Master 1 
Şi 2) şi s-a dedicat familiei şi profesiei. Avea, de mică, o 
dezinvoltură incomparabilă, dobândită în culisele teatru- 
lui din Suceava şi în redacţia ziarului „Zori noi”, unde, de 
fapt, a copilărit cu adevărat, unde şi-a făcut ucenicia în a 
exista. Pentru mugurul de viaţă de odinioară lumea crea- 
ției însemna o proaspătă şi mereu inepuizabilă normali- 
tate, în care se regăsea aidoma unui izvor de munte, şi 
tocmai de aceea, astăzi, răsădeşte cu migală, în sufletul 
copiilor ei, Darius şi Carina, aceleaşi repere ale fericirii, 
care ţin de o conştientizare precisă a ceea ce îți ajunge şi 
poţi împlini. 

Carina-loana IGNAT 

Astăzi, fata mea, Ana Cozmina, m-a făcut, pentru 
a doua oară, bunic. Astăzi, s-a ivit pe lume Ioana Carina, 

care a ţipat, mai întâi, apoi s-a liniştit, fascinată de lumi- 
nă. Îmi spunea Andi, fratele Cozminei, că loana Carina 
privea, în Jur, cu atâta curiozitate, la primul ei contact cu 
desluşirile noastre, încât lui Andi i s-a înmuiat sufletul de 
duioşie. 


De la Mihai, ginerele meu drag, n-am putut smul- 
ge nici o mărturie, pentru că fierbea de fericire, dar mi-a 
promis, pentru mai pe seară, primele fotografii cu nepoa- 
ta mea. 


Cu straşnicul meu nepoțel, Darius Andrei, am 
vorbit, la telefon, mai zilele trecute, când, fremătând de 
emoție, dar şi de o duioasă nelinişte, îmi spunea aglome- 
rat: „Eu sunt foarte bucuros că îmi aduce mama o surioa- 
ră”. 


Toţi suntem bucuroşi, ba, mai mult decât atât, 
suntem fericiţi. Şi vă dorim, tuturor, fericire! 

Cel mai proaspăt membru al familiei mele, loana- 
Carina, va împlini, vineri, 13 martie 2015, venerabila 
vârstă de... un anişor! În urmă cu o clipită, când maică-sa, 
Ana-Cozmina, păşea, la fel de năvalnic, prin viaţă, ţin 
minte că scrisesem, fălos şi ţanţoş, ceva de genul: „De 
ziua ta, cea mai frumoasă şi mai deşteaptă dintre fete, / 
m-am bărbierit, mi-am pus cravată şi-am dat cu piaptănul 
prin plete”... 

Ioana-Carina, cu o zi înaintea lui Andi (în 14 
martie, Andi va împlini 25 de ani!), o să-mi ia sufletul în 
palme şi o să-l presoare în lumină. Ştiţi, cumva, vreun alt 
mod de a te înveşnici? 


Carina loana este nepoţica mea. Adică ce spun eu, 
nepoţică! E Prinţesa Prințesei mele Ana Cozmina, e Prin- 
ţesa Prinţeselor, cu care mă împac de minune, fiind ea 
împătimită de muzică şi, mai ales, ce cea a Zicălaşilor; 
muzica unchiului ei, Andi, o scufundă în sfiiciune, pentru 
că nu prea înţelege cum un atât de bun prieten al ei poate 
cânta, şi încă în faţa lumii, fără să se ascundă de fâs- 
ticeală sau să apeleze la soluţia definitiv salvatoa- 
re: „Darius, unde eşti!?". 


Darius Andrei e frăţiorul şi mentorul ei, dar îl ţine 
din scurt şi-abia când realizează că mai şi exagerează slo- 
bozeşte din frâu. Altminteri, are sângele drăguşanilor, 
sângele care freamătă pentru toţi ai ei, sânge năvalnic, 
gata să despice universul, dacă nu ne-ar fi fost dată, odată 
cu el, şi imaginaţia. 


Sunt tare mândru de ai mei — dovadă că m-am 
născut, în primul rând, făptură umană, aşa că e firesc şi 
raţional să mă mândresc cu ei, măcar în ziua în care 
Carina loana, Prinţesa Prințesei mele Ana Cozmina, adu- 
nă în pumnişor cele patru anotimpuri pentru a vesti Pri- 
măvara. 

Cel mai frumos cântec al drăguşanilor, deja con- 
sacrat, pentru că mâine, 13 martie 2019, împlineşte 5 ani- 
şori de la... neuitata lansare, poartă titlul Carina-loana. 
Titlul, nu prenumele (unul dintre ele, cu calitate moş- 
tenitoare). Nimic mai dumnezeiesc şi mai profund ome- 
nesc nu poate ieşi din imaginaţia clanului nostru, clan de 
oameni fremătători şi frământaţi de perspectivele desluşi- 
rii, din convingerea că bunul Dumnezeu ni se arată în 
fiecare clipită, prin ceea ce lăsăm altora şi prin necuprin- 
sa şi neîncetata Lui întrupare prin poezie, prin muzică şi 
prin artă plastică. 


Carina-loana e o poveste cosmică, pe care au de- 
senat-o în lumină Ana Cozmina şi Mihai, pentru a ne asi- 
gura nouă, bunicilor, tinereţe fără de bătrâneţe şi viaţă 
fără de moarte. Până în vara anului trecut, când l-a văzut, 
din faţa gardului de protecţie a scenei, pe unchiul ei, 
Andi, cântând cu „Loy Machines” la „Bucovina Rock 
Castle”, bunicii erau universul fabulos al Carinei, dar, de 
atunci, Andi a păşit în legenda imaginaţiei neastâmpărate 
a nepoatei mele — spre bucuria lui Andi, care, fiind născut 
pe 14 martie, deci... a doua zi după Carina-loana, are cu 
cine solidariza împlinirile şi bucuriile. Cât despre Darius- 
Andrei, frăţiorul Carinei-loana, prinţ sobru şi cu o 
maturitate încântătoare în gândire, şi el ne-a trecut în 
linia a doua, în umbra lui Andi, ceea ce nu face decât să 
ne bucure. Aşa cum se bucură în adâncimi neştiute rădă- 
cinile, atunci când primăvara brodează în crengi neste- 
mate cosmice. 

Timp de opt zile, am uitat de tot şi de toate, aban- 
donându-mă în captivitatea nepoților, care m-au recom- 
pensat cu medalia „Cel mai bun bunic”, dar fără panglică 
tricoloră — onoare de care s-au bucurat doar nevastă-mea 
şi fiică-mea, la categoriile bunică şi, respectiv, mamă. 
Am fost şi la mare, îndurând cu stoicism nesfârşitele ore 
de plajă (norocul meu că Darius prefera bălăceala în 
valuri şi-atunci cu bucurie îl însoţeam, sporovăind împ- 
reună timp de ceasuri). 


Nepoată-mea, Carina, construia cetăţi şi castele de 
nisip şi-abia în munţi, la Sinaia, aveam să înţeleg cu ce 
gânduri şi cu ce risipă de imaginaţie o făcea. „Bunicule — 
mi-a zis după ce dădurăm o raită pe la Peleş — e adevărat 
că zânele trăiesc în palatele din ceruri aşa cum trăim noi, 
oamenii, în casele noastre şi că, atunci când coboară pe 
pământ, se fac invizibile, ca să nu le vedem decât prin 
bucuriile pe care ni le fac? Apoi se întorc iar în palate şi 
castele şi trăiesc precum noi, oamenii, fericite pentru 
bucuriile pe care ni le-au adus?”. 


Ascultând-o, nu mi-am crezut auzul, pentru că 
mugurul ăsta de fată tocmai intuise mitul lunar al Cră- 
iesei Zăpezii (Eftepir — în dacă, Lucia — în latină, Alba — 
în celtică, Maya — în slavonă). Am mai avut noi discuţii 
de genul ăsta: „Vezi, bunicule, eu le vorbesc stelelor, dar 
stelele nu-mi răspund”. Ba da, Carina, dar tu încă nu auzi 
răspunsurile. „Tu le auzi?”. Sigur. Şi o să vină vremea, 
după ce mai creşti, când o să le auzi şi tu. 

Cu Darius-Andrei, discuţiile sunt mai aplicate, 
mai „matematice”, ţin de domenii la care eu nu mă prea 
pricep, aşa că trebuie să-mi întrebuinţez serios raţiunea, 
ca să nu-l dezamăgesc. Doar în privinţa muzicii respirăm 
aidoma: amândoi iubim muzica vie, rockul. 


Fiică-mea, Cozmina, şi bărbatul ei, Mihai, ne-au 
umplut zilele şi serile cu surprize, inclusiv o croazieră pe 
mare, numai să mă facă să uit de grijile care m-au îmbol- 
năvit şi m-au făcut mai suplu decât în tinereţe (în umbră, 
dimensiunile sunt ale prosopului cu care îmi protejam 
umerii), dar zilnic, spre seară mă suna Andi şi numai 
despre Bucovina Rock Castle discutam. Ăsta avea să fie 
şi motivul pentru care, după o seară petrecută la Sinaia, 
în splendida pensiune „Maragd”, din vecinătatea sudică a 
Peleşului, am evadat din captivitate (e un fel de a spune, 
pentru că m-a condus întreg familionul meu la gară). 


A fost importantă şi tămăduitoare scurta vacanţă 
petrecută între cei care contează în primul rând pentru 
mine (Andi, chiar dacă se afla la Cluj, după o scurtă 
vacanţă în Anglia) era şi acolo, pe unde ne rătăceau nouă 
paşii. Şi nu am să povestesc mai multe, ci doar o să 
încredinţez spaţiului virtual parte din fotografiile pe care 
le-am făcut drept patrimoniu al sufletului comun al 
drăguşanilor. Necesar şi dedicat nouă, adică bucuriilor de 
care puţini ştiu şi pe care le trăim cu discreţie, dar adânc 
şi clocotitor. 

În clanul drăgușanilor s-a ivit şi o pictoriţă, Carina 
Ioana, care, la doar 5 anişori, îşi asumă cu dezinvoltură 
provocarea sacralităţii propriului suflet. Are imaginaţie şi 
un simţ al culorii, ca semn primordial şi inițiatic de lim- 
bă, incredibil, aşa că a fost cooptată într-un club clujean 
de pictură, unde învaţă tehnici şi i se încurajează dialec- 
tica imaginativă. lar Carina iubeşte cu patimă lecţiile bi- 
săptămânale de pictură, de la care nu ar lipsi pentru nimic 
în lume. Eu, ca bunic şi ca tenace slujitor al imaginaţiei, 
am înţeles, încă de la primele desene ale fetei Cozminei, 
că şi arta plastică va avea un viitor în izbânzile trăirii 
clanului meu. Tocmai de aceea, mini-expoziţia Carinei 
Ioana din această pagină nu înseamnă o trufie a clipei, 
deşi sunt tare mândru de nepoţica mea, ci un pariu pe 
viitor cu toţi cei care veţi apuca să vă şi înfruptaţi din 
acel viitor. 

Darius- Andrei IGNAT 


LE i 5 at 


4 


Pentru că astăzi, 15 octombrie, Darius-Andrei, şe- 
ful clanului urmaşilor mei transilvani împlineşte o vârstă 
de mugur care dă în floare, ne-am adunat în preajma lui, 
la Cluj-Napoca, toți cei din clanul Drăguşanul, ca să ne 
înfruptăm din bucurie. În fond, ceea ce contează cu ade- 
vărat în viaţă este familia şi nu există vreo urare „La 
mulți ani şi Dumnezeu să ni te ţie numai întru bucurie, 
Darius-Andrei!”, mai adevărată, ba chiar apropiată de 
dumnezeire, decât cea pe care ţi-o fac toţi ai tăi. 


%* 

Când mi s-a născut primul nepot, Darius-Andrei 
Ignat, de care, ulterior, aveam să fiu foarte mândru, mi- 
am simţit sufletul respirând viguros în viitor. Prin el şi, 
apoi, şi prin Carina-loana, deveneam contemporan cu 
viitorimea şi cu orizonturile de după aceasta, pe care le 
pot de asemeni desluşi, dar niţel mai difuz şi mai fără de 
îndrăzneală. În fiecare toamnă, la jumătatea lunii octom- 
brie, la Cluj-Napoca e sărbătoarea clanului drăguşanilor, 
noi, bătrânii, fiind reprezentaţi, cu consecvență, de Andi, 
care are în surioara Ana Cozmina şi în cumnatul Mihai 
Ignat o punte înspre concreteţea dumnezeirii, care este fa- 
milia, după înţeleapta zicere a unui teolog ardelean din 
secolul al XIX-lea. 


Pe măsură ce mă preling în amurguri, izbutesc să 
petrec mult mai mult timp cu Darius şi cu Carina. Am 
fost cu ei şi la Saturn, şi la Sinaia, şi la Sărata, iar ei mi- 
au fost alături la Bucovina Acoustic Park şi la Bucovina 
Rock Castle, în sacra rotunjime a mărului copt, pe care îl 
cânt în poeme, de câteva zile. Vor veni, de Crăciun, ca în 
fiecare an, ca să ne bucurăm împreună de biruinţa luminii 
asupra întunericului, de triumful bucuriilor vieţii asupra 
viscolirilor. 


Astăzi, nepotul meu, Darius-Andrei Ignat, îşi ro- 
tunjeşte primul deceniu de viaţă. E sărbătoare mare în 
familie, întregul meu clan împrumutând tinereţe fără de 
bătrâneţe din năvalnica lui vârstă, deşi Darius este un 
fecioraş cuminte, inteligent şi sârguincios, ca să nu mai 
vorbesc de delicateţea sufletului, care se manifestă şi 

atunci când ascultă muzică rock, pasiune pe care, ca şi 
mine, o moneşteneşte de la muzicianul familiei, Andi, de 
care toţi suntem mai mult decât mândri. Acuşi, acuşi, 
Andi îşi va vedea visul împlinit, adică va ieşi cu nepoţe- 
lul lui la prima bere, ca să-şi ureze unul altuia „La mulţi 
ani, Andrei!”, semn că sufletul meu trăieşte în mult mai 
multe trupuri decât am putut visa vreodată şi că, la bătrâ- 
neţe, am devenit atât de bogat, prin Darius, Carina, Andi, 
Cozmina, Mihai şi Viorica, încât o să-i rămân veşnic re- 
cunoscător bunului Dumnezeu mai ales pentru aceste 
haruri, care definesc familia, familia fiind, după spusa 
unui teolog cărturar din Transilvania veacului al XIX-lea, 
concreteţea lui Dumnezeu. 


Între mine şi urmaşii urmaşilor mei stau punte, 
curcubeu şi aură Munţii Carpaţi, dar e atât de simplu de 
ajuns până la ei, într-o clipită, prin trăire, prin respirația 
pe care o numim dragoste. Știind toate acestea, încă din 
zorii zilei mă aflu, cu tot de am, în Cluj-Napoca, şi mă 
bucur de superba păşire întru sine, de care are parte 
Darius, astăzi, când deja se îndreaptă, fir de iarbă cu fir 
de iarbă şi frunză cu frunză, pe calea deceniului doi. 


%* 


Cum unchiul lui, Andi, îi dăruise primele lui două 
chitare, caldă și rece, plus amplificator, nepotul nostru 
Darius-Andrei a început să ia lecţii profesioniste de chi- 
tară. Are energie și chibzuială, pricepându-se cum să-şi 
împartă timpul liber între pasiunea pentru baschet (joacă 
într-o echipă de copii la Universitatea Cluj) şi muzică, 
dar cu chitara a avut un pocinog neașteptat: domnul pro- 


322 


fesor a scăpat pana din mână, pe când îi arăta un acord 
mai dificil, iar pana verde, pe care i-o dăruise Andi, dusă 
a fost. Au căutat-o, dar în zadar. 


În drum spre casă, Darius plângea lăuntric, dar 
maică-sa, Cozmina, i-a intuit suferinţa şi, când l-a iscodit, 
Darius a izbucnit în lacrimi: „Nu mai merg la chitară, 
nu-mi mai trebuie: dacă nu am fost în stare să-mi păstrez 
prima mea pană, înseamnă că nu-s bun de nimic!”. „Nu-i 
bai, puiule, îţi dă unchiul Andi altele...”. „Poate să-mi dea 
un milion, că nici una nu va fi prima mea pană”. 


S-au întors din drum. Din fericire, domnul pro- 
fesor încă nu plecase. Au căutat împreună și, din fericire, 
au avut noroc: pana verde a lui Darius se pitise într-un 
colț al clasei. Acum e bine pusă, în camera lui Darius, 
alături de cele mai importante simboluri ale suflețelului 
său. „Cânt cu degetul, dar de aici nu o mai las dusă...”. 


Nu va cânta cu degetul, pentru că Andi, căruia i- 
am povestit aseară, o să-i dăruiască un întreg set. Dar 
mult îmi mai place mie această poveste, care îmi probea- 
ză un sentimentalism aparte, sfințit din generaţie în gene- 
rație, de toți ai mei, cei care au fost ursiţi să respire și 
prin artă. 


Departe, dincolo de munţi, ba încă şi mai departe 
(la ora când am scris aceste rânduri, nu şi acum, când le 
retrăiesc), nepoţelul meu Darius- Andrei este astăzi sărbă- 
torit, cu prilejul împlinii a 11 anişori de viaţă. I-am cântat 

urări la telefon şi mi-am încărcat sufletul de cuminţenie. 
În fond, fericirea nu-i decât o necuprinsă cuminţenie a 
sufletului, care vine dintr-o comuniune profundă cu ceea 
ce-l defineşte. lar pe mine nu mă defineşte nimic altceva 
cum o face familia, care mi-i şi crez, şi încredințare. Spu- 
nea un teolog transilvan, în urmă cu vreo două veacuri 
că, în vremelnicie, familia este concreteţea dumnezeirii, 
iar adevărul lui, pentru că exista şi în mine, a prins contu- 
ruri durabile. 


Darius- Andrei este una din împlinirile mele în vii- 
tor. Afectuos, delicat ca o adiere, studios, inteligent şi 
ademenit de enigmele existenţiale, el se caută şi se află 
într-o dimensiune din ce în ce mai bine şi mai clar dese- 
nată pe lumina zilei. Mi-i prieten de nădejde, nu doar 
nepoţel, nu doar vlăstarul desprins din intimitatea secretă 
a sufletului. Ştiţi, cumva, o altă definiţie a fericirii? 

Bunul Dumnezeu ne-a binecuvântat familia cu doi 
Andrei, fiul şi nepoţelul. Bunul Dumnezeu ne-a binecu- 
vântat cu două chitare, ca să putem trăi, fremătător, di- 
mensiunea atemporală a cântecului. Şi ca să fim pe de- 
plin fericiţi. Cântecele lui Andi, pe care deocamdată doar 
noi le ştim, îmi împrăştie cerul prin casă, ademenindu-mi 
sufletul spre lumină. Am parte de o fericire atât de pro- 
fundă şi de atotcuprinzătoare, încât nimic altceva nu mai 
contează. Chitarele care ne-au schimbat viaţa, cele ale 
începuturilor, au durat altar în camera nepoţelului Andrei 
Darius, aşteptând a doua serie de închinări. Spunea un 
mare teolog ardelean din secolul al XIX-lea că familia 

înseamnă concreteţea lui Dumnezeu. M-am născut cu 
această convingere, dar mi-a fost bine să constat că a 
trăit-o şi un adevărat iniţiat. Acolo, la Cluj-Napoca, sub 
aura zicerilor înțelepte, cei doi Andrei ai familiei noastre 
trăiesc în zodia cântecului, iar lumina fiecărei dimineţi ni 
se aşterne pe fereşti dinspre ei, dinspre cântecele cu care 
vor birui vremelniciile. 


Mult mi-am dorit să pot finaliza şi publica, exact 
în ziua în care nepotul meu Darius-Andrei împlineşte 
venerabila vârstă de doisprezece anişori, „Cartea Cluju- 
lui”, o recuperare de memorie, la care am trudit, pe 
brânci, vreme de patru luni şi jumătate. lar când îţi do- 
reşti o făptuire din tot sufletul este imposibil să nu ţi se 
împlinească. Într-un fel, doream să retrăiesc, dar altfel, 
ziua de 7 august 1993, când, la ora 8 şi 17 din acea sâm- 
bătă, începeam primul meu roman, „Omul de sacrificiu”, 
publicat, în 1994, la Sibiu, în Editura Transpres a 
minunatului cărturar ardelean Mircea Braga, roman scris 
pentru a retrăi altfel ziua de naştere a fiicei mele, Ana- 
Cozmina, care atunci împlinea nouă anişori. 


Desigur că datoria de bunic mi-am achitat-o din 
vreme, începând cu Zilele Clujului şi terminând cu o 
„sesiune de cumpărături” în doi, pe care am savurat-o, 
împreună cu Darius-Andrei, într-un itinerariu de seară 
prin marile magazine clujene. Dar astăzi, când nepotul 
meu este sărbătorit de către toţi colegii lui de clasă, cu 
prilejul unei excursii educative la Lunca Bradului, din 

judeţul Mureş, am vrut să-mi durez propria mea amintire, 
şi iată că am izbutit! 

Cristian IRIMIA 


Faţă de omul Cristian Irimia am o admiraţie sin- 
ceră şi durabilă. Fără a ignora calitățile de medic ale 
domniei sale, mă plec, totuşi, mai adânc în faţa faptelor, 
care au prins contururi în peisagistica medicală sucevea- 
nă. Cristian Irimia, în vremelnicia politicii şi a unei func- 
ţii guvernamentale, a izbutit să modernizeze sistemul me- 
dical sucevean ca nimeni altul. Fără trufie, fără să aştepte 

recunoştinţă publică, ci doar biruindu-şi propriile suferin- 
țe, care îi puteau încetini faptele. Și, astfel, deşi puţini 
ştiu, după omul şi doctorul Cristian Irimia au rămas şi vor 
rămâne durabilităţi care îi sublimează noblețea înnăscută. 

Constantin IRIMIE 


Am ascultat, astăzi, un concert pe cinste, la Vorni- 
cenii Mari, cu ocazia lansării monografiei, scrisă de 
Alexandru I. Cozaciuc-Hogea, susținut de câţiva dintre 
componenţii Ansamblul folcloric „Dor” al şcolarilor din 
Moara, sub bagheta inconfundabilului profesor Constan- 
tin Irimie, o care există cu adevărat doar în preajma 
cântecului strămoşesc şi în mijlocul ucenicilor săi. Plin 
de vitalitate, de umor sănătos şi de originală carismă, 
Constantin Irimie a adus în faţa vornicenilor autenticul 
unei spiritualităţi străvechi. Autenticul cântecului instru- 
mental, vocal-instrumental şi al dansului (fluieraşul şi 
gordunistul, împreună cu două violoniste, dintre care una 
sora contrabasistului ne-au încântat cu măreţia pură a 
coregrafiei lor). Nu purtau costume populare, ci sufletul 

neamului nostru, respiraţia vibrândă a vemurilor, şi toc- 
mai de aceea mi-au plăcut teribil tinerii aceştia, încă doar 
copii, dar care sunt pe măsura maestrului lor. Un specta- 
col adevărat (Mihai Chira l-a filmat şi îl va pune pe net, 
iar eu îl voi redistribui), onest şi, vorba unui localnic ex- 
taziat, „cum nu auzim pe la nunţi”, ci dincolo de vremuri, 
acolo unde strămoşii ne mai aşteaptă la sfat. 

Roman ISTRATI 


Există scriitori care ne încredințează doar un 
pumn de cuvinte, pe care noi, cu îndătinata noastră insen- 
sibilitate, le ignorăm, risipind nestemate şi abandonându- 
le sub colbul ignoranței şi al nepăsării. Şi asta se întâmplă 
pentru că „nu doar lumpen-proletariatul e plin de zevzeci 

şi nătărăi. Nu doar lumea săracă şi incultă e blamabilă 
sub aspectul lipsei de judecată. Mocofani întîlnim şi în 
sferele înalte ale culturii, artei, în lumea plină de fiţe a 
vedetelor, în sportul de performanţă și, mai ales, în 
politică” (Meditaţii cu nuiaua), în care nu mai vibrează 
„imense clopote de humă” (sentiment de toamnă), chiar 


dacă „ţipă sub cerul spart ca o fântână” (însingurare). 


Un astfel de scriitor, care ne oferă mult, deși nouă 
ni se pare puțin, este Roman Istrati, poetul, publicistul şi 
filosoful care s-a născut la Rădăuţi, în 7 septembrie 1955, 
şi care avea să debuteze editorial, în 1978, deci la doar 23 
de ani, în prestigioasa Editură „Eminescu ”, cu placheta 
„Miezul adânc”, beneficiind şi de o prefaţă frumoasă, 
scrisă de Constanţa Buzea, următoarea lui carte, „d'is- 
trati: jupânii”, fiind lansată abia în 7 septembrie 2015, 
adică în ziua în care, „piezişă stea de noapte” (negân- 
dire), Roman Istrati, împlinind 60 de ani, devenise „chiar 
pribeagul care-şi cere prânzul” (că/când lumina), păşind 
pe „neliniştite trepte de untdelemn” (somn). 


În tot şi în toate, Roman Istrati a fost şi rămâne un 
poet înnăscut, chiar şi în această carte de publicistică, în 
care „Ștrumfii Kremlinului” înseamnă doar un pretext 
geopolitic pentru desluşirea comodităţii noastre istorice, a 
celor resemnaţi mioritic şi veşnic nepăsători, deşi analiza 
situație politice nu lipseşte, ba, dimpotrivă, e acerbă, 
lucidă şi competentă. Dar şi aici, în această incredibilă 
parabolă a contemporaneităţii est-europene, „Roman Is- 
trati îşi face iluzia că este un sceptic, când el este de fapt 
un luptător mocnit, ca viaţa însăşi, pentru cauze mari. Nu 
se grăbeşte să tragă concluzii, şi nu reuşeşte să fie cinic... 

este timp care trece greu, lăsând în urmă poezia agoniei 
lui, indicând paradoxalele soluţii de viaţă şi de bucurie 
ale celui care ştie să piardă şi să înveţe” (Constanţa 
Buzea). Citatul acesta se referă, desigur, la timpuria lui 
operă lirică, dar este cât se poate de potrivit şi pentru 
pamfletarda carte „Ştrumfu Kremlinului”, în care pamfle- 
tul nu se manifestă doar ca o aciditate la adresa politi- 
cilor, ci ca o potenţă literară, în care „dansează lutul gata 
să se-aprindă” (nunta), iar „enoriaşi de lână se închină / 
din mâna lui lisus lumina cade / uscată ca un colţ de 
ghilotină” (acuarelă), sentinţa devenind destin tipologic 
pentru un popor caracterizat lăuntric şi descifrat ca atare, 
de „plăvanul grobian şi anonim (care) bea tutun, deci- 
mează halbe de rachiu, violează, conduce mangă sau o 
pune de o bătaie cu răngi şi ciomege de baseball”, de 
„intelectualul rafinat (care) îşi întreţine plictisul cotidian 
încercînd să descopere sensuri filosofice în texte penibile 
sau pur şi simplu să întreţină nevinovate discuţii intelec- 
tuale despre fenomenele meteo”, de „intelectualul rural, 
(care), între mulsul vacii şi fierberea lăturilor pentru 
tenorii guițului, îşi face timp şi pentru rezolvarea unui 
rebus sau pentru lectura rezumativă a presei”, de „inte- 
lectualii de oraş, absolvenţi ai unor facultăţi de la mare 
distanţă (care) îşi închipuie că-s mult superiori în toate 
domeniile şi, de şmecheri ce au ajuns, ca să se distreze, 
comandă la restaurant apă minerală feliată şi ciorbe de 
perişoare pătrate spre exasperarea pupezelor cu breton 
care, în calitatea lor de ospătăriţe, trebuie să ştie rînduiala 
tacîmurilor, să ştie să toarne discret în pahare, dar mai 
ales să ştie să rînească elegant după fiecare consumator” 
(Spionul Floricel). 

În faţa acestei lumi, care îl absoarbe, îl cuprinde şi 
îl sufocă, „gându-i cărarea / trecând ca o spaimă târzie” 
(rămâne un spațiu), „şi liniştea-şi culcă genunchiul / 
umbrit de povară” (rămâne un spațiu), şi tocmai de aceea 
poetul Roman Istrati, care vine dintr-o altă dimensiune 
spațială, din cea în care „şi fructul ascunde în nemişcare 
o simfonie” (roamna), iar „lumina €i un singur sens 
arată” (stea), nu se poate resemna cu faptul că „noi, 
românii, sîntem cum sîntem, dar la fudulie nu ne bate 
nimeni. Cînd e vorba de scos nasul-n lume şi de organizat 
paranghelii răsunătoare suntem aşi, spargem orice con- 
curenţă şi-i lăsăm pe toţi muţi de uimire cu făloşenia 
noastră cosmică” şi că „brandul Bucovinei s-a vrut cti- 
torit pe trei repere majore: tradiţiile nealterate (nu s-a zis 
nimic despre manelizarea cvasitotală a folclorului), mul- 
ticulturalismul bucovinean (de fapt semianalfabetismul 
multietnic) şi bioland-ul (adică meniul cu produse pur 
ecologice şi cu certificate bio)” (Jupin de Pardon). În 
fond, Roman Istrate vine de şi trăieşte acolo unde „e greu 
să naşti puterea din cuvinte / când chiar cuvintele îți sunt 
povară” (călcând lumina), de acolo unde „durerea unor 
faceri se aude” (din tată-n fiu) „şi mâine somnul poate se 
va rupe / şi mâna noastră mângâind va pune / vinul în 
flori şi florile în cupe / brumă prin struguri și rugină-n 
prune” (fară). 


„De dragul limbii române”, Roman Istrati aude 
cum „necuvios de simplu şi curat / trece un vaiet sângeriu 
prin vie / clopotu-şi sparge-n gură fluturi / lăptoşi ca osul 
sfânt, de păpădie” (somn) şi se revoltă în faţa primitivis- 
mului îndătinat, în care „adoraţia tîmpă rămîne apanajul 
principal al gloatei, indiferent dacă subiectul adoraţiei e 

un sfînt, o persoană publică, un obiect sacru sau un fetiş 
ordinar” (Noi suntem de la Coţuşca/ Unde a-nţărcat 
dracu, rățuşca), iar „unii opinează chiar că Tatăl Ceresc 
şi-ar fi scăpat creația de sub control şi că oamenii au 
ajuns să-şi facă de cap comportîndu-se împotriva naturii. 
Ca să fiu cinstit, tocmai aceste comportamente umane de 
la noi sau de aiurea, de pe planetă, îmi dau de multe ori 
fiori sau îmi creează coşmaruri” (Capra rusească). 


„De dragul limbii române”, care, după cum sacer- 
dotal susţinea Arune Pumnul, înseamnă „pecetea dumne- 
zeirii” pusă pe identitatea noastră de neam, Roman Istrati 
se revoltă, precum în poezia din tinereţe, aşa şi în pam- 
fletele literare din „Ştrumfui Kremlinului”, împotriva fap- 
tului că, „de multe ori, conştienţi sau fără să vrem, ac- 
ționăm împotriva firii. Ne răzvrătim împotriva tradiţiilor, 
împotriva normelor şi regulilor şi, din păcate, răzbunarea 
scăpată de sub control se orientează chiar împotriva pro- 
priilor persoane. Din idioţenie funciară ori cu rafinament 
masochist, fiecare ins îşi duce războiul împotriva propriei 
fiinţe” (Sfinția Sa MIG-ul) — „Poveşti voi scrie, dacă 
timpul cere / şi despre colții ierbii voi vorbi / cum stau 
ascunși în fiecare noapte / şi ard precum un fagure de 
ploi” (fratelui meu). lar acţionări „împotriva firii” sunt şi 
decadenţa — „Hai, că asta cu decenţa e doar o gogoriță, nu 
o luaţi chiar mot a mot. Că doar n-am ajuns chiar în halul 
în care ecumenica Udrea să se rujeze cu carioca, Patriciu 
să se zgîrcească la hiîrtia igienică, Becali să renunţa la 
Maybach-ul lui, Țiriac să-şi radă mustaţa şi Vanghelie să 
nu-şi mai recunoască celebra inteligenţă. Păi cam aşa ar 
trebui să facă toți. Măcar din adeziune la spiritul de 
economie” (Șlapi pentru domnul Putin) —, şi traseismul 

politic — „Uite că adulterul politic nu figurează ca păcat. 
Şi atunci mă întreb cu îndreptăţire: dacă cercetătorii au 
stabilit că maimuţele antropoide, că primatele au sen- 
timentul moralității, în sensul că deosebesc binele de rău 
atunci cum se face că primatele politice româneşti, deşi 
nu deosebesc binele de rău sînt departe de a poseda capa- 
cități morale” (Capra rusească), şi toate păcatele şi 
păcătoşeniile noastre istorice, împotriva cărora Roman 
Istrati, poet înnăscut, iar nu făcut, ridică, în sensul 
înălțării, un pumn de cuvinte, mărturisind cu candoare: 
„Atâta doar mi-e puterea mea în braţe / spini luminoşi cu 
care vă ating” (lumina de nectar). 


Indiferent de scrierile pe care ni le încredințează, 
Roman Istrati doar ca risipitor de metafore trebuie înţeles 
şi citit. Iar primele semne ale unei astfel de inspirate lec- 
turi le-au dat, deja, şi Ambrozie Ovidiu Bortă-BOA, 
autorul copertei, şi artistul fotograf şi poet Victor T. Ru- 
su, care a realizat, drept simbol al operei, portretul lui 
Roman Istrati, pe care l-am încredinţat acestei cărţi 

Boem incorigibil, grație poverii înnăscute a poe- 
ziei, Roman Istrati e un munte cu brazi, atingând discret 
stelele cu risipa de seve şi de verde crud, prin care urcă 
sângele nebiruit al pământului. Roman Istrati, în ciuda 
aparentei lui fragilități terestre, este cel mai viteaz dintre 
pământeni, care îşi depune sufletul la temelia cărților lui 
încă nescrise, găsindu-şi răgaz şi pentru a trăi, aproape 
cosmic, fiecare carte a sa, cu care a hrănit, deja, memoria 
leneşă a neamului românesc. 

Născut şi renăscut în fiecare 7 septembrie al cicli- 
cității generațiilor, poetul Roman Istrati clatină vremelni- 
ciile cu destinul lui de luptător inegalabil şi de însetat de- 
vorator de lumină lină, cu care se tot despovărează de 
singurătăți. La mulți ani, prietene, și Dumnezeu să te ție 
numai întru bucurie! 


rupt din lanţurile vremii, 
Roman, Vodă prin ce-a scris, 
a plecat să-adune ramuri 
din promisul paradis 
să-ncunune fruntea lumii 
din înaltul univers 
cu poemul cel din urmă 
rătăcit, cândva, din mers 


peste filele nescrise 
din adânc şi din departe, 
numai sufletu-i rămâne 
să respire într-o carte 
ŞI apoi că cate-n alta 
dintre cele ce le-a scris 
ca să-l regăsim aievea 
Şi să îl trăim drept vis, 


însă astăzi totul doare, 
totul este nedreptate: 
ca-ntr-o punere pe cruce 
a plecat Roman Istrati! 

Despre poetul Roman Istrati nu voi vorbi nicio- 
dată la trecut. Despre întâmplări din viaţa noastră, da, dar 
despre el, niciodată. Şi asta pentru că Roman Istrati e mai 
viu decât toţi viii, iar undeva, pe masa lui de lucru, 
aşteaptă poemele „Decalogului”, scrise în ultimele luni, 
carte de poezie care se va lansa în 7 septembrie 2018, în 
ziua naşterii poetului. Vor cânta Mihaela Popescu şi Cor- 
nel Angelescu. Şi ne vom bucura, iar Roman Istrati va fi, 
iarăşi, viu, mult mai viu decât oricare dintre noi, şi la săr- 
bătoarea aceea. Cartea este prinsă în programul Centrului 
Cultural „Bucovina” pe 2018 (admirabil s-a comportat 
instituţia pe care o slujesc faţă de acest poet înnăscut!) şi 
va primi, în curând, şi aprobarea Consiliului Judeţean Su- 
ceava. 


Dar, până atunci, ce-ar fi dacă v-aţi împrospăta 
sufletele cu poemele lui Roman Istrati din vremea liceu- 
lui? Poeme pline de sevă, poeme viguroase ca fructele ce 
dau în pârg, cu binecuvântarea Sfântului Soare. Poeme pe 
care Roman stati nu le va repudia niciodată, pentru că 
sunt dimensiuni ale existenţei sale de dincolo de vârste şi 
de omeneşti aleanuri. 


Poeme de Roman Istrati. Adică un ceva mai pre- 
sus de noi, adică o stare de rugăciune la care pleacă auzul 
şi stelele, dar şi bunul Dumnezeu. 

Roman Istrati s-a ivit pe „podeaua zodiei” sale 
pentru a-şi fereca „norocul în scripte de os” (7 septem- 
brie), atunci când „a viscolit cu stele prin ogradă” (vorbă 
grea), iar el, poetul înnăscut, îşi dorea cu patimă un loc 
„în hora ce se cheamă nemurire” (fară de sus), printr-o 
carte de poezie, la care a trudit ani în şir şi care urma să 
poarte titlul „Barbut”: am găsit printre manuscrisele şi 
dactilogramele poeziilor lui mai multe „coperte de gardă” 
cu acest titlu şi am înţeles, foarte curând, că din această 
viziune lirică s-au smuls ciozvârtele pentru „Miezul 
adânc”, o carte frumoasă de poezie, care a văzut lumina 
tiparului în 1978, la Editura „Eminescu”, cu Constanţa 
Buzea ca prefaţator şi redactor de carte, o carte în care 
„peste toate gândeşte steaua ta luminând / o linişte fără 
căderi şi elogii” (miezul adânc), dar o carte în care 
Roman Istrati nu se regăsea drept „pleoapa zilei despi- 
cată-n două” (vorbă grea). 


O altă construcţie, durată cu aceleaşi „cărămizi”, 
dar care nu aducea nici pe departe cu arhitectura între- 
zărită, desluşită şi vestită de Roman Istrati, care îşi simţea 
sufletul „o şatră... nomadă, pustie / cu pasul domol ca 
vuietul ierbii” (elegia țiganilor), pentru că „pe la noi ar 
bate un vânt de proză” (colecția de fluturi), iar discursul 
amplu şi conştient de sine, care să contureze o nouă 
mitologie românească printr-un expozeu lirico-epic trăit 
până la spaimă, până la „păpuşa nopţii răstignită-n 
grindă” (nunta), îi fusese refuzat, în favoarea unui zigurat 
conceptual încropit de cenzura comunistă, în care 
„clopotu-şi sparge-n gură fluturi / Llăptoşi ca osul sfânt / 
de păpădie” (somn), renunțând la statutul său de clopot şi 
la vibraţiile sale cosmice, în egală măsură misterioase şi 

mistice, mistice şi misterioase, iar reconstrucția aceasta 
brutală l-a derutat pe poet, care a trăit cu amărăciune 
prădarea de sine, care nu-şi mai putea purta „ființa în 
izvoare cu cerbii” (e/egia țiganilor), sufletul său vibrant, 
reverberat cosmic, fiind turnat în formele clasicizate ale 
cenzurii comuniste (patrie, poezie, sat). 


Fără îndoială, deşi nu s-a născut la sat, ci în 
teritoriul sacru al iconarismului bucovinean, Roman Is- 
trati trăia şi dragostea de patrie, într-o înrudire cu iubirea 
de patrie trăită de loan Alexandru, dar trăia, mai presus 
de toate, cosmicitatea de deasupra acestui spaţiu sacru, în 
care un „fum albastru umple casa noastră / din nou îl simt 
prin sânge colindând” (nunta), iar „în cer mesteacănul 
palid aprinde / neliniştite trepte de untdelemn” (somn), 
translația Cer-Lut, atât de profund iconaristă şi atât de 
inspirat definită de un poet, pe cât de poet, pe atât de 
filosof, „dansează lutul gata să se-aprindă / cu furca 
mama-mpunge speriată / păpuşa nopţii răstignită-n grin- 
dă” (nunta), pentru că doar Mama Terra, „doar mama ia- 
n lopată lutul morţii / cu care neştiut o să mă-nsor” 
(nunta). Da, asta urma să fie „Barbut”, de Roman Istrati, 
poeziei lui fiindu-i premeditat un destin al nuntirii 
cosmice, cu „lungi păsări (care) te cutreieră noaptea” (7 
septembrie), cu un „munte, în trupul tău de lumină / 
cocoşii-nnoptează-ntr-un cântec de seară” (el/egia țigani- 
lor) şi cu timpul vrăjmaş înfruntat în provocate şi 
nenumărate ocazii: „îmi intră un taur prin venele slabe / 
intră mugind adânc, obosit / cum intră frigul încet în sila- 
be” (7 septembrie). Roman Istrati dorea să îşi facă din 
mister mistica lirică, deci „din noapte singura mea hartă, / 
altă poruncă nu mai împlinesc” (fratelui meu), pentru a 

nu ajunge, în cele din urmă, la dureroasa, deşi retorica, 
întrebare: „aceste vorbe cine mi le iartă?” (fratelui meu). 


Încerc să-mi aduc aminte despre discuţiile noastre 
despre poezia lui, dar realizez că, întotdeauna, ca şi 
„acum stăm trişti şi ceru-i orb de stele” (vorbă grea), 
Roman Istrati schimbând subiectul discuţiei, după obiş- 
nuinţa lui Constantin Ştefuriuc, „Şi-n cer / caii de lut mai 
nechează” (însingurare 11). Şi cu toate astea, a ţinut să-i 
lucrez eu cărțile de după, obligându-mă la o stare de ve- 
ghe, prin care să ader „la înalta moralitate a florii” (poem 
împotriva poluării mediului înconjurător), o stare de 
veghe prin care „am tăiat din osia lungă a morţii / săbii 
cu care să baţi o cetate”, în vreme ce în „cameră fumul e 
ud de când zace / în candela scundă, uleiul se teme / şi 
arde în somn, fără pace // pe jos răsturnați mor sâmburii 
goi / din care cu frică băut-am povara / războiul pornit se 
întoarce-napoi / şi noaptea sub talpă-şi striveşte ţigara” 
(împotriva lui Sisif). 


Stăm la sfat adesea; de când el a plecat, sfătuim 
împreună, „stăm trişti şi ceru-i orb de stele / tot cu genun- 
chiu-n gură, amorțiţi” (vorbă grea), iar Roman Istrati 
veghează din Ceruri să nu mă împresoare „exacte / şi 
mari orologii... cu ochi tulburaţi / de ferigă” (miezul 
adânc). Şi totuşi, nu înţeleg de ce s-a desprins atât de 
brutal de poezie, deşi i-am oferit, de-a lungul deceniilor, 
o puzderie de motivații pentru reîntoarcere, inclusiv 
diplomele şi premiile care i-au fost acordate la propu- 
nerea mea şi de care, după cum văd într-un CV în 
manuscris, era cu adevărat mândru, pentru că, în fond, i 
se cuveneau pe deplin, eu fiind doar sortitul la a vedea, 

atunci când a fost nevoie de asta, că „o stea îşi arde lâna 
biruinţei, / prea mare-i nemurirea, noi fiind / doar sluga 
întâmplării şi-a voinţei” (gând 3). Îi recitesc, pentru a nu 
ştiu a câta oară poemele (pe care tot eu le-am şi cules), le 
las, apoi, să îşi dureze făgaşul liniştit şi prin sângele meu 
(„şi când te vei stinge, gândule? — când / o carne îţi va 
alunga speriindu-ţi steaua? / căci văd în somn cum voi 
căuta aiurând / un nufăr / cu care să-ţi curăţ tejgheaua”) 
„ŞI vai, tu, sângele meu — neatinsule / lungi păsări te 
cutreieră noaptea / cum ar cutreiera singuratice insule” (7 
septembrie), fără să aflu răspunsuri, ci doar o nepămân- 
tească furie, din care zvâcnesc spre cer păduri întregi de 
pumni încleştaţi. 


Roman Istrati a fost şi a rămas, în spaţiul liric 
românesc, „sacerdotul răzvrătit”, ca şi Eminescu fascinat 
de miturile primordiale, în mare majoritate sanscrite; 
drept urmare, şi-a construit prima carte de poezie, 
„Barbut”, dar care avea să fie publicată, după masacrare 
prin încadrare în tiparele editoriale comuniste (poezie 
patriotică — poezie — poezie patriotică), sub titlul „Miezul 
adânc”. Poeme frumoase, dacă le iei unul câte unul la 
citit, dar nicidecum cartea premeditată de, pe atunci, 
tânărul poet sucevean, care ştia că naşterea şi moartea ni 
se dăruiesc împreună şi că „trecutul şi prezentul sunt o 
stare de somn, dar existăm şi în trecut, şi în viitor, prin 
Spiritul nemuritor”, deci prin Sinele universal”. Roman 
Istrati, filosof şi filosof al culturii înnăscut, deci şi cu 
temeinice cunoştinţe încă din tinereţe, îşi începuse 


* Katha-Upanishad 2, p. 35 

„Barbut” cu poemul „7 septembrie”, deci cu ziua naşterii, 
fără de care nimic nu există, nici măcar ursitoarele / 
ursirile nu există, ursirile însemnând, în culturile stră- 
vechi, trecut, prezent şi viitor: „Există trei fecioare ursi- 
toare (trecut, prezent şi viitor), care decid destinul 
oamenilor”. O sinteză a acestei cosmice mărginiri este 
poemul prin care Roman Istrati îşi schița desluşirile şi 
vestirile de pe luntrea de ceară, care este viaţa şi nici- 
decum cea a lui Charon, căreia, de altfel, îi dedica un 
poem de sine stătător. Istrati formula limpede, dar prin 
propria lui răzvrătire existenţială, condiţia umană de care 
era conştient, dar nu şi-o asuma cu entuziasm, ba nici 
măcar cu condescendenţă: 


7 septembrie 


n-am norocul în scripte de os 

pe zar nu există numărul şapte 

pe podeaua zodiei mele un aer 
mătură frunze de lapte 


mă tot sperie boli prin carne şi tac 

Şi vai, tu, sângele meu — neatinsule 
lungi păsări te cutreieră noaptea 

cum ar cutreiera singuratice insule 


iată plăpândele rânduri din palmă 
stinghere de frică şi de durere 
vai, umezitelor, sunteţi ca cerul 
umbrindu-l o ploaie de miere 


7 The Prose Edda, traducere de Jean 1. Young, Cambridge, 1954, p. 
12 

pământiu, cu ochi de fân îndulcit 
îmi intră un taur prin venele slabe 
intră mugind adânc, obosit 
cum intră frigul încet în silabe 


Şi când te vei stinge, gândule? — când 
o carne îţi va alunga speriindu-ţi steaua? 
căci văd în somn cum voi căuta aiurând 

un nufăr 
cu care să-ţi curăţ tejgheaua 


De aici, de la această mărginire cosmică, se des- 
prinde calea dintre mit şi sfinţenie, într-o splendidă deru- 
lare de iniţieri în mistere, „tainele” enigmatice ale rurali- 
tății bucovinene fiind doar temelia pentru o cosmologie 
personală, dominată de cuplul inițial, mamă-tată, care 
stăpâneşte, care domină şi universul, şi eternitatea. Prin 
părinţi, precum în toate miturile primordiale, Roman 
Istrati se înfruptă din eternitate, desfolie iluminările şi îşi 
contemplă oglindirile, contururile zvâcnirilor de aripi, de 
tentaţii ale zborului, ale înălțării spre un tainic pururi 
inefabil şi, prin aceasta, copleşitor, atrăgător şi distrugă- 
tor aidoma flăcării opaiţului care arde aripile fluturilor. 
După ce am citit pe îndelete „7 septembrie” şi coperta de 
gardă (în mai multe exemplare) „Barbut”, nu mi-a fost 
prea greu să refac structura inițială a singurei cărţi de 
mister şi poezie, pe care a scris-o Roman Istrati — 
„Barbut”, chiar dacă, din pricina unor situaţii reale, am 
fost obligat să publica a doua parte a cărții, sub titlul 
„luntrea de ceară”, în ianuarie, iar partea de început, 
„vestirile”, abia acum. Prin sugestia copertei am făcut 

trimitere la întregul pe care îl reprezintă „luntrea de 
ceară” şi „vestirile” (coperta 4 la „vestirile” este coperta 
1 de la „luntrea de ceară), în demersul de a respecta 
promisiunea făcută lui Roman Istrati nu doar în spital, 
când i-am dus diploma şi premiul „Senior al Scrisului 
Bucovinean”, ci şi cu prilejul deselor vizite pe care mi le 
făcea la Centrul Cultural „Bucovina”. Încă îl mai văd 
păşind pe alee şi mă bucur, pentru că simt că Roman 
Istrati nu m-a uitat, ba chiar veghează misterios asupra a 
ceea ce sunt. 

Costinel LEONTE 


Pentru că are rădăcinile într-un sat, coregraful 
Costinel Leonte s-a întors, după o minunată carieră în 
cadrul ansamblurilor artistice „Rapsodia Română” din 
Bucureşti şi „Ciprian Porumbescu” din Suceava, la başti- 
na Brehuieștilor, unde îndeplinește atribuţiuni de director 
al căminului cultural al comunei Vlădeni. Are dansul în 
sânge, ba şi un talent actoricesc remarcabil, are şi știința 
mișcării în coordonatele îndătinatului românesc, aşa că 

nici acum nu poate sta deoparte, după ce, timp de o viață, 
a existat pentru a-1 bucura pe alții prin desfășurări cere- 
moniale care consacră permanența neamului nostru. 


Costinel Leonte este, și prin predestinare, o 1denti- 
tate obştească, o veşnică nevoie de relaționare, inclusiv 
prin împărtăşiri şi încredinţări (a fost şi profesor de dans 
la Şcoala de Arte „Ion Irimescu” din Suceava), folclorul 
oferindu-i întotdeauna posibilitățile inefabile de a călători 
dintr-un veac într-altul, pentru a asculta respiraţia străbu- 
nilor şi pentru a binecuvânta cu inima și cu mintea. 

Gheorghe LUNGOCI 


Violonist care desfăcea în strune respiraţia duioa- 
să a Pământului, la fel de dumnezeieşte meşteşugit cum o 
făcea, la instrumente de suflat, regretatul lui frate, Silves- 
tru Lungoci, rapsodul Gheorghe Lungoci, tezaur uman 
viu al Bucovinei, a păşit în amintire. 


Umorul lui veşnic proaspăt şi inconfundabil, dar 
mai ales povestea de dragoste neasemuită, pe care a tot 
trăit-o cu vioara (cumva asemănător cu Charlie Chaplin), 
precum şi stilul aproape ancestral de transpunere muzica- 

lă a spiritului neamului românesc fac din bădiţa Ghiţă 
Lungoci un reper artistic autentic pe calea deschisă, când- 
va, de Niculae Picu şi de Grigore Vindireu, dar conti- 
nuată desăvârşit de fraţii Silvestru şi Gheorghe Lungoci 
din Călugăriţa Horodnicului, amândoi plecaţi să desăvâr- 
şească armonia universală. 


Filmele şi înregistrările audio, realizate de Centrul 
Cultural „Bucovina”, ţin cântecele lui Gheorghe Lungoci 
în spaţiul trăirilor fără de bătrâneţe şi fără de moarte, în- 
veşnicindu-i şi numele, dar absenţa lui va rămâne arsură 
în sufletele tuturor celor care l-au cunoscut. 


349 


Dănuţ LUNGU 


Mi-e coleg, mi-e prieten. Ba şi nepot de-al treilea 
— dacă nu mă înşel, deşi despre înrudirea noastră nu am 
ştiut până de curând. 


Îl văzusem tremurând de emoție pentru un specta- 
col al prietenului lui, Vasile Purice, apoi pentru un alt 
spectacol, al altui prieten al lui, Petrică Oloieru, apoi 
pentru formidabila expoziţie a lui Victor T. Rusu din 

iarnă, iar trăirile intense de bucurii ale altora întotdeauna 
au fost pe placul sufletului meu. 


Dănuţ Lungu, colegul şi prietenul meu, încartiruit, 
pentru ceea ce înseamnă el ca om şi nu pentru înrudirea 
întâmplătoare, în clanul drăguşanilor, împlineşte, astăzi, 
o vârstă frumoasă. L-am întâlnit, dimineaţă, stors de obo- 
seală, după trei îndelungate zile de manifestări artistice, 
pe care nu doar că le slujeşte, ci le şi trăieşte, şi am uitat 
să-i fac urările de cuviință. Nici nu prea era nevore, 
pentru că Dănuţ Lungu ştie că şi eu, şi Petrică Oloieru, şi 
Vasile Purice, şi Mihai Pânzaru-PIM, şi Corina Scîntei, şi 
Oana-Maria Sârbu-Botezat, şi Andi Drăguşanul, şi Radu 
Bercea, şi Victor T. Rusu, şi Gheorghe Senciuc, şi Nicu 
Nuţu, şi Tiberiu Cosovan, şi Constantin-Emil Ursu, şi 
Constantin Horbovanu, şi Gabriela Teişanu, şi Lucian 
Căluşeriu, şi Gabriel Sandu, şi Marcel Horodincă, şi 
Mena Falek, şi „Zicălaşii”, şi „Bucovina Rock Castle” şi 
aşa mai departe ne-am născut, ca şi el, pentru a trăi şi 
bucuriile altora, inclusiv pe cea reprezentată de ziua lui 
de naştere. 


Dănuţ Lungu, colegul meu de năzbâtii spirituale, 
poate fi localizat şi în formula insolită a cântecelor de 
peste veacuri „Zicălașii”, şi în „Națiunea Poeţilor”, şi în 
„Bucovina Rock Castle”, dar şi în majoritatea manifes- 
tărilor culturale de spectacol de sub tutela Consiliului 
Judeţean Suceava. Un uriaș, cu sufletul ca un ecou mân- 
gâietor pe tărâmul artei. Parte din spectacol, pentru că 

frumuseţea sunetului și pe priceperea, şi pe sufletul lui se 
clădește. 


Puţini oameni ştiu că în profunzimea fiecărei să- 
vârşiri culturale există, fără glorie şi adesea ignorați, 
pătimiţii împătimiți ai actului de creaţie, unul dintre aceş- 
ta fiind Dănuţ Lungu, sărbătoritul Centrului Cultural 
„Bucovina”, în această iernatică zi de 20 aprilie 2017, 
când albul cosmic se suprapune peste imaculările din 
crengile copacilor doar pentru a imita delicateţea sufletu- 
lui colegului nostru Dănuţ Lungu. 

Rodica MANCIU 


Cândva, ca solistă a Ansamblului Artistic „Cipri- 
an Porumbescu” din Suceava, Rodica Manciu cânta pe 
scenele Bucovinei, cu o cobză veche şi cu vocea rever- 
berând profund, apoi a plecat la Bucureşti şi, când a fost 
posibil, în lume. Din câte ştiu, în Italia, la Milano. Cel 
puţin acolo o întâlnise Ansamblul „Balada”, cu vreun 
deceniu în urmă. 

Dar dincolo de propria-i carieră artistică, Rodica 
Manciu este o împătimită a cântecului românesc, pe care 
îl soarbe cu evlavie, indiferent din ce vremuri şi din care 
Zări s-ar ivi. Pentru ea, cântecul nostru strămoşesc în- 
seamnă şi o religie, şi un fel de a fi, de a măsura timpul şi 
de a-i refuza implacabilele lui măsurări. Rodica Manciu, 
un reper al cântecului naţional al românilor din Bucovina, 
îşi sărbătoreşte, astăzi, naşterea, undeva, departe de plaiu- 
rile natale. 

Constantin MÂNDRIŞTEANU 


Trompetist înnăscut odată cu cântecul, Constantin 
Mândrişteanu înseamnă mult mai mult, pentru folclorul 
contemporan românesc, decât îndeobşte se ştie. Pasionat 
de povestea miraculoasă a cântecului, ştiutor de poveşti 
din cărți şi de poveşti de pe prispa caselor Moldovei, 
dinamic în a înţelege şi a discerne, Constantin Mândriş- 
teanu e însetat de cunoaştere şi, tocmai de aceea, freamă- 
tă în căutarea dialogurilor, care să-i desluşească adevăru- 
rile care îi alcătuiesc sufletul. 

Sigur pe arta sa de necontestat de către nimeni, 
Constantin Mândrişteanu, un reper al folclorului româ- 
nesc de astăzi, este unul dintre puţinii căutători de carac- 
teristici ale lumii creatoare în care s-a născut. Nu un pole- 
mist, pentru că polemica nu duce nicăieri, ci un însetat de 
adevăr sau măcar de plauzibil, cum puţini mi-a fost dat să 
întâlnesc în această viaţă. 

Emilian MARCU 


Poetul ieşean Emilian Marcu refuză să trăiască 
altceva decât poezie. Numai şi numai poezie, pe care o 
culege frunză cu frunză din respiraţia de veacuri a nea- 
mului său. Are, desigur, un simţ al patriei şi al neamului 
aproape religios, iar de aici vine vocaţia imnică a cărților 
lui de poezie, din care Emilian Marcu îşi durează propria 
cetate. Pentru a fi, pentru a dăinui, dar mai cu seamă 
pentru a se închina memoriei. 


Emilian Marcu este poetul răzvrătit împotriva tre- 


cerilor şi a spaţiilor închise, e o stare a firii cutremurată 
doar de muzica stelelor din rememorările târzii ale lui 

Pitagora. E poet, nu poate fi altceva, iar chestia asta îl 
face demn fie de admiraţie, fie de neînțelegere. 

Ramona MEDELEANU 


Centrul Cultural „Bucovina” ar trebui să fie, as- 
tăzi, în sărbătoare, dar colega noastră Ramona Medelea- 
nu, pururi discretă şi retrasă, s-a sustras, cu delicateţe, 
chiar şi vigilenţei Facebook. Numai că nouă, slujitorilor 
culturii, nu ne scapă niciodată nimic, deci nu puteam rata 
nici solidarizarea entuziastă cu Ramona, care este, fără 
strop de exagerare, un suflet şi, mai ales, o minte pentru 
cultură. Pentru Ramona Medeleanu, creierul economic şi 

financiar al Centrului Cultural „Bucovina”, primează, în- 
totdeauna, făptuirea culturală, deci dimensiunea prin care 
un popor se defineşte în istorie, iar felul acesta de a gândi 
şi de a privi lucrurile ne tămăduieşte şi pe noi, cei care 
slujim cultura într-un mod mai direct şi mai vizibil, dar 
poate că nu la fel de implicaţi în povestea prozaică, de zi 
cu zi, a spiritualităţii româneşti în Bucovina. 


Respectată şi preţuită nu doar de noi, slujbaşii 
culturii, ci şi de personalitățile creatoare din ţară şi din 
lume care conturează prezentul sucevean, Ramona Mede- 
leanu are eroismul uman al omului de după cortină, dar 
fără de care spectacolul nu s-ar mai ţine vreodată. 


De multă vreme am vrut să subliniez, în mod pu- 
blic, meritele Ramonei Medeleanu în spiritualitatea buco- 
vineană, dar iată că abia astăzi, când privilegiul de a-i 
sărbători naşterea îl are numai superba ei prinţesă, pot să 
o fac. 


Printre oamenii frumoşi ai Centrului Cultu- 
ral „Bucovina”, Ramona Medeleanu reprezintă o identi- 
tate distinctă, identitate de piatră de la temeia tuturor 
zidirilor şi înfăptuirilor creatoare. Ramona este un om 
înnăscut pentru a sluji iluminarea, destinul ei de lumânare 
în ardere durabilă şi constantă împlinindu-se şi prin ceea 
ce, împreună, toţi izbutim să săvârşim, dar şi prin vlăs- 
tatul de viitorime, fiica sa, care deja se dovedeşte a fi un 
pictor cu potenţial şi nu doar o simplă promisiune a vre- 
murilor care vor veni. Ar fi trebuit să-i aduc omagiile 

mele Ramonei Medeleanu încă de sâmbătă, când îşi re- 
trăia ziua naşterii, dar abia astăzi, când mi-am văzut cole- 
gii cu braţele încărcate de flori, am înţeles că tot belşugul 
acela de culori vii este destinat zilei de naştere a Ramo- 
nei, Ramona fiind, pe drept cuvânt, sărbătoarea Centrului 
Cultural „Bucovina”. Pentru că aşa o trăim fiecare din 
noi — şi chiar o trăim — ca pe o sărbătoare care ne cople- 
şeşte sufletele cu linişte, cu zâmbet, cu aromă cer cer 
proaspăt al dimineţii. 

Ovidiu MIHĂILESCU 
[1] Lu 


Muzician şi poet care locuieşte „departe-ntr-un 
oraş atins de ger / cu oameni slabi şi fabrici de tăcere”, 
Ovidiu Mihăilescu, personajul exponențial al acestei zi- 
le, stă „bucuros încolăcit ca Laocoon de plasa cu becuri / 
în sufrageria ta”, pentru a trăi dumnezeieşte prietenia „în 
adâncurile unei oceanice melancolii”, în care are de a se 

mărturisi definitiv: „Cred în Cristos — cuvântul răstignit 
între rănile sale / Cred cu smerenie în noblețea pătimirilor 
înălțătoare”. 


Ca muzician (folk „încolăcit” cu rock) şi ca poet, 
Ovidiu Mihăilescu meditează „ca un scafandru izolat în 
abis dincolo de lumină”, cântecele şi poemele lui fiind 
importante pentru că a „pus acolo la loc sigur câteva 
amintiri din copilărie / a(m) lăsat la rece câteva senti- 
mente fierbinți / a(m) făcut mari provizii de fructe vil- 
toare / pentru că în sufletul tău este mereu lumină”. 

Alexandra MITOCEANU 


Alexandra Mitoceanu îmi este coleg la Centrul 
Cultural „Bucovina” şi, desigur, prieten; nu prin extensia 
prieteniei mele cu Răzvan, ci pentru ceea ce este ea 
însăşi, adică o inflorescență de siguranţă, strălucire şi 
țeluri temeinic chibzuite şi urmate, cu care îţi face 
plăcere să intri în dialog şi, indirect sau poate că chiar 

direct, în acumulare de energie pozitivă, pe care numai 
oamenii luminoşi o emană cu generozitate. Alexandra 
este şi temelia creaţiei muzicale a lui Răzvan Mitoceanu, 
deşi vocaţia de tată a lui Răzvan este mai presus de 
creaţie şi contează, ca şi pentru Alexandra — ca mamă, 
mai mult decât orice altceva pe lume. Alexandra este, 
deci, jumătatea de măr rotund, redevenită mărul întreg şi 
perfect sferic al condiţiei existenţiale logice şi fireşti. 

Maria MITOCEANU 


Mama lui Răzvan Mitoceanu, doamna Maria Ge- 
tica Mitoceanu, scrie şi publică poezie. Cum mama lui 
Răzvan este sora poetului Vasile Zetu, mi se pare firesc 
să scrie şi să publice poezie, ba să mai primească şi pre- 
mii pentru creaţie, precum cel al Societăţii Culturale „Pa- 

trimoniu” din Timişoara (2004), care organizase Concur- 
sul de Literatură Religioasă „Lumină Lină”, doamna Ma- 
ria Getica Mitoceanu primind diploma „Premiul Il” din 
mâinile regretatului profesor Aurel Turcuş. 


Astăzi, dimineaţă, am primit cartea de poezie 
„Punctul meu de sprijin”, de Maria Getica Mitoceanu 
(Editura Accent Print, 2014), cu dedicație (sărut mâna, 
doamnă!), şi am citit-o cu mare atenţie. Şi cum să n-o fi 
făcut, când doamna Maria este mama lui Răzvan şi sora 
poetului Vasile Zetu! Încă din start, mi-a atras atenţia şi 
m-a bucurat o filiație spirituală din care mă revendic şi 
cu: „Am scris în adolescenţă un eseu intitulat „matca 
regăsirii”, definind-o ca fiind Poezia lui Lucian Blaga. 
Aveam să descopăr în cursul vieţii multe asemenea 
licăriri spirituale, determinante pentru „matca” trăirilor 
mele”. 


Fără să folosesc literele mari pentru a atenţiona 
asupra valorilor în care cred (şi încă mai cred că, în mate- 
rie de filosofie, între Lao Tse şi Lucian Blaga nu a mai 
existat nimic), lăsându-le mereu cuvintelor şansa de a se 
potenţa sau nu în mintea celor care mă mai şi citesc, 
funcţie de disponibilităţile lor intelectuale şi umane, eu 
rămân, ca şi Mircea Streinul, la convingerea că arta în- 
seamnă, în esenţa ei, închinare, religie, credință şi că 
Dumnezeu ni se arată, zilnic, prin poezie, prin muzică şi 
prin artă plastică. Prin urmare, fiecare text poetic scris cu 
inspiraţie înseamnă un imn adus dumnezeirii. Cândva, re- 
gretatul loan Alexandru, căruia îi fusesem partener de 
discuţie într-o emisiune tvr, pe tema iubirii de patrie, îmi 
spunea că poezia română cu adevărat patriotică nu este 

cea explicit şi direct formulată, ci „Mioriţa”, „Meşterul 
Manole” şi „Odă în metru antic”, deci poezia care ne 
sublimează în ochii omenirii. Tot aşa stau lucrurile — cred 
eu — şi când vine vorba despre poezia religioasă: cu cât 
este mai inspirat scrisă, cu atât este mai religioasă. 


Cu aceste convingeri, am pornit la lecturarea căr- 
ţii „Punctul meu de sprijin”, de Maria Getica Mitoceanu, 
iar titlul frumos mi-a dat încredere (când parcurg opera 
cuiva, încerc să judec şi cu sufletul, dar şi cu mintea). Nu 
căutam, în lirica răspândită prin file, idei şi trăiri reli- 
gioase, ci poetice, adică stări de inefabil respirate firesc, 
înnăscut. Un fel de „să păşeşti în iubire / ca într-o cate- 
drală” (Zidire tainică) încercam cu să identific în 
scriptura lirică a doamnei Maria Getica Mitoceanu şi am 
şi izbutit, pentru că „E o biserică la margine de drum. / 
Mi-o amintesc — părea însingurată, / Uitată parcă printre 
brazi şi fum / Şi implorând o dragoste curată” (Acasă), 
într-un anotimp al vremuirii noastre, în care „Pe punți de 
baladă e vremea să ningă! / Să ningă feeric pe umeri de 
munţi! / În jocuri de stele iubirea să ningă / Să ne-aş- 
tearnă Crăciunul pe frunţi”. 


Atunci când nu uită că „iubirea nu se trufeşte”, 
cum inspirat observa Solomon, doamna Maria Getica Mi- 
toceanu îmi aminteşte teribil, prin inspiraţie, de fratele 
domniei sale, poetul poet Vasile Zetu. Armonii fluente, 
scriitură modernă în tipar aparent clasic, tânjirea după 
sfericitatea perfectă din care toţi am făcut parte cândva 
(„Sunt transferată-n dor de infinit / De-orice copac sau fir 
de iarbă crudă” — Tăcere întru Dumnezeu), trăirea forţei 
ziditoare a rostirii ca extaz cosmic („Cuvinte nu mai am 

şi-s de prisos / Când liniştea cerească mă-nveşmântă” — 
Înduhovnicire), iată, deci, câteva repere importante ale 
poeziei, deci ale adevăratei şi cinstitei închinări, pe care 
le-am întâlnit în lirica mamei lui Răzvan Mitoceanu, 
adică a unuia dintre muzicienii muzicieni, care m-au că- 
lăuzit prin veacuri, ca să pot asculta şoapta sufletelor 
străbunilor şi, aidoma mamei lui, să „Rămân mereu cu 
ochii în mirare / Când văd un pom, o piatră, un ocean, / 
Căci simt imens minunea-n fiecare / Şi toate-mi amintesc 
fragilul meu liman”. 

Răzvan MITOCEANU 


Nu cred că am să pot uita vreodată că, în ziua în 
care îşi încreştina cel de-al treilea fecioraş, adică astăzi, 
muzicianul Răzvan Mitoceanu, dirijorul orchestrei An- 
samblului Artistic „Ciprian Porumbescu”, compozitor şi 
orchestrator, a rupt trei ceasuri din viaţa lui pentru a le 
închina cântecului vechi bucovinean. De aceea simt ne- 
voia să scriu şi câteva rânduri distincte: îţi mulţumesc, 
prietene, şi să dea bunul Dumnezeu să-ţi trăiască şi să te 
fericească prinţişorii tăi până în vremea vremurilor! 

Dincolo de tot şi de toate şi, desigur, deasupra 
tuturor vanităţilor vremelniciei, tânărul muzician Răzvan 
Mitoceanu este, în primul rând, un adevărat muzician 
muzician. Trăieşte arta cântecului în deplinătatea arealu- 
lui ei expresiv, de la preclasic, la rock, iar dincolo de 
calităţile lui de violonist, de şef de orchestră, de dirijor al 
orchestrei Ansamblului Artistic „Ciprian Porumbescu” 
din Suceava, de orchestrator şi de compozitor, Răzvan 
Mitoceanu este un dialectician al expresiei, capabil de 
asocieri şi disocieri care explică evoluţia şi involuţia 
tehnicilor interpretative în epopeea cântecului naţional 
românesc. 


Minte şi suflet şi o năvalnică sete de luminos este 
Răzvan Mitoceanu, iar o probă în favoarea acestor afir- 
maţii o constituie faptul că Răzvan a ales să cântăm, de 
ziua lui de naştere, primul concert din istoria muzicală a 
umanităţii cu piesele culese de Karol Mikuli, în principal 
de la vestiţii lăutari bucovineni de odinioară, Nicolae 
Picu şi Grigori Vindereu. Îşi doreşte, după cum ne mărtu- 
risea, astăzi, la repetiţia Zicălaşilor, să-şi dureze o sărbă- 
torire de neuitat („Cea mai frumoasă sărbătorire a zilei 
mele de naştere!” — luând în calcul, desigur, şi petrecerea, 
de după aceea, în sânul familiei), inclusiv prin bucuria de 
a fi lângă pictorul martir Radu Bercea la lansarea blazo- 
nului său artistic, „Confesiuni cromatice”. 


Geamăn mie prin suflet şi, de aceea, prieten drag, 


muzicianul muzician Răzvan Mitoceanu îşi retrăieşte zi- 
ua naşterii lui prin cea mai importantă ursire: cântecul. 

Când ascultase „Doina”, cântată de „artistul popu- 
lar Ciorobea”, în 1926, şi fonotecată audio, pe discuri de 
patefon, de francezi, Răzvan Mitoceanu, directorul An- 
samblului Artistic „Ciprian Porumbescu” din Suceava, a 
exclamat uimit: „Formidabil, ce final!”. Şi, într-adevăr, 
după o interpretare minunată a doinirii, Ciorobea venea, 
în final, cu o dezlănţuire armonică, un fel de sârbă năbă- 
dăioasă, care te smulgea din reveria răscolitoarei doine. 


Metoda aceasta, a strofei doinite sau măcar bala- 
descă, urmată de refrene dinamice, de sârbă dezlănţuită, o 
mai întâlniserăm noi, „Zicălaşii”, la cântecele din reper- 
toriul lăutarilor bucovineni Grigori Vindereu şi lon Bata- 
lan, cântece în care baladescul, dacă nu cumva chiar 
doinitul, alterna încântător cu brâul sau bătuta, cântece 
precum „Să mă-nsor, să nu mă-nsor?”, „Câte flori pe 
Dorna-n sus”, „Brâul popilor” etc., fonotecate, în 7 iulie, 
la Vatra Dornei (astăzi sau mâine vor fi urcate pe net cele 
două părți ale concertului, lui Lucian Căluşeriu ajungân- 
du-i o săptămână de miere, pentru că, dacă stă mai mult, 
face tripleți!), pricinuind adevărate dezbateri între noi. De 
ce? De unde? 


Şi nu aveam răspunsuri, iar să dăm cu pleasna 
presupunerilor nu ne stă în caracter. Fără dovezi, fără 
mărturii la fel de vechi precum cântecele pe care le retre- 
zim la viaţă, noi nu facem comentarii. Nu aveam cum 
presupune, deci, că, începând cu jumătatea secolului al 
XIX-lea şi continuând cu perioada interbelică, lăutarii 
români abandonau baladele, pentru că erau prea lungi, și 
doinele, pentru că erau prea triste, dar nu şi liniile armo- 

nice ale doinelor şi baladelor, care aveau o anume frumu- 
sețe, demnă de încredinţat viitorimii. Dar în formule in- 
strumentale şi vocale noi, în zicale dinamice, adaptate 
pretențiilor estetice ale contemporaneităţii lor. 


Sâmbătă, pe când răsfoiam paginile „Familiei” lui 
Iosif Vulcan, mi-a atras atenția o mărturie a doctorului 
transilvănean în drept At. M. Marienescu, publicată 
în „Familia”, anul II, nr. 41, din 4/16 decembrie 1866, 
care spune, fără ecou în epocă şi nici în viitorime, că: 


1). „Deoarece baladele sunt lungi, cântăreţul cântă 
până osteneşte, pe urmă stă 1-2 minute. În acest răstimp, 
lăutarul acompaniator face variaţiuni fantastice cu arcul 
său asupra temei, apoi baladistul continuă mai departe”; 

2). „După capătul baladei, lăutarul trece cu arcul 
său, totdeauna, în o arie voioasă, ca şi când ar calcula ca 
să scoată pe public din melancolia în care îl duse balada”. 


Deci, ca şi Ciorobea, mai târziu, lăutarii români ai 
secolului al XIX-lea păstrau liniile melodice ale diver- 
selor balade şi doine pe ceea ce numim astăzi strofă, 
urmată imediat de „o arie voioasă”, drept variaţiune pe 
aceeași temă, în ceea ce avea să se numească refren. Se 
creau, astfel, cântece noi, pe structuri muzicale îndăti- 
nate. 


Chiar dacă ziua de astăzi înseamnă o sărbătoare a 
folclorului românesc din Bucovina şi în general a folclo- 
rului românesc, egoist cum mă ştiu de o viaţă, eu prefer 

să o numesc și să o țin drept sărbătoare a Zicălașilor, 
adică a nevoii de a asculta respirația străbunilor. Și asta 
nu pentru că muzicianul Răzvan Mitoceanu a fonotecat 
audio, la vioară, acompaniat de ritmicitatea ţambalului lui 
Petrică Oloieru, 300 de cântece românești din anii 1907- 
1914 (cântecele reale ale Unirii), păstrate în manuscrisele 
lui Voevidca; că la fonotecarea patrimoniului din colec- 
ţa „Muza Română”, a cântat, la vioară, împreună cu 
Adrian Pulpă (Narcis Rotariu avea un eveniment de 
familie important), repertoriul unor lăutari legendari de 
odinioară, precum Nicolae Picu, Grigore Vindereu sau 
Ion Batalan, în celelalte fonotecări, deci în alte vreo 700 
de cântece pierdute, dar retrezite la viață, asumându-și 
rolul discret, dar atât de important de bracist. 


Nu doar pentru implicări decisive şi generoase 
într-un act de arheologie spirituală, în care, alături de cei 
numiți deja, se regăsesc şi Ionuţ Chitic, Constantin Iri- 
mia, Mihai Hrincescu, Viorel Kiriliuc şi Mihai Cotos, nu 
doar pentru scânteia de geniu care îi caracterizează opera 
de muzician este ziua naşterii lui Răzvan Mitoceanu o 
sărbătoare a Zicălaşilor, adică a unei adevărate familii, în 
care preţ se pune pe interdependenţa suflet-minte, ci pen- 
tru natura lui umană, adeseori capricioasă şi contra (cum 
se numea, odinioară braciul), care-mi aminteşte de pro- 
pria mea tinereţe. 


La doar 40 de ani, pe care îi face astăzi, Răzvan 
Mitoceanu începe, de fapt, adevărata tinereţe, cea a gesti- 
onării organizate a capacităților şi hăruirilor sale, tinere- 
țea conștientizării şi asumării vocației, deci un fel de în- 

dumnezeire, pe care sufletul și mintea le va desluşi mol- 
com, dar decisiv, drept atotcuprinzătoare armonie. 

Viorica MORUZ 


De câte ori o reîntâlnesc pe treptele Centrului 
Cultural „Bucovina”, eu văd în pictorul Viorica Moruz o 
pecete pe lumina zilei, pururi însoţită de aura lui Tiberiu 
Moruz, pictorul sucevean care, alături de Ion Carp Flue- 
rici, mi-a fascinat tinereţea. 

Astăzi, în ziua naşterii ei, nu am întâlnit-o, dar 
mi-au trecut prin fața ochilor splendidele expoziții ale 
ucenicilor Vioricăi Moruz, apoi „personalele” ei, toate 
vegheate, şi dintr-o ramă albă, dar şi din nemărginire, de 
miraculosul Tiberiu Moruz. 


Artist plastic întrupat pentru a desluşi libertatea 
creației prin viziuni personalizate, Viorica Moruz ne-a 
încredinţat şi ne încredințează o frescă a timpului nostru, 
în suprapunere transparentă cu neîngrădirea, dimpotrivă, 
cu slobozirea spiritului discipolilor ei, din plastica viitori- 
mii artelor plastice sucevene. 

Nicu NUŢU 


Fiu de muzician din garda veche a Ansamblului 
Artistic „Ciprian Porumbescu” din Suceava, Nicu Nuţu, 
pescar pasionat — de unde şi porecla pe care i-a dat-o 
compozitorul Emil Havriliuc, „Cărăşel”, a fost ursit pen- 
tru muzică, parcursul lui inițiatic având ca repere Cole- 
giul de Artă „Ciprian Porumbescu” din Suceava şi Aca- 
demia de Arte „George Enescu” din Iaşi, unde, alături de 

Răzvan Mitoceanu, l-a avut, printre dascălii de elită, şi pe 
udeşteanul Viorel Muntean, muzician total al spaţiului 
românesc. De ani buni, însă, muzicianul Nicu Nuţu este 
profesor de instrumente cu clape al Şcolii de Arte „Ion 
Irimescu”, din cadrul Centrului Cultural „Bucovina” din 
Suceava, postură din care particularizează un vechi pro- 
verb românesc, în sensul că nu prin dar din dar, ci prin 
har din har se face raiul. Raiul, adică vibrația luminoasă 
care ne înviorează sufletele, mai ales prin preajma cânte- 
cului. 


Om de o rară sensibilitate, Nicu Nuţu înseamnă o 
risipire de generozitate, pecetluită de seninătatea zâmbe- 
tului, de care nu se desparte vreodată, dovadă că harul 
din har refuză prozaismele cenuşii ale încolonărilor prin 
cenuşiul zilelor. Suntem prieteni şi mă mândresc sincer 
cu prietenia lui — dar cu cine nu este prieten Nicu Nuţu, 
dacă omul întâlnit în cale are măcar un dram de puritate 
şi de prospeţime? 

Doru Ghiocel OLAŞ 


Doru Olaş, reputat arhitect, caricaturist şi pictor 
sucevean, un veritabil Don Quijote al spiritului noncon- 
formist, s-a născut cu niscaiva decenii. Nu ştiam că Doru 
Olaş, deşi ne leagă multe întâmplări, se numără printre 
prietenii mei de facebook, pentru că, în vreme ce el crede 
năbădăios că ar crede, eu cred doar în libertatea omului 
de a trăi şi simţi, conform înhăruirii dumnezeieşti. 


In fond, nici nu-i rău să mai poți evada de sub in- 
transigența personalităților în libertinajul personajelor, 

care, indiscutabil, au mai mult farmec decât persona- 
lităţile. 


Doru Ghiocel Olaş este un capriciu al spiritului, în 
care coexistă poznaș şi sacra verticalitate arhitecturală, şi 
nostalgia șăgalnică a satirei desenate. Altminteri, Doru 
Olaş este un visător, care iubeşte cu patimă şi muntele, de 
la care îi vin verticalitățile, dar şi muzica, inclusiv rock-ul 
acustic (în iulie, l-am întâlnit, spre plăcuta mea surprin- 
dere, chiar şi la „Bucovina Acoustic Park” din Vatra 
Dornei). 


Descendent al unor polonezi stabiliți la Breaza, 
toți meşteşugari pricepuţi, Doru Ghiocel Olaș a fost ursit 
spațialității, tocmai pentru nedogmatismul imaginaţiei 
sale, pe care el, cel mai adesea, o ignoră conștient, în 
tentative de cumințţire a sufletului. Dar e curat şi proaspăt 
în suflet până la naivitate şi sfinţenie, aidoma zâmbetului 
care îi tot luminează trecerea prin viaţă. 

Pasionat de „relaţia din dintre materie şi antima- 
terie sau spirit, unde spiritul este definit de schimbare 
prin schimbarea materiei”, deci de o cuantică cu mari 
tentaţii metafizice, prin care lumea ştiinţifică mondială 
încearcă identificarea sufletului şi a dumnezeirii, arhi- 
tectul sucevean Doru Olaş, care a durat în peisagistica 
oraşului surprinzătoare, dar minunate biserici, şi-a scris 
cartea vieţii, „Universul creaţiei prin creator. Teoria uni- 

versală: scenariu” (Editura Opera Magna, laşi, 2018), 
luând în discuţie, pe baza unei temeinice erudiţii, „infor- 
maţia, materia sau timpul (pe care) le observăm prin 
imagine, iar spiritul sau schimbarea (pe care) o percepem 
prin viteză” (p. 5). 


Subiectul, ştiinţific sau doar utopic, dar care con- 
sacră 0... metafizică ştiinţifică, nu va lămuri niciodată 
întrebările şi tragicul fundamental al omenirii, care ţin de 
ceea ce se întâmplă dincolo de hotarul cunoscut al vre- 
melniciei vieţii, dar cum omul, prin condiţia lui, se află în 
nesfârşită confruntare cu timpul, ba, uneori, şi cu statutul 
unic al Creatorului, după cum observa Lucian Blaga, îşi 
va pune mereu şi mereu întrebări, ignorând povaţa lui 
Lev Tolstoi („lar dacă eşti prea curios, mori şi vei afla 
totul sau nu vei afla nimic”). O redefinire a relaţiei 
dualiste cu timpul şi o rupere de tirania lui prin schim- 
bare şi viteză versus traseu, deci prin capacitatea înregis- 
trării de imagini, determină un alt dualism, cel al infor- 
maţiei absolute şi a timpului absolut, un dualism care, din 
punctul meu de vedere, întotdeauna liric, banalizează 
până la prozaic tragicul misterios al condiției umane, 
misterul ştiinţific al secretelor numerologiei, în care, spre 
exemplu, „particola Higgs sau particola lui Dumnezeu”, 
pentru care iarăşi există o formulă matematică, „este 
percepută ca schimbare, prin gravitație, şi poate fi obser- 
vată prin ceea ce lasă în urma ei ca urmare a schimbării 
sau ca urmarea unui eveniment. Ca urmare a gravitaţiei 
de 0,618 sau ca urmare a schimbării prin particola lui 
Dumnezeu mărul, mărul este observat Jos, iar ca urmare a 
gravitaţiei mai mici de 0,618 mărul nu mai este observat 
Jos, el este neobservat printr-o gaură neagră, sau este 


382 


observat în alt univers paralel de o altă entitate mai 
evoluată” (p. 245). 


Cartea lui Doru Olaş nu este prima carte de meta- 
fizică, din perspectiva fizicii cuantice, pe care am citit-o, 
iar rădăcinile în „Veda”, deci doar în cărțile iniţiatice ale 
purificării, limitează, cumva, complexitatea dumnezeias- 
că a sufletului uman la o sintagmă, dar şi la o altfel de 
dimensiune şi de perspectivă, cea a câmpului informaţio- 
nal; nimic nou, pentru că taoismul luase în discuţie tema, 
localizându-l în lemn, în vegetaţie, deci în ceea ce, în 
„Biblie”, s-a reformulat prin dialogul dintre Dumnezeu şi 
Solomon, atunci când Dumnezeu spunea că este în tot şi 
în toate, deci nu vede rostul „închiderii” între pereţii unui 
templu, deşi templu înseamnă „cortul lui Dumnezeu”, 
deci dimensiunea cosmică a lăcaşului primordial de 
închinăciune. 


O astfel de carte se adresează, desigur, cititorilor 
cu inițieri minime, iar utilitatea ei, într-o adevărată miş- 
care de re-desluşire a universului (poată că şi de re- 
gândire), este cu adevărat importantă, pentru că, funcție 
de desluşiri — termen prin excelenţă taoist — „omul va 
avea o altă stare de graţie”, în condiţiile în care Universul 
„este limitat prin informaţiile a o mulţime de adevăruri 
forţate, neraportate la singurul adevăr prin conştienţa 
singurului adevăr”. De unde şi concluzia acestui personaj 
singular al contemporaneității sucevene, arhitectul şi 
cărturarul Doru Olaş, care pendulează, însetat de adevăr, 
între „Spirit şi Sacru”: „Bucuroşi cei săraci cu Duhul că a 
lor va fi Împărăţia”. Omenirea îşi va găsi sfârşitul nu 
printr-un dezastru natural ci printr-un dezastru provocat 

de excesul de informaţii neraportate la singurul adevăr” 
(p. 182). Care „singur adevăr”, când, prin particularizări 
regionale ale Cărţii Sfinte a începuturilor, care „se cânta, 
ca să nu se uite”, după cum mărturisea Aristotel, Sinele 
Universal şi-a sleit, în inimile noastre, iluminările, iar 
„întreaga populaţie îşi va găsi plăceri false prin viaţa de 
zi cu zi ce se va desfăşura prin informaţiile puse în 
slujba” (p. 182) fiecărui călător prin vremelnicie în parte. 


Tema libertăţii, care este, în fond, tema „celui ce 
gândeşte singur”, lipseşte şi din cartea lui Doru Olaş, 
ceea ce este firesc şi din perspectivă metafizică, şi din 
rutină ştiinţifică, domenii în care capacitatea creatoare a 
celui croit după chipul şi asemănarea lui Dumnezeu este 
spulberată de dogme, deci de adevăruri absolute conve- 
nite, nicidecum naturale. Cititorul cărții „Universul crea- 
iei prin creator. Teoria universală: scenariu”, de Doru 
Olaş, poate şi are obligaţia de a decide, cunoscând şi 
perspectivele cuantice propuse, şi de a-şi activa „chipul şi 
asemănarea” cu divinitatea, deci sufletul şi mintea, pentru 
cunoaşterea de sine, pentru că, aşa cum spun cele mai 
vechi cărți religioase ale omenirii, „sinele universal şi 
sinele particular locuiesc, împreună, în grota inimii, pre- 
cum lumina şi umbra; cunoaşte-ţi sinele particular şi vei 
dobândi veşnicie”. 


Astăzi, 5 mai 2018, în Sala „Elena Greculesi” a 
Bibliotecii Bucovinei „|. G. Sbiera”, arhitectul Doru 
Olaş, personaj inconfundabil al spiritualității bucovinene, 
şi-a lansat cartea „Universul creaţiei prin creator / Teoria 

universală: scenariu”. Public, unul şi unul, şi o curiozitate 
generală, deşi diversă şi eterogenă, dar unanim dornic să 
priceapă ce a vrut scânteietorul arhitect să înfăţişeze în 
inefabilul narativ. Concluzii nu se pot trage, deşi au 
existat interpretări diverse, inclusiv printr-un admirabil 
recital actoricesc al propunerilor dogmatice, susținut de 
însuşi Doru Olaş, recitat din care am reţinut că: scrisul lui 
nu propune o viziune cuantică, nici una de teoria culturii, 
ci o perspectivă proprie a relaţiei creator-creaţie, care să 
determine meditații şi iluminări suplimentare. Dogmatic 
precum întotdeauna şi postulând dogmatisme, dar savu- 
ros în exprimări, în vizuini şi, uneori, chiar şi în revelații, 
Doru Olaş a strălucit cu adevărat, într-o lansare de carte 
care provoacă la meditaţie (şi cartea, dar şi lansarea) şi la 
îndumnezeire. 


Arhitect vizionar, care iese biruitor din matricea 
timpului său, dar şi caricaturist inspirat, cu o puzderie de 
premii naţionale şi internaţionale, suceveanul Doru Olaş 
scoate, la Editura „Opera Magna”, laşi 2020, o aparentă 
„trăsnaie” editorială, „Covid 19. Iubiri”, în care alter- 
nează poeme de dragoste, cu rădăcini stilistice şi discur- 
sive în „Cântarea Cântărilor”, şi caricaturi „de text”, care 
surprind şi ironizează discret mentalități şi animozităţi 
sociale, pe fondul unei prefăcătorii generale de-a înţelep- 
ciunea, deci de parvenire individuală prin dominarea ce- 
lorlalți cu regulile infailibile ale propriei inculturi. În 
general, textele caricaturilor se bazează pe jocuri de 
cuvinte, de genul „Dragă, cu pandemia asta am rămas 
covidă!”, „Dragă, vara asta se poartă Covid 19, dar la 

tenul tău cred că ar merge un Covid 20” sau „Dragă, stai 
şi tu în casă căci cu pandemia asta cine o să-ţi mai vină la 
înmormântare?”. Există, desigur, şi caricaturi fără cuvinte 
despre manipulare şi „orbirea” — „ţine-ţi gura” la vot, 
candidaţii pitindu-şi chipurile sub măşti, masca (botniţa) 
însemnând o spectaculoasă confundare cu poporul, şi 
nicidecum întoarcere. 


În versuri, Doru Olaş este „lumina sărutului răma- 
să-n tine”, deci „măsura jumătăţilor”, „lăsând în urmă 
vechile metehne”, deci un zugrav al lăuntrului şovăielnic 
(„umbra mea rămasă-n tine” sau „prezentul visului din 
vis”), este un rătăcitor biblic, şoptindu-şi lamentaţiile cu 
seriozitate: „Mă sculptez, michelangic, în faţă, / păstrând 
urme vii, păstrate în piatră. / Îndrept tăişul coarnelor as- 
pre, / În singurul corn, inorog, / în singurul loc de piatră, / 
unde, în urme de pete de fată, / apar michelangiceuri 
sculptate. / Nu mai sculptez michelangic în piatră, căci 
răspunsul, sculptat de mine, / este sculptură în om, ce lasă 
pete în destine”. 


Dotat cu puterea tainică de a „răstigni sărutu-n 
ceară” şi purtând stigmatul de a fi „muşcat de somnul / de 
după naşteri”, arhitectul şi caricaturistul Doru Olaş se 
lasă ademenit de poezie şi se caţără „răsturnând, din cer, / 
iubirea, ce-ntr-o viaţă întreagă / în răstignire şi-a găsit 
apel”. Nonconformist şi vizionar, dar înrădăcinat în iubi- 
re aidoma arborelui cosmic, şi el cu rădăcinile-n cer, 
Doru Olaş se răsfaţă cu o carte nonconvenţională, care îl 
reprezintă şi îl defineşte pe deplin. 

Annamaria OLOIERU 


S-a născut la Suceava şi studiază regia de film în 
Anglia, părinții ei, Petrică şi Inga Oloieru fiind artiști 
instrumentiști ai Ansamblului Artistic „Ciprian Porum- 

bescu”, absolvenţi ai inegalabilului Conservator din capi- 
tala Republicii Moldova. Iar ce naște din artişti are calea 
ursită, universul creaţiei fiind atât de atotcuprinzător în- 
cât desluşește chipul cosmic al Dumnezeirii. Prin urmare, 
peste câteva zile, Annamaria Oloieru se va muta la Lon- 
dra, cu statut de studentă, pentru că adevărata cale a artei 
trece curcubeu peste meleagurile inefabile ale Albionului, 
insulă numit astfel de către vechii druizi, care imagina- 
seră „Lărâmul Albei”, deci al Lunii, în tainica ivire 
pământească de pe zarea Europei. 


Annamaria Oloieru, concurenta mea în ascultare 
şi fotografiere de Zicălaşi, e un lujer de floare care tân- 
jeşte după deplinătatea luminii, uneori cu o vagă nelinişte 
a sufletului, care pare că își va găsi contururile depline în 
arta plastică. Cunoscând-o bine şi fiind noi şi prieteni ne- 
condiţionaţi, ştiu sigur că va răzbi, pentru că s-a întrupat 
din gena niciodată biruită a sfintei Basarabu. 

Petru OLOIERU 


Muzician de calibru, şi ca instrumentist, şi ca or- 
chestrator, şi ca dirijor, dar şi din postura de compozitor, 
profesorul Petru OLOIERU, absolvent al Colegiului de 
muzică „Ştefan Neaga” şi al Academiei de Muzică din 
Chişinău, cu cursuri de pedagogie studiate în timpul fa- 
cultăţii, solist instrumentist, de-a lungul anilor, la Ansam- 

blul „Joc” din Chişinău, la Ansamblul Artistic „Ciprian 
Porumbescu” din Suceava şi în Orchestra „Rapsozii Bo- 
toşanilor”, lucrează în cadrul instituţiilor Centrului Cultu- 
ral „Bucovina” din anul 2000, din 2007 fiind şi profesor 
la Şcoala de Arte „Ion Irimescu”, şi dirijorul, orchestra- 
torul şi coordonatorul Ansamblului „Bucovina” al Școlii 
de Arte „on Irimescu”, dar şi al trupei de redescoperire a 
muzicii medievale româneşti „Zicălaşii” a Centrului Cul- 
tural „Bucovina”, cu care realizează „Fonoteca muzicii 
vechi româneşti”, cu volumul 1 deja înregistrat în studio, 
şi cu volumul II pregătit pentru o primă audiție publică. 


Practic, în 15 ani de activitate în instituţiile de 
cultură ale Consiliului Judeţean Suceava, profesorul Pe- 
tru Oloieru a avut împliniri profesionale de excepţie şi 
din abundență, celor deja nominalizate adăugându-li-se 
activităţile de orchestrare şi de dirijare pentru multe 
dintre concursurile şi festivalurile organizate în cadrul 
Centrului Cultural „Bucovina”. 


Disciplinat cu sine, profesorul Petru Oloieru este 
un excelent organizator, dar şi un dascăl prețuit în dome- 
niul cizelării tinerelor talente artistice, pe care le promo- 
vează, cu perseverenţă, spre deplină împlinire profesio- 
nală, cinci ucenici de-ai domniei sale din cadrul orches- 
trei Şcolii de Arte devenind, ulterior, profesionişti ai or- 
chestrei Ansamblului Artistic „Ciprian Porumbescu”, ba 
chiar şi parteneri în realizarea primei „Fonoteci a muzicii 
vechi româneşti”, cu câte 30 de piese în fiecare volum al 
„Zicălaşilor”. 

Îmi dorisem enorm ca, în ziua de 29 mai 2015, 
când prietenul meu, Petrică Oloieru, împlineşte 41 de ani, 
să-l sărbătoresc, împreună cu ceilalți prieteni ai mei, 
zicălaşii Răzvan  Mitoceanu, Adrian Pulpă, Narcis 
Rotaru, Gabriel Hurjui, Ionuţ Chitic, Constantin Irimia şi 
Dănuţ Lungu, printr-un nou concert de muzică veche 
românească, în Cetatea Sucevei, dar nu s-a putut, şi nu 
din pricina noastră. 


Nu-i bai, îl vom trăi printr-o repetiţie a 
„Zicălaşilor”, apoi, în duminica din 7 iunie, dacă nu va 
ploua, vom continua sărbătorirea lui Petrică Oloieru şi a 
cântecelor vechi româneşti, pe care împreună, toţi nouă, 
le scoatem la iveală, prin lansarea albumului promis şi 
prin noul concert-premieră: „Chemarea străbunilor”. 

N-am mai trăit niciodată aşaceva. Numai Petrică 
Oloieru putea să-şi transforme ziua de naştere într-o 
splendidă invocaţie, „Chemarea Străbunilor”, cea de-a 
doua premieră a ZICĂLAŞILOR, însemnând o invocaţie 
în dublu sens, mai ales dinspre străbuni, înspre noi. lar 
după un repertoriu de 60 de piese, împărțite inteligent (de 
către Petrică) pe două spectacole distincte, eu pot să trag 
o primă concluzie: muzica românilor înseamnă cea mai 
tulburătoare cronică a veacurilor. Aşezată, elegantă, cu 
dezvoltări dinamice şi bogate — în veacurile XVI-XVII, 
apoi mai frustă, ceva mai „glodu-mi ştie sufletul / că-i 
croit ca ţipătul” spre sfârşitul amar al secolului XVII şi 
începutul secolului XVIII, apoi, iarăşi, plin de vitalitate şi 

de bogăţie, cu o coloristică tulburătoare, care înfăşură 
anii cei vechi într-o aură astrală. 


Ascultam şi nu mă mai săturam, apoi, bănuitor, 
am întrebat dacă am parte de o interpretare la prima 
lectură, în baza orchestraţiei lui Petrică Oloieru. Bănui- 
sem chestia asta pentru că Răzvan Mitoceanu înşfăca, 
adesea, câte o vioară, lăsând braciul deoparte, şi, după ce 
cânta singur câte o frază muzicală, exclama: „Dumne- 
zeule, cât de frumos cântau oamenii odinioară!”. De pildă 
lăutarii moldoveni, care, însoţindu-l pe logofătul Tăutul, 
la înscăunarea Regelui Poloniei, în 1502, au cântat, prin- 
tre altele, un cântec în şase sau opt părţi (n-am reţinut 
bine), cântec încă ştiut, dar numai în două părţi. Să ascult 
ceea ce, cu certitudine, a ascultat şi Ştefan cel Mare (Tău- 
tul şi lăutarii plecau în misiune!), şi să datorez această 
bucurie şi celor doi violonişti tineri, tineri, Adrian Pulpă 
şi Narcis Rotaru, care „citeau” cu arcuşul partitura la 
prima vedere, era mai presus de vis, era deja mit, ba chiar 
metafizică. 


V-aş mai povesti, şi o s-o fac atunci când mă voi 
întoarce, dar trebuie să fug, acum, la concertul lui Vali 
Boghean, la care, cum este şi firesc, participăm toţi Zică- 
laşii, continuând sărbătorirea zilei de naştere a lui Petrică 
Oloieru... 


În splendidul club de la etajul Julius Mall ne-am 


adunat mai toţi cei din Centrul Cultural „Bucovina” care 
au vreo legătură cu ZICALAŞII. Şi Dănuţ Lungu, şi 

Corina Scîntei, şi Petrică Horvat, şi Lucian Căluşeriu, şi 
Gabi Sandu, şi Alina Irimia, şi fetele de la tehnic, pe care 
încă nu le ştiu după nume, deşi au merite incomparabil 
mai mari decât unele celebrităţi ale zilei, dar şi zicălaşii 
Răzvan Mitoceanu, Narcis Rotaru, Adrian Pulpă şi Ionuţ 
Chitic. Petrică Oloieru, însoţit de fratele lui, lon, de cum- 
nată şi de mândreţea lui de fată, Anamaria, avea o 
puzderie de invitaţi, prieteni şi colegi, ba chiar şi ucenici, 
la spectacolul spectaculoasei trupe de la Chişinău. 


Din repertoriul trupei de peste Prut, cel mai mult 
mi-a plăcut prima piesă, un fel de „ska” inspirat lucrată, 
structurată ceremonios precum „Dojana” trupei rock 
DOR DE DUH, şi, tocmai de aceea, obligându-mă la 
autosugestia de a lua în calcul o eventuală prezenţă a vir- 
tuoşilor lui Vali Boghean la o viitoare ediție Bucovina 
Rock Castle. A urmat, apoi, un concert amestecat, cu 
genuri muzicale care să acopere toate gusturile publicului 
şi care să permită punerea în valoare a virtuozităţii artiş- 
tilor, inclusiv a prietenului şi fostului coleg de facultate al 
lui Petrică, Valeriu Caşcaval, cu consecinţa unei spulbe- 
rări stilistice, care m-a cam derutat. 


Cum ascultasem, în după-amiaza zilei, împreună 
cu trei instrumentişti de la Ansamblu, cântecele 
„Chemării Străbunilor”, pe care zicălaşii lui Petrică Olo- 
ieru vi le vor oferi, duminică, 7 iunie, în Cetate, am trăit, 
la spectacolul trupei lui Vali Boghean, exact sentimentul 
dintr-o zi cu expoziţii, când, după inegalabila expunere a 
lui Victor Rusu, am mai participat la un vernisaj. Veneam 
de la nişte răscruci, una dintre ele fiind cea a adoptării, de 
către români, a dansului în doi, în patru şi în şase, prin 

transferul parțial de melodicitate vieneză a incredibilului 
„Verbunkos” în ulteriorul românesc „Bărbuncul”, ve- 
neam copleşit de mit şi de respiraţia străbunilor încă pul- 
sând în melodicităţi limpezi, rotunde şi pline de vrajă, iar 
abordările moderne ale aceluiaşi melos, pe care le săvâr- 
şeşte trupa lui Vali Boghean, nu mai aveau loc sau poate 
că nu-mi mai găseau sufletul în cale, sufletul meu fiind 
frunză în vânt undeva, prin Dumnezeu ştie care veac, prin 
revolta ceremonială a cine ştie cărui străbun. 


Trăisem şi încă mai trăiam sărbătoarea zilei de 
naştere a lui Petrică Oloieru, cea mai frumoasă aniversare 
la care am participat în 60 de ani de viaţă, o sărbătoare 
care spulberase barierele timpului, şi înspre trecut, prin 
cântecele zicălaşilor, şi înspre viitor, prin cântecele muzi- 
cienilor din Chişinău. Acolo unde-mi pot auzi şi descifra 
străbunii, acolo simt menirile sacerdotale ale oamenilor 
care-mi devin, astfel, prieteni. Ştiam toate acestea în clipa 
în care, din dragoste față de prieteni, am sărutat fruntea 
lui Petrică Oloieru, ca să mă întorc, apoi, în noapte. 


%* 


Mâine, 5 octombrie 2016, vom pleca la Solca, 
pentru a propune o călătorie, cu „Cântecele solcanilor”, 
care să acopere peste un veac (1800-1911). Astăzi, la 
repetiție, am descoperit cântece şi mai vechi, precum 
hora boierilor Şeptilici, numită „Şapte frați”, pentru că 
atâţia erau şi de aceea au fost numiţi Şeptilici, înainte de 
ctitorirea Dragomirnei (ulterior îşi vor slaviza numele, 
devenind Semaca), sau „Pe o stâncă-naltă”, sau, şi mai 
vechi, cântecul „Haiducii”, pe care l-a cântat taraful care 

însoțea solia moldovenească, în 1502, la înscăunarea 
regelui Poloniei, în Krakowia (a fost notată de Jan z 
Lublina). Ce-i drept, piesa aceasta, numită ulterior „Ba- 
nul Mărăcine”, iar şi mai târziu „Ardeleneasca” (unul 
dintre multele cântece cu acest nume), figura în reperto- 
riul lăutarilor solcani într-o variantă în două părți, faţă de 
cea iniţială, cântată în şase părți. Există şi un „Arcanul”, 
care se cânta numai la Solca, există 48 de piese minunate, 
pe care, mâine, le vom retrezi la viaţă, fie în Parcul Cen- 
tral — dacă nu e prea frig şi nu plouă, fie în modernul 
restaurant „Costa Rica”, din faţa Parcului Central din 
Solca. 


Ca întoarcere în contemporaneitatea folclorică, 
„Zicălaşii” vor încheia concertul filmat cu trei piese noi, 
acompaniindu-l pe Sorin Filip, care ne este, în primul 
rând, prieten şi abia apoi manager. E invitatul meu şi al 
nostru, pentru că a început să-mi placă şi să-l preţuiesc pe 
băiatul ăsta plin de bun simţ şi de cumsecădenie. Vom 
cânta cu trei primaşi (Adrian Pulpă, Narcis Rotaru şi 
Mihăiţă Cotos), cu un b(r)aci (Răzvan Mitoceanu, şef de 
orchestră la Ansamblul „Ciprian Porumbescu”), cu un 
țambal (profesorul Petru Oloieru) şi cu un contrabas (lo- 
nuţ Chitic), de sunet, de înregistrări, cu track-uri separate, 
şi de filmări ocupându-se, ca întotdeauna, Dănuţ Lungu. 

„Pe locul arătat de Dumnezeu, anume Solca”, au 
fost, odată nişte zicălaşi. Şi a mai fost şi un Învățător, pe 
nume Alexandru Voievidca, avansat, de la Suceava, la 
Boian, care a încredințat muţeniei unui veac 48 dintre 

cântecele solcanilor. Şi au mai fost odată, în 5 octombrie 
2016, şi alţi zicălaşi, care au aprins candelele cântecelor 
vechi, visând să se facă lumină. Din nefericire, e prea 
multă beznă în Bucovina orbilor, ca să se mai poată zări 
şi căţuia de la Solca, licărul acela de armonii, care a făcut 
pe unii dintre solcani fericiţi că pot respira din bucuriile 
stră-străbunilor lor. 


Azi! Aşa exclamau şi lăutarii solcani, odinioară, 
într-o anume zi de vară, când erau chemaţi să cânte la 
curtea boierului Kapri din lacobeşti, mai ales că venea şi 
domnul Voievidca, să noteze cântecele şi să vorbească, 
întotdeauna plin de admiraţie, cu Gheorghe Chiciu, care 
avea vârsta lui Mihăiţă Cotos, cu Bujdei loan Ienciu, care 
avea vârsta mea, cu Nicolae şi Anghel Ienciu, care erau 
de-o seamă cu Răzvan Mitoceanu şi cu Petrică Oloieru, 
cu alţi şi cu alţi lăutari îndumnezeiţi de cântec, de-un leat 
cu Adrian Pulpă (Casă de piatră, prietene!) sau cu Narcis 
Rotaru sau cu Ionuţ Chitic. Dar vin vânturile, ploile, nin- 
sorile, se rostogolesc frunzişurile peste corzile viorilor şi, 
când se împrimăvărează, Anghel lenciu îşi priveşte mâi- 
nile, care sunt ale lui Răzvan Mitoceanu, ba — ciudat 
capriciu al sorții! — chiar şi tânărul profesor de vioară, de 
la Şcoala de Arte „Ion Irimescu” din Suceava, Mihăiţă 
Cotos, când încearcă un glisando elegant pe griful viorii, 
zăreşte alte mâini, la fel de îndemânatece, dar din veacul 
ce va să vină. 


Cel puţin cam aşa simţeam noi, tehnicul Centrului 
Cultural „Bucovina” (Tiberiu Cosovan, Corina Scîntei, 
Dănuţ Lungu, Nicolae Gabriel Sandu, Gheorghe Senciuc, 
Liviu Velniciuc şi Marian Moştoflei), călătorind, dinspre 

cântecele lui Sorin Filip şi, implicit, ale generaţiilor de 
azi, înspre dezlănţuirile armonice, aproape preclasice, ale 
melosului străvechi românesc. Apoi, am revenit pe mu- 
chia clipei, în minunata sală de nunţi a restaurantului 
„Costa Rica” din Solca (mii de mulţumiri, doamnelor şi 
domnilor, pentru gratuitatea locaţiei!), unde, din pricina 
frigului şi a ploii, ne-am văzut nevoiţi să mutăm concer- 
tul şi filmarea. 


Partiturile şi textele cântecelor solcanilor le-am 
oferit, frumos legate, tânărului primar Cornel Tehaniuc, 
ştiind că, energic şi plin de intenţii bune, cum se arată, le 
va folosi aşa cum trebuie. Filmul concertului, realizat de 
Nicolae Gabriel Sandu, dar cu sunet făcut, cu track-uri 
pentru fiecare instrument, de Dănuţ Lungu, va fi postat 
pe net în câteva zile (Dănuţ, al doilea component al „Zi- 
călaşilor”, după mine, deşi nici unul dintre noi nu cân- 
tă, mi-a promis, din proprie iniţiativă, că va fi gata joi 
seara, adică în 24 de ore), iar cei din lumea largă, con- 
ştienţi ca şi mine că toţi suntem doar o carte scrisă, pe 
care deja s-a oploşit colbul viitorimii, vor putea asculta 
muzica minunată şi adevărată a românilor, desprinsă, odi- 
nioară, din arcuşurile lăutarilor solcani. În fond, prin 
muzica veacurilor, putem deveni veşnic. 

În urmă cu doi ani, am vrut să-i sărbătoresc viaţa 
şi opera printr-o premieră, „Chemarea Străbunilor”, în in- 
teriorul Cetăţii de Scaun a Moldovei, dar, din motive 
obiective  (veşnica neghioabă „Cântarea României” 
electorale), nu s-a putut, așa că spectacolul s-a amânat cu 

o săptămână. N-a fost bai, pentru că profesorul Petru 
Oloieru merită o săptămână de elogii, şi nu doar din par- 
tea noastră, a prietenilor lui. 


În doar doi ani de voluntariat întru slujirea memo- 
riei româneşti, profesorul Petru Oloieru a pregătit, împre- 
ună cu „Zicălașii”, opt premiere absolute cu muzică ve- 
che românească (alte două sunt în pregătire), din care 
două ceremoniale, „Chindiile” (întreg ritualul muzical al 
nunţii de odinioară) şi „Vechi colinde românești din Bu- 
covina” (48 colinde, nu vifleimuri, îmbrâncite de igno- 
ranță din ceremoniile sărbătoreşti de Crăciun şi de Anul 
Nou), iar împreună cu Răzvan Mitoceanu, la vioară, a 
fonotecat audio 340 cântece vechi bucovinene (în cele 8 
premiere fonotecate video, 320 melodii), în tentativa de a 
realiza o hartă a cântecului național românesc în Bucovi- 
na. 


Ca recuperator de memorie muzicală românească, 
dar și ca animator al vieții culturale sucevene contempo- 
rane (dirijor al Orchestrei „Bucovina” a Școlii de Arte 
„lon Irimescu” din Suceava, orchestrator, componist, 
profesor, instrumentist inegalabil, consultant artistic etc.), 
profesorul Petru Oloieru binemerită o largă solidaritate 
sufletească, din partea celor ursiți şi întru trăirea frumu- 
seții spiritului, dar și o amplă recunoștință publică şi ofi- 
cială, ultima, nu doar în cazul lui, absolut inexistentă în 
judeţul Suceava. 

Săptămâna viitoare, după marea sărbătoare a „Zi- 
călaşiloe”, prin care starostele Petru Oloieru va consacra, 
mâine, 45 de ani de existență, 300 de cântece vechi 
româneşti vor intra în interpretare şi dezbatere, interpre- 
tarea însemnând descifrarea ritmicităţilor extreme ale 
fiecărui cântec, mărturisite, în timp, de Franz Joseph 
Sulzer, Otto Wagner, Karl Engel şi aşa mai departe, iar 
dezbaterea vizând supravieţuirile în linii melodice vioaie, 
de măcar horă mişcată, ale unor cântece precum „Ro- 
manţa” lui Dimitrie Cantemir, care, în notație primă şi în 
ritmicitate extremă, conturează două cântece distincte, 
ultimul încă în viaţă. Există, desigur, în nevoia de înţele- 
gere şi hora Muntelui Soarelui, numită „a buciumului”, 
care descrie aproape pictural ceremoniile astrale din jurul 
ziguratelor din Carpaţi (la Densuş, există încă deschide- 
rea circulară prin zid, menită pătrunderii buciumului, din 
interior, pentru a anunţa bucuria cosmică a împlini- 
rii „călătoriei prin Ceruri”, cum numea Mircea Eliade 
horirile străvechi), şi încă în variante din 1690, 1849 şi 
1907, dar toate organic înrădăcinate în primordial. 


Dacă nu mi-ar fi ieşit Petru Oloieru în cale, el ar fi 
rămas acelaşi mare muzician şi instrumentist, dar eu nu 
aş fi auzit niciodată respirația strămoşilor, fisura aceea în 
suflet sfârtecându-mi nevoia disperată de tăcere, care, 
precum undele izvoarelor, înveleşte şi freamătă conturu- 
rile pietrelor, ca să nu le mai putem ghici lumina lăun- 
trică. Din fericire, Petru Oloieru există, iar ceata lui dum- 
nezeiască (Răzvan Mitoceanu, Ionuţ Chitic, Narcis Ro- 
taru şi Adrian Pulpă) probează că armoniile serafice sunt 
calea, de la noi, până lângă tălpile dumnezeirii. 

Chiar dacă rătăcesc prin vremuri, căutând poveşti- 
le necunoscute ale unor comunităţi umane, las totul baltă 
atunci când vine vorba despre „Zicălaşi” şi, mai ales, des- 
pre starostele lor, profesorul Petru Oloieru, cel născut la 
Cotiujeni, în nordul Basarabiei, şi care ar fi vrut să ur- 
meze o carieră de finanţist, dacă buclucaşa soartă nu l-ar 
fi îmbrâncit spre Conservatorul din Chişinău, ca să-şi 
asume adevărata vocaţie, cea de trăitor al cântecelor Nea- 
mului, de la începuturi şi până întotdeauna. Asta ne-a 
unit, ne-a înfrățit şi ne-a slobozit pe căile sacralităţii ro- 
mâneşti, în care existăm toţi ca unul şi unul pentru toţi, 
căi ale sfinţeniei în care Petru Oloieru = lon Drăguşanul 
= Răzvan Mitoceanu = Narcis Rotaru = Adrian Pulpă = 
Ionuţ Chitic = Mihai Hrincescu = Constantin Irimia = 
Viorel Kirilov = tentaţia chemării străbunilor, pe care o 
tot desluşim, de câţiva ani, cu infinită evlavie. Ne 
prindem în hore iniţiatice cu moşii şi strămoşii, spulbe- 
rând tăciunii focului sacru pentru a-i împrăştia pe cer, 
respirăm veacurile cu nesaţ, până ce nu mai rămâne decât 
înşiruirea cosmică dintr-un capăt în celălalt al vremuirii 
vremurilor. 


Vorbind despre Petru Oloieru, fără voie îl desci- 
frezi în identitățile lui reale, cele ale orchestralului şi ale 
lăutăriei, dar şi ale Doina (primul nume al credinţei ome- 
neşti) şi ale ceremoniilor Caluşar, puse la cale, prin cân- 
tec şi Joc, în vremuri imemoriale, de către Kali Calusar, 
adică, în traducere, de către „Naşterea Limbii Credinței”. 
Vorbind despre Petru Oloieru, dai contururi unor chipuri 
omeneşti, care îl înconjoară, pentru că prin ele se mani- 

festă, iar legendarii Angheluţă, Lomiş, Barbu, Dinicu, 
Ciolacu, Ochialbi şi aşa mai departe reînvie prin Petru 
Oloieru şi prin „Zicălaşii” cărora le este staroste, suflet şi 
minte. 

Dumitru ONIGA 


Mi s-a spus, astăzi, că poetul-martir Dumitru Oni- 
ga ar fi murit. Prostii, un poet-martir nu moare niciodată, 
ci, atunci când osteneşte să-şi mai trăiască poemele, por- 
neşte cătinel pe cale, şoptind abia auzit: „Pentru rănile 
mele nedrepte, / Eu, Doamne, te iert!”. Aşa mă asigurase 
şi celălalt poet-martir al Sucevei, Vasile Pânzariu, după 
publicarea ultimei lui cărți. Aşa îmi zâmbise şi Dumitru 
Oniga, în apartamentul lui din vecinătatea fostei închisori 
a Sucevei, când i-am dus exemplarele „drepturi de autor” 
ale uneia dintre cărțile lui. Nu mai ştiu care şi a câta, 

pentru că eu mi-am început drumul şi îndreptățirea îngri- 
ind şi publicând, mai întâi, cărțile martirilor Bucovinei, 
şi-abia după aceea şi pe ale mele. 


„Mai îngăduie, suflet al meu, 
Curând temniţa cărnii se va destrăma 
Şi te vei elibera de întuneric şi chin, 
Mai îngăduie puţin! 


Până voi trece dincolo de fiinţă, 
Mai am un legământ, o făgăduinţă, 
Să sădesc în suflete o credință 
Măcar 
Cât un bob de muştar 
Care să răstoarne munţii de ură, 
Minciună, înşelătorie, impostură, 
Să-i prefac în pulbere, în zgură. 


Până când semnul îngerului o să mă cheme, 
Mai îngăduie o vreme! 

Cu ultima fărâmă de voinţă, de cutezanţă 
Să aducem în cugete o speranţă 
Pentru dreptate, libertate, bunăvoire, 
Pentru un petic de cer, pentru izbăvire. 


Până se va apropia clipa despărțirii 
Ceva va veni în plicul nemărginirii 
Să pot aprinde în inimi o scânteie de iubire, 
Să ne putem apropia de dumnezeire 
Cu sfânta ramură de măslin. 
Mai îngăduie puţin! 

Pe fundul paharului a mai rămas drojdie amară 
Şi ştiu că nu mi-e îngăduit să mă eschivez, 
Curând o să te eliberez, 

Mai aşteaptă un ceas, o seară, 

Suflet al meu, nepieritoare comoară! 


(Cântece triste, Editura NordPress, 1996). 


Născut la Stupca, în 14 august 1925, Dumitru 
Oniga, rănit de un glonte rătăcit, pe când privea, ca tânăr 
gimnazist, din Parcul Central al Sucevei, la o represiune 
armată, a fost arestat, în martie 1942, pentru apartenenţă 
presupusă la „Frățiile de Cruce“, condamnat la trei ani de 
închisoare şi încarcerat la Cernăuţi. Nu era legionar, dar 
avea să devină, din spirit de solidaritate, un naţionalist 
temperat după arestările şi condamnările din 1944, din 
1946 şi din 1958, soldate cu aproape 17 ani de detenţie 
politică. În timpul detenţiei la „Uniunea Scriitorilor din 
Aiud“, cum numea Petru Pandrea temniţa celor 45 de 
mari scriitori români, Dumitru Oniga avea să ucenicească 
în arta poetică pe lângă Radu Gyr, dar poemele lui aveau 
să fie încredințate colilor de hârtie abia de prin 1990, 
când neştiutul poet bucovinean începe să publice în gaze- 
tele „Crai Nou“ din Suceava, „Solstiţiu“ din Satu Mare, 
„Tribuna Transilvaniei“ din Cluj-Napoca, „Ţara“ din 
Chişinău, „Plai Românesc“ din Timişoara etc. 


În 1996, ziarul sucevean „NordPress“ al fraţilor 
Ioan, Vasile şi Gheorghe Iftode i-a publicat, ca şi lui Va- 
sile Pânzariu, o primă carte, „Cântece triste“, iar de 
atunci cărțile lui apar cu ritmicitate pentru a rosti dragos- 

te, libertate, credinţă într-o Bucovină din ce în ce mai în- 
cenuşată şi mai insensibilă. 


O antologie de autor, apărută în 1998, „Novissima 
Tristia / 1948-1989“, o carte de sonete, „lubiri“, apărută 
recent, un volum de memorialistică, pregătit pentru a fi 
încredinţat tiparului spre sfârşitul anului 2006, stabilesc 
coordonatele tulburătoare ale unei opere literare dedicată 
„Celor ce iubesc fără limite Libertatea“. 


Dincolo de statutul său de martir, Dumitru Oniga 
înseamnă o nețărmurită dragoste pentru poezie, cuvântul 
potrivit durând lumea lui reală, în care a existat, există şi 
va exista mereu, poezia însemnând şi pentru Dumitru 
Oniga, în anii grei ai detenţiei, dar şi ai marginalizării de 
după aceea, zilnica înfăţişare a chipului Mântuitorilor, 
care numai ochilor iniţiaţi se desluşeşte. 


Mit, credinţă, înrădăcinare, asta am simţit, mereu 
şi mereu, în poezia lui Dumitru Oniga, identificându-l, 
într-una dintre prefeţele cărţilor sale, drept ultimul poet 
iconar, iar definirea 1-a făcut bine, bădiţa Mitruţ asumân- 
du-şi cu încântare acest statut pe deplin meritat. 

Orodel OLARU 


Născut la Vatra Dornei, în oraşul în care teatrul 
înseamnă o nobilă identitate umană, Orodel Olaru a făcut 
parte din splendida generaţie a tentativei de înfiinţare a 
unui teatru profesionist la Suceava, începând cu toamna 
anului 1984. Se născuse pentru teatru și nu-şi putea dori 
un alt spaţiu existențial, în afara scândurii sacre a scenei. 
La Suceava, a avut roluri importante, pe care le-a trăit cu 
un firesc lăuntric dezarmant, așa că nu a fost o surpriză 
pentru nimeni să-l regăsim, peste vremuri, în distribuțiile 

teatrelor bucureştene, inclusiv şi mai ales ale Teatrului 
Naţional, dar şi ca realizator de emisiuni interesante la 
Radio România Actualități. 


L-am reîntâlnit, în urmă cu câţiva ani, la Vatra 
Dornei, şi nu l-am recunoscut, pentru că purta patina 
dumnezeiască a personajelor pe care le-a tot trăit, de-a 
lungul vremii. Era aidoma unui sacerdot, care există din- 
colo de vremuri, şi doar vocea lui sonoră, vibrantă şi cu 
un timbru inconfundabil mi-a atras atenția, pentru că încă 
mai exista în sufletul meu de biet slujitor, odinioară şi 
pentru totdeauna, al unui teatru sucevean, care să scapere 
din reflectoare și să spulbere negurile ostenite ale acestui 
oraş nenorocos. 


Orodel Olaru, actorul care ne reprezintă, mai pre- 
sus de orice închipuire optimistă, în istoria teatrului ro- 
mânesc, împlineşte, astăzi, una dintre vârstele persona- 
Jelor presărate pe Jariștea veșniciei. 


407 


Constantin PAPUC 


Di î 


Un mucalit incorigibil, cu premii pentru caricatură 
dobândite la Zaporojye (Ucraina), Gura Humorului (Ro- 
mânia), Margate (Anglia) Legnica (Polonia), Cuneo (Ita- 
lia) şi cu desene satirice răspândite prin întreaga lume 
expoziţională, cu expoziţii personale la Suceava, Londra, 
laşi, Sydney, Cambera, deocamdată revinde în atenţia 
lumii cu „Deocamdată”, un album de caricatură, publicat, 
în condiţii excepţionale, la Editura „CreArt” din Iaşi, 
2020, prin care Constantin Papuc îşi eşalonează o parte a 
vieţii lui creatoare (2005-2020). Într-o scurtă prefaţă, 
Mihai Boacă semnala aproape axiomatic faptul că „un 
volum de caricatură este o victorie a spiritului, a tenace- 
tății, a credinţei că avem ceva de spus, şi, ca un corolar, o 

victorie raportându-ne la noi înşine”. lar Constantin 
Papuc îşi explică, olograf, ideea noii lui cărţi: „După ce 
ani de-a rândul am muncit şi a fost cât pe ce să făurim 
societatea socialistă multilateral dezvoltată, brusc, ei au 
schimbat macazul şi ne-au propus ceva cu totul şi cu totul 
original, ajungând cam în acest stadiu, DEOCAMDA- 
TA!”. 


Desenele lui Constantin Papuc sunt tot atâtea fili- 
pice, care-i vizează pe „€i”, cei ce „au schimbat maca- 
zul”, începând de la tâlharii de pe copertă, care nu sunt 
bieţi meseriaşi ai şperaclului, ci politicieni, care au palate 
care i-au costat „doar doi ani de puşcărie” şi promit „lu- 
crul bine făcut” pentru a ne obişnui cu „merge şi aşa”, 
într-o ţară în care domină şi îşi face de cap prostia agre- 
sivă şi nesimţită, rareori aflându-se cât un „cioban”, care 
să se mulţumească doar cu rosturile lui: „Aş putea să fiu 
prim-ministru, da” nu vreau”. Desenele lui Constantin 
Papuc râd-plâng o ţară a eroismului bagatelizat, în care 
„tot ce-aţi apărat... s-a vândut” şi în care integritatea este 
persiflată băşcălios: „N-are nici măcar dosar penal, da” 
vrea să candideze!!!”. O Românie plină de grotesc se 
dezvăluie din penița lui Constantin Papuc şi se poate 
desluşi în textele mucalite, care fac parte din întregul 
satiric, dar şi dintr-o lehamite generală şi generalizată a 
românilor faţă de realităţile care îi domină şi îi irosesc. 
Şi-atunci, ca răsfoitori ai albumului, râdem, ici şi acolo, 
semn că, vorba lui Romulus Vulpescu, nouă nici măcar 
plânsul nu ne-a mai rămas. 

Ion PARANICI 


îi SĂRBĂTORILE MEMORIEI gg: 


LU . 
Su 


acordă scriitorului 


PI 


ZIUA SCRISULUI noi 


Ion Paranici, „poet prin ceea ce scrie, fie poezie, 
fie tablete de ziar” (Emilian Marcu), „întemeietor de va- 
loroase cărţi” (cum scria lon Paranici despre cărturarul 

Ilie Dan), şi-a scos, discret, pentru a o împărți prietenilor 
ŞI, deci, şi rafturilor bibliotecilor, o splendidă carte de 
înţelepciune, „Din cele câte au fost” (Editura „Muşati- 
nii”, 2013). „O carte de împăcarea cu lumea şi, deo- 
potrivă, de nelinişti, însoţite de bucuria că, din toate câte 
au fost, trăieşte respectul”, cum îmi scria, în dedicaţia de 
pe coperta de gardă, în recentul decembrie. 


Structurată pe patru teme mari („Timpul mărtu- 
risitor”, „Destin de statui”, „Muzica — „pusă în scenă” la 
Casa Cristian” şi „Supus literei de tipar”), cartea domnu- 
lui Ion Paranici reprezintă, în primul rând, o revoltă a 
înţelepciunii, dar şi o înţelepciune a revoltei, din partea 
unui „ziditor de cuvinte” remarcabil, deci a unui om cu o 
tulburătoare „vocaţie întemeictoare”, a unui „nume al ce- 
tății”, în faţa căruia, de când mă ştiu, eu mă plec şi cu 
evlavie, dar şi cu dezarmantă dragoste. 


Ion Paranici, omul ursit atavic să priceapă că 
„istoria se învaţă şi se trăieşte, întreţinându-i lucrarea”, 
deşi viaţa avea să-i arate, uneori cu mult prea multă 
brutalitate, „cum se trăieşte starea de jenă”, într-un târg 
„cu mult prea puţine statui”, dar cu o ignorată redutabilă 
aristocrație a frumosului, care păşeşte serafic prin pagi- 
nile cărţii şi care divinizează aerul pe care îl respirăm. 


„Supus împătimirii jurnalistice”, Ion Paranici a 
„pus cuvinte şi idei la lucru”, le-a „făcut să se bucure sau 
să se încrunte, să mediteze şi să pledeze pentru întruparea 
binelui”, într-un timp social al jalnicei alienări, în care 
„neodihna condeiului, a cuvântului aspirând la cerneala 
de tipar” par să piardă din sacralitate. Iar ideile întovă- 

răşesc păşirile lui Ilie Dan, Grigore Ilisei, George Sidoro- 
vici, Dimitrie Loghin, Mihail Iordache, Mihai Iacobescu, 
Mircea Motrici, Radu Mareş, Mircea A. Diaconu, lon 
Carp-Fluierici, George Damian, loana Nistor, Grigore 
Vieru, Toader Hrib etc., într-o „stare a permanenţei” care 
îndepărtează definitiv „culoarea urâtă a nedreptăţii” lu- 
meşti din spaţiul şi timpul care îi aparţin lui Ion Paranici. 


„Încotro mergeţi, domnilor? E momentul dezmeti- 
cirii! Istoria, timpul nu mai au răbdare”, se aude starea de 
nelinişte în „convingătoarea expresie artistică”, din fie- 
care „literă a cărţii”, carte de mărturisire şi carte de închi- 
nat, deci un fel de „luciditate a dialogului” refuzat de „o 
vârstă” a civilizaţiei urbane sucevene din ce în ce mai 
alienată, mai netrăitoare, dar şi carte care va dura, pentru 
că merită, pentru că duce cu sine, în viitorime „oameni ai 
Sucevei (şi nu numai) dăruiţi artei, culturii, care au trăit 
sau trăiesc din rostirea frumoasă şi înțeleaptă”. 


După trei cărți de poezie poezie şi după tot atâtea 
cărți de remarcabilă publicistică, Ion Paranici înseamnă o 
existență reală şi durabilă, care şi-a construit „cetatea 
sufletului, cu toate ferestrele deschise” (Emilian Marcu), 
aşa cum înseamnă şi un reper însemnat „din cele câte au 
fost” sunt şi vor fi jaloane sigure ale spiritualității bucovi- 
nene. 


„Incâlcit în ştirile / ce-s carnea vie-a zilei”, dar 
încă năzuind spre un „mâine (care) va fi poemul / întors 
de pe drumuri”, lon Paranici îşi descoperă „Mersul înse- 

rării” (Junimea, 2016) „dintr-o înserare neiertătoare” — 
după cum îmi scrie în dedicație, cu retorisme contrarii 
(„în fiecare întrebare-s nervi” versus „peste toate / se aşa- 
ză colbul lenii”), în absenţa întrebărilor şi în prezenţa 
unei înțelepte împăcări cu tăcerea („liniştea bătrână vine 
de departe”), pentru că „vinul iar se crede zeu”, pentru că 
„versu-i / cumpăna prin care treci / când vrei”, în ciuda 
faptului că „însingurat e condeiul”, că „pagina de carte-i / 
loc de veci / al celui care cheamă în ea” şi că „iar s- 
anunţă / vreme rea în oameni”. 


Cândva, cu prilejul unei alte cărţi, lon Paranici 
îmi spunea că aceea e ultima, dar ştiam că se amăgeşte 
singur, pentru că lon Paranici nu poate trăi în absenţa 
tainei lirice, a unei intimităţi secrete, „în amăgiri, ca într- 
o taină”, poate şi datorită faptului că poemele lui nu sunt 
cântece, ci „tristeţea unui loc / în care nu m-aşteaptă 
nimeni”, loc adânc zvârcolit de „jarul clipei / când în noi, 
tăcută, / încă-o zi va fi să moară”, jarul predestinat să 
urmeze „mersul sângelui / din zori şi până-n înserare”. Şi 
asta, pentru că, dintotdeauna şi pentru totdeauna, Ion Pa- 
ranici nu a fost decât drumeţul tăcut şi, prin aceasta, se- 
cret „în umbrele de-acasă” („pe faţă / i se odihnea culoa- 
rea / lanului de grâu / care-ncepuse să viseze pâinea”, 
deci o ascendență „peste vorbele cu nervii rupţi”, „din cer 
înalt şi până-n frunză”, drumeţul care nu pleacă niciodată 
din rădăcinile sale, dar se lasă măcinat de „porniri ascun- 
se”, deşi e conştient că „neamurile-i sunt / într-un neam 
de cuvinte”). Şi nu te poţi descălța de destinul acesta, dar 
poţi urca şi cobori, odată cu sevele, pentru că „poemul, 
atunci când se ştie în viaţă, / e plecarea-ntr-un / crez fără 
margini / Şi-i ţărâna ce-aşteaptă / s-o împrăştii / pe răni 


413 


care ard şi acum / în litera şchioapei istorii”, iar condiţia 
fundamentală a poemului ţine de cea a Arborelui Cosmic 
(„el va fi să creadă / că-i cerneala / pentru viaţa unei alte 
cărți”). 


Poezia lui lon Paranici e o țesătură fină şi fragilă, 
dar prin care poţi descoperi „în câte geamuri / este-acum 
lumină trează”, în ciuda faptului că „oraşu-i mai sărac / şi 
întunericul / e mult prea des” şi că „în bărbat se adunase 
vremea / care-avea în pază / drumuri neumblate”, bărba- 
tul fiind acela care „a vrut, apoi, să ştie totul / despre aer, 
/ despre-ngândurarea ploii” şi, nu în ultimul rând, „s- 
ajungă lângă / singuratici pomi / ce-şi spun / că-n fiecare 
zi / pădurile sunt er”. 


Poeziei lui Ion Paranici „i-au fost gândite temelii / 
să ţină-n spate timpul”. Poezia lui Ion Paranici, „încă o 
noapte tăiată / de țipătul / păsării aflate în primejdie” evi- 
tă „un vag Babilon de întrebări”, „acolo unde ţipă / 
secundele pe care graba / le-a uitat / pe când aveau de 
spus / că fără ele / Timpul nu-i întreg”, suie spre viaţă, 
spre vibraţiei, spre revărsarea sufletului pe cer, chiar dacă 
„tăcerea de-apoi va fi rece / ca fuga de teamă”. Şi asta, 
pentru că lon Paranici, veşnic sfios în faţa propriului su- 
flet, abia îndrăzneşte să cate spre eul său liric şi, dacă îl 
zăreşte printre pleoape, anevoie îndrăzneşte un zvâcnet 
discret de extaz: „Bucolică a fost această-nchipuire...”. 


% 


Adineauri, am aflat că lon Paranici nu mai este, că 
a pornit pe cale, la fel de senioral ca întotdeauna, întru 
desluşirea tainelor, pe care, de altfel, le întrezărise admi- 

rabil în cărțile sale de poezie, de proză şi de publicistică, 
dar şi în modul aproape unic de a trăi şi a se apropia de 
toată lumea. ÎI ştiu de prin vara anului 1976, când un alt 
mare senior al culturii de prin părțile noastre, domnul Ion 
Nedelea, universitar mutat ca adjunct la ziar pentru a face 
loc la catedră unui preferat al elitei administrative, îmi 
publicase o poezie — dacă nu cumva mai multe — şi l-am 
vizitat, ca să-i mulțumesc şi să-l cunosc. Atunci l-am 
întâlnit, prima oară, şi pe Ion Paranici, cel care avea să- 
mi devină, în mod firesc, începând cu aceeaşi clipită, 
fratele meu de peste apă, el văzând lumina zilei şi copilă- 
rind la Tişăuţi, iar eu, dincoace, la Mereni. Era un bărbat 
falnic, cu părul ca ninsoarea încă din tinereţe, impresio- 
nant prin nobleţe înnăscută şi prin vibranta căldură a 
sufletului. Am intrat, de-a lungul tinereții mele, prin mul- 
te redacții, prin cea a revistei „Flacăra”, care mă publi- 
case simultan şi unde George Arion devenise îngerul meu 
de veghe, prin redacţia „Viaţa Românească”, unde aveam 
un alt înger, pe Ioanichie Olteanu, iar Cezar Baltag îmi 
citea mie şi finului său, Petre Got, pagini nou traduse 
din „Ulysses” a lui James Joyce şi din „Istoria religiilor” 
a lui Mircea Eliade, sau prin redacția „Contemporanul”, 
unde, iarăşi, aveam doi îngeri, pe George Chirilă şi pe 
Platon Pardău. Păşea cu sfială, prin astfel de temple, ţără- 
nușul care am fost, dar nimeni, nici măcar uriaşii Adrian 
Păunescu şi Nichita Stănescu nu mă copleşiseră precum 
Ion Paranici, care îmi oferea o familie de neuitat, cea nu- 
mită „Zori noi”, ziar pe care îl citeam încă de pe vremea 
liceului, fascinat de foiletoanele lui Victor Micu. 


Ion Paranici izbutise să transforme un ziar local 
într-o adevărată gazetă literară, în redacţia „Zori no” 

ucenicind Arcadie Arbore, Clement Antonovici, Constan- 
tin Hrehor, Gheorghe Lupu, Constantin Severin, Vig Ist- 
van, lon Cozmei, Liviu Popescu, Mircea Motrici, Radu 
Bercea, Mircea Aanei, Vasile Zetu, Octavian Lazăr, Vic- 
tor Ionescu, toţi legaţi printr-o caldă frăţietate cu Gheor- 
ghe Parascan, Mihai Țânţar, Nicolae Groza, Constantin 
Ştefuriuc, Victor Micu, Mircea Sfichi, Dumitru Teodo- 
rescu, Dumitri Vinţilă, lon Mândrescu, Emil Morea, 
Victor Traian Rusu, Dumitru Brădăţan, Doina Cernica, 
Ştefan Ursache, ca să nu mai vorbesc de cei trei şefi, lon 
Paranici, lon Nedelea şi Costică Borş sau de tehnore- 
dactorii Valentin Milici şi soţii Manolache sau Emil 
Reric. Acolo, sub aura lui Ion Paranici, fiecare dintre noi 
se descoperea şi se afirma, încetul cu încetul, şi beneficia 
de un „acasă” unic, nesperat şi inconfundabil. 


Într-una din acele zile, Ion Paranici m-a invitat în 
biroul său de redactor-şef şi mi-a întins un teanc de 
poezii, ale „unui prieten, lon Tisă”, rugându-mă să-mi 
spun părerea. Am citit cu atenţie şi, la nu mai ştiu care 
poem, am tăiat o virgulă, pusă unde trebuia, dar care des- 
părțea două metafore frumoase, anulând-o pe o a treia, 
care le îngloba pe cele două. Ion Paranici a privit atent, a 
citit textul, apoi a început să-mi explice la ce se gândise 
Ion Tisă. Am râs: „Aaa, deci dumneavoastră sunteţi lon 
Tisă!”. „Nu, nici vorbă!”. „Şi-atunci, de unde-i cunoaşteţi 
intenţionalitățile”?”. Strâns cu uşa, Ion Paranici a recunos- 
cut că despre poezia lui este vorba, dar m-a rugat să nu 
spun nimănui. Am promis, apoi, după două ceasuri şi 
ceva, am părăsit biroul; prietenii mei, Parascan, Micu, 
Morea şi Sfichi, mureau de curiozitate să afle ce-a 
vrut „şeful” de la mine. „Mi-a arătat poeziile. Scrie minu- 

nat, domnilor, aşa că e timpul să afle şi lumea!”. Deşi m- 
a auzit, lon Paranici nu a protestat, chiar dacă, îndată ce a 
prins să publice prin revistele literare din ţară, tot de 
pseudonimul Ion Tisă se folosea, abia după pensionarea 
de la „Crai nou” — cum rebotezaseră studenţii admirabilul 
ziar „Zori noi”, începând să-şi publice cărțile, mai întâi 
pe cele de publicistică, sub numele cu care s-a născut. 


Între timp, viaţa ne îmbrâncise pe drumuri parale- 
le şi ne vedeam rar, dar tot cu trăire de frate. Uneori, mă 
suna şi ne întâlneam la vreo cârciumă, deşi niciunul din- 
tre noi nu se atingea de băuturile alcoolice. Întotdeauna, 
petreceam împreună câte două ceasuri şi mai bine. Îmi 
dăruia cărțile, pe care le publica în mare taină şi le răs- 
pândea numai printre prieteni. Scriind despre fiecare car- 
te în parte şi publicând cronicile în „Monitorul de Su- 
ceava”, devenisem, fără să prind de veste, un adevărat 
exeget în opera lui lon Paranici, o istorie a literaturii 
române, scrisă şi publicată la Iaşi, în mai multe volume, 
folosind cu predilecție textele mele, deşi au fost mulţi cei 
care au scris despre ele, majoritatea critici literari încer- 
caţi şi recunoscuţi ca atare. S-ar părea că, datorită frăţiei 
care ne unea de aproape o viaţă, eu înțelegeam mai 
adânc, adică mai aproape de trăirile lăuntrice ale poetu- 
lui. 


Ultima dată, ne-am văzut prin vară, pe un trotuar 
oarecare al Sucevei. Nu am stat mult de vorbă, deşi ne- 
am bucurat de întâlnire poate că mai mult decât oricând. 
Nici dacă am fi ştiut că urmează să-l pierd în acest an, tot 
nu am fi stat mai mult la taifas, pentru că lon Paranici se 
simţea oarecum ostenit. Dar nici nu conta durata clipite- 


417 


lor de sporovăială, câtă vreme ne-am tot trăit unul pe ce- 
lălalt, clipă de clipă, Ion Paranici fiind fratele pe care mi 
l-a dăruit şi-apoi mi l-a luat Dumnezeu. 


În textul acesta, care nu-i decât o lacrimă a mea, 
nu am folosit cuvântul „domnul”, pentru că Ion Paranici 
a fost, este şi va fi mult mai mult decât atât: unul dintre 
puţinii seniori adevăraţi, pe care am avut norocul să-i 
întâlnesc. Frate, căruia îi închin sufletul cu evlavie şi de 
memoria căruia, dacă va fi să mai rămân, mă voi ocupa 
cu sfinţenie. Nu din sentimentul frăției, ci pentru că 1 se 
cuvine pe deplin. lon Paranici merită o carte a cărților 
sale de poezie, cu o amplă şi exhaustivă prezentare. În 
viaţa asta, am întâlnit mulţi creatori mari, dar numai doi 
oameni m-au impresionat prin măreţia umanului: Radu 
Beligan şi lon Paranici. lar ca poet, ca scriitor, lon Para- 
nici nu a fost decât icoana măreției sale omeneşti. 

Florin „Maghi” PASCAL 


Vale „Magfi” Pascal 
x 


Mi-a fost coleg, pe vremea condamnării la deper- 
sonalizare în bastilia „Ștefan cel Mare” din Suceava, apoi 
ni s-au despărțit cărările, dar tot aflam veşti despre el, 
pentru că Florin „Maghi” Pascal inventase tot felul de 
soluții tehnice care se aplicau mai ales în China, ţară de 
poveste, în care şi-a petrecut o bună parte din viaţă. În 
anii bastilieni, şi „Maghi” scria poezie, eu fiindu-i, de 
regulă, primul cititor, iar tentativele acelea de evadare ne- 
au îngemănat într-o durabilă prietenie, pe care amândoi 
am regăsit-o intactă la bătrâneţea trupurilor, mai ales în 
lunile în care, tot amândoi, am izbutit să complicităm 
întru salvarea fundaţiei transfrontaliere a Poetului Roman 
Istrati, fundaţie care, de curând, a pus în valoare, în mod 

strălucit, sufletul intim, dar veşnic, al regretatului nostru 
coleg și prieten. Florin „Maghi” Pascal, o dimensiune 
existențială lirică inconfundabilă, împlineşte, astăzi, o 
vârstă frumoasă în tinereţea lui fără de bătrâneţe, şi mă 
bucur să-mi deschei sufletul de partea acestei sărbători. 

Viorica PETROVICI 


Locuind într-o nemărginire în care „răsar din zi- 
duri îngeri foarte înalți” (Lumina trece în afară), iar 
„sfera roşie are în mijloc un vultur cu aripile ţintuite” (O 
carte deschisă lângă o cobră regală), Viorica Petrovici 
se întoarce „într-o geometrie sacră”, în „punctul zero” 
(Plan cauzal) al transcendenței, pentru a încredința 
„straturi de lumină / ... / în cuvânt în trupul meu albastru 
de vânt” (Partea întunecată a unei oglinzi) şi prin această 
a treisprezecea carte, „Roata de circ”, scoasă în lumina 
memoriei de Editura „Ateneul Scriitorilor” din Bacău, 

carte în care cântecul, „bântuit de nesomn de nelumi / 
crucificat pe axul imuabil cânt / orb de întuneric şi 
lumină” (Crucificat pe axul imuabil) caută şi află 
„tărâmul apei în tărâmul luminii”, tărâmul în care „focul 
e un joc inițiatic fără întreruperi / cercuri ritmice / 
evadare / un portal diapazon prin care / sufletul întinde 
aripi de mărgăritare” (Oglinda cu imagini suprapuse). lar 
aceste descifrări „în oglindă”, aproape obsesiv „în 
oglindă”, şi nu în preajmă sau în lăuntru, săvârşite prin 
„vibraţiile unei muzici de trăsnet / ... / un dezmăţ total de 
sunete” caută „o singură realitate Misterul”, printr-o 
ciudată suprapunere a elementelor propriului corp peste 
cele ale universului, pentru că „întâii născuţi receptează 
lumile suprapuse” (Pleoapa nu este nici închisă nici 
deschisă), în ciuda faptului că tocmai această „vie 
temelie / de împărăție piatră ceasornic solar / piatră altar” 
doar te face să crezi că „izvorăşte din tine o căldură 
albă”, pentru că întrebările lirice sfârşesc în răspunsuri 
lirice, în care „nu li se mai deosebește sufletul de trup” 
(Piatră ceasornic solar). 


Astfel, deci prin corelația și nicidecum prin 
interdependența lirică întrebare-răspuns, trupul-suflet 
copleşeşte universul, substituindu-se sinelui universal, „şi 
rădăcinile glisează încâlcindu-se / printre stele fără a 
prelua praful lor / nici o undă nici o vibraţie doar 
plutirea” (Într-o sferă neagră o plutire), plutirea vedică, 
formulă inițiatică de detaşare şi, fără îndoială, de acces în 
armonia universală, ceea ce şi este, în fond, prin inefabil, 
transa poetică şi, mai rar, poezia. Dar transa poetică este 
o trăsătură a post-modernismului, decadență a lirismului 
spre un haos deloc întâmplător, în care cuvântul nu mai 

durează, ci, desprins din temeliile sale, deduce şi induce 
o ciudată levitaţie, o ademenire în aburii nourilor, care nu 
sunt, dacă ne așezăm şi pentru a chibzui, starea Ira a 
Mariei, cum se zice într-o parabolă a Sfântului loan 
Damaschin, în care concreteţea veşnicului, apa din 
fântână (Maria), descinde din Ira (văzduhul apos, respirat 
până mai adineauri). lar starea aceasta de levitaţie a 
cuvintelor, deşi se soldează cu imagini insolite (precum 
cioburile unei oglinzi), exclude starea, statutul de 
închinăciune, pe care l-a avut, până de curând, poezia. 
Tot mai des și tot mai intens, poetul se substituie 
Atoateziditorului, revendicându-şi statutul de demiurg 
peste propriul lui univers, şi-atunci se aude „din adânc un 
cântec ca de sirene / sau un muget de valuri răzvrătite / 
sunetul a două planete când aurele lor se ating / trâmbiţa 
unui oracol orb într-o peşteră” (Frânturi dintr-un 
dodecaedru rubik), oracol orb dintr-o peșteră fiind, 
precum miticilor Rhadamanthys, Minos, Anacharsis sau 
Zalmoxis, poetul sau, cum îl numea Strabon (Geografia, 
II, II, 5, p. 166), noul „înţelept al voinţei cerului”. Ceea 
ce nu-i rău, atunci când „lumile visate visele din vis şi 
ideile pure / pânză de păianjen cu ţesătorul la mijloc / 
roata de circ în care urci pentru joc / şi timpul se dilată 
altfel pe fiecare spiță roata / are aripi albastre” (Roata de 
circ), atunci când albastrul inițiatic nu doar că revine cu 
disponibilități de locuire, ci şi defineşte „urmele trecerii 
prin râul negru” (Într-o sferă neagră o pădure) al 
existenţei umane. 


Viorica Petrovici, prin noua ei carte de poezie, 


„Roata de circ”, îşi reconfirmă vocaţia de poet, punându- 
ŞI şi fremătându-şi, cu fiecare vers încredințat paginilor, 

„aripile negre şi albe ale unui timp de poveste” (Râu/ 
imparțial cerne albastrul), timpul de poveste fiind cel al 
creației, al spovedaniei încredințate unei ciudate, dar 
expresive levitaţii. 

Florin PIERSIC 


O ştire din „Gazetei Bucovinenilor” din 1 februa- 
rie 1936, anunţa că „Familia bunului nostru prieten şi 
sprijinitor dr. Ștefan Piersic s-a sporit. In ziua de 27 lanu- 

arie s-a născut micul Florin, căruia îi dorim sănătate, iar 
părinţilor bucurie”. 


De atunci, s-a adunat pe ceruri o spuză de vremu- 
ire, dar Florin Piersic rămâne ce a fost: un model de viaţă 
pentru generaţii întregi, o năzuinţă şi o admirabilă împli- 
nire. 


În urmă cu câteva decenii, scriam, în „NordPress” 
că, dacă nu s-ar fi născut Florin Piersic, niciodată nu am 
fi avut de la cine învăţa cum se umblă descheiat la suflet. 
Expresia asta i-a plăcut atât de mult, încât, de atunci, ne 
ştim şi suntem prieteni. Pentru că aşa cum eu mi-am re- 
găsit sufletul în opera sa, şi mai ales în „Oameni şi 
şoareci”, în care îl avea partener de scenă pe Matei 
Alexandru, şi Florin Piersic şi-a recunoscut conturul de 
lumină în „actorul descheiat la suflet”, deci într-o trăsă- 
tură gazetărească de condei, care mi se prelinsese din 
degete. 


Astăzi e ziua naşterii lui Florin Piersic, o zi plină 
de sacru în calendarul neamului românesc. Doar cine are 
ochi să vadă, dar nu şi suflet, să simtă, îmi poate refuza 
cuvintele prin care mă înclin în faţa Omului şi a Operei 
Florin Piersic. 

Cezar POPESCU 


Arareori am avut ocazia să o spun, cu tot sufletul 
şi cu toată mobilitatea minţii, că pictorul şi sculptorul su- 
cevean Cezar Popescu este artistul exponențial al vremii. 
Nu al vremii noastre, a celor cărora nu ne aparține, deşi 
ne tot macină şi ne spulberă, ci al vremii, adică al timpu- 
lui cu repere, în care operele ţin loc de epoci. 

Când s-a ivit în plastica suceveană, sub privirea 
blajină a Maestrului Liviu Suhar, când încă mai spera în 
rolul civilizator al creaţiei, am fost cucerit de vizionaris- 
mul concepţiilor şi, în arare ocazii, am şi apelat la sculp- 
torul Cezar Popescu, rugându-l să mi-i scoată în oglinda 
zilei pe lon Grămadă — Eroul Bucovinei, pe Franz Ritter 
Des Loges — singurul primar pe care l-a avut Suceava 
vreodată, sau pe cei doi tineri din Udeştii bunicilor lui, 
Zamfir Nicoară şi Dumitru Catană, care au ales, în toam- 
na anului 1916, să-şi sape propriile morminte, decât să 
tragă în fraţii lor, românii. 


Folosind figurativul, poţi identifica în destinul 
creator al lui Cezar Popescu aşchii de lumină din destinul 
celor doi martiri bucovineni, cu care se şi înrudeşte. Asta 
înseamnă o învinuire a generaţiilor care suntem, total ne- 
vrednice să-şi asume şi să pună în valoare un artist expo- 
nenţial, precum Cezar Popescu. 

În urmă cu vreo două decenii, puneam la cale, 
împreună cu inconfundabilul artist plastic Cezar Popescu, 
o „Cale” stâlpică între Reuseni şi Tihuţa, marcând, astfel, 
nu doar calea pe care şi-au aflat supraviețuirea şi intrarea 
în istorie Ștefan cel Mare şi vărul său drept, Vlad Ţepeş, 
în noaptea de 15 spre 16 octombrie 1451, când fu ucis 
Bogdan Vodă, ci şi o adevărată „Cale a Străbunilor”, s1- 
milară cu „Calea cea demnă de admiraţiune a zeilor”, din 
zorii imaginativi ai civilizaţiei umane care își conştientiza 
locul său în univers. Proiectul urma să folosească doar re- 
sursele taberelor de creaţie şi să ofere, astfel, Bucovinei 

un itinerar spiritual și istoric pe deplin ignorat, în care 
splendida realizare arhitectonică de la Reuseni să-şi ca- 
pete adevărata strălucire. 


Cezar Popescu, tovarăşul meu de vise, avea deja o 
operă sculpturală demnă de toată consideraţia, care inclu- 
dea bustul lui Constantin Ștefuriuc de la Udeşti, cel al lui 
Ion Grămadă de la Stroiești, efigia lui Franz Ritter Des 
Loges din Palatul Administrativ Suceava, discretul „Mo- 
nument al Martirilor”, din Muzeul Satului Bucovinean, 
„Trofeul Bucovinei”, cu care se mândrea, cândva, în Nor- 
vegia, chiar şi celebra trupă „Dubioza Kolektiv”, ca să nu 
pomenesc şi contribuţiile decisive în arta ambientală, cu 
care îşi asigură supraviețuirea în aceste vremuri atât de 
vrăjmașe față de mărturie şi de identitate. 


Din nefericire, ceea ce există bine conturat în ima- 
ginația creatoare a artistului plastic Cezar Popescu nici 
măcar în discuţie nu s-a luat, noi, glorioşii contemporani 
ai trasului pe sfoară având de edificat chestii ale sacrali- 
tății clipei de imbecilitate, de genul drumul rumeguşului, 
drumul tămâiei, drumul haida-dâra-dâr-dâr-da etc. Dar 
nu-i bai. 


În faţa unor astfel de realităţi, Cezar Popescu a 
aflat în sine înţelepciunea de a trăi într-un alt univers, în 
care fetița lui înseamnă totul, despovărându-se de imagi- 
nea publică şi de statutul de artist plastic inițiat în per- 
formanţă și în cadrul Universităţii din Chişinău (unde ar 
fi putut cunoaşte mai bine dimensiunea artelor plastice 
ruseşti?), dar şi a celei din Iaşi, unde, dacă-mi aduc bine 

aminte, rememorând atmosfera primei lui expoziţii, l-a 
avut Maestru pe admirabilul Liviu Suhar. 


Cezar Popescu este una dintre resursele de creaţie 
valoroase ale contemporaneităţii. Nu spun a Bucovinei, 
pentru că Bucovina nu mai există decât ca vechitură cu 
care-şi lustruiesc ciubotele toate gângăniile vremelniciei 
clipei. Am un mare respect faţă de acest creator profund 
ŞI cu viziuni care depăşesc frontierele tulburi ale monde- 
nităţii, pe care ţin să-l salut cu sufletul, în această zi în 
care îşi aniversează nașterea. 

Mihaela POPESCU 


Mihaela Popescu este simbolul culturii moderne 
româneşti din Bucovina, în aceeaşi măsură în care Sofia 
Vicoveanca este emblema culturii tradiționale. Mihaela 
şi-a născocit şi interpretat muzica drept suport divin al 
poeziei, iar ecourile de „daina” (la noi, doina) primordia- 
lă, identificabile mai ales în interpretarea „Mioriţei” lui 
Labiş, iar după aceea, în toate cântecele ei, înseamnă, fă- 
ră îndoială, istoricizare, adică un „revizited” modern şi 
plin de imaginaţie. 

Născută cu aprioricul identitar în hăruire, Mihaela 
Popescu aude şi reverberează, cu o splendidă unicitate, 
care ţine şi de accesul, şi acesta înnăscut, dar şi educat, la 
cuprinderea a două octave în dezlănţuirile de armonii so- 
nore, cosmicitatea muzicii, cum se tot tinde, de la formu- 
larea lui Pitagora, încoace, iar dacă ar fi plecat, la timp, 
din Suceava, altul şi desăvârşit ar fi fost destinul său ar- 
tistic. Rămânând aici, doar destinul creator i s-a desăvâr- 
şit, nu şi cel artistic, poate şi din pricina intoleranţei la 
prostie publică, pe care a manifestat-o Mihaela Popescu 
dintotdeauna. Dar dincolo de toate, Mihaela Popescu este 
şi rămâne exponentul inimitabil al modernităţii cântecu- 
lui ancestral, într-o lume opacă şi insensibilă, care nu o 
prea merită. 


Astăzi e ziua de naştere a excepţionalei cantau- 
toare Mihaela Popescu, odinioară component strălucit al 
celebrului cenaclu „Flacăra”. Văd că a ales sărbătorirea 
prin „amintiri comune”, publicând o fotografie, de la pri- 
ma ediţie a Festivalului BUCOVINA ACOUSTIC 
PARK, în care apare alături de minunata Violeta Codo- 
rean şi de şapca celor 9 ediţii BUCOVINA ROCK 
CASTLE, sub care obişnuiam să mă adăpostesc. Dacă nu 
a părăsit Suceava, Mihaela se scufundă, încet, dureros de 
încet, în „amintiri”, adică în uitare. Dacă ar fi fugit oriun- 
de altundeva, în România, astăzi Mihaela Popescu ar be- 
neficia de notorietatea care i se cuvine pe deplin. Suceava 
nu o merită. Suceava nu-şi merită decât „aleşii” pe care îi 

are, tropotitori cu strigături pe sufletele oamenilor ei re- 
ali, inclusiv pe sufletul Mihaelei Popescu. 

Octavian Doru POPOVICI 


Cel mai pătimaş trăitor al muzicii rock de pe ma- 
pamond, profesorul gimnazial de engleză Octavian Doru 
Popovici, căruia noi îi zicem, că-aşa vor muşchii lui — 
pardon, pielea şi ciolanele, căci cu muşchi n-a fost dotat, 
Dodo, îşi pune, astăzi, pecetea pe vremelnicie, asumân- 
du-şi, de-un moft petrecăreţ, lumina acestei zile. Dodo, 
dincolo de dimensiunile lui intelectuale, este, în primul 
rând, un personaj şi încă unul fabulos, care dă culoare şi 
dinamism mediilor de viață socială pe care le frecven- 
tează. S-a născut cu vocația prieteniei, deci cu temelia 
fundamentală a optimismului, şi există când zâmbet larg, 
când râs sonor şi dezlănțuit. Are un singur viciu (de unde 
şi numele Popo-viciu!) notabil: pescuitul. În rest, Doru 

Octavian Popovici e un cântec conștient de propria sa 
natură. 


În urmă cu niște ani, când căutam o echipă, cu 
care să fac din premeditatul festival Bucovina Rock 
Castle un eveniment cultural de excepție şi în continuă 
evoluție calitativă - chestie care ne-a reuşit pe deplin, m- 
am văzut, undeva, pe lângă „Areni”, în mașina lui, cu 
Dodo Popovici şi am pus ţara la cale. Vreme de vreun 
ceas, dacă nu cumva mai mult. Apoi, an de an, profesorul 
de engleză de la Colegiul Naţional „Ștefan cel Mare” din 
Suceava, dar şi sutele de liceeni, cărora le-a încurajat 
dragostea pentru muzica şi cultura lor, ne-au fost parte 
din sufletul nostru şi din identitatea Bucovina Rock 
Castle. 


Întotdeauna gata de sacrificiu, Dodo Popovici, 
publicist şi profesor inconfundabil în peisagistica 
suceveană, este, ca şi mine, ca şi noi, ceilalți făptuitori de 
Bucovina Rock Castle, un fir de nisip în roțile ruginite 
ale ostilităţii talibane a inculturii. 

Sanda POPOVICI 


Amară este luna aceasta, în care o concreteţe exis- 
tenţială inconfundabilă, Sanda Popovici, a renunţat la a 
mai trăi dumnezeirea între cele două dimensiuni pămân- 
tești, apa şi muzica, pentru a-l căuta în ceruri întru des- 
povărare de suferință. După cum o ştiu eu, încă din vre- 
mea în care eram colegi de an în liceu şi nu doar colegi 
de Bucovina Rock Castle, precum în ultimul deceniu, 
Sanda, cumplit de nedreptăţită de soartă şi supusă unui 
nemeritat martiriu, va retrăi cosmic amarul lui Radu Gyr 
(„Pentru rănile mele nedrepte, / eu, Doamne, te iert!”), 
apoi se va transforma într-o stea, conform sfatului melo- 
dic al lui Kempes, pentru a putea rămâne pentru totdea- 
una aici, bucurie şi părtaşă la bucurie, conturată în mod 

egal și de lumina nemărginirii, și de cea a vibrantei 
libertăţi, pe care o numim muzică rock — „piatra” cu care 
ne apărăm demnitatea noastră de muritori de credulitatea, 
dacă nu cumva de prostia universală. 


Pasionată, dintotdeauna, de pescuit, pentru că o 
fascina liniştea vindecătoarea a apei (numele Maicii Sfin- 
te, Maria, Fântână, deci Apă înseamnă), și de muzica 
stelelor, pe care, din voinţă divină, doar unora le este dat 
să o audă şi să le-o dăruiască şi celorlalți, în anumite cli- 
pe ale festivităților universale, Sanda a trăit frumos, 
profund, reverberant şi aşa va trăi întotdeauna, pentru că 
asta i-a fost ursirea, atunci când, prin naştere, i s-au arătat 
împreună cele trei ursitoare, care, în toate cărțile vechi de 
înțelepciune ale omenirii, se numesc trecut, prezent şi 
viitor. Pentru că viitorul va continua să existe şi pentru 
Sanda Popovici, chiar dacă, într-o lună amară, a pustiit 
prin sufletul lui Dodo şi al feciorilor lor, în care s-a cui- 
bărit neliniştea. Până o vor zări și vor reînvăţa să o tră- 
iască altfel şi să asculte muzica stelelor prin ea, îngerul 
de pază al liniștii apelor şi a muzicii. Pace ție, Sanda, şi 
putere nouă, să te putem trăi până la capăt! 

Narcis ROTARU 


Violonistul Ansamblului Artistic „Ciprian Porum- 
bescu” din Suceava, Narcis Rotaru, primaş, împreună cu 
Adrian Pulpă, în trupa de recuperatori de memorie muzi- 
cală românească „Zicălaşii”, își sărbătoreşte, astăzi, ziua 
naşterii, deşi Narcis Rotaru, ca toți adevărații artişti, se 

naște 1ar și iar, aproape în fiecare clipită, prin fiecare cân- 
tec scos la iveală, pentru a fi slobozit în inefabilul luminii 
zilei. La chip şi, fără îndoială, prin talent, seamănă cu 
neuitatul lon Voicu, dar are propria sa individualitate, 
fiind un mucalit plin de haz, atunci când lasă arcușul din 
mână. 


Împlinit ca om, prin ivirea unei crăiese, căreia nu 
i-a scăpat nici un licăr (1-a dedicat şi un concediu de 
paternitate), violonistul Narcis Rotaru a deprins, cu o 
remarcabilă naturaleţe, stilurile lăutăreşti ale veacurilor, 
trecând de la primaș la secund, funcție de arhitectura cân- 
tării, cu inspirație mereu proaspătă şi creatoare. „Citeşte” 
partiturile străvechi cu pricepere şi dezinvoltură, motiv 
pentru care, împreună cu ceilalți patru „zicălaşi” (Petru 
Oloieru, Răzvan Mitoceanu, lonuţ Chitic şi Adrian 
Pulpă), contează pentru mine drept adevărată personalita- 
te creatoare a acestui nord de țară românească a Moldo- 
vei. lar ziua nașterii lui devine, în sufletul meu, un reper 
important al vieţii care mi-a fost dăruită. 

Victor Traian RUSU 


Cu fostul meu coleg de liceu, Victor Traian Rusu 
(celălalt poet, născut, iar nu făcut, era Roman Istrati), am 
pus de câte o sâmbră foto în câteva rânduri, fiindu-i eu în 
megieşie şi la splendida expoziţie „Miniaturi bucovinene 
/ obiect şi semn”, şi la „Casa bucovineană”, şi la 
„Bucovina catolică”, şi la o mulţime de alte expo-docu- 
ment, pe care le-a tot durat, de-a lungul ultimilor ani, de 
când suntem iar colegi, dar în culturnicie (am mai fost şi 
la „Crai nou”). Colegi, ba chiar prieteni, deşi Victor a 

fost uns director al Culturii Tradiţionale, deci şef al meu, 
fiind legat ca iobagul de moşia culturnică a politrucilor 
aflaţi vremelnic la smântânit oalele judeţene. 


Ca poet, Victor a pus în rafturi vreo trei cărţi de 
poezie-poezie, apoi a aruncat condeiul, descoperind apa- 
ratul de fotografiat şi câteva personaje legendare, care I- 
au folosit (Balint, Vinţilă, Mîndrescu etc.), personaje pe 
care le mută, cu hărnicie, în mitul creator bucovinean. 


Ca director, Victor Rusu nu prea mai are timp 
pentru fotografie artistică, iar când rupe ceva din bicis- 
nicia momentului managerial, se dedică total viitoarei lui 
expoziţii, cea din 13 februarie 2015, în care valorifică, în 
mod exemplar, potenţialul coloristic alb-negru, deci o 
esenţializare a luminii, pe care am mai aflat-o, într-o altă 
tratare, doar în linogravurile lui Tiberiu Cosovan. Dar, în 
ciuda irosirilor sale, Victor T. Rusu este prins din urmă 
de satisfacţii ale recunoaşterii artistice, precum diploma 
de la un salon internaţional de excepţie, cel din Târgu 
Mureş, 2014. 


În acelaşi plan, selectarea şi expunerea lucrărilor 
sale, „Violet”, „Toamnă în Bucovina” şi „Spre casă”, în 
expoziţia „România şi China pitorească” (99 lucrări, 36 
artişti fotografi), organizată de EURO PHOTO ART AS- 
SOCIATION, înseamnă încă o confirmare a faptului că şi 
în arta fotografică, nu numai în poezie, Victor Traian 
Rusu e un artist... dă artist! 

Ce-aş mai putea spune? Felicitări, şefu”, şi ţine-o 
tot aşa! In fond, exişti, iar umbra ta, în ciuda aparenţelor, 
chiar lasă dâre de lumină pe pământ. 


% 


Victor T. Rusu, poetul care a fost, până de curând, 
ochiul „în care apele-s fierbinţi”, deci „o lacrimă a pă- 
mântului / o neînchipuită lentilă”, cutează un nou început 
în descifrarea „semnelor pământului” prin capacităţile lui 
metafizice. 


Fugar, în anii din urmă, din ţinutul sacru al poe- 
ziei, dar prins în captivitatea imaginii, Victor T. Rusu, de 
data asta ca artist fotograf, descoperă un nou teritoriu al 
sufletului, în care „s-or bate apele ca de o stâncă / şi 
soarele va-nvia”: fotografia. 


Deci tot metafora, dar nu ca o multicoloră sufici- 
ență estetică, pe cale de a se banaliza în marele ospăț 
mondial al risipelor, ci ca o incantaţie ritualică, impro- 
vizată inspirat în simplitatea elementelor primordiale, de 
fiecare dată altfel, de fiecare dată în vizibilităţile esenţiale 
ale trecerii: alb şi negru. 


Iar conceptul acesta, al „înveşmântării în lumină”, 
pe care, în fond şi în fapt, îl tot exersase în ultimele lui 
cărți de poezie, se numeşte jazz-foto, vizând conştient 
improvizarea armonioasă întru desluşirea esenţelor, a 
componentelor fundamentale ale celor „două semne ale 
pământului”, prin care „şi ochii, doar ochii vor străluci”. 


442 


Regăsindu-se şi renăscând printr-un nou concept 
plastic în arta fotografică, mereu „cu ochii la semnele 
mute / şi neînţelese”, Victor T. Rusu descâlceşte umbrele 
în tratări grafice unitare, prin care fotografia, „fără de 
cântec şi falduri”, redevine incantaţie sacră în „tăcerea 
pământului”. 


Recursul la textele poetice de odinioară ale lui 
Victor T. Rusu este obligatoriu, în condiţiile în care ca- 
racteristicile noului concept artistic, jazz-foto, pe care îl 
propune Victor, nu este decât un nou început, la fel de 
esenţializant ca şi cele de odinioară, pentru un suflet în- 
născut metaforă, după cum o probează şi expoziţia de 
artă fotografică jazz-foto, care, în 13 februarie 2015, se 
va înfăţişa, pentru prima dată în lume şi ca manifest pro- 
gramatic, ca o improvizație grafică a desluşirilor esenţi- 
ale. 

Nicolae Gabriel SANDU 


Informatician la Centrul Cultural „Bucovina”, Ni- 
colae Gabriel Sandu nu are obligația de a filma sau de a 
face poze, dar e nelipsit de la evenimentele culturale care 
chiar înseamnă ceva, din dorința, mărturisită sfielnic, de a 
ajuta după puterile lui. lar ca operator şi ca fotografi, 
Gabi Sandu este un poet al imaginii, care ştie desluși un- 
ghiurile din care realitatea îşi pune în evidență aura. 
Altminteri, Nicolae Gabriel Sandu este un balsam pentru 
suflete, născându-se în stirpea nobilă şi generoasă, întru- 
pată în Bucovina și de Radu Bercea, și de Tiberiu Coso- 
van, şi de Adrian Bocancea, şi de Constantin Horbovanu, 
şi de alte seninătăţi existențiale, dar care nu-mi vin acum 
în minte. 

Dimitrie SAVU 


Nu ne-am mai văzut de peste un deceniu, de 
atunci când un tablou al lui Dimitrie Savu ilustra coperta 
cărții „Blestemul lui Brâncuşi”, o antologie a poeziei ro- 

mâneşti din diaspora. Omul îmi era, totuşi, prieten dintot- 
deauna, fiind croit din scânteia cosmică din care se mai 
întrupaseră încă doi prieteni, pictorii Adrian Bocancea şi 
Radu Bercea. 


În perspectiva creaţiei, opera plastică a lui Dimi- 
trie Savu este exponențială pentru mai bine de un secol şi 
jumătate de artă plastică bucovineană, atât prin caracterul 
ei mărturisitor, în care tipologiile capătă expresii surprin- 
zătoare, cât şi prin înrudirea stilistică şi cu opera primilor 
trei mari pictori români ai Bucovinei, Epaminonda Bu- 
cevschi, Eugen Maximovici şi Archip Roşca, dar şi cu 
cea a marilor acuarelişti germani, mărturisitori ai acelu- 
iaşi spaţiu spiritual, şi, în primul rând, cu Franz Jaschke, 
Julius Zalaty Zuber, Rudolf Bern şi Mattias Adolf Char- 
lemont. Ba chiar şi cu Knapp există o oarecare înrudire, 
mai ales în tehnica impresionistă de potenţare în transpa- 
rență a depărtărilor. 


Plecasem la Rădăuţi împreună cu colegii şi priete- 
nii mei Mihai Pânzaru-PIM, Gabi Sandu şi Aurel Alexa, 
pentru a mă convinge, deşi nu mai era nevoie, că una din- 
tre candidaturile serioase pentru premiul „Opera Omnia”, 
care se acordă, anual, în ianuarie, de Ziua Artelor Plastice 
Bucovinene, este cea a lui Dimitrie Savu. Tiberiu Coso- 
van, Mihai Pânzaru-PIM şi Ovidiu BOA văzuseră expo- 
ziţia „Peisaj bucovinean”, găzduită de splendida Galerie 
de Artă din Rădăuţi şi ţineau să o văd şi eu, care nu am şi 
refuz orice drepturi de jurizare. În plus, Dimitrie Savu 
ținea morțiş să mă reîntâlnească, fiind dispus la orice sa- 
crificiu în favoarea celor care mă vor captura şi mă vor 
aduce. 

Nu ştiam că PIM premeditase să-şi facă emisiunea 
„3 G” de săptămâna viitoare cu Dimitrie Savu şi cu mine, 
aşa că am fost luat prin surprindere, pe când făceam încă 
o fotografie, de avertismentul tele-astrului de la „Inter- 
media”: „Gata, opreşte aparatul, căci se filmează!”. Şi s-a 
filmat. 


Expoziţia lui Dimitrie Savu este atâta de frumoa- 
să, încât vreau să o aduce la Suceava, în 12 noiembrie 
(când Tiberiu Cosovan va împlini 60 de ani şi-l vom 
sărbători cu lansarea unei noi cărți), apoi va fi itinerată 
prin judeţ, odată cu cartea lui Tiberiu Cosovan. Dimitrie 
Savu trebuie smuls din singurătate şi adus la taifas în mij- 
locul celor câteva sute de oameni care mai trăiesc în acest 
judeţ (ceilalţi sunt populaţie politică şi populaţie electora- 
lă). 


Dimitrie Savu este pictorul exponențial al tradiției 
artelor plastice bucovinene. Regăseşti în tablourile lui ne- 
aşteptate înrudiri cu marii acuarelişti germani din secolul 
al XIX-lea (Jasckhe, Knapp, Charlemont, Zuber, Bernt), 
dar şi cu ctitorii fenomenului plastic românesc din Buco- 
vina (Bucevschi, Roşca, Maximovici), expunerile lui te- 
matice fiind un încântător şi îndelung elaborat eşantion 
de contemporaneizare a academismului, prin discrete nu- 
anţe de expresionism. 


Dimitrie Savu, care, la 83 de ani, a avut, în toam- 
na trecută, prima expoziţie personală în Suceava (ce 

Dumnezeu au păzit breslele profesionale?) s-a născut pic- 
tor şi pictor pictor rămâne, deasupra disputelor gomoase 
despre „profesionism” în arta plastică, pe care le tot stâr- 
nesc trândavii cârpaci ai culorilor, care n-au operă, dar se 
au pe ei. 


Dimitrie Savu, pictor cu lucrări în colecţii particu- 
lare din Europa, din Asia şi din America, om de o rară 
nobleţe, pe care numai o statură intelectuală autentică ţi-o 
poate conferi, ar merita, măcar în Rădăuţi, un muzeu de 
artă, care să-i adăpostească lucrările, tezaurizându-le, îna- 
inte de a risipi în cele patru zări ale oamenilor care au şi 
bani, dar şi preţuiesc arta. Şi în judeţul nostru sunt mulţi 
oameni bogaţi (mai ales politicienii!), dar gust pentru fru- 
mos nu cred că are vreunul. 


La Ziua 83 a Artelor Plastice Bucovinene, lui Di- 
mitrie Savu i-am expus doar două panouri cu tablouri din 
expoziţia vernisată în toamnă, doar atât încât privitorii să 
înţeleagă cât de justificată, ba chiar obligatorie, era re- 
compensarea acestui mare artist contemporan cu Diplo- 
ma şi Premiul „Opera Omnia”. 

La Rădăuţi, oficiile de sol al preşedintelui Gheor- 
ghe Flutur le face Tiberiu Cosovan. Artistul, pictorul Di- 
mitrie Savu, este încă om tânăr, de doar 86 de ani, fiind 
născut, la Frătăuţii Noi, în 16 iunie 1931. E un om ca pâi- 
nea caldă, drag mie de multă vreme, şi un penel incon- 
fundabil în Artele Plastice Bucovinene. 

Tiberiu Cosovan şi Ovidiu BOA intră pentru pri- 
ma dată în casa lui Dimitrie Savu şi rămân impresionați 
de „expoziţia” de pe casa scării, apoi de tablourile din 
casă, ultimul, care ocupă locul central în sufragerie, „Ba- 
lerina”, lucrat în urmă cu vreo patru decenii, îşi păstrează 
locul în toate expunerile anuale, cu care îşi împrospătează 
ochiul şi amintirile pictorul Dimitrie Savu. BOA, care îl 
cunoaşte abia acum, rămâne fascinat de omul acesta deli- 
cat ca o adiere şi sesizează umbra de tristeţe care-i maci- 
nă sufletul, în faţa indiferenţei societăţii faţă de fenome- 
nul plastic din zilele noastre. Tocmai de asta, expoziţia 
pregătită pentru toamna trecută a amânat-o pentru primă- 
vara care vine. „Mă doare sufletul când văd, la vernisaj, 
sute de oameni, care se bucură pentru mine, dar fără să 
arunce ochii măcar spre un singur tablou şi fără să scrie 
un rând în caietul de impresii. Pentru cine să expun? Pen- 
tru ca să văd eu cum arată lucrările mele expuse?”. 


Stăm vreun ceas la Dimitrie Savu şi-i admirăm, cu 
entuziasm nereţinut, lucrările, iar pictorul se bucură, în- 
credințându-ne că, din banii de premiu, îşi va cumpăra 
materiale şi că va mai lucra încă o expoziţie, deşi în ateli- 
erul de la mansardă zac, elegant stivuite, sute şi sute de 
lucrări. S-a dus vremea când veneau turişti europeni şi, 
poposind în Rădăuţi, intrau şi în Galeria de Artă şi 
cumpărau, fiecare, câte măcar două-trei lucrări de Dimi- 
trie Savu, uneori ajungându-se chiar la încăierări între ei 
pentru câte un tablou. Şi sunt atât de minunate armoniile 
cromatice ale lui Dimitrie Savu, inclusiv cele de pe casa 
scărilor, pe care le savurăm şi la plecare, înainte de a păşi 
printr-un oraş Rădăuţi sobru şi rece, dar frumos ca o pic- 
tură de Dimitrie Savu. 

Corina SCÎNTEI 


E greu să încerci o definiţie, fie ea şi figurativă, 
atunci când e vorba de Corina. Pentru că ea, prin felul de 
a fi şi de a făptui, e mai presus de cuvinte şi, tocmai de 
asta, de câte ori o întâlnesc, folosesc apelativul „Domni- 
şoară Doamnă” (domnişoară, pentru cum arată; Doamnă, 
pentru cum se comportă). 

În instituţia de cultură a Consiliului Judeţean Su- 
ceava, numită Centrul Cultural „Bucovina”, Corina Scîn- 
tei este deja o legendă, cu reverberaţii adânci în toate co- 
munităţile satelor bucovinene. Oamenii o iubesc şi o res- 
pectă din exact aceleaşi motive din care şi noi, colegii ei, 
o iubim şi respectăm. În fond, Corina este o expresie a 
umanului netrucat, care află zilnic resurse de reîmpros- 
pătare. Corina este o stare de generozitate, un nestins su- 
râs, care îi urcă sufletul în lumină. Corina este trăirea 
culturii, care ne dă şi nouă putere de a face, de a fi, dea 
năzui. 


De la regretata Rodica Dominte, încoace, nu am 
mai întâlnit slujitor al culturii care să scapere prin 
sufletele oamenilor atâta lumină precum Corina Scîntei, 
colega noastră care, iarăşi precum Rodica Dominte, ştie 
pe nume pe fiecare artist amator şi profesionist din Buco- 
vina ŞI care, din multe alte cauzalități, a devenit singurul 
om de neînlocuit în Centrul Cultural „Bucovina”. Şi asta 
pentru că aşa s-a născut, într-un „astăzi” de odinioară, 
generoasă, comunicativă şi cu sufletul descheiat, răspân- 
dind căldură şi sinceritate, dar şi un zâmbet netrucat, care 
provoacă până şi seninătatea zilelor. 


Corina Scîntei trăiește cu adevărat dimensiunile 
culturale ale Bucovinei, iar totala ei implicare în fiecare 
eveniment în parte, ține de firescul ei lăuntric, de o stare 
de normalitate intimă care o favorizează în desluşirea 
visului împlinit prin făptuire. Corina Scîntei este ea însăşi 

o sărbătoare, percepută ca atare de către toţi cei care o 
Cunosc. 

Gheorghe SCÂNTEI 


Nu mi s-a mai întâmplat să întâlnesc, în viaţa asta, 
un om care să adune înţelepciune şi s-o tezaurizeze, cu 
încrâncenare, doar în sufletul său, apoi, la vremea vremii, 
să apuce sămânţa cea bună din sac şi să încerce să o în- 
credinţeze, cu migală, brazdelor proaspete, primăvăratice. 
Nici n-am ştiut că un om se poate mulțumi, zilnic, cu 
doar atât de puţin, ca să descopere, cândva, că a adunat 
atât de mult încât nimeni nu-l mai poate egala şi în bogă- 
ție, şi în îndestulare. 


Nici măcar nu mi-am putut imagina că, undeva, 


pe lume, nu doar în vecinătatea propriilor mele neliniști, 
s-ar fi durat un altar viu al cărților, al rostirilor definitive, 

care înfruntă cu măreție vremuirile, izbândind împotriva 
timpului, asupra acestei ireparabile erori a imaginaţiei 
omeneşti, care stabileşte trecerea şi irosirea. Pentru că 
omul care a săvârşit această carte, domnul Gheorghe 
Scântei, cu religiozitatea pasiunii sale pentru rostiri înţe- 
lepte, asta este, un altar viu al cărților, cu străluminări 
discrete, în ciudata lor fermitate, spre reperele fundamen- 
tale ale condiţiei umane. 


Nu cred că rostul cărților s-a mai desluşit, vreo- 
dată, cu atâta nepământească vigoare, încât să li se în- 
chine, timp de o viaţă de om, toate dimensiunile unui su- 
flet conştient de sine, precum cel adăpostit în domnul 
Gheorghe Scântei şi care, cu certitudine, merită vegheat, 
pentru totdeauna, între copertele unei cărți închinată căr- 
ților. Pentru că înseamnă o vocaţie nu să citeşti, ci să 
pricepi până la a-ţi modela sufletul, până la a te întrupa 
spirit din spirit, ca să fii îndreptăţit să-ţi ospătezi semenii 
la cina cea de taină a desluşirii luminilor. 


Şi Lev Tolstoi, dar şi bucovinenii Vasile Ghera- 
sim şi Mircea Streinul obişnuiau să spună că, în fiecare 
clipă, păşim pe lângă bunul Dumnezeu, dar fără să ne 
dăm seama de asta. Ca cititori de cărți, ni se întâmplă şi 
mai des, ba mai ajungem, uneori, şi la sacrilegiul păşirii 
indiferente peste tot ce este dumnezeire, semn că minţile 
noastre, mult prea ostenite de trăirea clipei, nu mai au 
puterea desluşirii de divin. În cărţile omenirii, veşnicia 
deja a durat punte luminoasă spre lumină şi rari sunt cei 
care o şi văd, contururile ei vindecătoare fiind sufocate 
de narativul propriei existenţe, pe care ne tot străduim să 
o dedublăm şi, dacă se poate, să-i conferim şi un sens. 

Domnul Gheorghe Scântei, însă, nu s-a căutat niciodată 
pe sine, semn că se cunoştea bine, ci a râvnit la zestrea de 
divin din conştiinţele umane, pe care, generaţiei după 
generaţie, le-au spulberat mărşăluirile fără de ţintă şi 
pururi înspăimântate de beznă. 


Tezaurizând înţelepciune, domnul Gheorghe 
Scântei s-a tot rupt, conştient, din bezne, întrezărind 
adevăratele repere existenţiale; iar zicerile tezaurizate, 
prin voia sorții şi a întâmplării, şi-au ocupat locul într-o 
stranie naraţiune astrală, pe care o puteţi descifra, dacă vă 
preocupă cu adevărat, din paginile acestei cărţi, care, în 
ciuda aparenţelor, nu înseamnă o colecţie, ci un mod de a 
năzui şi, deci, de a deveni. 


Timp de o îndelungată viaţă, suceveanul Gheor- 
ghe Scântei a colecționat înţelepciune, apoi, când a venit 
vremea, a încredinţat-o tuturor celor care au sau vor avea 
nevoie de ea, prin două volume de aforisme inedi- 
te, „Luminile pleiadei”, volume care au dezmorţit lumea 
culturală suceveană, dintr-odată implicată solidar în 
organizarea lansării celor două volume, atât ca instituţii, 
cât şi ca simpli slujitori ai culturii. Acolo, în cele peste 
700 de pagini ale volumelor sale, Gheorghe Scântei soar- 
be din veşnicie, izvorul pământesc al nemuririi întrupân- 
du-se, dintotdeauna, în înţelepciune şi, implicit, în mărtu- 
risirea şi încredințarea ei din generaţie în generaţie. 


Imi amintesc, de parcă s-ar petrece acum, concer- 
tul „Zicălaşilor”, cu cântecele lui Wachmann, închinat 

sărbătoritului autor de carte, şi parcă îl văd pe Domnul 
Gheorghe Scântei, copleşit de emoţii, dar încercând să-şi 
asume câte ceva din curajul nestăvilit al cântecului. Şi, 
când i-a venit vremea, vocea lui frumoasă, plină şi cati- 
felată, s-a revărsat armonie deplină peste aripile cântării, 
întregind-o cu tuşele luminoase ale cuvintelor cu care se 
poate zidi. În zilele următoare, a dus prietenilor exempla- 
rele de carte care i se cuveneau ca autor şi era nespus de 
fericit de fericirea lor. Trăia însorit, de parcă şi-ar fi scos 
sufletul mănunchi de lumină la iveală. 


Ca redactor de carte, ne-am văzut des şi ne-am 
descoperit prieteni. Cum fata lui, Corina, îmi este colegă 
ŞI... soră, rareori s-a întâmplat zi în care să nu ne zâmbim 
şi să nu-mi încredinţeze alte câteva nestemate ale spiri- 
tualităţii umane. Abia în zilele din urmă, când l-a înfă- 
şurat osteneala unei vieţi depline, nu ne-am mai văzut, 
deşi n-aş exagera cu nimic dacă aş spune că şi în timpul 
acesta au existat clipe care ne-au adus împreună. Pentru 
că toate cărţile determină comuniuni şi dialoguri mai 
presus de simţurile şi de comunicările umane. 


Apoi, adică adineauri, a plecat. În rafturi au rămas 
cărţile aidoma unor zâmbete, ca să risipească doar gene- 
rozitatea luminii. Odihnă în lumină, Domnule Gheorghe 
Scântei, odihnă precum viaţa, pe care din lumină v-aţi 
împletit-o! 

Gheorghe SENCIUC 


Un suflet de om, împătimit necondiţionat de cul- 
tură, pe care o slujeşte necondiţionat, ştiindu-i toate rân- 
duielile, este colegul nostru, de la Centrul Cultural 
„Bucovina”, Gheorghe Senciuc. 


„Dom Jorj”, cum obişnuiesc să-i spun, cu neas- 
cunsă afecţiune, se află în concediu de odihnă, dar, cu 
toate astea, dimineaţă l-am întâlnit „la slujbă”, pentru că 
noi suntem a doua lui familie, pe care nu o poate ignora, 
în ziua naşterii lui. 

Gheorghe Senciuc nu este un creator, dar, cum am 
mai spus-o, cu prilejul unor manifestări culturale, Gheor- 
ghe Senciuc are merite mai mari față de spiritualitatea 
bucovineană decât multe dintre personalitățile gomoase 
ale zilei de azi. 


Atitudinea lui faţă de făptuirile culturale este 
aproape religioasă, un fel de închinare sinceră, directă şi 
dezarmantă. De asta ţin la el şi nu ezit să-mi rostesc res- 
pectul pe care i-l port. 


Prietenul şi colegul nostru Gheorghe Senciuc tre- 
ce printr-o nedreptate a soartei atât de necuvenită, încât 
îmi vine să zvârl spre cer cu cea mai frumoasă înjurătură 
a literaturii române, „Amurgul dumneaei de vieţişoară!”, 
născocită de marele şi pe nedrept uitatul poet sucevean 
Gheorghe Lupu. Am căutat prin colecţia mea de foto- 
grafii una sugestivă, pe care să o folosesc drept portret 
real al lui Gheorghe Senciuc, om devotat slujirii culturii 
şi dotat cu evlavia înnăscută față de săvârşirile ei. Şi am 
găsit-o pe aceasta, făcută în casa pictorului Dumitru Sa- 
vu, casă în care încă trăiesc şi respiră operele Maestrului 
din Rădăuţi, de care nu s-ar despărți pentru nimic în 
lume. Acolo, sub aura luminoasă şi de o copleşitoare 
prospeţime a operei, aparatul meu de fotografiat l-a zărit 
pe Gheorghe Senciuc cel real, pe cel pe care îl ştiu eu 
până în profunzimi şi care, astăzi, fără să-i pot ajuta cu 
ceva, duce singur povara despărțirii veşnice de Melen- 
tina, tovarăşa lui de viaţă, care 1-a dăruit trei copiii remar- 
cabili, pe deplin împliniţi prin largul Europei. 

Gheorghe Senciuc a rămas singur, copleşit de po- 
vara acestei nedrepte despărţiri. Încă nu se ştie dacă vor 
ajunge la timp copiii, ca să-şi salute mama pentru ultima 
dată, dar fără să poată poată depune ultimul sărut al sa- 
cralității pământeşti şi fără să-i poată şopti aleanul veşni- 
cei ei pomeniri. La Centrul Cultural „Bucovina”, cealaltă 
familie a lui Gheorghe Senciuc, se lăcrimează de nepu- 
tinţa fiecăruia dintre noi de a-l mângâia, de a-i încălzi 
sufletul de dincolo de neaşteptatele zăbrele ale însingură- 
rii. Gheorghe Senciuc ne e frate, nu doar prieten şi coleg, 
iar durerea lui doare profund şi în fiecare din noi. Amur- 
gul dumneaei de vieţişoară! 

Constantin SEVERIN 


ă 


Poet cu opera lirică desăvârşită, prozator formida- 
bil şi publicist pe măsură, veşnicul evadat în arte, Cons- 
tantin Severin, fascinat de runele sacre ale metafizicei 
civilizaţii totemice, a înlocuit condeiul cu penelul, cio- 
plind în dinamismul culorilor nu doar o simbolistică an- 
cestrală, pe care o decriptează cu migală, ci şi o viziunea 
a creaţiei inedită, la care au aderat mulţi, mulți artişti 
plastici de pe câteva continente ale planetei noastre. 

În arta plastică universală, Constantin Severin e 
mai mult decât pictor, e novatorul culorii care zideşte 
templul atemporal al nevoii disperate de metafizic, al 
culorii care se despovărează de sine şi care jertfelnic 
statorniceşte calea luminilor create spre Necreat. E un fel 
de sacerdot Constantin Severin, care, în sihăstria artelor, 
numără pe degete perechile de întrebări şi răspunsuri, 
într-o neostenită căutare de sine. 


Constantin Severin, poet, prozator, eseist, pictor — 
şi capitolul nu este nici pe departe încheiat, a izbutit să-şi 
săvârşească universul prin forţa cuvintelor şi prin astra- 
litatea culorilor, ordonate în structuri arhetipale, conform 
unui limbaj al iluminării — cum sunt îndeobşte numite 
simbolurile și runele sacre primordiale — care împrumută 
mult din inefabilul propriilor sale trăiri. 


Ca poet, Constantin Severin a dat măsura înzes- 
trării sale, apoi, când şi-a considerat opera lirică desăvâr- 
şită, a trecut la celelalte săvârşiri: pictura, proza, eseis- 
tica. 


Pictura lui Constantin Severin, care încadrează 
efemeritatea, inclusiv cea care ţine de atașamentul ome- 
nirii față de scenariile mitologice care au bântuit vremuri- 
le, efemerul fiind tratat aproape academic, pentru a fi co- 
vârşit de limbajul iluminării ancestral, surprinde de la ta- 
blou la tablou şi prin vigoarea viziunilor poetice, bine şi 
îndrăzneț definite. 

Consecința acestor îndrăzneli creatoare este uni- 
versul săvârşit, despre care va trebui să se discute, odată 
şi odată, întru definirea operei lui Constantin Severin. Nu 
o fac eu, trăitorul acestor impresii, în clipa în care mi-am 
adus aminte că astăzi s-a născut, se naște şi se va naşte, 
până în veac, prietenul meu Constantin Severin. 


% 


O carte apărută de sărbători „o veritabilă apoca- 
lipsă a cuvintelor şi a învățăturilor secrete, pe care ar fi 
trebuit să le păstrez cu sfinţenie” (p. 231) fiecare genera- 
ției în parte, Biblioteca Infernului, de Constantin Severin 
(Cartea Românească Educaţional, laşi 2019), confirmă, 
ba chiar întrece cu mult elogioasele aşteptări ale excelen- 
tului recenzor Paul Gorban, formulate şi publicate pe 
coperta finală: „Prozator profund, cu o imagistică bogată, 
cu o tehnică proaspătă care stârneşte interesul lecturii, 
Constantin Severin aduce în faţa lectorilor săi o poveste 
captivată, în care pe putem regăsi fiecare. Obsesiile cul- 
turale, cele carnale, cele sociale, precum şi cele mentale 
ale personajului principal ne fac să trăim cu intensitate 
fiecare pagină a acestei cărţi, cu atât mai mult cu cât ai 
mereu senzaţia că din cititor poţi deveni treptat un 
personaj al romanului. Bibliotecarul Infernului este una 
dintre cele mai tulburătoare cărţi scrisă în ultimii ani în 
România, iar asta nu face decât să recunoaştem vocaţia 
autentică a lui Constantin Severin, prozator, poet şi artist 
vizual pe care istoria literară nu îl mai poate ignora”. 


„Răsfoind clipele precum filele unui incunabul 
rar”. Prin cea mai recentă operă a sa, Constantin Severin 

probează nai mult decât convingător faptul că „o carte 
poate deveni uneori un mesager al destinului, îți poate 
arăta o cale pe care poţi traversa miezul de foc al unui 
vis, oricât de îndrăzneţ” (p. 14), deşi, în tentativa lui 
inițiatică, întâmplător sau nu definită de Empedocles din 
Agrigent, printr-o frază-motto, de frontierele astrale ale 
cunoaşterii („Dublă e naşterea celor de mor, şi dublă piei- 
rea”), frază de la care Constantin Severin o preia drept 
sinteză axiomatică a parabolei Ada Kaleh şi, desigur, a 
bibliotecii uitate sau ignorate şi, tocmai de aceea „a Dia- 
volului” sau „a Infernului”, nu concretizează nimic păcă- 
tos, ci sacralitatea dumnezeiască a cunoaşterii, ignorată 
de fiecare dintre noi, deşi se află la îndemâna oricui, cu 
„cheile” la vedere. 


Parabola Ada Kaleh sau a Bibliotecii, ingenios 
formulată într-o cuprindere atemporală şi a-spaţială, este 
cea în care se porneşte de la „o insulă jupuită de vie de 
memorie (...) o insulă care trece, cu imensa ei zestre de 
invizibil, dintr-un trup de femeie în altul, se naşte din ele 
şi le naşte in aeternum” (p. 289), o insulă „cheie către 
lumile din interiorul tău (care) se găseşte doar în interio- 
rul tău” (p. 239) şi parabolă a creaţiei scufundate în 
uitare, în condiţiile în care „orice carte e o insulă de 
cuvinte, o formă pură şi închisă în care simţi uneori briza 
atemporalului” (p. 267), dar fără a respecta întru totul 
reperele rigide ale istoriei mărturisite, ci simbolizând, 
mai curând, dar tot parabolic, povestea vieţii interioare a 
autorului, o viaţă care înţelege că „dincolo de frumuseţe 
şi de nefrumuseţe, de bine şi de rău, de rostit şi de ne- 
rostit, ne aşteaptă Sufletul însuşi, simplu, gol de toate” (p. 
32), pentru că autorul, artist plenar al Europei contem- 

porane şi, tocmai de aceea, „administrator fantomatic al 
Bibliotecii Diavolului, răsfoind clipele precum filele unui 
incunabul rar” (p. 264), resimte „extrem de dureros pova- 
ra timpului” (p. 265) şi, tocmai de aceea, aşa cum singur 
mărturiseşte, „în viaţă” nu a făcut decât să caute esenţa 
fiinţei sale, „sâmburele atemporal aflat în consonanţă cu 
muzica sferelor” (p. 264). 


„Stare de graţie în care te identifici practic cu 
Dumnezeu”. Parabola Biblioteca Infernului este, de fapt, 
parabola iniţierii, în care orice carte şi nu doar incuna- 
bulul, folosit drept simbol, este „îngerul, unicul nostru 
prieten dinainte şi de după viaţă” (p. 24), pentru că fie- 
care carte sau incunabul „îţi oferă arta de a intra, în anu- 
mite momente privilegiate, într-o stare de graţie în care te 
identifici practic cu Dumnezeu. Asta înseamnă, printre 
altele, să ai acces la întreaga cunoaştere” (p. 12), pentru 
că fiecare „tom îmi oferea arta de a intra, în anumite 
momente privilegiate, într-o stare de grație în care mă 
identificam cu Dumnezeu. Asta însemna, printre altele, 
că aveam acces la întreaga cunoaştere” (pp. 267, 268). 


Dorindu-şi măcar să întrezărească sensurile „pră- 
pastiei spre care ne îmbulzim în ceea ce numim viaţă” (p. 
23), Constantin Severin, valorificând un impresionant de- 
pozit de memorie, pe care obişnuim să-l numim erudiție, 
adoptă „autoflagelarea onestă şi crudă a cuvintelor, biciul 
gândurilor cu care îmi zgeândăresc, ca să-l văd (...) 
orgoliul rănit de propria-mi impotenţă de a crea ceva” (p. 
31) şi se presură pe sine, aidoma nisipului, în toate perso- 
najele cărţii sale, inclusiv în cele fabuloase, precum Car- 
ravaggio, Shakespeare şi „Doamna Neagră din sonetele 

sale” (p. 11), adeseori cu trimiteri de proroc ancestral şi 
spre scrierile sale, inclusiv la poemul „Oraşul Alchimie” 
(p. 14), publicat în 2003, despre care vorbeşte un perso- 
naj de la începutul secolului al XVIII, care l-ar fi copiat, 
deşi nu cunoştea limba română, în limba lui, pentru că 
„în perioada în care mintea ta se uneşte cu cea a lui Dum- 
nezeu, înţelegi toate limbile”, drept consecinţă a faptului 
că „adevărul e o artă inaccesibilă (doar) omului comun” 


(p. 14). 


„Atunci când cântecul cântă singur, fără tru- 
dă”. În unicitatea lui de creator, rătăcit prin universul 
cenuşiu al „omului comun”, Constantin Severin, cu „0a- 
sele sufletului tot mai durute” — splendidă intruziune 
lirică într-o aforistică reverberare a înţeleptei lui naraţi- 
uni, în care opinează că „niciodată nu e prea târziu, doar 
că drumul de întors e tot mai lung şi oasele sufletului tot 
mai durute” (p. 23), înţelege pe deplin pitagorica definiție 
a misticii muzicale, pe care o consacră parabolei Ada Ka- 
leh, cu convingerea că „orice insulă scufundată poate fi 
regăsită în muzica universului” (p. 8) că „orice ştiinţă se 
află inclusă în muzică”, „citatul său favorit” dintr-un in- 
cunabul al lui Cornelius Agrippa (p. 9), concluzionând 
aproape tragic, dacă nu ar fi tumult existenţial, deci „ne- 
voie sufletească şi organică de frumosul pe care voi, ar- 
tiştii, ştiţi să-l coborâţi pe lume” (p. 31): „Eu, fără muzi- 
că, nu pot să trăiesc” (p. 286). Pentru că, „atunci când 
cântecul cântă singur, fără trudă” (p. 34), arta „respiră o 
incredibilă tinereţe”, iar cartea lui „va răspândi ca o 
molimă arta de a rămâne un adolescent perpetuu, un va- 
gabond rătăcind prin vămile Absolutului, dar mai ales 
arta de a regăsi acel drum de suflet” (p. 33). 

„O insulă de cuvinte, pietrificată în stomacul 
cosmicului”. Ca narațiune, deci ca epic excelent cons- 
truit, cartea lui Constantin Severin dezvăluie „secrete” 
din viaţa reală a iniţiaţilor, cale de trei veacuri, desfă- 
şurare prin Italia, prin Balcani, prin marile capitale ale 
lumii, printr-o Suceava natală altfel trăită, dar fără a-şi 
asuma calitățile de „spadasini neîntrecuţi” sau de „iniţiaţi 
martiri” ai personajelor exponenţiale, care populează ade- 
vărate „universuri paralele”, ci iniţiindu-se, prin repetate 
treceri ale fisurilor, ale faliilor timpului, permise şi înles- 
nite doar de Bibliotecă, de coborârea „în Împărăţia Întu- 
nericului, pe care trebuia să o iau în primire”, „un adă- 
post subteran, în care trebuia să trăiesc pentru o perioadă 
de timp nedeterminată”, în care „totul era învăluit într-o 
lumină de un albastru profund şi transparent” (p. 158) şi 
în care doar „o inimă frântă e mai deschisă la întâlnirea 
cu miracolul” (p. 132), deci cu îndumnezeirea prin cu- 
noaştere. Uneori, Constantin Severin încearcă perspective 
şi înspre sinele biografic, Nini, vorbind şi despre neamu- 
rile şi despre familia lui, dar într-o fixaţie ereditară şi 
monografică înțelept construită, care dau simultaneitate, 
de pildă, legendarilor Cavaleri de Malta şi martirilor to- 
varăşi de luptă ai patriotului Motrescu, despre care Cons- 
tantin Severin a scris şi publicat cândva, în „România 
liberă”, o atotcuprinzătoare relatare, un adevărat filon 
epic de roman istoric. De altfel, dimensiunile mitice şi is- 
torice ale personajelor reale ale cărții, devin, în Biblio- 
teca Infernului, „Balada lui lorgu lorgovan”, pe care 
Constantin Severin o aude, cântată de nişte ţigani, şi nu o 
mai uită niciodată, cântând-o oriunde are o ocazia imagi- 
nată să o facă. Fără citări din străvechiul cântec al „tita- 

nului lorgovan”, deci colind — după confirmarea lui 
Strabon, ci doar ca parabolă a altor fapte urieşeşti din 
scufundarea astrală, pentru că, în fond, aşa cum şi recu- 
noaşte autorul, în ultima frază a cărţii sale, „nici o în- 
tâmplare nu poate fi povestită fără riscul de a nărui realul 
într-o insulă de cuvinte, pietrificată în stomacul cosmi- 
cului” (p. 289). 


Din „gândirea filtrată a unor adevăraţi ar- 
tişti”. Biblioteca Infernului, roman inconfundabil al lite- 
raturii mondiale, deşi, la o privire pripită, poate sugera 
influenţe din „Codul lui Da Vinci”, înseamnă, probabil, 
pentru creaţia în proză a lui Constantin Severin ceea ce 
însemna, în lirica lui, „Oraşul Alchimie”, adică nu doar 
un VIS, ci şi o împlinire deplină, înseamnă „a trăi întru 
adevăr şi mituri sfinte”, o stare de graţie în care „Întru e 
mai mult decât identitate” (p. 31), înseamnă, în palierele 
creaţiei, „cu câte o viaţă cu fiecare carte” (p. 32), înscri- 
indu-se, firesc şi decisiv, „între spaţiile fizice ale timpului 
în care trăim”, drept un exemplu din „gândirea filtrată a 
unor adevăraţi artişti” (p. 285). În fond, creatorul suce- 
vean Constantin Severin este un adevărat artist, iar Bibli- 
oteca Infernului îi consacră deja consolidatul lui statut, 
obligându-ne să-i reevaluăm, din această insolită perspec- 
tivă realitate-mit şi întreaga lui creaţie plastică, în care, 
până acum, eu, de pildă, îi desluşeam doar poezia, nu şi 
răsfrângerea dumnezeiască prin faliile timpului. 

Mircea SFICHI 


Ca să consimţim, cândva, prietenia care ne leagă, 
Mircea Sfichi s-a hotărât să-mi încreştineze un copil. S-a 
întâmplat să fie Andi, poate şi ca efect al simpatiei vii pe 
care Mircea i-o purta Cozminei. Aşa se face faptul că, 
dintotdeauna, noi suntem mai mult decât prieteni. Chiar 
dacă ne vedem rar. 


Mircea Sfichi, ziarist cu o puzderie de decenii la 
activ, dar şi publicist remarcabil, de vreo douăzeci de ani, 

de când a prins să împărtăşească şi altora impresiile lui 
de călătorii, înseamnă, alături de regretatul Victor Micu, 
un nume de referinţă al presei sucevene. Se specializase 
pe foileton şi fapt divers, dar izbutea, adesea, şi tablete 
literare demne de interes şi care, tocmai de aceea, împre- 
ună cu... şahul, a deschis calea dialogului între noi. lar de 
la dialog, la prietenie, nu-i decât un pas. 


Peste Mircea Sfichi anii nu trec, ci i se aşează, 
supuşi sau măcar sfielnici, la picioare, copleşiţi de firea 
lui însorită şi plină de generozitate, care îi întregeşte ope- 
ra publicistică într-un mod minunat. 

Mihaela SIMINICEANU 


Am cunoscut-o târziu, abia după ce tatăl ei, regre- 
tatul lon Siminiceanu, trecuse în legendă, iar senzaţia tră- 
ită atunci a fost aceea a regăsirii aceluiaşi prieten într-o 
altă întrupare. Pentru că şi Mihaela Siminiceanu este și 
înseamnă o stare de spirit, o neostenită învolburare a un- 

delor care menţin pe vecie statutul de apă vie al spiritului 
conştient de sine şi de fireasca-i unicitate. Pentru că şi 
Mihaela Siminiceanu, ca și inegalabilul Ion Siminiceanu, 
s-a născut cu ferestrele deschise spre prospețime şi ine- 
fabil, deci spre şansele mereu repetate şi neirosite ale 
purificării sufletului și minţii omeneşti. 


Nu cred că ne-am întâlnit, în viața aceasta, mai 
mult decât de două-trei ori, cu prilejul unor întâmplări 
culturale sucevene, iar acum, când, din câte știu, este 
departe, la mii de kilometri de orașul natal, o întâlnesc 
zilnic, pe calea frământărilor cunoașterii, mai întotdeauna 
prin întrebări fără răspuns şi prin răspunsuri care nu 
presupun şi întrebări. Fiecare dintre noi, cu propriile 
căutări, cu enigme şi misterioase puseuri de metafizic 
menite să spulbere dogme şi suficienţe, iar eu aş numi 
starea aceasta dinamică prietenie. O prietenie din care 
statura astrală a lui lon Siminiceanu nu lipseşte nicicând, 
ci, dimpotrivă, fixează punțile luminii în arcuiri dezin- 
volte de pribeag curcubeu. 

Vasile Anghel SIMINIUC 


— cai 


e: 
ASILE SIMINIUC 


Spunea poetul Roman Istrati, astăzi, 29 septem- 
brie 2015, că există atâta dumnezeire în arta plastică a lui 
Vasile Anghel Siminiuc, din care ne împărtăşim cu toţii, 
încât nu se poate păcătui îndestul pentru a o egala. Şi are 
dreptate poetul, pictorul ajungând la apogeul creaţiei sale, 
Şi în pictură, şi în grafică, dar mai ales în grafica pictura- 
lă, în care, deşi tehnica manufacturieră ţine de grafică, 
imagistica filosofico-metaforică impune o monumentali- 
tate a viziunii creatoare, total specifică marii picturi. 


Eu observasem, în ultimele expoziţii ale lui Simi- 
niuc, starea hegeliană de „in statu nascendi”, de alegere a 
imponderabilităţii formelor pentru vremelnicirea spiritu- 
lui universal, din care tocmai s-au desprins câteva scân- 

tei. Pentru că Vasile Anghel Siminiuc nu imaginează 
monştri, ci iluminări, şi în sens religios, dar şi într-o me- 
tafizică superioară religiilor, cea care ţine de relaţia lumi- 
nă-umbră, în sfericitatea sinele universal — sinele particu- 
lar. Mă fascinase atât de mult similitudinea trăirilor de 
metafizic — prin pictural, la Vasile; prin inefabil, la mine 
— încât, după ce am văzut tablourile lui, le-am comentat 
liric, prin poemul pe care îl reiau, chiar dacă l-am publi- 
cat în urmă cu doar două-trei zile: 


să rătăceşti tot căutându-ţi trup 
pentru alean şi pentru condamnare, 
să te gonească gurile de lup 
deschise-n universuri uimitoare, 
să vezi cum îngeri orbi s-au sinucis 
şi se preling pe stropii ploii dese 
Şi să constaţi că totul e un vis 
de care a-nceput să nu-ţi mai pese; 


să te desprinzi din pagini şi să pleci 
cu frunza toamnei înspre depărtare, 
să te tot cheme umede şi reci 
aceleaşi stele veşnic ursitoare 
şi să arunci în cer cu lumânări, 
cu sângele ce-ncepe să te strângă 
atunci când fructe urcă în cămări 
să-ţi cate lumânarea şi s-o stângă 


înseamnă o cădere în destin, 
cu palmele prelung crucificate 
ŞI ţi se-ntinde un pahar cu vin 
al vremuirii în singurătate 

din care poţi să bei sau să refuzi 
Şi să te-ntorci în altă rătăcire 
ca să îţi afli trup şi să auzi 
că naşterea înseamnă răstignire. 


Dar Vasile Anghel Siminiuc, vorba şefei supreme 
a artiştilor plastici suceveni, Lucia Puşcaşu, este un artist 
deplin în toate exprimările sale, deşi, aidoma lui Roman 
Istrati, eu îi trăiesc mai mult picturile cu aparenţă de 
grafică, picturile în care Siminiuc trece dincolo de bari- 
erele existențiale. Da, e minunat şi în peisaj, şi în portre- 
tistică, dar peisaj şi portretistică se mai fac în Suceava, şi 
încă la fel de bine. În pictura grafică (puteţi să-i spuneţi şi 
grafică picturală), însă, Vasile Anghel Siminiuc nu are 
egal în întreaga ţară. 


Evenimentul de astăzi, care a scos la rampă un 
mare artist plastic sucevean (Vasile Anghel Siminiuc a 
împlinit 66 de ani, „primii 66 de ani de viaţă”, cum glu- 
meşte el), a fost gestionat de Lucia Puşcaşu, care, ca 
moderator, dar şi din postura de critic de artă avizat... de 
propria-i creaţie, a exprimat opinii critice bine cumpănite, 
în faţa unui public de excepţie, în rândurile căruia am re- 
cunoscut pe artiştii Baban-tatăl, Box, Doina Catargiu, 
Dziubinski, Ignătescu şi Pim, dar şi pe mulţi dintre jurna- 
liştii de cultură ai Sucevei, în frunte cu Daniela Micuţa- 
riu. Au lipsit paraziţii electorali, politicienii, şi bine au 
făcut că s-au dus la Aeroport, să le arate Nechifor ce anu- 
me naşte somnul raţiunii şi al naţiunii. 

Un amestec ciudat de grafică şi de pictură, o im- 
presionantă armonizare a liniilor şi a culorilor, prin 
transparențe demne de toată admiraţia, cam asta ar 
însemna, din punctul meu de vedere, opera plastică a su- 
ceveanului Vasile Anghel Siminiuc. E drept că notorie- 
tatea şi-a câştigat-o cu un fel de caligrafii ale aurelor su- 
cevene rispite sau chiar pierdute prin vremuri, dar şi mai 
mult decât respirările picturale ale Sucevei vechi mie mi- 
au plăcut şi îmi plac picturile îndrăzneţe ale lui Siminiuc, 
în care artistul recompune realitatea şi rescrie regulile ar- 
tei prin propria sa naştere. De fapt, asta şi înseamnă arta: 
naştere. lar Vasile Anghel Siminiuc s-a născut şi neoste- 
nit de repetabil se naşte astăzi. 

Oana Maria SÎRBU-BOTEZAT 


nai 


Era încă o fetişcană când fata maestrului George 
Sîrbu, Oana Maria, mi-a atras atenţia nu doar prin frumu- 
sețe, ci şi prin puternica personalitate artistică şi umană, 
care o îndreptăţea pe deplin să preia mitul viu al spiritua- 
lităţii româneşti din Bucovina, numit Grupul folcloric 
„Balada Bucovinei”. Curând după aceea, adică după ab- 
solvirea Conservatorului din Cluj-Napoca, Oana mi-a de- 
venit colegă la Centrul Cultural „Bucovina” — și rău a 

făcut că nu a rămas pentru totdeauna la Cluj-Napoca, deși 
îi înţeleg și imensa dragoste cu care îşi cinstește părinții 
ŞI frații. 


În judeţul Suceava, în care bucovinismul a pierit 
de mult, chiar dacă noi nu băgăm de seamă, Oana Maria 
Sîrbu, ca şi minunatul grup „Balada Bucovinei”, nu este 
pusă în valoare; dimpotrivă, beneficiază de o masivă 
marginalizare din partea nepricepuţilor care au nimerit în 
sistemul culturii ca la o felie de caşcaval. Dar Oanei nu-i 
pasă, pentru că are o familie minunată și un rost aparte, 
cu tot sufletul asumat. Astăzi, însă, fiind ziua naşterii Oa- 
nei Maria Sîrbu, profit de prilej, deși mă prefac a nu şti 
nimic, ca să-i urez, din toată inima: La mulţi ani, Ana 
Maria Sîrbu, şi Dumnezeu să ni te ţie numai întru bucu- 
rie! 


Mai ieri, pe când Maestrul George Sîrbu încerca 
biruitor să identifice sufletul intim al Bucovinei şi să-l 
înalțe în lumină, a creat şi întrupat, mai întâi, Balada 
Bucovinei, pe care a numit-o Oana, apoi, pentru că înmu- 
gureau lăstarii, iarăşi „Balada Bucovinei”. Că aşa-i 
Maestrul, mereu şi mereu unifică sub aceeași identitate 
divinul și pământescul, pentru a le conferi măreție amân- 
durora. Din Baladă în Baladă s-a împlinit, apoi, Rapsodia 
drept armonie definitivă a viitorimii româneşti şi a primit 
consacrarea drept Anda. Anduţa, cum îi zice Magul Cân- 
tecului din Străbuni. Că aşa-i sufletul Maestrului George 
Sîrbu: biruieşte vremurile şi le stăpâneşte cu farmecul 
nepieritor al cântecului fără de prihană. 

Dar ziua de astăzi îi aparține Oanei. Colegei mele 
Oana Sîrbu-Botezat şi despre ea ar trebui să vă vorbesc, 
chiar dacă știu că Oana există în spațiul sacralității fami- 
liei, între tatăl ei, George, şi prinţesa cu care a hărăzit-o 
bunul Dumnezeu, Anda, precum între Soare şi Lună. 
Artist înnăscut, prieten înnăscut, Oana Sîrbu-Botezat tră- 
ieşte un destin aparte, împărtăşindu-se din linişte ca dintr- 
o apă vie. Vine dintr-o rădăcină, conturează un trunchi și 
sloboade în lumină o mlădiță fascinantă. 

Cândva, când conștientizase că ajunsese la 
perfecțiune artistică, Maestrul George Sîrbu, cu gest de- 
miurgic, a modelat o întrupare a cântecului, pe care a nu- 
mit-o Oana Maria (în traducere: Fântâna Ştiutoare de 
Cer), apoi i-a cerut să păşească, doar din dorinţa de a 
vedea cântecul întrupat şi împărtăşindu-se din sfintele 
bucurii pământeşti. lar cântecul a populat vârstele, 
devenind când Anduţa, când Oana Maria, când închi- 
narea cea mai sfântă, cu care sufletul Maestrului George 
Sîrbu omagiază deplinătatea vieţii, Oana Maria și Anda, 
Anduţa şi Oana Maria fiind Una, adică deplinătatea desă- 
vârşită a cântecului. Am fost coleg cu Maestrul George 
Sîrbu, sunt coleg cu Oana Maria Sîrbu-Botezat, datorită 
norocului prieteniei mele evlavioase cu cântecul, care îmi 
primeneşte sufletul şi îmi dă putere de viață. 

Cezar STRATON 


Cezar Straton, militant al normalităţii universale 
şi publicist aprig, deci dibace risipitor de inteligenţă şi de 
simţire, printr-o dezinvoltură a dinamicii rostirii irepe- 
tabilă, este, dincolo de tot şi de toate, un suflet în lumină, 
deci o intimitate lăuntrică plină de poezie şi de alean, o 
sfială plină de tandreţe faţă de dimensiunile şi de vertica- 
lităţile existenţei umane. Nu un existențialist, ci un ado- 

rator al existențialismului, simţul estetic fiind cel care-i 
domină închinările, până la extaz. 


Astăzi, Cezar Straton îşi retrăieşte naşterea, regă- 
sirea uimită în lumină şi iluminarea prin regăsiri. Nu mă 
Joc deloc cu cuvintele, deşi las impresia că o fac, atunci 
când tot fac recurs la aceleaşi două repere, care, cred eu, 
îl definesc pe Cezar Straton: lumina şi adoraţia. Adică 
starea de extaz pe care o provoacă iluminarea, mai ales în 
cazul unui cărturar ca el, a unui degustător şi făuritor de 
semnificaţii ale cuvintelor care nu li se desluşesc tuturor. 
Pentru că au şi cuvintele o anume demnitate, uneori chiar 
şi trufie, care durează obloane pe ferestrele plate sau doar 
pâcloase ale cotidianului. 

Ştefan STROE 


di ru 


Dacă spiritul viu şi clocotitor şi-a găsit, vreodată, 
o întrupare pe pământ, apoi acea vremelnicie dinamică s- 
a numit Ştefan Stroe. Un om cum nu mi-a fost dat să mai 
întâlnesc altul, care se durase arbore peste cenușa suferin- 
țelor din tinerețea lui de deținut politic, pentru că era flă- 
mând de lumină și de iluminare, pentru că avea destin de 

flacără încleștată pe cenușiul celorlalte existențe pămân- 
teşti. Întâmplarea a făcut să-l cunosc la botezul meu lite- 
rar, când a oficiat cu seriozitate, cu afecţiune şi cu un 
umor devastator, transformându-ne în prieteni pentru tot- 
deauna. Nu până astăzi, când Ştefan Stroe, călător prin 
pulberea vremii, a pus capul pentru odihnă pe viaţa veş- 
nică a minunatelor sale cărți. Cărți mărturisitoare şi de 
lacrimă, dar şi de contra-lacrimă. Cărți vii, adică întrupări 
definitive ale lui Ştefan Stroe. Onoare ţie, Ştefan Stroe, 
pentru că ai trăit cu adevărat! 

Florin SUȘINSCHI 


Descendent al unui puternic neam de boieri mol- 
doveni, cu o ramură în nordul Bucovinei, în satele de pe 
Sireţel şi de lângă Cernăuţi, formată din răzeşii care se 
trag, de pe la 1600, din Toader Bercea, strănepotul lui 
Bercea cel Bătrân, Florin Suşinschi, şi cu un adaos de 
sânge germano-polon în vine, păstrează, ca şi rubedenia 
lui, artistul plastic Radu Bercea, apucături genetice de 
purtător de lance, pe care şi le pune în valoare, cu con- 
deiul-lance, pe herbul imaculat al colii de hârtie. Dacă nu 
ar fi avut acele apucături genetice de boieri luptători (pe 
vremea lui Bercea cel Bătrân, „boliarin” era călăreţul ca- 


483 


re sosea în oastea domnească, însoţit de minimum doi su- 
liţaşi pedeştri), nici Radu Bercea şi nici Florin Suşinschi 
nu ar fi devenit şi caricaturişti, şi încă unii remarcabili, cu 
numeroase premii naţionale şi internaţionale. 


Caricaturistul Florin Suşinschi s-a născut ieri, 
într-un ieri de mai adineaori, dar eu am aflat abia astăzi, 
ŞI, preţuindu-i de decenii desenele acide, cu linii subțiri, 
elegante, nu puteam să nu-l salut măcar astăzi. 

Maria ȘTEFANACHE 


| 


Il 
va in SCenNna 


— | N IMPROVVISARE ATTRAVERISO GESTI. SENZA LA PAROLA 


În 1985, când a venit actriță la Suceava, Marina 
Ştefanache — o fată frumoasă, debordând de o sinceritate 
aproape sălbatică, veselă şi zgomotoasă, nonconformistă 
şi aparent rebelă, poate că şi datorită părului negru care 
se răvăşea în şuviţe, a devenit unul dintre prietenii mei. 
La fel ca redutabila zeiţă a scenei Carmen Tănase sau 
poematica Mioara Ifrim şi, desigur, Puşa Darie, în pre- 
zent actriţă la Naţionalul ieşean, pe care am mai întâlnit- 
0, cu prilejul unor recitaluri actoriceşti la Suceava. Le 
cunoscusem odată cu „Deşteptarea primăverii” (Wede- 
king) şi intrasem împreună într-o minunată familie, 
prin „Adio, studenţie” (Vampilov). Prietenia noastră dura 
ŞI în preajma scenei, şi în afara ei, tinereţea fiind, în fond, 
cea mai frumoasă şi mai adevărată democraţie. Pe atunci, 
îmi purtam fericirea în braţe. 

Crăiasa mea, Cozmina, a crescut în Teatrul din 
Suceava, căruia îi devenise mascotă vie, în ciuda concu- 
renţei cu Smaranda, fetița actorilor Georgeta Burdujan şi 
Adrian Păduraru, cu care era, de altfel, cea mai bună prie- 
tenă. Cristian Rotaru i-a fost „dădacă” timp de două zile, 
câtă vreme i-am bătut la maşină, în redacţia ziaru- 
lui „Zori no1”, textul piesei „lona”, de Marin Sorescu, cu 
care a făcut un recital actoricesc, jucat la Iaşi, eu spriji- 
nindu-l cu toate atribuţiunile tehnice. Regretatul Nicolae 
Manolache fura fructe şi flori pentru ea de prin grădinile 
localităţilor din cuprinsul turneelor autofinanţării. Car- 
men Ciorcilă, care avea un băieţel de aceeaşi vârstă la 
Ploieşti, acum intelectual american get-beget, mi-o lua 
adesea, ca să o privească în timpul somnului de amiază. 
Iar Puşa şi Marina se jucau cu ea atât de firesc, de parcă 
şi-ar fi căutat fiecare propria copilărie. Până ce s-a pus în 
scenă un basm, al cărui al cărui titlu nu mi-l mai amin- 
tesc, în care Puşa Darie era zâna care se ivea dintr-un 
arbore cosmic (Cozmina îi deschidea, nevăzută, întot- 
deauna uşa-scorbură), iar Marina Ştefanache juca o nos- 
timă şi năbădăioasă mumă a pădurii cu atâta naturaleţe, 
încât fata mea născocea o puzderie de soluţii pentru a-i 
câştiga bunăvoința, deşi începuse să o evite şi prin teatru, 
şi prin autobuz. Cea mai nostimă întâmplare s-a petrecut 
la Putna, Cozmina culegând un braţ de margarete, pe 
care, la sfârşitul spectacolului, le-a dus glonţ Marinei 
Ştefanache, apoi s-a adăpostit, ca o pasăre speriată, în 
braţele Puşei Darie. Iar întâmplările de acest fel ne trans- 
formau pe toţi slujitorii teatrului sucevean, actori şi tehni- 
cieni, într-o familie de neuitat. 

După Revoluţia din 1989, teatrul sucevean s-a 
desfiinţat, fiecare pornind pe căile doar visate, dar posi- 
bile. Orodel Olaru a ajuns actor la Teatrul Naţional din 
Bucureşti, Puşa Darie, la cel din Iaşi, iar Victor Dan, re- 
gizor. Aflam, din când, veşti, de la Emil Orban şi Vasile 
Corduş, printre acestea şi despre cariera surprinzătoare a 
actriţei Marina Ştefanache, care a plecat în Italia, la Mila- 
no, unde s-a pus, mai întâi, pe studii la Civica Scuola di 
Cinema „Luchino Visconti” şi la Accademia Nazionale 
d'Arte Dramatica „Silvio D'Amico”, deschizând, în 
2006, o afacere proprie, „lac studio Ştefanache”, şi 
devenind Director la Centro produzioni teatrali e docu- 
mentari video din Milano. 


Marina Ştefanache, cunoscută în Italia drept Ma- 
ria Stefanache, înseamnă un om împlinit, deşi nu a renun- 
ţat niciodată la a sluji arta teatrală până la sacrificiul de 
sine. Văd că a lansat şi câteva concepte interesante de fo- 
losire a mijloacelor de expresie ale teatrului în comuni- 
carea socială, văd că are mulţi, mulţi prieteni în patria ei 
adoptivă, dar şi în cea natală (Crăiasa blondă, pe care o 
ține în braţe, este o finuţă de la Cluj) şi mai văd că a ră- 
mas aşa cum o ştiu: sinceră, veselă, deschisă, optimistă şi 
fericită şi de împlinirile prietenilor risipiţi de-a lungul 
deceniilor. Sunt sigur că voi mai afla multe lucruri despre 
ea, dacă tot ne-am regăsit din fericită întâmplare. Şi o să 
vă povestesc, pe măsură ce dialogul va căpăta consis- 
tenţă. Deocamdată, vizualizându-i grăbit site-ul, v-am 
schiţat portretul unei actriţe sucevene, născută la Iaşi, ca- 
re a ajuns regizor la Milano. 

Oana ȘLEMCO 


Nu ştiu din ce cauze şi pricini şi-a dorit Oana 
Şlemco să urce, fluturându-şi condeiul, pe baricadele vi- 
sului de a contribui la asanarea societăţii. E posibil să o fi 
atras doar simbolistica aparent eroică a jurnalismului şi 
spun „aparent eroică” pentru că, în absenţa culturii, cum 
se întâmplă prea des prin arealul gazetăresc, este imposi- 

bil să devii un autentic lider de opinie, iar peniţa cu sigu- 
ranţă că ţi se va înclina jalnic, aidoma unei butaforii gon- 
flabile dezumflate. Dar chestia asta o ştia şi Oana Şlemco 
Şi, tocmai de aceea, s-a păzit, mereu şi mereu, să emită 
judecăţi, fără a le verifica, în prealabil, cu oameni de la 
care putea şi afla, şi învăţa. Iar calitatea aceasta mi-a plă- 
cut şi mi-a smuls o fărâmă de încredere, care a şi rodit, 
Oana fiind, în clipa de faţă, un important om de televiziu- 
ne în media suceveană. Ceea ce înseamnă un răgaz, pen- 
tru că Oana Şlemco poate mult mai mult. 

Constantin ŞTEFURIUC 


Astăzi, 5 mai 2021, se împlinesc 75 de ani de la 
naşterea lui Constantin Ştefuriuc, ultimul mare poet al 
Bucovinei. Nu-i plăcea să-şi sărbătorească ziua naşterii 
(„Nu-i a mea, ci a lui Karl Marx, de asta am și ales-o 

pentru ivirea în lume”, obişnuia să glumească), pentru că 
detesta trecerea timpului, tropotitul cu bocancii incon- 
ştienţei peste măreția primăverii, pe care el o trăia sfiel- 
nic, furişându-se „desculț pe cer”, întotdeauna drept „fru- 
mosul în piele de tigru”, care propunea împărtășania din 
trupul sacralităţii Poeziei, oficiind sacerdotal şi devenind, 
astfel, „mirele pâinii”. 


Era şi rămâne poetul înnăscut, căruia cele trei ur- 
sitoare (trecutul, prezentul şi viitorul, care ţi se dăruiesc 
împreună, la naştere) îi hărăziseră existența martirică și 
vremelnică a celui menit să inițieze și să trăiască doar 
ceea ce a avut de spus. A fost primul iconar modern și, 
deci, ultimul vrednic descendent spiritual al lui Mircea 
Streinul. Făcea partea din cea mai minunată redacție pe 
care am întâlnit-o eu în această viaţă, cea a ziarului „Zori 
noi” din Suceava, întotdeauna rupt de mondenitatea 
literară, care îl și izola, speriată de dimensiunea răscoli- 
toare a operei lui. Era prieten cu toți marii scriitori ai 
României contemporane lui, dar nu și cu celebrităţile 
sucevene ale clipei. 


Mulţi sunt cei care s-au tot lustruit cu numele lui, 
dar eu îi ştiu, din acele vremuri, doar câţiva prieteni: Dă- 
nuț Burgheaua, Gheorghe Parascan, Victor Micu, Emil 
Satco, lon Paranici, lon Nedelea, Dumitru Vinţilă şi cam 
atât. Avea, desigur, şi o mulţime de prieteni tineri, iar 
dintre femei, pe celebra Dida Drăgan, artista care i-a bo- 
tezat fetița. Ştia să fie prieten, dar nu şi familist. Era prea 
boem, prea serafic, pentru a face față şi realității şi pentru 
a-şi găsi calea şi printre cele pământeşti. 

Cântecele lui, întotdeauna dumnezeiești închinări, 
pururi aripi pulsând în profunzimile tainice ale cerului, 
fascinau trăitorii de poeziei şi răscoleau invidiile făcă- 
torilor. 


Astăzi, $ mai 2021, eu încalce un embargou al 
prieteniei, propunând sărbătorirea lui Constantin Ștefu- 
riuc, la împlinirea a 75 de ani de viaţă. Mă bazez, în 
această afirmaţie, pe o învăţătură a lui lisus, care spunea 
că nu există moarte, ci numai nașterea cea adevărată și 
deplină. lar eu sunt de părere că nu se poate păşi în 
veșnicie fără bagajul pământesc al trăirilor. Tocmai de 
asta, adresându-mă autorului Constantin Ştefuriuc şi ope- 
rei sale, am să-i urez, sfidând pizmele şi neghiobiile: La 
mulți ani, Constantin Ștefuriuc, şi Dumnezeu să ni te ție 
în memoria românilor drept bucurie! 

Victor ŞUTAC 


Din punctul meu subiectiv de vedere, profesorul 
sucevean de imaginaţie Victor Şutac merită acelaşi res- 
pect ca şi legendarul loan Nemeş sau vrednicul său părin- 
te, regretatul universitar Ionel Şutac. Îi zic profesor de 
imaginaţie pentru că Victor Şutac nu predă doar o disci- 
plină ştiinţifică, ci ştafete întru hăruire şi aflare de sine. 
Victor Şutac nu încredinţează taine ale ştiinţei, ci oferă 

ştiinţei elite viitoare, pe care doar el ştie să le identifice 
din vreme şi să le călăuzească. 


Omul Victor Şutac împlineşte, astăzi, o jumătate 
de veac de existenţă. Sacerdotul Victor Şutac nu are 
vârstă, el este atemporal, inexorabil şi de-o vârstă cu 
vârstele care au nevoie de inițieri şi beneficiază de ele la 
momentul oportun. 


Prin profesorul Victor Şutac şi prin câţiva dintre 
prietenii lui, profesori şi discipoli, Suceava a fost poziţio- 
nată definitiv pe harta ştiinţifică a lumii, dar Victor (mi-i 
nepot de văr) pune mai mult preţ pe răsadurile care vor 
nutri viitorimea. 

Ovidiu ȘVARŢ 


Numărându-se printre puţinii etnici germani ai 
folclorului românesc din judeţul Suceava, pe care îl oma- 
giază nu doar cu naiul, ci cu o mulţime de alte instru- 
mente, Ovidiu Şvarţ este, din punctul meu de vedere — pe 
care nu-i obligatoriu să-l împărtăşiţi, un veşnic şi neobo- 
sit căutător de sine, iar o astfel de înfruntare a vieţii 
merită luată în considerare. 


Instrumentist şi nicidecum lăutar, autodidact în 
cunoaşterea melosului românesc, egolatru doar atât cât 

să-i stea bine, Ovidiu Şvarţ împlineşte, astăzi, o vârstă, 
care face parte, fără îndoială, din vârstele Sucevei. 

Daniel TĂNASE 


Născut la Ploieşti, în 11 martie 1963, pasionat de 
munţi şi de fizica atomică, autor, împreună cu Gheorghe 
David, al primului proiect românesc al unui reactor cu 

neutroni rapizi — la absolvirea Facultăţii de fizică tehno- 
logică, Secţia de reactori nucleari, a Universităţii Bucu- 
reşti, Daniel Tănase este, împreună cu geamănul sufletu- 
lui său, Gheorghe David, unul dintre primii oameni de 
afaceri din Suceava, redutabila firmă ASSIST SOFT- 
WARE fiind înființată şi funcţională încă din 1991. 


Ne ştim şi suntem prieteni încă din anii aceia ai 
începutului, iar în clipele de nostalgie le tot repet înge- 
rilor mei păzitori: „Doamne, ce aţi ajuns voi şi ce am ră- 
mas €u!”. Îngeri păzitori, pentru că Daniel Tănase şi 
Gheorghe David sunt singurii oameni de pe acest pământ 
care nu-mi cer niciodată nimic, ci doar mă întreabă cu ce 
mă pot ajuta. Şi mă ajută cu stabilitatea care îmi dă pu- 
tere de luptă, de creaţie şi de viaţă, pentru că eu ştiu că pe 
sufletele lor mă pot bizui veşnic. Altminteri, modest, dar 
şi inteligent în exces, cu o familie exemplară drept aură, 
Daniel Tănase făptuieşte durabil, dar asumându-şi o dis- 
creţie a făptuirilor de neînțeles pentru mine. E un om, un 
om profund, vertical şi de nerepetat Daniel Tănase, un 
om în pustietatea zilelor care macină şi macină acest nord 
de ţară românească a Moldovei. 


* 


Deloc surprinzător pentru mine, Daniel Tănase 
păşeşte şi îşi conturează inspirat locul în literatură, adică 
în spaţiul nespaţiu „uriaş depozit de aripi”, printr-o carte, 
„Aripi la vedere / trei vocaţii” (Mugşatinii, 2017), în care 
motoul din Nichita („Oamenii sunt păsări / cu aripi cres- 
cute pe dinăuntru”) nu înseamnă un pretext, ci un reper 
întru desluşire şi desluşiri. O carte aparent metafizică, 

aparent existenţială sau poate că din plin metafizică şi 
existenţială, în care parabola conturează, între Pământ şi 
Cer, vocaţiile sacerdotale ale fiecărei fiinţe umane, cele 
trei personaje, Preotul, Profesorul şi Doctorul, sugerate, 
încă din subtitlu, ca însemnând „trei vocaţii”, consacrând 
şi delimitând tot atâtea tentaţii inițiatice, dar şi zăgăzuiri 
ale spiritului uman. În fond, ne naştem „reporteri” (sim- 
bolul unei curiozități pe care aş numi-o arhetipală, în 
ciuda faptului că împărtăşesc în totalitate argumentele lui 
Lucian Blaga împotriva surogatului arhetipal) şi, tocmai 
de aceea, preluăm şi vehiculăm valori metafizice şi exis- 
tenţiale convenite şi acceptate istoric, într-un parcurs li- 
niar care ignoră aripile stănesciene „crescute pe dină- 
untru”, conferindu-i inițiatorului-zăgăzuitor puterea de a 
fi „un simplu negustor de aripi”, în ciuda faptului că, deşi 
le tot achiziționăm, arareori folosim vreo pereche pentru 
a încerca zborul, capacitatea individuală a spiritului de a 
se avânta spre libertate. 


Fiind vorba de vocaţii, deci de aptitudini de intra- 
re în armonia universală, şi nu doar de personaje ca atare, 
Preotul lui Daniel Tănase este Sacerdotul, deci creatorul 
de spiritualitate şi nu doar „bătrânul înţelept care se ocu- 
pă de sacrificii”, cum glăsuiesc etimologiile tuturor reli- 
giilor lumii, Sacerdotul care, amintind de lisus, „cu zâm- 
betul pe buze şi cu bucurie păşeşte” printre desluşiri şi în- 
chipuiri, apoi, ostenit de respiraţiile din preajmă, „se 
opreşte din mers şi cântă”. Preotul ţine ochii închişi şi 
cântă. Cuvintele sale cântate nu se ridică către cer, cum 
te-ai gândi, ci cad pe zăpadă. Atunci când ating zăpada 
ele lasă urme”. Închiderea ochilor înseamnă desprinderea 
din desluşiri, în toate cărțile religioase ale omenirii, dar, 

„uneori, sunetele grave, în căderea lor pe zăpadă, lasă 
forma unei cruci”, iar din „sunetele înalte cad lumânări, 
de bună seamă în număr mare şi aprinse, care lovesc 
zăpada”, pentru că lumânarea nu este iluminarea de 
dincolo de pleoapele ochilor închişi, pentru că „pentru 
Preot a cânta nu este decât o formă de respiraţie (...) prea 
puţin înţeleasă de ceilalți”, vocaţia iniţiatorului în 
libertatea spiritului înveşnicind vremelnicia, prin faptul şi 
făptuirea, ca să fac iarăşi o trimitere la Blaga, că el „tră- 
ieşte un singur anotimp: anotimpul zăpezii”, iar „călăto- 
riile sale sunt solitare, pentru sine şi întru sine”. 


Pe un alt palier al degenerescenţei sacralităţii con- 
venite şi istoriceşte acceptată, se află iniţiatorul în lu- 
mesc, neguţătorul de aripi care nu folosesc la nimic: Pro- 
fesorul. Veşnic intersectat cu fireasca şi banala curiozi- 
tate umană (Reporterul, care poartă şi un nume, Andrei, 
pentru că numele vremelniceşte — cum se zice în primele 
cărţi sacre ale omenirii), Profesorul se iveşte doar atunci 
când „legenda este o formă deghizată a tăcerii”, când 
„cuvintele sunt cu totul neputincioase să descrie realita- 
tea, iar tăcerea nu ne apare ca o opţiune comodă”, pentru 
că „ficţiunea se scrie prin realitate, iar realitatea se scrie 
prin ficţiune”. lar iniţierea în nebuniile realității creează, 
în planul degenerescenţei spirituale, o altfel de lumească 
ierarhie, cea a notorietății, admirabil sintetizată de Daniel 
Tănase prin postulatul deloc întâmplător, conform căruia 
„în materie de notorietate, nebunul este întotdeauna supe- 
rior prostului”. În fond, prostul ignoră că e locuit de aripi, 
iar nebunul le foloseşte nechibzuit şi aglomerat şi, prin 
asta, „sparge rutina, rupe monotonia”, şocând şi înfrico- 
şând prin întrezărirea involuntară şi haotică a zborului, a 

desprinderii din convenit şi obligatoriu, din „întunecimea 
spaţiului strâmt”, în care „fluturii se aşează pe corpul 
tău”, determinând ultimativ apariţia Doctorului, cel care 
se ocupă şi se asigură, pe un palier inițiatic inferior, că 
„mişcarea persoanelor între grupuri (... este) liberă”. 
Doctorul, „o licărire neobişnuită acum”, un acum al 
trupurilor „uriaş depozit de aripi”, cu o anume misiune, 
care ţine de prezentul continuu, apare „de îndată ce cu- 
vintele se scuturau de sensurile lor obişnuite”, de ordinea 
firească, cu tentative doar de întrezărire a poeziei — 
degenerescenţa cântecului sacerdotal al iniţiatului ilumi- 
nării, care închidea ochii, când „pe zăpada nemărginită”, 
pe care păşea „fără să lase urme”, şi pentru care „singurul 
strigăt este cântecul său” — Doctorul, deci, lasă după sine 
„faimoasele sute de pagini cu versuri scrise” (necântate!), 
deci de realităţi convenite, dar care „urmau desigur să 
rămână necitite”, condiţia fundamentală a omenirii fiind 
uitarea îndatoririlor față de memorie. 


Citind altfel „Aripi la vedere / trei vocaţii”, de 
Daniel Tănase, cred că mi-a fost dat să întâlnesc o proză 
care, alături de romanul „Play-list pentru sfârşitul lumii”, 
de Mihnea Blidariu, chiar înseamnă ceva în literatura 
română a ultimelor trei decenii. 


Cea de a doua carte a lui Daniel Tănase, „Jurnal 
de guvernator” (Muşatinii, 2016), deşi va trece, în ochii 
bigoţilor şi ai celorlalți neştiutori, drept una masonică, 
este, de fapt, o mărturisire a acestor vremuri, din pers- 
pectiva relaţionărilor umane, inclusiv prin acte de cari- 
tate. Scrisă ca un raport, ilustrat de numeroase fotografii 
— mărturii ale unei solidarizări umane atotcuprinzătoare, 

dar şi ale unei fireşti sloboziri a sufletului de înnegurări 
istoricizate, cartea înseamnă „un combustibil excelent 
pentru miile de proiecte” pe care numai solidarizarea 
umană la poate transforma în realități. 

Vasile TĂRÂȚEANU 


Întotdeauna, i-am iubit în mod egal, iar poezia lor 
ca un descântec tămăduitor mi-a încărunţit sufletul cu li- 
nişte, pentru a-l revărsa frunziş fără de moarte până la 
poalele munţilor. Şi-am fost, şi suntem, şi vom rămâne 
fraţi până în veacul veacurilor. 

Vasile Tărâţeanu, acest Grigore Vieru al Bucovi- 
nei, e o flacără care pârjoleşte stelele — o simţi şi o vezi 
mai ales noaptea, când rădăcinile arborelui vieţii, înfipte 
adânc în nesfârşitul cosmic, prind să ardă, în dâre de lu- 
mină ale scrisului, ale risipirii poemului în sfânta carte a 
iluminărilor astrale. E atâta jar şi spuză, şi flacără, şi 
zvârcolire de scântei în cântecele lui Vasile Tărâţeanu, 
încât uneori chiar şi bunul Dumnezeu pleacă urechea şi 
ascultă vrăjit. L-am văzut şi pot depune mărturie. 


Când mi se face dor de Vasile Tărâţeanu, care tră- 
ieşte pe muchia zării, la Sinăuţi, închid ochii şi îl aud 
cântând; apoi îl văd dansând, cum s-a întâmplat, într-o 
noapte de vară, la Breaza, şi mă simt fir de iarbă, pentru 
că, atunci când joacă, Vasile Tărâţeanu este un uriaş, care 
poartă pe umeri Căile Lactee. Nu există dansator mai bun 
decât Vasile Tărâţeanu, aşa cum nu există nici suflet mai 
cântător, de când fratele nostru, Grigore Vieru, a plecat 
să culeagă stelele, aruncându-ni-le, noapte de noapte, în 
palme ca pe fructe. 


Vasile Tărâţeanu este noblețea poeziei care frânge 
lanţurile pentru a ne dezrobi. Cei care nu le văd, măcar să 
le asculte zăngănitul prăbuşirii verigilor departe de noi. 
Pentru că aici, între zare şi sufletului fiecăruia, cântecul 
lui Vasile Tărâţeanu e o stare de veghe. A lui şi a noastră. 


% 


Nu l-am întâlnit de ceva vreme, deşi nu m-a pără- 
sit nici o clipă, poetul din Sinăuţi fiind fratele de care 
dintotdeauna am avut nevoie. Vasile Tărâţeanu înseamnă 

un model, o năzuinţă, o ţintă şi o împlinire, care, de când 
ne ştim, a marcat calea, presărând rodnice cuvinte, care 
au lăstărit, apoi, şi în sufletul meu. Iar icoana, depusă pe 
cer de Vasile Tărâţeanu, mi-a înviat străbunii şi strămo- 
şii, pe care-i tot văd împrăştiind cărbunii galaxiei în ne- 
contenita rotire a horelor identitare, rare scânteieri lune- 
când şi pe buzele noastre, care parcă fără voie, ca într-o 
ursire, încep să cânte. 


Între noi, e un mărăciniş izvodit din sârma ghim- 
pată a alienărilor geopolitice, dar există, deasupra, curcu- 
beul slobozeniei celor care îndrăznesc şi sunt ursiţi să 
viseze şi să desluşească lumea visată, care, astfel, capătă 
şi conturul realităţii, nu doar pe cel al aleanului din care, 
ca dintr-o stâncă sacră, se desprinde poemul. lar noi 
păşim împreună, frate lângă frate, într-o unică identitate, 
care face să fie şi a mea ziua poetului Vasile Tărâţeanu, 
deşi cununa de spini singur o duce, fără să o poată împăr- 
ți cu cineva. 


Vasile Tărâţeanu este poetul martir al limbii ro- 
mâne, iar eu, ca simplu închinător, mă plec în faţa su- 
fletului uriaş, care-i conferă lui Vasile Tărâţeanu dimen- 
siuni reale de atingător al cerurilor cu creştetul, dovadă 
fiind aura lui inconfundabilă în nemărginirea spiritualită- 
ţii româneşti. Ştiut fiind că aura se întrupă numai din 
mintea şi inima celor cărora li se prelinge lumina din 
degete, pentru a fi desluşită, literă cu literă, drept inefa- 
bilul adevăratei noastre identități. 


505 


Gabriela TEIŞANU 


Într-o sărbătoare humoreană, când sala de festivi- 
tăți a Primăriei din oraşul condus de Marius Ursaciuc fu- 
sese mai plină decât oricând, Gabi Teişanu a cântat o 
doină. Putea cânta orice, pentru că aveam, cu mine, un 
grup instrumental de excepţie, dar a preferat o doină, pe 
care s-o aştearnă, precum lumina dimineţii, pe memoria 
Porumbeştilor. 


Şi a fost o surpriză incredibilă pentru întreg publi- 
cul auditor, inclusiv pentru mine, ca să nu mai vorbesc de 
liderii dumneavoastră politici, prefectul Florin Sinescu şi 
subprefectul Harasim, preşedintele C. J. Suceava, loan 

Cătălin Nechifor, şi vicepreşedintele Ilie Niţă, deputatul 
Ştefan Alexandru Băişanu (şi mai erau vreo trei aleşi de- 
ai dumneavoastră, dar nu le-am reţinut numele) şi pentru 
primarul oraşului Gura Humorului, Marius Ursaciuc. 


Suna atât de tulburător vocea colegei mele Gabi 
Teişanu, încât, încă emoţionat, am rugat-o, după manifes- 
tare, să evite, în viitor, parazitarea cu acompaniament de 
orchestră, Gabi fiind unul dintre puţinii interpreţi de 
folclor care poate fascina doar cu propria-i voce. 


Ulterior, am văzut-o în filmuleţele postate pe In- 
ternet sau evoluând în programe de televiziune şi am ră- 
mas, iarăşi, surprins să constat că este singura interpretă 
de folclor care foloseşte portul de răzeşiţă, deci de ro- 
mâncă get-beget (din Ilişeştii natali), şi că, dincolo de 
ținuta scenică şi de interpretare, stă un bagaj temeinic de 
cunoştinţe despre datină, tradiţii şi obiceiuri, toate mereu 
oblonite, îmbrâncite, puse sub obroc de către foştii câr- 
muitori de tristă, ba chiar jalnică amintire, ai culturii 
sucevene. 


Despre Gabi Teişanu voi mai scrie şi, cu sigu- 
ranță, vor scrie şi alţii. Astăzi, nu fac decât să evoc o 
amintire frumoasă, în care o valoroasă artistă ocupă locul 
central. 


Provocată de întâmplare, colega mea, de la Cen- 
trul Cultural „Bucovina”, înzestrata interpretă de folclor 
Gabriela Teişanu, a pus în pagină un vechi şi stăruitor 

impuls, acela de a scrie. E cumplită tăcerea colii albe de 
hârtie şi tocmai de asta, Gabi Teişanu s-a năpustit asupra 
ei cu o adevărată explozie a sufletului, izbutind o proză 
mustoasă, de un remarcabil pictural — ceva în genul lui 
Traian Brăileanu, în care mitologia satului ia locul îndo- 
ielnicei realităţi şi în care timpul nu-i altceva decât un cal 
alb, în goană nebună, de la o margine a zării, spre cealal- 
tă. 

În neaşteptata proză a Gabrielei Teişanu, fraza e 
viguroasă şi întărită cu ferecătura de argint a metaforei 
fireşti, deşi inedită, o metaforă „ca pâinea proaspăt în- 
miresmată de arşiţa cuptorului, o metaforă frescă pentru 
desfăşurarea luminoasă a tuşelor sentimentale, a trăirilor 
încleştate disperat de netimp, deci şi de ursit, de ceea ce 
îţi este scris. 


Şi vă asigur, după lecturarea acestei prime proze 
scurte (un bucătar bun nu are nevoie să mănânce întreg 
conţinutul unei oale cu ciorbă, ca să priceapă dacă a fost 
făcută de o gospodină adevărată), că Gabriela Teişanu va 
deveni, în curând, unul dintre cei mai buni prozatori ai 
Bucovinei. Înzestrată este, îi lipsea doar provocarea, dar 
nici aceasta nu a întârziat să se ivească. 


E un fel de Vitoria Lipan a vremii noastre, care îşi 
apără, cu neostenit curaj, adevărurile în care crede şi pe 
care le durează. Cântă frumos, slobozindu-şi aleanurile şi 
nostalgiile mai ales în doine şi în romanțe populare, 
înfruntând potrivniciile arendaşilor culturali ai timpului 
nostru. Scrie o proză suculentă, plină de scapăr şi de li- 

rism ponderat, întru reînvierea vremurilor şi a frumuseţii. 
O suspectez că, în secret, cochetează şi cu poezia, pentru 
că, altfel, nu se explică de ce doar în vâlvătaia trăirilor 
culturale se simte cu adevărat fericită. 


Dar, mai presus de tot şi de toate, este mama 
tinerei actrițe Maria Teişanu şi a tânărului muzician 
Alexandru „Teiu” Teişanu, adică are ursirea descifrată de 
Anton Achiţei, într-un insolit poem: de a scrie în cartea 
timpului şi cu mâinile copiilor ei. Este un om împlinit, în 
ciuda faptului că încă mai freamătă de căutări. Se 
numeşte Gabriela Teişanu, fiind, în fapt, o poveste a biru- 
inţelor. 


La biroul de dincolo de biroul meu, sărbătorita 
acestei zile, Doamna Gabriela Teişanu, abia apucă să 
răspundă la toate telefoanele de felicitare, prilejuite și 
cauzate de ziua nașterii domniei sale. Suntem colegi pe 
arii multiple: şi la Centrul Cultural „Bucovina”, şi în 
trupa „Toy Machines”, în care basistul Alexandru „Teiu” 
Teişanu este și unul dintre cei mai buni prieteni ai fiului 
meu, Andi, dar suntem şi „o echipă” în încrederea totală 
pe care amândoi o avem în viitorul artistic al fiicei sale, 
tânăra actriță Maria Teişanu. Odată cu trecerea anilor, 
datorită acestor motive şi cauzalități, familiile noastre au 
devenit una singură, aproape fără delimitări şi doldora de 
solidaritate. 


Într-o astfel de familie de artişti, Gabriela Teişanu 
este, desigur, personajul central, şi ca admirabil interpret 

de doine şi de cântece românești, și ca prozator cu frază 
vie, spumoasă, din care ţâșnesc ipostaze şi sensuri 
profunde ale vieții omenești, şi ca inconfundabilă... 
actriță, care își joacă rolul propriei individualități 
existențiale. Are un „ce” Doamna Teişanu, care o scoate 
în evidenţă aidoma unui scapăr de lumină în povestea 
cenuşie a Sucevei ultimelor decenii. Este ba cântec, ba 
narațiune, ba replică vie şi scăpărătoare. Este un om pe 
care îl preţuiesc şi admir. 


Povestitor înnăscut, cu izbânzi care nu pot fi igno- 
rate în proză scurtă și poezie, Gabriela Teişanu, ursită 
doinitului alintător şi tămăduitor, cântă, face emisiuni de 
radio şi de televiziune, coase ii frumoase de parcă ar picta 
cu acul, organizează omagieri expoziționale ale măies- 
triei rurale românești din Bucovina, nu ratează nici un 
eveniment cultural, nici o lansare de carte, vernisaj de 
expoziţie, spectacol de teatru sau concert, cu un firesc al 
trăirii, care, iarăşi, presupune înnăscutul și un fel de 
religiozitate a sufletului care nu poate respira şi fi ceea ce 
este decât în condiționările inefabile ale creației. 


Gabriela Teişanu există în afara timpului, păşind 
pe clipite cu dezinvoltură pentru a-și defini propriul 
univers. Se simte minunat în universul ei de litere, de 
armonii sonore şi coloristice, de parcă şi-ar arcui sufletul 
curcubeu asupra fiecăruia dintre noi. 

Maria TEIŞANU 


Printre sărbătoriții zilei de astăzi, se află şi un om 
tânăr apropiat sufletului meu, încă studenta, dar deja ac- 
trița Maria Teişanu. Studiază, desigur, în noua capitală a 
Moldovei, Cluj-Napoca, în clasa celui mai renumit profe- 
sor de actorie din România, şi are, deja, în palmares, ro- 
luri importante, care nu doar că i-au creionat, ci i-au şi 
definitivat, încetul cu încetul, personalitatea artistică. E 
surioara lui Alexandru „Teiu” Teişanu, de la „Toy Ma- 
chines” şi fata interpretei de folclor Gabriela Teișanu. 
Aparține, deci, unei familii de artişti înnăscuţi, şi mă bu- 
cur teribil că nu îşi ia în joacă harul şi ursirea. Fericire, 
Maria! 

Ajunsă, deja, pe cele mai dificile baricade ale 
artei, spectacolele afirmării, ale definirii de personalitate, 
tânăra actriță Maria Teişanu, suceveancă prin naştere, 
clujeancă prin educaţie şi probabil bucureşteancă prin 
carieră profesională, repetă, în aceste zile, la Constanţa, 
sub bagheta regizorală a Maestrului Alexander Hausva- 
ter, un text dramatic bazat pe o operă a lui Marin Mincu, 
„Ovidius in Love”. 


Maria Teişanu face parte dintr-o splendidă gene- 
raţie „Manastur City”, care-i enumeră şi individualizează 
pe tinerii entuziaşti ai scenei şi, simultan, martiri ai su- 
pravieţuirii sociale Boda Norbert, Alex Chindriş, Radu 
Dogaru, Andreea Bănică, Robert Danci, Nicolae Burlacu, 
Victor Tunsu, Irina Sibef, Dan Pugh, Denisse Moise, 
Blanca Doba, Cosmin Stănilă, dintr-o generaţie de 
exponenţi ai forţei de creaţie şi de înţelegere a viitorimii. 
O aşteaptă bătălii cumplite, îi aşteaptă răni nemeritate, în 
confruntarea cu îngustimea tot mai accentuată a societăţii 
omeneşti. 


Actriţa Maria Teişanu s-a născut şi se naşte astăzi, 
pentru că aşa-i ursirea omului care se iveşte pe lume în- 
zestrat cu har, să se nască mereu şi mereu, să-şi repete cât 
mai des posibil întâia sa naştere. 


* 


Născută într-o casă în care se scrie poezie şi pro- 
ză, se cântă muzică tradiţională, jazz şi rock, Maria Tei- 
şanu, o excelentă pictoriţă şi graficiană — atunci când stă 
la taifas cu propriul suflet, s-a făcut actriță, meseria şi 

vocaţia aceasta însemnând un necontenit urcuş pe Golgo- 
ta, o risipă de sine pe care numai răstignirea, mântuirea şi 
învierea scenică o presupun. Maria Teişanu este un sca- 
păr de Bucovina, înfiripat cu aparent surprinzătoare 
vigoare în spaţiul inefabil al împlinirilor româneşti, un 
scapăr care conturează dezinvolt o autentică personalita- 
te. 

Dumitru TEODORESCU 


Dumitru Teodorescu, senior de drept al gazetăriei 
bucovinene, înseamnă pentru mine un înger călăuzitor, 
datorită căruia am ajuns să trăiesc din scris. Am fost şi 
vom fi prieteni şi dincolo de omenesc, de vremelnicie, de 
eternitate. Ne-am văzut rar, dar ne-am simţit întotdeauna 
împreună sau poate că şi împreunaţi într-o anume licărire, 
menită puterii de a trăi, de a fi. Când s-a aruncat pe ne- 
drept cu pietre în el, chiar din tabăra din care făcea parte, 
cea a presei, am explodat aşa cum mi-i ursit să o fac, şi s- 
a bucurat teribil, atunci şi după aceea, când s-a dovedit că 
am avut dreptate, Dumitru Teodorescu fiind unul dintre 
gazetarii demni şi frumoşi ai Sucevei, căreia nici măcar 
injustiția politică nu-i pot întina aura. 


A lăsat după sine o singură carte, un tulburător 
studiu despre viaţa şi opera cărturarului martir Em. Gri- 

gorovitza. Celelalte cărți, toate nescrise, le-a luat cu sine. 
A plecat împovărat de cărțile care i-au rămas nescrise, 
Dumitru Teodorescu robotind şi irosindu-se în gazetărie, 
adică în misiunea de a alina, atunci când nu poţi dobândi 
dreptatea, şi a face cunoscut adevărul, atunci când min- 
ciuna copleşeşte totul. Avea condei de scriitor şi rigoare 
de om de presă înnăscut, iar tabletele lui literare, risipite 
prin filele de o zi ale presei, pot alcătui, oricând, câteva 
cărţi de atitudine şi de înțelepciune. 


Despre plecarea lui Dumitru Teodorescu nu vreau 
să scriu. E o nedreptate cosmică, de care are parte, printre 
atâtea alte nedreptăţi, e o ofensă cu care soarta îl împovă- 
rează. Dar s-au rupt lanţurile amarului, s-au frânt beznele 
şi Mitică, prietenul atâtor existenţe reale şi făptuitoare, 
străluceşte în lumină. E liber şi plin de viaţă precum odi- 
nioară. Pentru rănile lui nedrepte, va şti să ierte ceea ce 
este de iertat, aidoma lui Radu Gyr. Pentru bucuriile fă- 
cute altora, cu forţa cuvântului scris, aura lui triumfă asu- 
pra vremurilor. Eu aşa ştiu, aşa simt, aşa gândesc. 

Vasile TUDOR 


Dincolo de „cuiburi de aer”, există „lumea-n sila- 
be / în negrele secunde / albul infinit” şi nevoia de a scrie 
„la acelaşi cuvânt / până când hârtia mototolită / desprin- 
de cerul / până când literele / mijesc ziua”, cuvântul fiind 
o vibraţie, prin fiecare căutare, năzuire, născocire, o ma- 
trice primordială, care ar putea redefini, odată cu spaţiul 
liric, însăşi fiinţa poetului. Tocmai de aceea, în secreta lui 
identitate poetică, Vasile Tudor premeditează descoperi- 
rea şi caligrafierea primordialului, al acelui in status nas- 
cendi, prin care „zilele toate se întorc într-o singură zi”, 
deşi „sunt linii care nu mai dor / în nici un chip”. Linii, 
adică schiţări de contururi pentru aspirații şi inspirați, şi 
nicidecum „umbra unei idei”, cum formulează Nichita 
Danilov, din frumuseţea altei perspective, în condiţiile în 
care Vasile Tudor nu este un inițiat, ci un intuitiv al 
ancestralului cu care începe şi se sfârşeşte totul. Iar „fun- 

dalul acesta expresionist”, la care face apel Mircea A. 
Diaconu, introducând în evaluare şi un „pariu existenţial” 
(„Seara un cântec râios mistuie văzduhul / umbra păsto- 
rului a ucis soarele”?) nu este nicidecum inițiatic, pentru 
că păstorul nu este un element al peisajului mioritic al 
idilismului nostru patriotard, ci reperul primordial al ini- 
țierilor, cu mult anterior Paradeshei lui Zarathustra. 


Vasile Tudor, însă, deşi nu a avut vreme şi nostal- 
gie pentru iniţieri mai vechi sau mai noi (Blaga, de pildă, 
doar se simte discret, dar nu înseamnă şi o amprentă iniţi- 
atică), fiind doar cel care „fără formă învaţă-nchipuirea”; 
are instincte bune pentru a descifra „sufletul morţilor în 
mâna Cerşetorului” şi, desigur, că „cuvintele sunt pietre 
curgătoare”, atunci când „naşterea stă să se întâmple”, 
după aceea urmând îndepărtările, înstrăinările: „Să luăm 
aminte / eşti un punct / cu umbra / descompusă-n linii”. 
Vedeţi, aceleaşi linii, aceleaşi contururi bănuite („eroarea 
morţii e Cuvântul”), un fel de „lumină împotmolită în 
geamuri”, care naşte nu conştiinţa, ci doar tentaţia bănu- 
itei condiţii umane: „O, de-aş avea cuvântul prim!”. Deci 
prima vremelnicire, pentru că vremelnicirea se produce, 
în primul palier al iniţierilor astrale, prin desluşirea des- 
prinderii din veşnicie şi prin numirea acelei desluşiri, 
„Chiar dacă uneori Cuvântul” l-a „îndemnat la erezii”. 


lar poezia, ca erezie (Babel se traduce prin „zidit 
de Dumnezeu”, şi nu prin vraiştea „încurcării” limbilor) 
şi ca admirabil orgoliu al sufletului omenesc („un rege 
obosit de Alb”), deşi înseamnă doar un „redându-mă ilu- 
ziei” şi „un cimitir de păsări”, de inutile tentaţii ale 
zborului, „se-aude noaptea sângele mă plouă”, „noapte de 

noapte ţi-am ascultat mâhnirea”, noaptea însemnând pre- 
meditată şi pătimaşă însingurare şi nicidecum singurătate, 
chiar dacă „într-o altă apă numele-i scăldat”, „cum şi ge- 
nele-n imagini / înnoptează alt contur”, deci aceeaşi ten- 
tație liniară... a liniilor abia schiţate „în sufletul meu in- 
comod”, reperele acestea definind o parabolă pentru poe- 
zia lui Vasile Tudor, care este, în primul rând, o frumoasă 
înmănunchiere de caligrafii spațiale, cu lujerii în propria- 
i însingurare şi cu inflorescențe ciudat risipite pe cer, din 
ce în ce mai difuz şi mai neiniţiatic. 


„Inima mea / e anticarul altor inimi, / gol pendulat 
pereţilor străini”, spune Vasile Tudor, apelând, în titlul 
noii sale cărți de poezie, la mistica vraişte şi nu la mitica 
durabilităţilor dumnezeieşti pe pământ, vraiştea (,„cuvin- 
tele-mi rămân împrăştiate”) fiind, din perspectivă exis- 
tenţială, nelinişte. Marcată rar de preţiozităţile ideii, adică 
de naive formulări axiomatice, poezia lui Vasile Tudor 
rămâne, şi-n „Babel / poezie” (Editura Paralela 45, Pi- 
teşti, 2016), ceea ce a fost, adică poeziei minunat ela- 
borată („în literele negre / tăcerile-mi albesc”), în vreme 
ce „printre degete inocente / se risipeşte frumuseţea”, 
poetul fiind martorul, uneori panicat, alteori exaltat, al 
destinului astral, prin care „Timpul profanează intimita- 
tea lumii”. Şi nu există intimitate a lumii mai dumne- 
zeiască decât poezia. 

Alina ŢĂPAR 


Proaspătă şi luminoasă, ziua de astăzi seamănă 
puţin cu Alin Ţăpar, adică are străvezimile ei de plutire 
cosmică în neostenită căutare a muzicii astrelor. Ziua de 
astăzi aparține Alinei Ţăpar, deşi neîndoielnic este faptul 
că Alina îşi va pune pecetea harului şi a perseverenţei nu 
doar pe zile, ci şi pe aura luminoasă a acestui veac. Pen- 
tru că şi veacul acesta ca o lespede în derivă are nevoie 
de astfel de purităţi martirice, ca să se mai poată salva. 

Alina "Țăpar este însuşi cântecul, este concretețea, 
în aflare şi regăsire de sine, a spiritualității româneşti din 
Bucovina. Este geana de lumină, în care putem întrezări 
Şi de la care ne putem revendica identitatea. 


Alina Ţăpar este modelul nostru de speranță şi de 
năzuire, dacă mai avem putere să ne răsfoim sufletele, în 
căutare de adevăruri spre care trebuie să tindem. De asta, 
profitând de clpită, o salut cu entuziasm. 

Violeta ŢĂRAN 


Îmi spun colegii că, tot astăzi, primărița Berchi- 
şeştilor şi a „Națiunii Poeţilor”, Violeta Ţăran, îşi sărbă- 
toreşte ziua de naștere. Şi eu, care credeam, judecând 
după fapte, că Violeta se naşte în fiecare zi dintre zilele 
întregului an. Pentru că Violeta este asemeni zorilor, adi- 
că mai proaspătă şi mai luminoasă, cu fiecare zi care 
vine. La mulţi ani și Dumnezeu să te ție numai întru bu- 
curie, omule om Violeta Ţăran! 


% 


Mi-i tare drag omul acesta, care există cu adevărat 
şi care se numeşte Violeta Țăran. Un om care respectă 
viaţa, oamenii şi tot ceea ce înseamnă creaţie dumneze- 

iască şi creaţie omenească şi, tocmai de aceea, îndrăgit şi 
de Creatorul Ceresc, şi de creatorii care rătăcesc prin 
vremelnicia pământească. 


Violeta "Țăran, fost primar al Drăgoieştilor, până 
la înfiinţarea comunei Berchişeşti, apoi al comunei nata- 
le, primar şi al „Națiunii Poeţilor”, recunoscut şi însuşit 
ca atare de scriitori din Olanda, Belgia, Israel, Germania, 
Brazilia, Ucraina, Anglia, Franţa, Italia şi, desigur, din 
România, are vocaţie de „Meşter Manole”, înfrumuseţân- 
du-şi vârstele cu zidiri de şcoli, de atenee populare, de 
străzi şi de monumente ale memoriei. Violeta Țăran este 
un om atât de viu, încât va trăi şi în memoria locurilor, 
beneficiind de neuitarea de care s-a învrednicit pe deplin 
prin ştiinţa înnăscută de a exista cu adevărat. 


* 


Nu am avut norocul să o întâlnesc în acest an, dar 
nu-i bai, pentru că Violeta de Berchişeşti este o parte din 
sufletul meu, ca și copiii şi nepoţii pe care mi 1-a dăruit 
bunul Dumnezeu, ca şi Violeta de Vatra Dornei, cealaltă 
floare adevărată a spaţiului bucovinean. Şi asta pentru că 
Violeta Țăran, primarul Berchişeştilor, este omul care 
sfințește locul cu sufletul ei cald, cu inteligenţa sclipi- 
toare şi cu perseverenţa cu care ştie să se dăruiască total 
comunităţii din care face parte şi pe care o reprezintă şi o 
ocârmuieşte. O comunitate superbă, care include și Cor- 
lata, o comunitate care adună, chiar și la o lansare de cărți 
de poezie, 400-500 de oameni. Pentru că prin asta se 
diferențiază Violeta Ţăran, Berchişeștii şi Corlata de 
restul lumii, prin vocaţia omenescului şi a omeniei. 

Constantin UNGUREANU-BOX 


O imaginaţie debordantă, care sloboade culorile, 
formele, ideile şi inefabilul cu o dezinvoltură absolut ne- 
vinovată, artistul plastic Konstantyn Ungureanu-BOX, cu 
o notorietate universală, durată nu doar pe insolitul artei 
sale, ci şi pe agresivitatea talibanismului în sutană autoh- 
ton, dar şi poet rasat, dar şi muzician fascinant, care îşi 
vindecă, adesea, rănile cu nectarul cuvintelor şi al armo- 
niilor vechilor instrumente cu coarde, înseamnă, astăzi, 8 

februarie 1956-3956, un reper inconfundabil al somno- 
roasei noastre Suceava. 


În egală măsură personaj şi personalitate a timpu- 
lui nostru, Konstantyn Ungureanu-BOX reface universul, 
dându-i stabilitatea grinzilor păstoase cu care reconstru- 
ieşte curcubeul, ca să sprijine cerul cenuşiu de deasupra 
noastră, iar fiecare coborâre a lui din turnul inefabilului 
se constituie într-un eveniment, la care lumea dă năvală 
ca la un punct de distribuţie gratuită a libertăţii spiritului. 


Konstantyn Ungureanu-BOX e artă şi martir al 
creaţiei, domiciliind, de-a pururi, doar pe axa solstițială a 
capacităţii umane de a adora mai firesc decât respiră ge- 
nerozitatea cosmică. 

Vasile URSACHE 


Om de o inteligenţă rară, intelectual în adevăratul 
sens al cuvântului şi un poet înnăscut, Vasile Ursache, 
pururi cu zâmbetul înfăşurându-i sufletul cu seninătate, 
încă există în universul boem al trăitorului de idei, care 
simte mereu şi mereu nevoia unor evadări din megieșia 
cuvintelor, iar tentativele acestea, care ţin, în fond, de 
firea omului, îl recomandă și îl caracterizează drept 
boem. Dar luminozitatea dezarmantă a lui Vasile Ursache 

disimulează o tristeţe bine ascunsă, de parcă poetul cu 
metafore pururi cântătoare ar dori să împrăștie negurile 
de deasupra celorlalți, asumându-şi-le tainic, atunci când 
nu mai are cine să o facă. 


Ca istoric, Vasile Ursache ştie aproape totul, până 
foarte aproape de conştiinţa zădărniciei; ca poet înnăscut, 
el îndură tirania cântecului, slobozindu-l spre tăcerile as- 
trale doar atunci când nu-l mai poate îndura. În restul 
timpului, se caută şi se străduiește să se priceapă. Cel mai 
adesea, izbuteşte. 


Poct, istoric şi narator înnăscut, fascinant în ferici- 
rea irosirii boeme, pe care şi-a ales-o drept filosofie de 
viaţă, Vasile Ursachi, cărturar nepereche al Bucovinei, pe 
care îl respect fără prefăcătorie, fuge de sine, mereu şi 
mereu, ca de un mit, care-l şi ademeneşte, dar îl şi alun- 
gă. O parabolă pentru destinul său ar fi starea de inefabil, 
pe care o trăieşte, anual, la Voroneţul „sfântului poporu- 
lui” Daniil, şi nu m-ar mira dacă o astfel de tainică lăun- 
trică ar însemna mai mult decât toate zădărniciile pe care 
le numim împliniri. În fond, sufletul lui Vasile Ursachi 
este o carte scrisă şi pe cale de a se scrie, dar care instinc- 
tual îşi refuză mărturisirile, pentru că îşi ajunge sieşi. 

Timpul pare să-l ia, uneori, de guler, cerându-şi 
obolul mărturiilor, şi atunci Vasile Ursachi — un personaj 
pe care Bucovina nu îl înţelege şi nu îl merită — deschide 
larg fereastra şi strigă devastator de sincer: Oameni, vă 
iubesc! 

Sorin URSAN DELACLIT 


ÎL cunoscusem drept caricaturist, pictor şi portre- 
tist de mare forță. Se numea Sorin Ursan și preciza, ca 
semnătură, că vine în artă... de la Clit, sătucul acela pito- 
resc, înființat de coloniştii germani, pe drumul dintre 
Solca şi Rădăuţi. Dar, deşi hăruit pentru artele plastice şi, 
desigur, umoristice, Sorin Ursan Delaclit avea și pasiunea 
muzicii de operă, aşa că, deşi jurist cu palmares, a dat 
examen şi a studiat la Conservatorul din Iași, devenind, 

cu multă trudă o voce reală a României în muzica 
minunată, pe care o numim clasică. 


Sorin Ursan Delaclit, artist total, aflat în neosteni- 
tă căutare de sine, deja trăieşte cele două înfățișări ale 
dumnezeirii: muzica şi arta plastică. l-a mai rămas de 
trăit şi poezia, pentru a desluși, în totalitate, chipul lui 
Dumnezeu — după cum formula Mircea Streinul. 

Constantin-Emil URSU 


ai Eh i ip, „= a 7 


Astăzi, în sfânta zi de duminică şi de... naştere a 
poetului Roman Istrati, 7 septembrie 2014, la Iaşi, în 
sediul Filialei din oraşul celor şapte coline moldave al 
Academiei Române, respectiv în incinta Institutului de 

Arheologie Iaşi, managerul Muzeului Bucovinei, Cons- 
tantin-Emil Ursu, a compărut în faţa unei înalte instanţe 
ştiinţifice, condusă de un neamţ get-beget (oare nu trebu- 
ia să scriu be-got?), Alexander Rubel, şi formată, în ordi- 
nea aşezării pe scaune, din savanții români Nicolae Ursu- 
lescu, Vasile Chirica şi George Bodi, toţi universitari de 
prestigiu, autori de opere-reper şi, în primul rând, oameni 
faini foc — aidoma tuturor oamenilor cu adevărat mari. 


În public, lângă scaunul meu de paparazzi de oca- 
zie şi de plăcere, se aşezase, fără ca bietul de mine să 
conştientizeze şansa, Academicianul Victor Spinei, un 
clasic al istoriografiei româneşti, pe care îl respect aproa- 
pe mistic, dar şi reputatul arheolog, specialist în epoca 
dacică, lon Ioniţă, ambii universitari ieşeni, care au ţinut 
să participe la eveniment. Şi mai erau câţiva arheologi 
germani, care îl cunoscuseră pe Emil la un recent simpo- 
ZION, şi €i solidari cu autorul tezei de doctorat „Plastica 
antropomorfă a culturii precucuteni”. 


Şi mai erau, umplând sala de conferinţe până la 
refuz, o puzderie de suceveni faini, în frunte cu Paraschi- 
va Batariuc şi Mihai Pânzaru-Pim, în front şi plutoane cu 
Viorel Varvaroi, cu doamnele Violeta, Asica, Roşca, 
Pântea şi celelalte, pe care, din păcate, nu le ştiu după nu- 
me, dar şi cu recentul premiat în Coreea, universitarul 
sucevean Filoti (Dan, dacă nu greşesc), Bogdan, Marcel, 
Palamar, Dănuţ şi aşa mai departe, cei mai mulţi dintre ei 
doctori, ceilalți doar oameni cumsecade şi prieteni cu E- 
mil şi cu familia lui, prezentă „in corpore”, de la soţie, 
fiică şi frate, până la cumnate, cumnaţi şi nepoți. Eu, de 
pildă, mă aflam acolo, ca pozar, din cinstită prietenie față 


530 


de Anisia, fata lui Emil şi... stră-străbunica mea dinspre 
tata. 


Drd. Constantin-Emil Ursu şi-a prezentat lucrarea 
cu atâta dezinvoltură şi atât de expresiv-succint, încât toţi 
i-am putut urmări şi pricepe argumentaţia, chiar şi neini- 
țiaţii, desele corelări de ştiinţific cu sugestii mitice sau de 
filosofia culturii producând avalanşe de scurtcircuitări în- 
tre sinapsele mele, pururi captivate de primordial. Când 
va fi publicată, sigur voi citi lucrarea, cu creionul în mâ- 
nă, de la prima, până la ultima filă. 


În cele din urmă, adică după ce i-au acordat „in- 
culpatului” dreptul la „ultimul cuvânt” — jocuri de cuvin- 
te folosite de domnul Alexander Rubel, „inchizitorii” s- 
au retras pentru deliberare. În timpul prezentării opiniilor 
lor, notasem, cu păcătosul meu instinct gazetăresc, ex- 
presii precum: „lucrare monumentală şi unitară”, „valo- 
roasă lucrare de doctorat” (Vasile Chirica), „lucrare den- 
să în informaţii şi în evaluări critice” (Nicolae Ursulescu) 
etc., aşa că începusem să nu mai fiu îngrijorat pentru su- 
fleţelul prietenei mele, domnişoara Anisia Ursu. 


Trebuie să precizez faptul că Emil Ursu fusese de- 
semnat, prin încredințarea temei, drept moştenitor, în 
sensul continuării unui anume demers ştiinţific, de către 
regretatul universitar Dan Monah, autoritate incontes- 
tabilă în domeniu şi, prin şansele oferite corelaţiei cu no- 
torietăţile vremurilor vechi (mituri, literatură, inclusiv re- 
ligioasă), un îndrăzneţ deschizător de drumuri. E greu de 
crezut că un alt om de ştiinţă, în afară de superbul domn 
profesor Vasile Chirica, ar fi putut admite, cu atâta dezin- 


531 


voltură, continuarea unei direcții de cercetare pe care 
doar parțial o împărtăşeşte. De altfel, întreaga comisie 
părea să probeze aceeaşi deschidere față de argumente şi 
faţă de plauzibilul lor, care, în fond, derivă dintr-o scân- 
teie, din instinctul cosmic (Blaga izbutise să probeze pe- 
nibilul ilogism al arhetipului) al inițiaţilor, deci al celor 
care cutează să mai şi spargă dogme. 


Deliberările nu au durat mult, rapoartele membri- 
lor comisiei întrezărind, de altfel, un „verdict” favorabil. 
Cu calificativul FOARTE BINE, doctorandul Constantin- 
Emil Ursu a devenit Dr. Constantin-Emil Ursu! Doamne, 
şi ce m-am mai bucurat, mai ales că, din pricina curen- 
tului, făcusem o nevralgie cumplită, care mi-a mâncat 
noaptea! Cum am auzit că Emil e doctor, cum am făcut 
ţâşti în faţa lui, ca să-l întreb dacă-i musai să trec pe anti- 
biotice sau dacă pot rămâne la aspirină şi antiinfla- 
matoare. 


Nu a apucat să mă dumirească, pentru că s-au bu- 
lucit toţi în jurul lui, iar eu şi Palamar, corp bucovinean 
de paparazzi pui de dihor, am fost îmbrânciţi la pozat. 


Imediat după aceea, chiolhan voievodal, tataie, şi 
cu „zeamă de ploşniţă” irlandeză, şi cu vodcă rusească, şi 
cu vin moldovenesc, la o cochetă crâşmuliţă din megie- 
şie. lar Emil, habar nu am de ce, ne tot mulțumea că am 
fost alături de el, dar i-am retezat-o scurt, de la obraz, că 
să nu-şi mai facă probleme şi că, ori de câte ori va dori să 
ne dea de mâncat şi de băut pe gratis, să dea dor un ţig- 
nal, pentru că, vorba regelui, de prin '90, noi suntem 
pregătiţi. 

De un lucru, totuşi, am uitat, dar mă revanşez 
acum, când am trecut, fără să mai întreb pe nimeni, pe 
antibiotice: Dom” Doctor Ursu, continuu cu antibioticele 
sau mă întorc la aspirină? 


Arheologul care a scos la lumina zilei locuințele 
din anul 5000 înainte de Hristos, de la Baia, dublând pa- 
trimoniul arheologic al Sucevei, Constantin-Emil Ursu, 
doctor în istorie şi manager al Muzeului Bucovinei, se în- 
fruptă, astăzi, din tinerețea fără de bătrâneţe a neastâm- 
părului. Sunt ceva ani de când Constantin-Emil Ursu făp- 
tuiește exemplar, bucurând toate categoriile de vârstă şi 
de civilizație. Suceava nu va pricepe niciodată cât de 
mult îi datorează acestui om de excepţie, pe strădania 
căruia au fost restaurate şi Cetatea Sucevei, și fosta Căpi- 
tănie a Sucevei — Muzeul Bucovinei de astăzi. 


Constantin-Emil Ursu a transformat Muzeul Bu- 
covinei în principala instituție de cultură a județului, 
expozițiilor remarcabile, organizate, de-a lungul anilor, şi 
lucrărilor ştiinţifice de mare valoare, editate de Muzeul 
Bucovinei şi, apoi, premiate adesea de Academia Româ- 
nă, adăugându-li-se, şi într-o complementaritate trecut- 
prezent, dar şi ca durări pe sufletul lui, manifestări cultu- 
rale de largă şi copleșitoare audienţă, precum Festivalul 
de Artă Medievală „Ștefan cel Mare şi Sfânt” sau 
Festivalul Internaţional „Bucovina Rock Castle”. 


533 


Constantin-Emil Ursu e un lider în a face prin to- 
tală dăruire. Așa îl ştiu și aşa va birui vremurile, prin pri- 
sos de îndreptățire la memorie. Când făptuieşti zilnic, ai- 
doma lui Emil Ursu, fiecare zi a vieții tale devine un re- 
per inconfundabil al unor naşteri şi renașteri irepetabile. 

Rar risipitor de sine, în lumea asta necuprinsă și 
vrăjmașă, precum suceveanul Constantin-Emil Ursu! 


Doctor în istorie, descoperitor al așezării de la 
Baia, datată cel târziu în anul 5000 înainte de Hristos, 
manager al Muzeului Bucovinei — singurul care a izbutit 
să restaureze și fosta Căpitănie a Sucevei, și Cetatea, 
inițiator al tuturor tentativelor culturale menite să asigure 
notorietate patrimoniului românesc din Bucovina, care i-a 
fost încredințat spre neostenită veghe, Constantin-Emil 
Ursu a cam renunțat la sine, trecând nepăsător şi pe lângă 
beteșugurile pe care i le pricinuieşte sănătatea şi pe lângă 
nevoile fireşti de fiecare zi. 


El există într-o stare de spirit, în netimp, aco- 
perind cu sufletul parcursul aparent de necuprins al respi- 
rărilor care s-au înfrățit cu miresmele codrilor în veşnicia 
pururi vie a Bucovinei de dincolo de noi şi de înnegură- 
rile de peste clipita unui veac sau a altuia. 


Constantin-Emil Ursu, un simbol al dăinuirii reale 


a Sucevei, pune pecetea dumnezeirii, pentru că i-a fost 
ursit să o facă, peste întâmplări şi năzuiri, căutând, cău- 

tând, căutând existenţe durabile şi aflându-se, fără să-și fi 
propus să se caute, pe sine. 


Toţi fanii Festivalului Bucovina Rock Castle au, 
astăzi, prilejul de a se bucura, cu prilejul zilei de naștere a 
unuia dintre cei care, anual, se bate pentru drepturile şi 
îndreptățirile generaţilor tinere şi ale celor care şi gân- 
desc la propria lor cultură: Constantin-Emil Ursu. Nu fu- 
sese un fan rock, dar a devenit după a doua ediţie, când a 
trebuit să ținem cont şi de sugestiile lui afective, discret 
formulate şi, tocmai de aceea, devenite pentru noi, cei- 
lalți, lege. De pildă, Kempes însemna un alean pentru 
Emil, ca şi pentru generaţiile tinere, aşa că ne-am grăbit 
să le facem amândurora o bucurie. 


Dar Constantin-Emil Ursu, Doctor în Istorie, prin 
valorificarea cercetărilor ştiinţifice care valorificau des- 
coperirea aşezării din mileniul V înainte de Hristos de la 
Baia, este o personalitate uriașă a slujirii culturii româ- 
nești din Bucovina și tocmai de asta îi poartă sâmbetele 
toți nevolnicii. Emil a continuat, într-un mod exemplar, 
ceea ce începuse Romstorfer, de parcă ar fi vrut să înlă- 
ture mustrarea lui Iorga, din 1919, pentru lăsarea Cetăţii 
de izbelişte, implicările lui în renovări temeinice ale unor 
vestigii ale trecutului din Suceava, Fălticeni şi Siret fiind 
decisive şi la timp manifestate. Iar prin cele două festi- 
valuri, „Ştefan cel Mare” şi „Bucovina Rock Castle” — 
ambele făcute în șanțul Cetăţii, deci într-o locație în care 
sfârşeau doar vrăjmaşii, şi prin puzderia de expoziţii şi 
manifestări inedite, pe care le tot face, împreună cu 

colegii săi, în ţară şi în străinătate, managerul Constantin- 
Emil Ursu a izbutit să promoveze Muzeul Bucovinei 
drept una dintre cele mai importante instituţii culturale 
din România, în judeţ fiind un lider de neegalat. 


Nu cred să existe om (om, nu lichea) în județul 
Suceava, care să nu-l cunoască şi să nu-l prețuiască pe 
sărbătoritul de astăzi, Dr. Constantin-Emil Ursu. 

Vreme de câte o lună de zile, în trei ani, Doctorul 
în Arheologie Constantin-Emil Ursu, managerul Muzeu- 
lui Bucovinei din Suceava, a făcut săpături pe un deal din 
vecinătatea aşezării Baia. Au urmat câteva probleme cu 
sănătatea, care au suspendat continuarea cercetărilor, prin 
noi excavări, timp în care au putut veni rezultatele de la 
laboratoarele universităţilor europene, care i s-au alăturat 
lui Constantin-Emil Ursu, prin reprezentanţi şi prin spe- 
cialişti din diverse domenii (îmi amintesc despre un om 
de ştiinţă englez, care cerceta flora mileniului V înainte 
de Hristos, despre un german care a făcut scanări ale tere- 
nului şi despre un basarabean de toată isprava), oameni 
cu adevărat mari, somităţi recunoscute planetar şi tocmai 
de aceea nu doar accesibile, ci de-a dreptul sociabile. Am 
fost pe şantierul arheologic în două toamne, ocazional, şi 
am văzut cum ieşeau la lumină mărturii străvechi, pe care 
le-am putut atinge (am dat şi la şpaclu, şi la măturică), 
încercând să le înţeleg. Pe atunci se credea că este vorba 
de o aşezare din mileniul III înainte de Hristos (eu, ba- 
zându-mă pe simbolistică, mă pronunţasem pentru mile- 
niul V — un om de ştiinţă nu putea risca o astfel de afir- 

maţie, fără proba datărilor cu carbon). În ultimul an de 
excavări, când datările de carbon, făcute în Germania şi, 
dacă nu mă înşel, şi în Anglia, confirmau abandonarea şi 
incendierea localităţii în mileniul V, iar Constantin-Emil 
Ursu descoperise o locuinţă amplă, am opinat pentru mi- 
leniul VII înainte de Hristos, bazându-mă pe încrustările 
cu culoare albă (rămăşiţele oaselor străbunilor „înmor- 
mântaţi în cer”) şi pe aspectul ritualic al vaselor. Datările 
încă nu au sosit, dar confirmarea culorii făcute din oase 
umane s-a făcut imediat. 


În expoziţia din Muzeul Bucovinei, am putut ve- 
dea vase unice în lume, cu mult anterioare culturii cucu- 
teniene şi chiar pre-cucuteniene (termeni oarecum a- 
proximativi şi oarecum simbolici), vase unice în lume, 
deci de nepreţuit. Emil nu riscă afirmaţii, reuşeşte să-şi 
menţină stoicismul ştiinţific, dar cele două şanţuri de 
apărare, pe care le-au depistat scanările magnetice aten- 
ționează că legendarul conflict Abel-Cain, deci dintre 
păstori şi agricultori, cum scria lorga în notele pentru o 
istorie a umanităţii, pe care nu a mai apucat să o mai 
scrie, se poate muta, din sfera legendei, în cea a realităţii. 
S-ar părea că aşezarea antică de la Baia a fost parte în 
acest conflict legendar, aflându-se, printre obiectele dez- 
gropate, şi câteva „ghiulele”, adică nişte sfere din lut, una 
neterminată, care putea fi folosite ca proiectile pentru 
praştii, dar nu în mod obligatoriu. Sferele acelea puteau 
avea şi alte folosințe, nu neapărat războinice, ci ritualice. 
În fond, pe capace, cele trei sfere sunt încrustate, drept 
cele „trei lumi cunoscute” (şi terestre, şi spirituale). Şan- 
ţurile de apărare, însă, nu au nici o altă justificare, decât 
una războinică. Eu cred că a cam sosit vremea ca, odată 

cu rezultatele spectaculoase ale cercetărilor arheologice 
ale Doctorului în Arheologie Constantin-Emil Ursu, să 
fie mai atent recitite primele cărţi ale omenirii, cele reli- 
gioase, în care se vorbeşte de o „extindere” a teritoriilor 
civilizaţiei polare (păstorească şi vânătorească) asupra 
teritoriilor civilizației boreală (agrară), cu mult anterioară 
celor trei valuri de migraţiune nordică deja cunoscute 
(ioniană, aheie şi doriană), despre care îi vorbeşte Sfântul 
Cer (Ahura Mazda) lui Spitama Zarathustra, în cartea sa- 
cră „Vendidâd” din „Zend-Avesta”, publicată, pentru 
prima dată, la Oxford, în traducerea lui James Darmes- 
teter, în 1880. Sfântul Cer, fiind întrebat, îi spunea noului 
său discipol că primul iniţiat, înainte de Spitama Zara- 
thustra, cu care a vorbit Sfântul Cer (Ahura Mazda) şi 
care a primit Legea, aducând fericire Pământului, a fost 
„Marele Păstor” (Yima, care a trăit „300 de ierni şi a 
murit”). Deci credinţa iniţială, din care descind toate 
credinţele de mai târziu, a rezistat 300 de ani, fiind re- 
împrospătată, din 60 în 60 de ani, când, primind noi 
prevederi ale Legii, Marele Păstor al triburilor nordice, 
înmulţindu-se oamenii şi turmele, „a coborât spre spaţiul 
luminos, spre sud””, hotărând ca „acei oameni trebuie să 
rămână în Varra”!0. 


La vasele unicat în Europa, descoperite de Cons- 
tantin-E mil Ursu la Baia, datând din cel târziu mileniul V 
înainte de Hristos, ornamentaţia este discretă, cu rol este- 
tic şi nicidecum simbolico-religios; abia la cele cu mult 
anterior pre-cucuteniene se desluşeşte simbolistica religi- 


% Zend-Avesta, Vendidâd, pp. LI, 2 
” Ibidem, p. 13 
'9 Ibidem, pp. 16-19 

oasă, teribil de asemănătoare, dacă nu chiar identică 
simbolisticii scandinave, inclusiv celei vikinge de mai 
târziu (la ceramica vikingilor nu puteam şti sensul di- 
recționării influențelor). Dar vasele de la Baia, altfel de- 
cât toate vasele Europa şi din Asia, definesc o civilizaţie 
distinctă, dar care îşi lua măsuri de prevedere, datorită 
unor vecinătăţi neaşteptate, Abel apropiindu-se prea mult 
de Cain şi distrugându-i, uneori, culturile cu turmele lui 
nesăţioase. 


Ceea ce am scris, înseamnă doar un preambul. 
Viitorul va proba dacă am sau nu dreptate, şi în cele 
spuse, şi într-o presupunere explicită: locurile acestea 
aveau, în mileniul VII înainte de Hristos, o populaţie (la 
fel şi necercetatul Bogdăneşti) care ţinea de o civilizaţie 
surprinzător de modernă (construcția caselor, cu fundaţii, 
chiar dacă din nuiele şi stuf, căptuşite cu lut, ceramica, 
uneltele o probează) şi care încă se mai prelungeşte, prin 
osificare, după cum sublinia Blaga, în trista metaforă: 
„Veşnicia s-a născut la sat” („maiul” sau „ciocanul” din 
expoziţia lui Ursu se mai foloseşte şi azi — de şi de-o 
pildă). 


Când „Toy Machines" a scos primul său album, 
iar Andi a venit de la Cluj-Napoca, să mi-l aducă, întâi şi 
întâi am făcut un drum până la casa lui Constantin-Emil 
Ursu, omul care nu doar lui Andi, ci amândurora şi mul- 
tor, multor altora ne este „super drag”. lar dragostea 
noastră şi a tuturor celorlalți se fundamentează pe faptele 
lui Emil, omul care se ruinează pe sine doar pentru a-i 

bucura pe alţii. Suceava îl ştie, în general, datorită trans- 
formării Muzeului Bucovinei în inima culturală de ne- 
constestat a judeţului, o inimă vie, aflată în reverberaţie 
cu inimile tuturor, începând cu cele ale copiilor şi vi- 
brând din generaţiei în generaţie ca o adevărată aflare de 
sine. Eu îl preţuiesc pentru mult mai mult: pentru cele 
două „fete” ale sale, soția Laura şi fiica Anisia, pentru 
extraordinara lucrare de doctorat, prin care a valorificat 
descoperirea arheologică epocală de la Baia, în urma 
săpăturilor arătându-ni-se, cu întreg patrimoniul ei de 
frumuseţe, o aşezarea abandonată prin anii 5.000 înainte 
de Hristos, odată cu năvălirea spre sud a primelor valuri 
de populaţie polară. 


La câte a izbutit să facă în viaţă, adesea negli- 
jându-şi familia — noroc de festivaluri, care însemnau tot 
atâtea prilejuri pentru prinţesa lui, Anisia, de a-l mai 
vedea — Constantin-Emil Ursu s-ar putea declara împăcat 
cu sine, dar nu este el omul care să se oprească pe cale, 
fie şi pentru răgaz, pentru că se află într-o atavică şi 
aproape ursită competiţie cu sine, Emil sorbindu-şi aura 
din bucuriile tuturor şi fiind trăit de către cei mai mulţi 
drept bucurie, pe reciprocitatea aceasta durându-se, de 
fapt, temeinicele prietenii. 


Noi, drăguşanii, avem norocul de a ne bucura de 
frățietatea lui, unindu-ne preocupări care trec dincolo de 
fereastra fiecărei zile pentru a aduna aripile de pe cer şi a 
le depune evlavios în sufletele contemporanilor. Deci nu 
e nici o exagerare dacă susţin că sărbătoarea zilei de naş- 
tere a lui Constantin-Emil Ursu înseamnă o bucurie şi 
pentru noi; una splendidă, adevărată şi tulburătoare. 

Viorel VARVAROI 


Unul dintre prietenii mei, Viorel Varvaroi, va îm- 
plini, mâine, 64 de ani. Prietenii mei, ca şi mine, nu sunt 
infailibili, dar, în ciuda unor asperităţi din anumite peri- 
oade, îmi rămân prieteni, pentru că eu nu uit niciodată că 
sunt, totuşi, cel mai păcătos dintre ei. 


Cu Viorel Varvaroi, ca partener, am pus bazele 
unor festivaluri importante („La Suceava, în Cetate”, 
„Națiunea Pocţilor”, „Bucovina Rock Castle”) sau ale 
unor recuperări de memorie, de care-mi amintesc, adesea, 
cu duioşie: cărturarul Procopie Jitariu, bârna casei lui 
loan Porumbescu din Breaza, pe care a cumpărat-o 
preşedintele Gheorghe Flutur, pentru a o dărui Muzeului 
din Stupca, primele fonotecări ale „Zicălaşilor” etc. 

Intâmplări de acest gen nu se uită niciodată şi sunt şi sin- 
gurele care contează. 


Mulţi dintre salariaţii Centrului Cultural „Bucovi- 
na” au urcat, astăzi, pe dealul Corlatei, pentru a-l sărbăto- 
ri pe Viorel Varvaroi. Prieten, frate, om pe care te poţi 
baza, atunci când ai ceva cu adevărat de făcut. La fel de 
apropiate îmi sunt şi îi sunt şi familiei mele cele trei 
femei importante din viaţa lui: soţia — Antoneta, fata — 
Alina, şi, mai ales, micuța crăiasă, pe nume Sonia 
Prelipcean, dar numai în vremea când nu se află cu 
bunicul, pentru că lângă bunicul (mai tot timpul), crăiasa 
cere să 1 se spună Sonia... Varvaroi. Am şi eu o nepoată 
straşnică, dar nici Viorel nu s-a lăsat mai prejos. Şi bine a 
făcut, pentru că nepoţii dau adevărata măsură a vieților 
noastre. 


Viorel Varvaroi s-a pensionat de la Centrul Cultu- 
ral „Bucovina”, dar are atâtea încă de făcut, încât, aşa 
cum şi sublinia, la momentul potrivit, el doar se transferă 
de la un loc de muncă la altul. lar momentul potrivit a 
fost cel în care managerul instituţiei, Sorin Filip, i-a acor- 
dat o diplomă, semnată de toţi colegii apropiaţi de sufle- 
tul lui Viorel Varvaroi. Au mai vorbit consilierul jude- 
țţean Mihai Grozavu (admirabil om) şi spiritualul Marcel 
Horodincă, pensionar cu state vechi, dar pe care, sâmbă- 
tă, îl veți putea vedea în spectacolul cu opereta „Crai 
nou”, de Ciprian Porumbescu, pusă în scenă de un alt 
pensionar de-al nostru, muzicianul Emil Havriliuc. Mar- 
cel a solicitat cuvântul pentru a da tonul şi a conduce 

corul unui minunat „Mulţi ani trăiască!”. Minunat, pentru 
că nu conţinea prefăcături (prefăcuţii au evitat dealul 
Corlatei). 


Atmosferă de familie, într-o zi de vară de o tulbu- 
rătoare frumuseţe (am râs de Viorel, zicându-i că aşa a 
fost de bun ca organizator, încât izbutea şi izbuteşte să 
aducă vreme bună), cu o „Sârba manivelelor”, jucată pro- 
fesionist şi cu fluierături autentice de cei care ţin vieţile 
noastre în mâinile lor, adică de admirabilii noştri colegi 
şoferi. S-a evidenţiat, apoi, ca dansator cu trecut 
la „Arcanul”, Liviu Velniciuc, care zbura prin iarbă, 
împreună cu Gabi Havriliuc, fan împătimit al celor două 
festivaluri de rock şi care purta tricoul celui mai apropiat: 
Bucovina Acoustic Park. 


Iar ca surpriză absolută, nepotul lui Viorel Varva- 
roi, profesor în Gura Humorului, mi-a arătat o poză cu 
Sofia Vicoveanca, în anul debutului artistic profesionist, 
încadrată de doi tineri admiratori: tatăl şi naşul domnului 
profesor Varvaroi. Primind dreptul de a fotografia... foto- 
grafia, v-o prezint şi dumneavoastră, doar ca să vă 
convingeţi că Sofia Vicoveanca dintotdeauna a fost o 
femeie nespus de frumoasă — vorba poetului Mircea Di- 
nescu. 


Astăzi a fost o zi frumoasă. Zi a familiei numită 
Centrul Cultural „Bucovina”, o familie care a urcat pe 
dealul Corlatei pentru a-l sărbători pe Viorel Varvaroi. 
Pentru că merită, pentru că s-a învrednicit la sărbătorire. 
lar eu, ca pozar de ocazie, vă redau imagini, presurând 
clipitele zilei şi în această pagină. 


543 


De câtăva vreme, poposesc prin preajma sufletu- 
lui Sofiei Vicoveanca, desluşindu-l floare care îşi revarsă 
tainica frumuseţe în lumină. O întreagă mitologie străve- 
che românească, în care s-a înrădăcinat şi insolitul icona- 
rism bucovinean, pulsează prin dactilogramele şi manus- 
crisele irepetabilei interprete de cântec îndătinat, calea ei, 
cu întreg păienjenişul de drumuri, răzbind înspre inefabil 
prin aceleaşi relaţionări — cu străbunii, prin pământ, cu 
universul, prin credinţă, şi cu viaţa, prin dragoste — dar, 
în naraţiunile şi în dezvăluirile sale lirice cuvântul nu se 
mai potenţează pe sine, ci se lasă captiv în idee de parcă 
ar parcurge „singur în singurătate”, devenind închinare, 
rugă, vibrație pe care doar glasul de veritabilă actriță al 
Sofiei Vicoveanca îl poate aşeza icoană în sufletul şi în 
mintea fiecăruia dintre noi. 


Dezinteresată de metaforă şi, în general, de trucuri 
stilistice mai mult sau mai puţin la modă, în favoarea 
sincerităţii trăirii, Sofia Vicoveanca nu ocoleşte figurati- 
vul alegoric, rotunjindu-l curcubeu în conturarea celor pe 
care simte nevoia să le comunice sau, mai inspirat spus, 
să le răsădească, aidoma celor 130 de flori din casa ei din 
Suceava, orientând spre lumină propriile noastre nevoi de 
iluminări, în căutarea şi aflarea bucuriilor fireşti, de care 
avem parte, deşi adesea le ignorăm ca şi pe copacii pe 
lângă care trecem nepăsători. Şi totul se întâmplă pe axa 
cosmică a călătoriilor — cu mama, la mănăstirea Suceviţa, 
călătorie din care se desprind toate celelalte, care aveau 
să urmeze prin lumea largă. Accentul, inclusiv în textele 


544 


lirice, este pus spre viaţa reală, care mărgineşte, uneori ca 
mlaştină, alteori ca pajişte înflorită, calea dintre Rai şi 
Rai, cum îndrăznesc să numesc eu viaţa de artist împlinit 
a Doamnei Cântecului Românesc, o viaţă desprinsă, în 
fond, din prejmuirile căii, deci din locurile de popas şi de 
meditaţie la sensurile existenţiale. 


Fără îndoială, cântecele Sofiei Vicoveanca redau 
tot frământul cosmogonic al spiritualităţii româneşti, tot 
focul lăuntric picurat din lumina primordială a Datini, 
dar nevoia artistei de a trăi altfel, printr-o înşiruire de 
astre, înşiruirea clipitelor irepetabilă, din care s-a întrupat 
statuar simbolul atât de cuprinzător dăltuit de Maestrul 
Ion Irimescu, o înşiruire care, sub parabola mărgelelor de 
la gât, scapără şi scapătă aduceri aminte, toate cu învăţă- 
minte, deci cu o morală care trebuie să ne dea de gândit. 


Personajul central al scrierilor Sofiei Vicoveanca 
este eul liric, lăuntricul plămădit de cele trei unice planuri 
cosmogonice (Dumnezeire, Viaţă, Pământ), de răsufletul 
conştientizării de sine şi nu doar cel al extazului, fie acest 
extaz bântuit de nelinişte, de zâmbete, de dor, de pârjolire 
sau de speranţă, deci de licăr dumnezeiesc. Şi toate se 
respită cu sufletul, se trăiesc firesc, fără artificialul unor 
măiestrii de împrumut, deci drept identitate, drept sigiliu 
sacru al sufletului şi al minţii de o splendidă unicitate. 


Lucrez a doua carte a Sofiei Vicoveanca, dar nu 
vă pot spune câte cărţi a scris sau câte vinilinuri sau ca- 
sete a înregistrat, şi asta pentru că Artista refuză inventa- 
rierea, preferând veşnica deschidere spre viaţă, înmugu- 
rirea şi lăstărirea prin noi şi noi dialoguri. În fond, ca şi 


545 


cântecele ei, şi scrierile înseamnă comunicări, depovărări, 
deci rugi şi închinări, în sens religios, dar şi omenesc. 


Tot ce săvârşeşte Sofia Vicoveanca — iar sugetia 
unui sacerdot ancestral nu poate fi ignorată — înseamnă 
un ritual al sufletului dăltuit din lumină şi care refuză, cu 
toţi porii, însingurarea şi întunecarea. Sofia Vicoveanca 
este o dezlănţuire a bucuriei de a fi, dar şi o sete neostoită 
de viaţă trăită frumos, moral, responsabil şi pe deplin. Îi 
simp bucuria, în vreme ce scriu aceste rânduri cu rol de 
portret al unui trăitor onest de frumos, de sinceritate. Mă 
închin în faţa acestei sincerităţi, pe care o percep dincolo 
şi mai presut de cuvinte, întotdeauna proaspătă şi de o 
uluitoare generozitate. 


Scrierile Sofiei Vicoveanca nu se revendică drept 
literatură, deşi sunt mai mult decât atât, adică spovedanii 
lăuntrice, care îşi vor căuta locul reverberării doar în alte 
lăuntruri, adică doar acolo unde se simte aceiaşi nevoie 
de repere fundamentele, la care să ne putem raporta. Şi, 
din această perspectivă, scrierile Sofiei Vicoveanca sunt 
păşiri prin veşnicie, sunt conturări siderale ale aceleiaşi 
Căi predestinate, pe care păşeşte şi va păşi întotdeauna cu 
neîntinată demnitate. 

Mihai Sultana VICOL 


In aceeaşi linie discursivă a unei lirici moderne şi 
plină de originalitate, dar premeditat reverberată sub aura 
misticii damnării eseniene, Mihai Sultana Vicol (Para- 

disul damnat, Editura Opera Magna, laşi 2019) dese- 
nează, „răvăşit de-atâta singurătate” (Jon Trif Pleşa: 22) 
ŞI „cu spaima necuprinsei mele întrebări” (Mihai Emi- 
nescu: 17), „marea uimire a celor din jur” (nstantaneu 
antic: 65), pe fondul finalului definitiv al unei poveşti de 
dragoste, devenită cosmică („steaua strălucitoare a desti- 
nului meu — Pagină de jurnal: 11). 


Prin plecarea Zenoviei, mama copiilor lui, în ne- 
cuprins şi în netimp, falia existenţială se reformulează în 
lirica lui Mihai Sultana Vicol, devine şi mai imnică, într- 
o mistică bine potenţată ca spectacol mesianic („O pati- 
mă cerească mă ţine / În lanţul prins cu chei de foc / Şi 
simt asprimea fierului / Cum îmi pătrunde în sânge” — lov 
îndrăgostit: 51), în care poeţii din lumea irepetabilă a 
poeziei vestesc, prin propria lor existenţă, contururile 
sfințeniei din eternitatea presupusă şi năzuită (Deschise 
îmi sunt porţile cerului: 83). 


În fond, raiul nu poate fi altceva decât Poezia 
(„Poezia-i aţine calea” — Jon Trif Pleşa: 22), dar Poezia în 
care redevenim silabe, litere, semne de punctuație sau 
poate că nici măcar atât, după înfăţişarea „La tribunalul 
inchizitorial al adevărului” (Spiral II: 30), în care 
constatăm / constata-vom că „Niciodată nu te-ai întrebat / 
De ce baţi mătănii în biserici / Când de fapt rugăciunile 
tale / Nu-s ascultate de Dumnezeu” (Moartea îmi spune: 
32). Nimic blasfemic în această retorică, Poezia fiind, în 
fond, respiraţia lui Dumnezeu, care îşi caută şi îşi află 
întrupări, ca să se prelingă „umbre alunecând fantomatic” 
(Spital: 33) în filele timpului din degetele damnaţilor la 
înhăruire, iar această bine chibzuită suprapunere de exis- 


548 


tenţial şi de mistic, de „spital” şi de „lumină”, dă ampli- 
tudine şi profunzime trăirilor, chiar dacă „ne leagă cu 
lanţuri de lut” (Remember: 35) sau cu „aprige zile de foc” 
(Fost-am: 36), pe un fundal al vremelniciei în care 
„Dinspre ceruri răzbate o tăinuită iarnă / Apusul se năruie 
în gemete de greieri / Vântul e numai mânie” (Scrisoare 
(2): 37). 


Dimensiunea dumnezeiască şi pământească a făp- 
turii umane află inspirate figurative alegorice şi în noua 
carte de poezie a lui Mihai Sultana Vicol. „Am străbătut 
uitarea până la rădăcină / Şi am văzut cum sângerează 
vârsta” (Am străbătut uitarea: 38) sau „Oraşul îmi 
învățase versurile recitate statuilor / Oamenii mă priveau 
cu nedumerire, cu silă” (Biografia unui poet damnar: 39) 
sau „Am cunoscut rugul şi am simţit / Flăcările până în 
adâncul durerii” (Galileo Galilei: 47) reprezintă exemple 
de astfel de simetrii, foarte rar de antiteze, reprezintă 
„literele numelui... pe ruinele paradisului damnat” 
(Paradisul damnat: 56). De ce damnat? Pentru că „Eu 
sunt adâncul cerului / Care se prăbuşeşte în universul 
tău” (Poem de dragoste (6): 59) sau pentru că, atunci 
când trăieşti mult prea intens fragmentul de cântec numit 
viaţă, „durerea-i confesiune, spaimă şi chin” (Noiembrie 
nu-i paşnic cu amurgul: 85)? 


Există o construcție dramatică în lirica lui Mihai 
Sultana Vicol, o reprezentare aproape scenică, deci în 
parte jucată meşteşugit în faţa spectatorilor; dar poezia 
lui, şi în această nouă plachetă, „e ca şi visul de-o clipă-n 
împlinire” (Poem de dragoste: 13), atunci când „întu- 
nericul e numai vrajbă” (Scrisoare: 29), iar destinul liric, 

de care, fără îndoială, Mihai Sultana Vicol are parte, 
confirmă, încă o dată, că el a „rămas poet din răsărit de 
soare până-n apus” (Biografia unui poet damnat: 39). De 
unde şi fireasca şi necesara concluzie că „paradisul dam- 
nat” a fost, este şi va rămâne veşnic doar Poezia. 

Mihai Vicol, poet, prozator, publicist, ziarist, s-a 
născut, întru veşnică pribegire, în zodia cărților, ursitoa- 
rele împovărându-l şi cu un strop de geniu, şi cu un altul 
de nebunie (din zestrea inefabilului frumoșilor nebuni ai 
marilor oraşe). A scris și publicat, mai ales în „România 
liberă” şi în „Flacăra”, mii de articole, rezervându-și 
veşniciile necesare şi pentru durarea unor remarcabile 
cărți de poezie şi romane, toate premiate în spațiul spiri- 
tualității româneşti şi apreciate, fără rezerve, de criticii şi 
de istoricii literari ai vremii. Pentru sine nu prea avut 
timp să trăiască, deşi rămâne un veşnic și nestăvilit îndră- 
gostit, Mihai Vicol fiind închinat destinului de luptător cu 
morile de vânt ale decăderii spirituale şi istorice a neamu- 
lui său. De aici, consecința mesianică a frazării, dar și 
martiriul necurmat, pe care şi-l asumă cu un ciudat entu- 
ziasm, care-i pune în evidență conturul inconfundabil al 
personalității sale. 

Sofia VICOVEANCA 


SOFIA 
VICOVEANCA 


d 
(0 Ade cânta 


CULISELE 
SUELE TULUI 


De-a lungul vremii, am mai văzut-o pe Sofia Vi- 
coveanca fremătând de emoție. Odată, la Frumosu, după 
ce cântase la Naţiunile Unite, şi, întrebând-o cum se ex- 
plică emoţiile şi într-o comună bucovineană, mi-a răs- 

puns: „Nu contează unde cânt: doi oameni, dacă se aşea- 
ză să mă asculte, eu am aceleaşi emoţii ca şi la Naţiunile 
Unite”. 


Omagierea Sofiei Vicoveanca, din postura de po- 
et, am pus-o la cale împreună cu Preşedintele C. J. Sucea- 
va, domnul loan Cătălin Nechifor, şi cu managerul Cen- 
trului Cultural „Bucovina”, domnul Viorel Varvaroi. Mi 
se plânsese Viorel că Doamna Sofia nu se vrea în nici un 
fel sărbătorită ca mare artistă a Neamului Românesc şi că 
preşedintele Nechifor îşi doreşte enorm să se închine în 
faţa geniului ei. Eu deja trimisesem Preşedintelui Socie- 
tăţii Scriitorilor Hebrei din Ierusalim, Menachem Falek, 7 
poeme, pe care le selectasem din cărțile Doamnei Sofia, 
pentru a fi traduse şi introduse în antologia bilingvă „Na- 
iunea Poeţilor 2015”, aşa că le-am putut fi de ajutor şefi- 
lor mei, cu o bucurie a propriului meu suflet pe care nu 
are rost să v-o mărturisesc. 


În spectacolul de muzică şi poezie, desfăşurat în 
sala „Franz cav. Des Loges” din Palatul Administrativ 
din Suceava (nu a construit-o măreţul Ştefan cel Mare!), 
muzicienii, Mihnea şi Andi, trăiau emoţii egale cu ale 
Preşedintelui Nechifor, poeţii şi artiştii plastici fiind mai 
relaxaţi, pentru că ei fac parte, de multă vreme, din fami- 
lia spirituală, adoptată de Doamna Sofia. 


Ceremonia înmânării Premiului şi Diplomei „O- 
pera Omnia” a avut loc în prima parte a spectacolului de 
poezie şi muzică, dar Doamna Sofia Vicoveanca nici nu a 
vrut să audă de sfaturile politicienilor de a se retrage 
(politicienii obosesc lesne şi dau bir cu fugiţii din faţa 

culturii, dar Doamna Sofia — niciodată), ci a rămas până 
la capătul capătului, când a fost asaltată de admiratori, 
care îi cereau autografe. 


Onoraţi, dar şi copleşiţi de prezenţa uriaşei perso- 
nalități a culturii române, Mihnea şi Andi şi-au părăsit 
greu locurile de spectatori, pentru a urca pe scena impro- 
vizată. l-am pozat şi pe ei, că doar îs feciorii mei, de 
care-s tare mândru şi nu ratez nici o ocazie de a mă fuduli 
cu ei. 


Filmul întregului festival „Națiunea Creatorilor”, 
lucrat de colegii mei Dăunuţ Lungu şi, în ultima zi, Luci- 
an Căluşeriu, va putea fi văzut, mâine, în emisiunea „3 
G”, a lui Mihai Pânzaru-PIM şi a lui Bobby Stroe, de la 
te-leviziunea-televiziune „Intermedia” (ulterior, pe pagi- 
na Centrului Cultural „Bucovina” de pe youtube). Aşa mi 
s-a spus, aşa vă comunic şi mă întorc la ceea ce urmează: 
Bucovina Rock Castle. Cu Mihnea, cu Andi. 

Rari sunt oamenii cărora le-a fost ursit să se nască 
în fiecare zi prin spiritualitatea neamului pe care îl repre- 
zintă şi încă în mod absolut exponențial. Eu nici nu am 
avut norocul să întâlnesc un altul, în afară de Sofia Vico- 
veanca, miracol phoenix al cântecului național românesc 
şi verticalitate inconfundabilă a identităţii noastre. 


De regulă, îi asociem numele cu Bucovina şi cu 
obcinele ei tulburătoare, deşi Sofia Vicoveanca înseamnă 

mult mai mult, şi în timp, şi în spaţiu, şi în dimensiunea 
inefabilă a trăirilor fiecăruia dintre noi. 


Sofia Vicoveanca este matricea noastră stilistică, 
în întruparea pe care nici măcar Lucian Blaga nu o visa, 
pentru că doar sacerdotului Ion Irimescu îi era îngăduit să 
descifreze contururile acelei matrici stilistice ancestrale 
în silueta fără de timp şi, de aceea, înduioşător de cos- 
mică a neasemuitului nostru cântec identitar, pe care nu- 
mai Sofia Vicoveanca îl întrupă curat şi sacru prin pre- 
destinare. 


Puţine sunt „sigiliile dumnezeirii”, cum inspirat 
desluşea şi formula Arune Pumnul, în 1845, puse pe 
identitatea reală a Neamului Românesc. Printre ele, 
Sofia, Doamna Doamnelor, prin care şi-a găsit întrupare, 
suflet şi gândire cântecul strămoşesc, adică starea de ine- 
fabil şi de cosmicitate pe care, cum vestea Pithagoras, 
doar stelele Cerurilor o mai ţin zăvorâtă, înainte de a o 
încredința oamenilor prin cei aleşi să audă şi să vesteas- 
că. E atâta dezlănţuire de sacru în fiecare cântec, prin 
care Neamul Românesc se arată, aşa cum este, veacurilor 
şi lumii, încât numai Sofia — numele deplin al miracolului 
care suntem, fără să o conştientizăm ca atare — o mai 
poate slobozi din bucurie în bucurie, din sfinţenie în 
sfinţenie, din departe în eternitatea fiecărei simţiri întru 
simţire. Sofia, licărul de iluminare desăvârşită, scăpărat 
în Vicovu de Jos, într-un alt 23 septembrie fără de 
bătrâneţe şi fără de moarte. 

Întâmplarea face să fi vorbit ieri la telefon, des- 
pre „culisele sufletului”, dar fără să conştientizez că mă 
aflam în pragul unei mari sărbători a spiritualităţii româ- 
neşti şi să mă închin, după cuviinţă, în faţa uriaşei 
dimensiuni a trăirii adevărate, pe care o reprezintă Sofia 
Vicoveanca. Am un oarecare drept la iertare în faptul că 
rareori ştiu în ce zi a săptămânii mă aflu şi ce file se des- 
prind, atunci, din calendare, dar tot nu-mi pot trece cu 
vederea că am ratat prilejul unor urări directe, aşa că o 
fac abia astăzi, cu acelaşi sincer entuziasm ca 
întotdeauna. 


Doamna Sofia Vicoveanca înseamnă pentru mine, 
dintotdeauna şi pentru totdeauna, un sacerdot al spiritua- 
lităţii românești, un paznic al altarelor strămoșești, alături 
de Maestrul lon Irimescu, celălalt personaj emblematic al 
acestui nord de „ţară românească a Moldovei” — cum 
obişnuia să formuleze în urice Alexandru cel Bun. Am 
trăit norocoasa fericire de a le fi apropiat amândurora și 
am tot profitat de prilejuri ca să-mi primenesc sufletul cu 
sfinţenie, cu proaspăt şi luminos. 


Lucrând, editorial, cartea „Din culisele sufletu- 
lui”, de Sofia Vicoveanca, lucrare în care nu am înlocuit 
nici măcar un singur cuvânt, ci doar am organizat mate- 
rialul scris după o anumită logică, pornind de la mărturi- 
sirea „Îmi place să-mi colorez timpul cu versuri şi cu 
amintiri dragi sufletului meu”, am avut revelaţia unui 
prozator înnăscut, care dă valoare şi amplitudine cultura- 
lă fragmentelor de memorie românească pe care le-a și 

trăit. Este atât de densă această nouă carte a Doamnei 
(folosesc în sens voievodal cuvântul) Sofia Vicoveanca, 
încât nu a mai fost nevoie să încerc o prefață (de altfel, şi 
premeditasem statutul de „prin sine însăși” al operei), ad- 
mirabilul discurs narativ al autoarei conținând teze pos- 
tulative (de necontestat, deci) ale unui crez artistic dum- 
nezeiesc. Scrie Doamna Doamnelor Sofia Vicoveanca, 
aşa cum eu nu aş fi putut scrie vreodată, în ciuda faptului 
că limba străbunilor îmi tot arată niscaiva afecţiune. 


„În artă, ca şi în matematică, munca este continuă, 
uneori obositoare. Arta nu este o îndeletnicire uşoară, ea 
poartă mare responsabilitate, dată prin credinţă şi dăruire; 
poate fi generoasă, fiind o răsplată. Oare câtă lume ştie 
câtă energie se consumă în întâlnirea cu publicul? Uneori 
câte căutări pentru a te face înţeles, pentru a „trece ram- 
pa”, cum se mai zice? Pentru că aşa cum oamenii nu se 
nasc toţi într-o zi, aşa nu gustă la fel lucrurile. Publicul, 
el singur, este arbitrul care selecționează cine trebuie să 
rămână pe scenă”. 


Apoi, în altă pagină de intensă şi vibrantă trăire, 
scria, şi cu seriozitatea, dar şi cu umorul autoironic moş- 
tenite de la tatăl Domniei Sale, Gheorghe Fusa, despre 
dumnezeiasca-i ursire: „O viaţă întreagă, cu traista-n băț 
— cum zic, uneori, făcând haz de necaz. Neam din neamul 
meu n-a purtat atâta opincă şi catrinţă ţesută în stative. Le 
port cu mândrie, mă simt bine în costumul de acasă, şi 
cutreier lumea, făcând cunoscute cântecele din bătrâni, 
datinile şi tradiţiile neamului meu românesc”. 

Între cele două repere, cel al crezului artistic și cel 
al proverbialului „aşa i-a fost scris”, evoluează o naraţi- 
une complexă, plină de vitalitate şi de înţelepciune, de 
verticalitate şi de sacralitate a cuvântului dat, Doamna 
Sofia Vicoveanca născocind, de-a lungul anilor, savuroa- 
se butade, cu semnificații proverbiale, dar care definesc 
valori morale asumate, cum este și butada „nu port obra- 
zul la călcâi”, pe care mi-a spus-o ieri, eu notând-o sâr- 
guincios, pentru că niciodată nu trec indiferent pe lângă 
cuvinte. 


Lucrând editorial „Din culisele sufletului”, am 
dobândit convingerea că trebuie lucrată o carte cu toate 
prozele Doamnei Sofia Vicoveanca -— la fel de frumoase 
şi de valoroase ca şi cântecele Domniei Sale. Dar am eu 
şi un presentiment, care-mi supune că Sofia Vicoveanca 
are şi alte câteva cărți de trăit, în deceniul care urmează 
după şase decenii de cântec, şi că le va trăi ca atare. Drept 
spovedanie şi drept închinare. 

Ca discipol şi, apoi, prieten şi frate al ziaristului 
Victor Micu (la nunta lui Vlăduţ, ni s-au rezervat locuri 
la masa familiei, față în față cu Maria Ciobanu, lon şi 
Ileana Paranici), o ştiam și pe Sofia Vicoveanca, iar în 
două rânduri, cu ocazia unor interviuri, am fost în casa 
Sofiei şi a lui Victor Micu. Ne-am mai întâlnit de câteva 
ori, cu ocazia unor întâmplări culturale (fiul meu, Andi, 
de pildă, înainte de a pleca la Olimpiada Mondială de 
Astronomie de la Stockholm, din postura de cel mai tânăr 
concurent din lume, primise prima lui diplomă din mâi- 

nile Sofiei Vicoveanca), dar abia din toamna anului 2018 
am cunoscut-o cu adevărat pe Sofia Vicoveanca, din 
postura de redactor al cărții Domniei Sale „Din culisele 
sufletului”, pe care am şi cules-o în cea mai mare parte 
(„Monitorul de Suceava” începuse să-i culeagă poeziile). 


Ca redactor de carte, trebuie să cunoști bine şi 
manuscrisul, dar și sufletul și mintea autorului, pentru a 
identifica personalitatea reală a cărții, așa că, la prima 
întâlnire din toamna trecută, am supus-o pe Doamna 
Sofia Vicoveanca unui adevărat interogatoriu, dumirin- 
du-mă că „Din culisele sufletului” trebuie să o reprezinte 
în totalitate pe Sofia Vicoveanca, fără cuvinte străine, 
chiar şi elogioase, cartea fiind mai mult decât un exer- 
cițiu de sinceritate, adică o tulburătoare spovedanie, o 
respirație proaspătă şi luminoasă a sufletului. 


Rolul unui redactor de carte este tocmai acesta, de 
a reuni armonios două personalităţi distincte: cartea şi 
autorul. Prin urmare, pe lângă unele convorbiri telefoni- 
ce, am mai avut câteva dialoguri nemijlocite, descoperind 
în Doamna Sofia Vicoveanca nu doar un om talentat, 
inteligent şi sensibil în tot ceea ce face, ci şi un suflet ca 
o icoană, care merită evlavie şi desăvârşit respect. 


În curând, adică în 30 ianuarie 2019, începând cu 
ora 15:00, la Muzeul Bucovinei, Sofia Vicoveanca va 
oficia cu sacralitate pentru cei care fac parte din sufletul 
Domniei Sale — iubitorii cântecului românesc şi ai perso- 
nalității inconfundabile a Marii noastre Artiste. Va fi un 
regal al dialogului uman, pentru că lansarea cărții se va 
desfășura sub formă de dialog între autoare şi public. 

Pentru că asta este, în fond, şi cartea: un dialog nestăvilit 
între suflet şi suflete. 


O manifestare culturală de excepţie, pe care nu au 
ratat-o nici Preşedintele Gheorghe Flutur, nici Vicepre- 
şedintele Gheorghe Niţă, nici Primarul lon Lungu, nici 
fostul primar de Fălticeni, spiritualul domn Tofan, s-a 
petrecut, astăzi, la Muzeul Bucovinei, cu ocazia lansării 
cărţii „Din culisele sufletului”, de Socia Vicoveanca. În 
sală se aflau şi tineri veniţi din Bacău, printre care fer- 
mecătorul Cătălin David şi timidul tânăr Ştefan Alexan- 
dru Negrea, şi câteva măicuţe de la Văratec, în frunte cu 
părintele Lucian Demian, care i-a dăruit Sofiei Vicovean- 
ca un frumos portret, lucrat de pictorul ieşean Ovidiu 
Ciubotaru. Plus artişti, politicieni, ziarişti, oameni de 
cultură sau trăitori sensibili de dumnezeire. Veţi vedea, în 
curând, filmul făcut de către colegul meu Nicolae Gabriel 
Sandu şi vă veţi convinge ce aţi ratat cei care din prea 
multă comoditate nu aţi fost acolo. 


În apariţia acestei cărți s-au implicat mulţi oameni 
şi aş începe, ca şi la manifestare, cu colegii mei, Ramona 
Medeleanu, Sorin Filip — cel mai bun manager al Centru- 
lui Cultural „Bucovina”, om drag şi Sofiei Vicoveanca, 
Carmen Chirap şi Corina Scîntei, continuând cu pe deplin 
îndreptăţiții la părtăşia bucuriei Sofiei Vicoveanca, 
Gheorghe Flutur, Gheorghe Niţă, lon Lungu (care a 
promis un tiraj suplimentar de 1.000 exemplare şi doar cu 
promisiunea a rămas) şi, nu în ultimul rând, prietenul şi 
tovarăşul meu de aventuri prin epoca de piatră a ob- 

scurantismului agresiv, Constantin-Emil Ursu. Manage- 
rul Muzeului, dar mai presus de toate, om. 


Ziua a fost un regal al Sofiei Vicoveanca, artista 
izbutind, imediat după luarea emoţiilor în stăpânire, un 
adevărat spectacol de dezinvolutură şi poezie, de amintiri 
şi atitudini, în faţa unui popor (publicul) care seamănă cu 
cel imaginat, visat de cântecele Domniei Sale. Iar printre 
picături, un sclipitor expozeu al istoricului Mihai laco- 
bescu, o ivire divin-omenească de cumsecădenie şi de 
sfinţenie — dezvelirea şi dăruirea portretului Sofiei Vico- 
veanca, dăruit de părintele Lucian de la Mănăstirea Vă- 
ratec, personaj adidoma şi în carte. Şi au mai fost, în 
afară de cuvintele oneste, inspirate şi pline de vioiciune 
ale domnilor Gheorghe Flutur şi lon Lungu, şi cele părin- 
teşti ale naşului soţilor Micu, primarul de durabilă aduce- 
re aminte al Rădăuţilor, Domnul Mihai Frunză. Gata, mă 
opresc şi vă las cu poze. În fond, celor care au lipsit ne- 
motivat nu am de ce le povesti ceva, iar cei de departe 
vor avea, în curând, filmul lansării la dispoziţie, ca să 
poată trăi şi ei bucuria nestăvilită a Doamnei Sofia 
Vicoveanca. 


Sofia Vicoveanca, sărbătorita acestei zile şi, cu 
siguranță, a cumpenei veacurilor, înseamnă înțelepciunea 
(sofia, în limba greacă) iniţierii în sacralitatea vieţii 
omeneşti, o sacralitate dezvăluită, cu vocaţie sacerdotală, 
prin cântec, prin poezie şi prin narațiuni de o mare forță 
expresivă. Nici o clipită nu trece pe lângă Sofia Vico- 
veanca, fără să fie înveșnicită în armonii muzicale sau 

literare, fără ca ea, clipita, să nu capete dimensiune statu- 
ară şi să nu atingă cu fruntea aleanurile cele mai înde- 
părtate ale cosmicităţii. Clpită cu clipită, aidoma unui 
foşnet al pleoapelor, se adună deceniile într-o viață care 
nu a risipit niciodată nimic, în sfericitatea sacră a trăirii 
vieții omeneşti ca pe un har, musai de asumat şi de slujit 
cu exemplară dăruire. 


Astfel ni s-a dezvăluit şi ni se dezvăluie Sofia Vi- 
coveanca drept esență exponențială a spiritualității româ- 
nești, pe care o recunosc, o îndrăgesc şi o asumă şi gene- 
rațiile viitorimii, rockerii, de exemplu, considerând-o de- 
plinătatea rostirii prin încredințarea muzicii stelelor şi ce- 
lor care nu o aud, cum inspirat formula, adineauri, Pita- 
gora. E atât de aproape de fiecare dintre noi, încât, dacă 
răsfoim prin suflete, o aflăm acolo icoană vie, dar şi fărâ- 
ma de sacralitate cu care am fost înzestrați prin naştere și 
care poate fi conștientizată doar prin învăluire în lumină. 

Anatol VIERE 


Poet pururi dezlănţuit, un fel de tribun al metafo- 
rei amintind cumva de loan Manole, mai înspre tinereţe, 
Anatol Viere este o cetate a Hotinului vie, veghind stator- 
nicia mlădioasă a limbii române între Nistru şi Prut. Este 
un năvalnic, un iute risipitor de flacără şi de scântei şi, 

drept consecinţă, nopţile planetei îşi aprind cereştile can- 
delabre şi din călimara lui Anatol Viere. Căci aşa i-a fost 
ursit: să-şi afle naşterea în ziua lui Ciprian Porumbescu şi 
să crească aidoma. 


Anatol Viere, tânărul poet din nordul Moldovei de 
odinioară, s-a născut şi a crescut într-un sat în care se 
vorbeşte doar limba ucraineană, limbă frumoasă și melo- 
dioasă, excelentă pentru cântece, dar, din respect pentru 
strămoşii săi români, a învăţat singur limba antecesorilor 
şi a început să scrie şi să publice numai poezie româ- 
nească. Fără îndoială, ca toți românii din jumătatea nordi- 
că a Moldovei de odinioară, şi Anatol Viere poate numă- 
ra, printre ai săi, şi strămoși ucraineni, ştiut fiind că 
închinarea în aceeaşi biserică şi petrecerea la aceeași 
„strânsură” au durat iubiri care nu au ţinut cont de limba 
în care s-a născut un tânăr sau altul, dar Anatol ţine la 
recuperarea simțămintelor româneşti străvechi prin retră- 
ire lirică, o retrăire posibilă, în ciuda faptului că poetul 
Anatol Viere este unul de expresie modernă, fără rigori 
tradiționale, şi, tocmai de aceea, lesne de tradus în alte 
limbi, inclusiv în ebraică, multe poeme văzând lumina 
tiparului în limba și în patria primilor mari poeți ai 
omenirii, înțeleptul împărat Solomon și regele David. 


Nu l-am mai reîntâlnit de la o a nu ştiu câta ediție 
a Festivalului „Națiunea Poeţilor”, când Anatol Viere, ca 
şi celebrul poet martir Vasile Tărâţeanu, primea un 
premiul literar, personalizat prin numele unui mare poet 

bucovinean de odinioară, dar cu semnificaţie şi valoare 
financiară egală. De atunci a trecut ceva vreme, Anatol s- 
a însurat și mutat la Toporăuți, iar vremuirea noastră o 
putem estima, inclusiv în viitor, prin vârsta celei mai 
mari dintre cele două prințese ale lui, Eva şi Lia, la care 
caut cu duioasă admiraţie. 

Grigore VIERU 


Duminică, 24 noiembrie 2013, l-am reîntâlnit pe 
Grigore Vieru. Mă aştepta, fericit, dar şi uşor îngândurat, 
în faţa Centrului Cultural „Mihai Eminescu” din Târgu 
Mureş. Ştiam eu că nu a murit şi că nu va muri niciodată, 

la vremelnicie fiind condamnaţi doar grigurcii, criticurţii 
şi celelalte vietăți la fel de parazitare. 


Când m-am apropiat, Grigore m-a salutat doar cu 
licărul din coada ochiului, un licăr bun şi mângâietor, şi- 
atunci m-am dumirit, privindu-l mai cu atenţie, că el 
tocmai este personajul unei nesperate ceremonii, cea de 
investitură în mit. 


Pare un cavaler de odinioară, care aşteaptă, plin 
de demnitate şi cu fruntea uşor aplecată, atingerea sacră a 
spadei pe umărul drept. 


Voievodul e acolo, la doar câţiva paşi, înfăşurat în 
mantia-i cosmică. lar Grigore Vieru îşi vede visul împli- 
nit: El şi „Domnul Eminescu”, faţă în faţă, la fel de 
îngânduraţi şi suflete pereche în veşnicia memoriei. 


Am fost fericit, duminică, 24 noiembrie 2013, 
pentru Grigore Vieru, iar a doua zi, luni, pe o ploaie rece 
şi deasă, i-am fotografia intrarea în mit din toate unghiu- 
rile posibile. Cu greu am descifrat, pe umărul stâng, al 
fratelui nostru, semnătura sculptorului Radu Adam, auto- 
rul bustului şi, probabil, inițiatorul amplasării provizorii, 
până la emiterea unei hotărâri a Consiliului Municipal 
Târgu Mureş. 


Târgu Mureş, un oraş milenar şi încă locuit. Un 
oraş cu memorie, un oraş care chiar există. 

Alexandru Ovidiu VINTILĂ 

Un avangardism de substanţă, retrăit şi regândit, 
caracterizează nu doar poezia, ci şi publicistica literar- 
filozofică a lui Alexandru Ovidiu Vintilă, intelectual 
rasat al Sucevei şi harnic recuperator de memorie aleasă, 

de spiritualitate care merită să dăinuiască. Ovidiu este 
unul dintre puţinii suceveni capabili să deslușească lăun- 
tricul special al unei cărți, iar înrudirea lui creatoare cu 
Gellu Naum, în reverberare lirică, şi cu Traian Brăileanu, 
în context existenţial, dă substanță propriei personalități, 
conturată mai curând în inefabil, decât în realitatea de 
fiecare zi, din care ne înfruptăm cu toții. 


Alexandru Ovidiu Vintilă, stare cerebrală a cânte- 
cului şi, tocmai de aceea, şi stare de veghe, are, deja, o 
operă, care tulbură mai ales acolo unde există capacități 
de pricepere şi de împărtăşire. Rar poate fi rupt din reali- 
tatea lui, cea pentru care există şi pentru care se sacrifică, 
în care durează şi se durează. 

„Un elegiac, în sinea lui, mai mult decât în poezie 
(căci elegia, în extremis, este răsfățul unui lux, deza- 
greabil, pasămite, lui A. O. Vintilă), acest poet cu totul 
remarcabil are un singur, pare-se, păcat: într-un context 
vociferant, fără busolă şi gregar, el e discret, mult prea 
discret” — scrie Şerban Foarţă pe coperta finală a noii 
cărţi de poezie a lui Alexandru Ovidiu Vintilă, „Transpa- 
rența unui popor de foci”, iar eu subscriu, de decenii 
bune, la această lucidă observaţie, în care remarcabilul 
poet este necontenit dublat de modestie. Şi, în ciuda tine- 
reţii trupului şi, fără îndoială, a sufletului, A. O. V. este, 
prin implicarea totală cu care slujeşte făptuirea culturală 
în sine, un senior adevărat, plin de nobleţe, de demnitate 
şi de cumpătare. Senior de necontestat, adică un om care 

a făcut pentru alţii cât nu vor face toţi ceilalți nici dacă 
le-ar fi dat să trăiască nouă vieţi. 


Astăzi, la recunoaşterea dimensiunii reale a poetu- 
lui şi omului de cultură Alexandru Ovidiu Vintilă a ofi- 
ciat Constantin Hrehor, acest „Munte mărturisitor” al 
spiritualităţii bucovinene, iar A. O. V. a primit cu emoție, 
vibrând precum frunzele în lină desprindere, un laudatio 
plin de lirism, dar şi de un liturgic vibrant, prin care obiş- 
nuieşte să respire poezia, atunci când îmbracă veşmintele 
de gală şi împrumută chipul lui Constantin Hrehor. Chiar 
dacă este, pe drept cuvânt, un egal între egali, indiferent 
care poeți ai neamului ar păşi prin vecinătatea lui, 
Alexandru Ovidiu Vintilă se lasă copleşit de sfiiciune, de 
o modestie aproape evlavioasă, care nu doar că-l prinde, 
dar, prin sinceritatea ei, chiar că defineşte adevăratul 
creator, sacerdotul necontrafăcut al durabilităţii ziditoare 
a cuvintelor. 


În preajma unor astfel de scriitori, chiar şi un ba- 
nal loc viran de prin Suceava, podit cu frunze din aurul 
autumnal, se transformă într-un loc sacru, într-un altar şi 
nicidecum într-o scenă, în care se oficiază mai presus şi 
mai adânc de cuvinte, până spre zvâcnirile capricioase ale 
inefabilului, care-şi revarsă pulberile de lumină doar asu- 
pra celor de el aleşi. lar cuvintele care contează nu ies 
acum la iveală, pentru că rostul lor este ca şi cel al lui 
Dumnezeu, de Taină şi de Iluminare. Stau, la câţiva paşi 
de operatorul Lucian Căluşeriu şi văd departe, dincolo de 
contururile pe care cei doi mari poeţi români din Suceava 
le lasă spre a fi desluşite în vremelnicie. Văd şi simt din- 

colo şi de paginile cărților lor de poezie, pentru că 
îngăduit îmi este să sorb din această agheasmă. 


Cam asta s-a petrecut astăzi, pe la ceasurile 12 şi 
ceva, pe un loc viran, copleşit de frunzişuri, din Suceava. 
Am fost martor şi tocmai de aceea mă şi mărturisesc. Cu 
dragoste, cu prietenie, cu respect. 

Dumitru VINŢILĂ 


Într-o vreme, venise la Suceava cel mai bogat om 
de pe planetă, unul Rockefeller, iar Dumitru Vinţilă fuse- 
se împuternicit drept singur fotograf oficial al presei ro- 


571 


mâneşti. Bogătaşul, care, după cum se zvonise, dorea să 
cumpere Voroneţul, pentru a pune minunata ctitorie sub 
un clopot de sticlă, a prins şi o noapte de Înviere, pe la 
Moldoviţa. Uitându-mă la televizor, am văzut, în „Tele- 
jurnal” că Rockefeller se întreținea, vioi, cu nea Mitică 
Vinţilă, aşa că, a doua zi, la prima oră, mă înfățişam în 
redacția ziarului „Zori noi”, pentru a afla de la nea Mitică 
despre bogătoiul de capitalist. 


Fremătam de nerăbdare, împreună cu domnul Ion 
Nedelea, redactorul şef adjunct, care şi dumnealui văzuse 
emisiunea, aşa că, atunci când s-a ivit şi Dumitru Vinţilă, 
am dat amândoi năvală peste el: 


— Cum era Rockefeller, nea Mitică? 
— Ce v-a spus?, insistă şi domnul Nedelea. 


Nea Mitică ne-a privit cruciş, a zâmbit ca întot- 
deauna, a strâns din umeri. 


— De unde să-l ştiu eu pe ăla! Eu m-am dat pe lân- 
gă unul mai flenduros, că toţi ceilalţi erau domni... 

— Păi, ăla era Rockefeller!, a triumfat domnul 
Nedelea. 


— Ăla?! Păi avea pantofii mai scâlciaţi ca ai mei... 


Am râs de s-a cutremurat clădirea tipografiei, 
imaginându-ne că bietul bogătan capitalist şi-o fi închipu- 
it că Dumitru Vinţilă, îmbrăcat modest în comparaţie cu 
securiştii şi liderii bolşevici români, o fi cel mai mare bo- 
gătan din România. 

Altădată, venise Regele Spaniei, Juan Carlos, şi, 
când să trec spre tipografie, m-am oprit, împreună cu 
domnul Ion Paranici, redactorul şef al ziarului, să-l ve- 
dem pe monarh. Oricum n-am fi putut trece, pentru că 
circulaţia era oprită. Şi trece regele, cu regina lui, apoi, 
din a doua maşină, nea Mitică, singur, ne-a fluturat din 
mână, iar lumea din preajmă era extaziată: 


— E şi tovarăşul Ceauşescu! E şi tovarăşul Ceau- 
şescu!... 


Domnul Paranici s-a înnegurat, ba parcă a scrâşnit 
Şi din dinţi. 


A doua zi, domnul Paranici, care participase la 
recepţia de la CCH, era tare amuzat. Când a intrat în 
cantina Combinatului, l-a văzut pe Dumitru Vinţilă, la 
masa oficială, în stânga lui Juan Carlos, în dreapta stând 
Regina Spaniei. Nu şi-a crezut ochilor, apoi, încă speriat, 
l-a rugat pe un securist să-l scoată de lângă Regele Spani- 
ei pe Mitică Vinţilă. 


— Nu se poate, tovarăşe!, a protestat securistul. 
Majestatea Sa l-a invitat, după ce i-a ţinut şi locul! 


Asta a fost, este şi va fi mereu Dumitru Vinţilă: 
un om care place şi capetelor încoronate, şi rockefel- 
lerilor, dar şi oamenilor oameni. 

Matei VIŞNIEC 


Nu ştiam că am, printre icoanele tinereţii mele, şi 
una a lui Matei Vişniec, om şi poet plin de sfinţenie, de 
discreţia măreției reale, înhăruită. Chiar dacă a devenit, la 
nivel planetar, un dramaturg inconfundabil, rădăuţeanul 
Matei Vişniec rămâne şi va fi întotdeauna, inclusiv prin 
respiraţie, un poet. Asta este ursita lui şi — de ce nu? — 

prizonieratul cosmic al lui Matei Vişniec: poezia. Şi nu ai 
să uiţi niciodată asta, Matei Vişniec, oriunde te-ai afla! 

Liliana WIDOCKS 


Există, undeva, dincolo de zare, un intelectual ro- 
mân rafinat şi care tânjeşte atât de mistuitor după Româ- 
nia, încât o trăieşte, clipă de clipă, drept aură a spiritului 
şi drept desprindere, uneori brutală, de miturile contra- 
făcute şi de clasicele fuduliri ale vremelniciilor. Se nu- 

meşte Liliana Widocks, deşi numele acesta pare să fie 
doar o discreţie asumată, pentru că intelectualul acela de 
departe nu pune preţ pe pătimirile şi pe înfăţişările 
proprii. Îi repugnă atât de adânc imaginile şi bătăliile 
altora pentru emblematicul mărunţeniei, încât trage per- 
dele şi peste propria-i individualitate, o individualitate 
distinctă şi demnă de toată admiraţia. Nu ne cunoaştem 
decât din spaţiul acesta abstract, dar ştiu că e bucovi- 
neancă veritabilă, fără nevoie de accesorii emblematice, 
ci doar cu un curmeziş al respirației, care pulsează între 
pământ şi cer. 


Fără voia ei, Liliana Widocks e o amprentă 
secretă a zilelor care îşi caută şi îşi împlinesc veşnicia, iar 
un astfel de destin îmi impune, pentru că are în el şi pre- 
meditare individuală, nu doar ursirile. Tocmai de asta 
simt nevoia să o salut, de ziua naşterii ei, printre rându- 
rile cronicilor mele sentimentale, cu formula respectului 
meu deja îndătinat. 


Liliana Widocks, poet neconvențional, cu frazări 
arborescente într-un lexic propriu bine chibzuit, trăieşte 
mitul şi recursul la mit în moduri atât de surprinzătoare 
încât îşi dobândește pe merit locul ei în iconarismul 
modern bucovinean. În vară, în luna diasporei, îşi va 
lansa la Suceava, în oraşul ei natal, prima carte de poezie, 
pe care, deşi o cunosc în bună parte, o aştept cu firească 
emoție. 

Nu aş fi crezut că Liliana Widocks, din Bolton 
(Anglia), dar născută Horbi, în Iţcani, şi cartea ei de poe- 
zie „Jocuri de îngeri” vor izbuti să adune atâta lume vie şi 
fremătătoare în minunata sală „Elena Greculesi” a Biblio- 
tecii Bucovinei „|. G. Sbiera”. Biblioteca este un adevărat 
templu al prospeţimii şi al purității, în care slujesc la sfin- 
tele altare ale Cuvântului tipărit sacerdoţi minunaţi, căro- 
ra le strălucesc ochii de inteligenţă şi dragoste. Prin ur- 
mare, ŞI „credincioşii” sunt aidoma, răspândind în preaj- 
mă şi înspre orizonturi numai iluminare. Te simţi minu- 
nat într-un asemenea loc, în care sufletul soarbe din aure- 
le copleşitoare ale celor care există prin ei înşişi şi care-l 
trăiesc pe bunul Dumnezeu, în deplină libertate, drept 
bucurie. 


Poetesa româncă din diaspora, aşezată în sală, lân- 
gă fiul ei David Widocks, englez get-beget, era atât de 
copleşită de emoţii, încât doar un pumn de pastile a 
trezit-o la realitate, spre sfârşitul primei coperte muzicale, 
realizată în totalitate acustic de către rockerii Mihnea 
Blidariu (Luna Amară), Ştefi M. Ganea (Funk'e Fetish) şi 
Andi Drăguşanul (Toy Machines). Desigur că, înainte de 
a chema rockerii, am rugat publicul să facă o cruce penti- 
costală (cum, ăştia nu fac cruce?) cu limba pe cerul gurii, 
ca să nu fie cu bănat dinspre ţapii intoleranţei talibane de 
la periferia târgului şi a medievalismului barbar. 


Astăzi, am auzit discursuri inteligente şi muzică 
de calitate, ba chiar şi trei poeme frumoase, pe care mi le- 
a citit, pe când Liliana Widocks dădea autografe unei 
lungi cozi întru onorarea Poeziei poezie, doamna Hermi- 

na Cristina Melinte. M-a înveselit peste poate discursul 
umoristului Constantin Horbovanu şi m-a înduioşat deli- 
catețea doamnei profesor universitar Ignătescu, care, în 
numele colegilor domniei sale, i-a înmânat... colegei Li- 
liana Widocks o cupă, un fel de Sfânt Graal al demnităţii 
şi al prieteniei. A fost o zi minunată, dar cum mâine, 24 
august, încep alte jocuri de îngeri, pe platoul şi în şanţul 
Cetăţii Sucevei, vă las cu fotografiile şi mă întorc la 
Bucovina Rock Castle. Pentru că simt nevoia să-mi mân- 
gâie fruntea şi lumina spiritualităţii viitorimii, o spiritu- 
alitate pe care o slujesc supus, dar şi cu încrâncenare, de 
aproape un deceniu. 

Leonard ZAMĂ 


Abia astăzi am băgat de seamă că ieri, 16 ianu- 
arie, a fost ziua de naştere a artistului poli-instrumentist 
Leonard Zamă, nepotul regretatului legendar pictor Ion 
Grigore şi descendent al unui vechi neam răzeșesc din 
nordul Moldovei. Ca artist, cu o întreagă viață dedicată 
Ansamblului Artistic „Ciprian Porumbescu” din Suceava, 
Leonard Zamă înseamnă un nume greu al vieţii culturale 
bucovinene şi care se bucură de o notorietate pe măsură. 
Ca om, Leo este de o discreţie şi de o modestie pe care 
doar la marile talente creatoare le-am mai întâlnit, aşa că, 
deşi cu întârziere de o zi, mă bucur să-i pot ura, din tot 
sufletul. 

Vasile ZETU 


Poet înnăscut, desprins cu o ninsoare de ianuarie 
din palatul de cleştar, de deasupra norilor, al Crăiesei Ză- 
pezii Eftepir, Vasile Zetu îşi trăiește cuvintele prin munții 
Dornei, în Crucea, risipind sufletul jertfelnic al vibraţiei 

verbelor întru devenirea generaţiilor de care deja se rea- 
zemă viitorul. 


Om delicat precum tăcerea pădurilor adânci, poe- 
tul de la Crucea își ascultă sângele, predestinat lirismul 
onest şi proaspăt, care stă la temelia timpului astral al ză- 
mislirii și ivirii cărților. Cărţi de poezie, pagini în curgere 
armonioasă precum undele Bistriţei Aurii, pe care le adu- 
ce, în ceasul poeziei, şi la Suceava, pentru a le dărui prie- 
tenilor. 


Vasile Zetu, aidoma tuturor creatorilor cu har, nu 
va fi niciodată prizonier al timpului, dar ziua de astăzi, 17 
ianuarie, poartă pecetea lui, alăturată peceții altui poet ca- 
re îmi trăieşte în suflet, luminosul martir Vasile Pînzariu, 
cu care Vasile Zetu împarte aura sincerităţii risipei de su- 
flet. 


Undeva, pe Bistriţa Aurie, „sub un maldăr de lu- 
nă”, trăieşte poetul Vasile Zetu, „poet talentat, discret ca 
o amforă la care partea nevăzută, din interior, este cea 
mai tentantă: întunericul moşeşte stele, vin sau grâu” 
(Adrian Alui Gheorghe). Poet „caligrafiind şoapta” şi 
„omologând tăcerea” în „cazaniile nopţii”, mereu 
regăsindu-se „strivit sub un maldăr / de vise, retoric”, 
deşi el este, în primul rând, „un scoc pentru lacrima / 
scursă pe şoaptă” sau poate că doar o neaşteptată „icoană 
în rut / împroşcând cu lumină-n / biserici de lemn”. Căci, 
aşa cum scria deja citatul Adrian Alui Gheorghe, „Vasile 
Zetu se lasă vorbit de propria poezie, ronţăit de înche- 

ieturile versului, zimţii dintre cuvinte or să-i zdrobească 
într-o zi degetele care s-au încleştat pe marginile aerului, 
partea cea mai concretă a lumii în care vieţuim-supravie- 
uim”. 


Vasile Zetu, „restructurând haosul / pe îndelete”, 
există, monumental ca însăşi lumina, sub cumpăna mun- 
ților, acolo unde „construieşte destine” pentru idei trăite, 
„pe tastatura nopţii / accesând stelele”. Sau, cum zicea el, 
într-o vreme, „frânturi de poem / celebrează poetul / cu 
aripi de sfinx”. Ce-ar mai fi de spus? 

